(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΑ΄

Πέμπτη, 06 Απριλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Παρασκευής 7 Απριλίου 2023, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις», σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συμφωνίας (MoA) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)»., σελ.
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις»., σελ.

ΠΡΟΕΔΕΥΟΝΤΕΣ

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΡΑΜΠΑΤΖΗ Φ. , σελ.
 ΕΛΕΥΘΕΡΙΑΔΟΥ Σ. , σελ.
 ΚΑΚΛΑΜΑΝΗΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΟΥΚΩΡΟΣ Χ. , σελ.
 ΜΠΟΥΡΑΣ Α. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΣΑΚΟΡΑΦΑ Σ. , σελ.
 ΣΠΑΝΑΚΗΣ Β. , σελ.
 ΧΑΤΖΗΔΑΚΗΣ Δ. , σελ.

Β. Επί του σχεδίου νόμου του Υπουργείου Εθνικής 'Αμυνας:
 ΑΝΤΩΝΙΟΥ Α. , σελ.
 ΔΕΡΜΕΝΤΖΟΠΟΥΛΟΣ Χ. , σελ.
 ΔΡΙΤΣΑΣ Θ. , σελ.
 ΚΑΦΑΝΤΑΡΗ Χ. , σελ.
 ΜΥΛΩΝΑΚΗΣ Α. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΦΙΛΗΣ Α. , σελ.
 ΣΑΚΟΡΑΦΑ Σ. , σελ.

Γ. Επί του σχεδίου νόμου του Υπουργείου Οικονομικών:
 ΑΛΕΞΙΑΔΗΣ Τ. , σελ.
 ΑΝΤΩΝΙΟΥ Α. , σελ.
 ΑΡΑΜΠΑΤΖΗ Φ. , σελ.
 ΑΡΣΕΝΗΣ Κ. , σελ.
 ΒΑΡΟΥΦΑΚΗΣ Ι. , σελ.
 ΒΕΛΟΠΟΥΛΟΣ Κ. , σελ.
 ΒΕΣΥΡΟΠΟΥΛΟΣ Α. , σελ.
 ΒΙΛΙΑΡΔΟΣ Β. , σελ.
 ΓΕΩΡΓΙΑΔΗΣ Σ. , σελ.
 ΓΡΗΓΟΡΙΑΔΗΣ Κ. , σελ.
 ΕΛΕΥΘΕΡΙΑΔΟΥ Σ. , σελ.
 ΚΑΒΒΑΔΑΣ Α. , σελ.
 ΚΑΡΑΓΙΑΝΝΗΣ Γ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΛΟΒΕΡΔΟΣ Α. , σελ.
 ΛΟΓΙΑΔΗΣ Γ. , σελ.
 ΜΠΟΥΚΩΡΟΣ Χ. , σελ.
 ΣΠΑΝΑΚΗΣ Β. , σελ.
 ΣΥΝΤΥΧΑΚΗΣ Ε. , σελ.
 ΥΨΗΛΑΝΤΗΣ Β. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΑ΄

Πέμπτη 6 Απριλίου 2023

Αθήνα, σήμερα στις 6 Απριλίου 2023, ημέρα Πέμπτη και ώρα 9.17΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-4-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ρ΄ συνεδριάσεώς του, της Τετάρτης 5 Απριλίου 2023, σε ό,τι αφορά την ψήφιση στο σύνολο του σχεδίου νόμου του Υπουργείου Υγείας: «Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες επείγουσες ρυθμίσεις»)

Έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Θα γίνει προεκφώνηση των νομοσχεδίων που είναι γραμμένα στην ημερήσια διάταξη.

Υπουργείου Εθνικής Άμυνας.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου: «Κύρωση του Μνημονίου Συμφωνίας (MoA) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)».

Υπουργείου Οικονομικών.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις».

Κυρίες και κύριοι συνάδελφοι, προχωρούμε τώρα στη συζήτηση του νομοσχεδίου του Υπουργείου Εθνικής Άμυνας.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συμφωνίας (MoA) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης του μνημονίου συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Θα ξεκινήσουμε κατά αντίστροφη φορά και θα κλείσει τη συζήτηση ο Υπουργός.

Πάμε τώρα στο ΜέΡΑ25. Η κ. Σακοράφα έχει τον λόγο.

Ορίστε, Σοφία.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση φέρνει για κύρωση ένα μνημόνιο με το ΝΑΤΟ με τρόπο πραγματικά πρωτοφανή. Κατατίθεται Δευτέρα βράδυ στις 22.00΄, για να συζητηθεί στην επιτροπή την Τετάρτη το πρωί στις 11.00΄. Τελειώνει η συνεδρίαση μετά τις 14.00΄ χθες και χωρίς καμμία άλλη ενημέρωση έρχεται ένα e-mail στις 19.00΄ που λέει ότι εισάγεται στην Ολομέλεια σήμερα το πρωί στις 9.00΄.

Ο τρόπος που αντιμετωπίζει τις κοινοβουλευτικές διαδικασίες η Κυβέρνηση του κ. Μητσοτάκη είναι γνωστός, τον έχουμε εμπεδώσει όλοι, αλλά εδώ τα πράγματα ξεπερνούν κάθε αποδεκτό όριο. Προκειμένου να ευτελίζετε έτσι τη Βουλή των Ελλήνων, είναι προτιμότερο να φέρετε μια διάταξη που θα καταργεί την εμπλοκή του Κοινοβουλίου σε αυτές τις διαδικασίες, έστω σαν ένα πρώτο δείγμα γραφής της πραγματικής αντίληψής σας για τη δημοκρατία.

Κύριε Πρόεδρε, ήρθαμε σε μεγάλο δίλημμα για τη συμμετοχή μας στην παρούσα συζήτηση και ψηφοφορία. Είμαστε εδώ μόνο και μόνο γιατί το απαιτεί το θέμα, επειδή μιλάμε για ένα μνημόνιο με το ΝΑΤΟ, θέμα που δεν επιτρέπει καμμία αποχή.

Αυτό που έχουμε μπροστά μας είναι ένα σύμφωνο του Υπουργείου Εθνικής Άμυνας της Ελληνικής Δημοκρατίας με μία υπηρεσία του ΝΑΤΟ, την NCIA. Είπαμε και χθες στην επιτροπή ότι θεωρούμε πως ένα τέτοιο σύμφωνο έχει αμφισβητούμενη νομιμότητα. Εδώ υπάρχει ένα σοβαρό ζήτημα, που αφορά στη νομιμότητα μιας τέτοιας συνεργασίας.

Στην πραγματικότητα, για να το πούμε απλά, μιλάμε για ένα σύμφωνο μιας χώρας με μια υπηρεσία του ΝΑΤΟ, σύμφωνα με το οποίο οι εθνικές πληροφορίες θα παρέχονται στο σύνολό τους σε ένα διαλειτουργικό σύστημα του ΝΑΤΟ, μέσω συμβάσεων αυτού με συνεργαζόμενες εταιρείες, το κόστος των οποίων θα βαρύνει αποκλειστικά και μόνο εμάς. Η συνεργασία γίνεται με όρους αγοράς και με βάση το σχήμα προμηθευτής-πελάτης. Πελάτης είναι η Ελλάδα και προμηθευτής αυτός που θα επιλέξει το ΝΑΤΟ και με τους όρους που αυτό επιβάλλει. Είναι ένα εντυπωσιακό σύγχρονο σχήμα, απροκάλυπτα, θα έλεγα, αποικιοκρατικής συμφωνίας.

Βασικοί χρηματοδότες, καθοδηγητές και μέντορες της NCIA είναι εταιρείες -κολοσσοί που ασχολούνται με το C4ISR. Η Ελλάδα με αυτό το σύμφωνο υποτάσσεται χωρίς επιφυλάξεις και χωρίς δυνατότητα ούτε διαφυγής ούτε προστασίας σε αυτά τα προγράμματα. Είναι μια συμφωνία μονομερώς ωφέλιμη για το ΝΑΤΟ, αλλά κυρίως για τις συνεργαζόμενες με αυτό εταιρείες.

Εισάγει κανόνες τυποποίησης, που, ουσιαστικά, δεσμεύουν τη χώρα μας στην επιλογή συγκεκριμένων προϊόντων και υπηρεσιών. Αυτές, μάλιστα, χρησιμοποιούνται όχι για εθνικούς, αλλά και για «συμμαχικούς» σκοπούς, αλλά εμείς θα τις ακριβοπληρώνουμε.

Στη συζήτηση στην επιτροπή θέσαμε συγκεκριμένα ερωτήματα και κάναμε πολύ συγκεκριμένες παρατηρήσεις για την ουσία των θεμάτων αυτού του μνημονίου. Είναι χαρακτηριστικό ότι δεν λάβαμε καμμία, μα απολύτως καμμία, απάντηση και σε τίποτα. Γι’ αυτό, λοιπόν, υποχρεωτικά θα επαναλάβουμε και εδώ στη σημερινή συζήτηση τις ερωτήσεις.

Πώς, παραδείγματος χάριν, εξασφαλίζεται η προστασία των εθνικά κρίσιμων για εμάς πληροφοριών μέσα σε αυτό το σύστημα διάχυσης προς τα συνδεδεμένα συστήματα του ΝΑΤΟ και των άλλων κρατών-μελών του; Δεν λάβαμε απάντηση. Το ίδιο ισχύει και για τα απόρρητα αμυντικά μας σχέδια. Δεν λάβαμε απάντηση. Ποια είναι τα μέτρα και ο συγκεκριμένος τρόπος προστασίας του δικού μας εθνικού απορρήτου μέσα στο συγκεκριμένο νατοϊκό σύστημα; Δεν λάβαμε απάντηση.

Ρωτήσαμε με ποιες άλλες χώρες έχει υπογραφεί τέτοιο μνημόνιο του ΝΑΤΟ. Δεν λάβαμε απάντηση. Ρωτήσαμε ποιο είναι το προβλεπόμενο ή απαιτούμενο κόστος για την υλοποίηση των αντίστοιχων μνημονίων σε άλλες χώρες. Δεν λάβαμε απάντηση. Ρωτήσαμε τι έχει επιτέλους να μας προσφέρει αυτό το μνημόνιο, τι πραγματικά κερδίζουμε σε σχέση και σε σύγκριση με την πιθανότητα να επιλέξουμε τη μη εφαρμογή του. Δεν λάβαμε απάντηση.

Αναφερθήκαμε και σε συγκεκριμένα παραδείγματα. Τι έχει, παραδείγματος χάριν, να προσφέρει παραπάνω αυτό το μνημόνιο στο βασικό ζήτημα της άμυνάς μας απέναντι στις απειλές και την πολιτική της Τουρκίας, που είναι επίσης μέλος του ΝΑΤΟ; Τι θα μας προσφέρει στην υποθετική περίπτωση που θα υποστούμε οπουδήποτε μια επίθεση από μη επανδρωμένα αεροσκάφη ή αν επιχειρηθεί μια απόβαση σε κάποιο νησί, σε μια βραχονησίδα μας; Ούτε εδώ υπήρξε η παραμικρή απάντηση.

Στο πρώτο άρθρο διαβάσαμε ότι το μνημόνιο συμφωνίας υπογράφτηκε στις 26 Μαρτίου 2018 και στις 2 Απριλίου του 2018, σε δύο πρωτότυπα κείμενα στην αγγλική γλώσσα. Εμείς έχουμε λάβει μόνο το ένα κείμενο, με ημερομηνία 26-3-2018. Υπάρχει άλλο πρωτότυπο κείμενο από αυτό, της 2-4-2018, όπως αναφέρεται μέσα στη σύμβαση, και πού είναι αυτό; Ούτε εδώ υπήρξε η παραμικρή απάντηση.

Η κυβερνητική σιγή σε όλα τα παραπάνω αξίζει πραγματικά περισσότερο από ό,τι θα άξιζε κάθε προσπάθεια απάντησης, γιατί καταδεικνύει την αναμφισβήτητη πραγματικότητα. Πρόκειται για ένα μνημόνιο που δεν αφορά καθόλου στα εθνικά μας συμφέροντα και την προστασία τους. Πρόκειται απλώς για την ανάπτυξη και αναβάθμιση του νατοϊκού δικτύου πληροφοριών μέσω ενός απολύτως ετεροκαθοριζόμενου μηχανισμού συναλλαγών με διατεταγμένες δαπάνες, που θα βαρύνουν αποκλειστικά εμάς. Και όλα αυτά σήμερα, που είναι ξεκάθαρο στον καθένα ότι το ΝΑΤΟ δεν είναι καν το ΝΑΤΟ του «Ψυχρού Πολέμου». Είναι ένας απροκάλυπτα επιθετικός μηχανισμός διατάραξης της παγκόσμιας ειρήνης, προς χάριν των στενών συμφερόντων των Ηνωμένων Πολιτειών.

Στόχος των Ηνωμένων Πολιτειών και του ΝΑΤΟ δεν είναι η διασφάλιση της ειρήνης, αλλά η ανατροπή των διεθνών ισορροπιών σε βάρος Ρωσίας και Κίνας, με κάθε μέσο, κάθε τρόπο και κάθε θυσία, πάντως όχι αμερικανική.

Σε κάθε περίπτωση, ίσως θα περιμένετε να σας συγχαρούμε, γιατί έχετε υποτάξει ολοκληρωτικά τη χώρα μας σε αυτούς τους επικίνδυνους και επιβλαβείς, ακόμα και για τα εθνικά μας συμφέροντα, μηχανισμούς, αλλά οπωσδήποτε εμείς, το ΜέΡΑ25, δεν μπορούμε παρά να καταψηφίσουμε.

Και θα το επαναλάβω κλείνοντας -το είπα και χθες στην επιτροπή- ότι αυτό που δείχνει και η δική μας, η ελληνική, εμπειρία είναι ότι μπορεί το να είσαι εχθρός των Ηνωμένων Πολιτειών να είναι επικίνδυνο, αλλά το να είσαι και φίλος τους είναι μοιραίο.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε. Καλείται στο Βήμα από την Ελληνική Λύση ο κ. Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με το πρωτοσέλιδο, έτσι απλώς για να το δείτε, της σημερινής «Εστίας»: «Ούτε νόμος ούτε τάξη». Θα μου πείτε εσείς: Είμαι εγώ υπεύθυνος για τον νόμο και την τάξη; Όχι. Απλώς το λέω, για να μη νομίζει η Κυβέρνησή σας ότι έφερε τον νόμο και την τάξη, που κατηγορούσε τον ΣΥΡΙΖΑ, ο οποίος τα είχε κάνει όλα εν αταξία.

Δεν μπορεί ο αστυνομικός να βαδίσει στην οδό Πατησίων και, αν το περιπολικό περάσει από εκεί, πρέπει να σηκωθεί να φύγει γρήγορα. Πήγε να σκοτωθεί χθες ένας αστυνομικός με δύο παιδιά ΑΜΕΑ, πατέρας δύο παιδιών. Γιατί; Διότι η Κυβέρνησή σας δεν μπορεί να καταλάβει ότι αυτά τα τριάντα-τριάντα πέντε άτομα που ήταν μέσα στην ΑΣΟΕΕ δεν τα είχε βγάλει έξω.

Εσείς δεν λέγατε ότι δεν υπάρχει περίπτωση να γίνονται καταλήψεις; Εσείς δεν λέγατε ότι θα καθαρίσει το τοπίο των πανεπιστημίων; Για να δούμε τώρα τι γίνεται.

Αυτά είναι, κύριε Υπουργέ, που δεν μπορεί να καταλάβει ο κόσμος. Τι διαφορά έχει η Νέα Δημοκρατία από τον ΣΥΡΙΖΑ; Επειδή ο ΣΥΡΙΖΑ τα λέει και εσείς λέτε ότι εγώ θα καθαρίσω την Αθήνα και θα καθαρίσω την Ελλάδα; Ληστείες, κλοπές, βιασμοί, δολοφονίες καθημερινό φαινόμενο. Πού είναι η Αστυνομία; Πώς την έχετε φτιάξει, πώς την έχετε δει τη δουλειά, δηλαδή; Κοροϊδεύετε τον κόσμο. Όμως, έρχεται η ώρα.

Κύριε Υπουργέ, δυο-τρία πράγματα που σας είπα και χθες. Αυτό το οποίο πρέπει να δούμε είναι ότι πρέπει να αποφασίσουμε, κατ’ αρχάς, εάν η χώρα μας πρέπει να είναι στο ΝΑΤΟ ή όχι. Υπάρχουν κόμματα τα οποία λένε ότι δεν πρέπει να είναι στο ΝΑΤΟ. Συμφωνούμε, έχουν το δικαίωμα. Όταν, όμως, αποφασίσουμε ότι πρέπει να είναι στο ΝΑΤΟ, πρέπει να δούμε ορισμένα πράγματα.

Κύριε Υπουργέ, εμείς οι οποίοι χειριστήκαμε θέματα νατοϊκά -και το λέω για ανθρώπους οι οποίοι έχουν υπηρετήσει κυρίως στην Αεροπορία Στρατού, την Πολεμική Αεροπορία και τις Ειδικές Δυνάμεις- ξέρουμε ότι υπάρχει μια υπηρεσία του ΝΑΤΟ, για να καταλάβετε τι συμβαίνει εδώ πέρα. Είναι η NCIA. Ποια είναι η NCIA; Είναι ένα μεγάλο σουπερμάρκετ. Αυτό είναι το NCIA. Αναλαμβάνει όλες τις παραγγελίες από όλα τα κράτη-μέλη του ΝΑΤΟ.

Ξέρετε ότι τα περισσότερα είδη υπόδησης, ένδυσης κ.λπ. στην Ελλάδα, κράνη κ.λπ., είναι τουρκικά;

Εδώ ερχόμαστε, λοιπόν, να σας πούμε, κύριε Υπουργέ, ότι έχουμε καταργήσει ό,τι εγχώρια βιομηχανία είχαμε. Τι κάνει, λοιπόν, η Ελλάδα; Παραγγέλνει μέσω της NCIA; Τι λέει η NCIA; Λέει ότι εγώ θα σας φέρω τα πιο καλά, τα πιο φθηνά -έτσι λέει;- που θα τα βρω από παντού.

Άρα, λοιπόν, εμείς καταργούμε τα πάντα. Αυτό δεν είναι;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Άλλο NCIA, άλλο NSPA.

**ΑΝΤΩΝΙΟΣ ΜΥΛΩΝΑΚΗΣ:** Το ίδιο πράγμα είναι, αλλά μόνο το NCIA είναι στο θέμα της ασφάλειας, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Αυτά είναι βασικά τώρα!

**ΠΡΟΕΔΡΕΥΩΝ (Νικήτας Κακλαμάνης):** Μην κάνουμε διάλογο, γιατί θα μας πάρει ώρα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Άλλο το ένα, άλλο το άλλο!

**ΠΡΟΕΔΡΕΥΩΝ (Νικήτας Κακλαμάνης):** Γράψτε τις παρατηρήσεις σας, κύριε Υπουργέ, και θα απαντήσετε.

**ΑΝΤΩΝΙΟΣ ΜΥΛΩΝΑΚΗΣ:** Αυτό το οποίο θέλω να σας πω βασικά, κύριε Υπουργέ, είναι ότι αυτή η σύμβαση, κατ’ αρχάς, και η συμφωνία είναι θέματα ασφαλείας.

Αυτή η συμφωνία έχει υπογραφεί από εσάς, κύριε Υπουργέ, τον Απρίλιο του 2018. Γιατί διαχωρίζουμε τα πράγματα; Είναι τα θέματα ασφάλειας, είναι ό,τι έχει να κάνει με θέμα ασφαλείας, συνεργασίας, επιχειρήσεων. Αυτό είναι αυτή η συμφωνία.

Και εγώ ρωτώ: Αυτά τα θέματα τα οποία εμείς θα τρέξουμε να δούμε με την NCIA και βάσει του συστήματος C4ISR Activities, από πού θα είναι; Θα είναι ελληνικά; Θα μπορούμε εμείς να έχουμε δικλίδες ασφαλείας, πληροφορίες ή θα είναι διεθνή; Θα μπορεί, δηλαδή, ο Τούρκος να έχει την πρόσβαση των πληροφοριών στα δικά μας τα θέματα; Βεβαίως και θα μπορεί.

Γι’ αυτό έφερα το παράδειγμα της NSPA, κύριε Υπουργέ. Αυτό, όμως, το οποίο εσείς δεν καταλαβαίνετε είναι ότι λέτε: Μα, παιδί μου, εμείς αυτή τη συμφωνία την έχουμε από τον Απρίλιο του 2018. Την έχει υπογράψει ο ΣΥΡΙΖΑ. Κάποτε πρέπει να την εκτελέσουμε. Μάλιστα.

Η Ελληνική Λύση, εν κατακλείδι, διότι είναι και λίγος ο χρόνος, έχει βάλει πλάτη για πάρα πολλά πράγματα, κύριε Υπουργέ, και το γνωρίζετε. Αυτό το οποίο σας λέμε, όμως, είναι το εξής. Προφανώς και η σύμπραξη της Ελλάδας στο πλαίσιο του Βορειοατλαντικού Συμφώνου είναι θεμιτή, ειδικά όταν η χώρα μας αποκομίζει οφέλη από αυτή τη συμμετοχή. Ωστόσο, η γενική μορφή του συγκεκριμένου συμφώνου προκαλεί κάποια μεγάλα κενά και παράθυρα, τα οποία ίσως μελλοντικά δημιουργήσουν προβλήματα στη χώρα.

Δυστυχώς, ακόμα και σε ένα νομοσχέδιο κύρωσης μιας διεθνούς συμφωνίας δεν ορίζεται με σαφήνεια ποια θα είναι τα οφέλη που θα έχει η χώρα μας και οι ελληνικές Ένοπλες Δυνάμεις. Και σας είπα και χθες ότι είναι λάθος η διάλυση της Διεύθυνσης Πληροφορικής του ΓΕΣ. Λάθος. Και ετοιμάζεστε να διαλύσετε και τη Διεύθυνση Πληροφορικής της Πολεμικής Αεροπορίας. Ακόμη και το ΝΑΤΟ έχει διεύθυνση επικοινωνιών και πληροφορικής.

Εσείς τι κάνετε; Διαλύετε τη Διεύθυνση Πληροφορικής -από την οποία έχει πάρει πάρα πολλά θέματα το ΝΑΤΟ, πάρα πολλά πράγματα, διότι ήταν μια πάρα πολύ καλή διεύθυνση- και την τοποθετείτε, βάζοντάς τη φύρδην-μίγδην με τη Διεύθυνση Διαβιβάσεων και κάνετε μια Διεύθυνση Επικοινωνιών.

Άρα, λοιπόν, τα προβλήματα και τα κενά τα οποία θα δημιουργηθούν θα είναι τεράστια. Η Ελληνική Λύση δηλώνει «παρών» στο παρόν νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο αγορητής από το Κομμουνιστικό Κόμμα Ελλάδας, ο συνάδελφος κ. Νίκος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Θέματα Υπουργείου Εθνικής Άμυνας. Πέντε λεπτά. Από πού να αρχίσεις και πού να τελειώσεις.

Ας πούμε δυο λόγια για τις τραγικές εξελίξεις που αυτή τη στιγμή συμβαίνουν στην περιοχή των ναυπηγείων Σκαραμαγκά. Διακόσιοι πενήντα εργαζόμενοι μπροστά σε κλειστές πύλες, διακόσιοι πενήντα άνθρωποι που μέσα σε έναν χώρο «ακούμπησαν» τη ζωή τους, κλάψανε συναδέλφους τους που χάσανε σε εργατικά ατυχήματα, ονειρεύτηκαν την επόμενη μέρα. «Ο ευφυής και με μεράκι επενδυτής εφοπλιστής Προκοπίου» -έτσι τον είπε ο Άδωνις Γεωργιάδης, ο αρμόδιος Υπουργός- έκλεισε τις πόρτες. Στόχος και σκοπός του να μετατρέψει αυτούς τους εργαζόμενους σε εργαζόμενους χωρίς κανένα δικαίωμα, σε εργολαβικούς εργάτες με ευέλικτες σχέσεις εργασίας, να δουλεύουν όποτε υπάρχει δουλειά, για να μεγιστοποιηθεί η κερδοφορία των επιχειρήσεών τους.

Αυτές οι εξελίξεις σε αυτόν τον χώρο αποτελούν ένα χειροπιαστό παράδειγμα της περιβόητης «συνέχειας του κράτους». Το λέτε όλοι εδώ μέσα. Η μία κυβέρνηση τους τσακίζει και τους παραδίδει τσακισμένους, ώστε να συνεχίσει αυτό το χάλι η επόμενη. Τα τελευταία νομοθετικά εκτρώματα ψηφίστηκαν τον Δεκέμβρη του 2022. Είπε «ναι» η Νέα Δημοκρατία και ποιος άλλος; Το ΠΑΣΟΚ. Ο ΣΥΡΙΖΑ τα μαντάτα τούς τα είχε στείλει λίγο πριν αλλάξει η κυβέρνηση, το 2019. Μίλησε για την επόμενη μέρα και τις προοπτικές που ανοίγονται. Να τες οι προοπτικές. Είναι αυτές που ζούμε σήμερα.

Το ΚΚΕ βρίσκεται δίπλα σε αυτούς τους ανθρώπους, στηρίζει τα δικαιώματά τους και συμπαρίσταται στους αγώνες τους.

Έρχομαι στην κύρωση της συμφωνίας που συζητάμε, ανάμεσα στο Υπουργείο Άμυνας και στον Οργανισμό Επικοινωνιών Πληροφορικής του ΝΑΤΟ, το ΝCIO. Ελάχιστος ο χρόνος, τεράστια η σημασία αυτής της συμφωνίας και πραγματικά λυπούμαστε που δεν έχουμε τον χρόνο να ενημερώσουμε τον λαό ότι αυτή τη στιγμή μπαίνει το ΝΑΤΟ και στον νευρώνα επικοινωνίας των ελληνικών Ενόπλων Δυνάμεων.

Δηλαδή η Ελλάδα συνομολογεί με το ΝΑΤΟ μια συμφωνία, για να διαχειριστεί ένα ήδη εγκατεστημένο και εν λειτουργία υπερσύγχρονο σύστημα που διασυνδέει όλα τα κέντρα διοίκησης των Ενόπλων Δυνάμεων από όλους τους κλάδους τους με το εθνικό κεντρικό σύστημα. Είναι το C4ISR. Με βάση αυτό, ουσιαστικά σήμερα καθορίζονται και οι λεπτομέρειες για τη χρησιμοποίηση ήδη ανεπτυγμένων προϊόντων από τον οργανισμό αυτόν του ΝΑΤΟ από δεκάδες ιδιωτικές εταιρείες που βρίσκονται σπαρμένες σε όλες τις χώρες του ΝΑΤΟ και όλα αυτά μπαίνουν μέσα στο δίκτυο επικοινωνιών και πληροφορικής των Ενόπλων Δυνάμεων.

Όλα αυτά γίνονται γιατί επικαλείται η Κυβέρνηση -και όχι μόνο η Κυβέρνηση, είναι μια «καραμέλα» του ΝΑΤΟ- διαλειτουργική ικανότητα. Τι σημαίνει «διαλειτουργική ικανότητα»; Ότι για να μεγιστοποιηθεί η δυνατότητα συνεργασίας των χωρών-μελών του ΝΑΤΟ στα επιχειρησιακά σχέδια του ΝΑΤΟ, πρέπει όλα να είναι ίδια, κοινή εκπαίδευση πάνω στα ίδια αντικείμενα. Τη βλέπουμε; Πώς δεν τη βλέπουμε; Κάθε μέρα γίνονται ασκήσεις σε όλη τη Μεσόγειο, γίνονται ασκήσεις στις βόρειες βαλτικές χώρες, γίνονται ασκήσεις στην Ισπανία, σε όλες τις χώρες. Κοινή εκπαίδευση, κοινά οπλικά συστήματα. Η Τουρκία πήρε ένα οπλικό σύστημα το οποίο, αν θέλετε, δεν είχε και την έγκριση του ΝΑΤΟ, το S-400. Είδατε τι ακολούθησε.

Η Ελλάδα αυτή τη στιγμή ό,τι παίρνει, ό,τι προμηθεύεται, όποιο οπλικό σύστημα χρησιμοποιεί είναι με την έγκριση του ΝΑΤΟ, για να ταυτίζεται η χρήση του με τους υπόλοιπους. Κοινά πυρομαχικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω μια ελάχιστη ανοχή στον χρόνο, κύριε Πρόεδρε.

Όλα αυτά, λοιπόν, τα στοιχεία δείχνουν ότι αυτή τη στιγμή οι ελληνικές Ένοπλες Δυνάμεις με ευθύνη όλων των κυβερνήσεων μέχρι σήμερα ταυτίζονται απόλυτα με τα επιχειρησιακά σχέδια αυτής της «λυκοσυμμαχίας» και αυτό δεν το λέει το Κομμουνιστικό Κόμμα.

Στις 23-3-2023 στη Γερουσία των Ηνωμένων Πολιτειών ο Άντονι Μπλίνκεν, ο Υπουργός Εξωτερικών, σε ακρόαση πέταξε τον «φερετζέ» της υποκρισίας όλων των μέχρι σήμερα κυβερνήσεων. Τι είπε; Είπε και μεταφέρω ακριβώς τα λόγια του: «Στο επίκεντρο των προσπαθειών μας, είτε είναι με την Τουρκία είτε με την Ελλάδα είτε με οποιονδήποτε άλλο σύμμαχο του ΝΑΤΟ, είναι να διασφαλίσουμε ότι διαθέτουν τον εξοπλισμό και την τεχνολογία που χρειάζονται για να υπάρχει πλήρης διαλειτουργικότητα με το ΝΑΤΟ, για να μπορούν να κάνουν ό,τι χρειάζεται ως σύμμαχοι του ΝΑΤΟ.». Τα είπε όλα.

Είπε και κάτι άλλο, όμως, το οποίο είναι εξίσου βαρύ και χειρότερο και αποκαλύπτει την κυβερνητική πολιτική όλων. Μεταφέρω ακριβώς τα λεγόμενά του. Είπε: «Εμείς θέλουμε να διασφαλίσουμε ότι στον βαθμό που υπάρχουν διαφωνίες μεταξύ τους», εννοεί Ελλάδα και Τουρκία, «οποιοσδήποτε εξοπλισμός ή τεχνολογία παρέχουμε σ’ αυτές τις χώρες δεν θα χρησιμοποιηθεί για την προώθηση αυτών των διαφορών», δηλαδή η Αμερική όποτε θέλει απαγορεύει τη χρήση όλων αυτών των στοιχείων.

Βέβαια, όλα αυτά τα στοιχεία «κουμπώνουν» στο πλαίσιο που δημιούργησε η ελληνοαμερικανική συμφωνία, μετατρέποντας τη χώρα σε μια απέραντη αμερικανονατοϊκή βάση και βέβαια δεν είναι τυχαίο ότι αυτή την περίοδο βλέπουμε πολύ μεγάλες εξελίξεις, βλέπουμε να δημιουργούνται νέα στρατηγεία, να παραδίνονται για εκμετάλλευση τα κύρια λιμάνια της Ελλάδας. Η εμπλοκή σ’ όλα αυτά τα σχέδια φέρει την υπογραφή όχι μόνο της Κυβέρνησης, αλλά και όλων των υπολοίπων αστικών κομμάτων.

Η στάση του Κομμουνιστικού Κόμματος -και κλείνω, κύριε Πρόεδρε- για τη σωστή πλευρά της ιστορίας όποιου προβληματίζεται και ανησυχεί για το πού πάνε τα πράγματα είναι αυτή η οποία εκφράζεται από εμάς. Είμαστε κατά του ΝΑΤΟ, κατά των σχεδίων του, κατά των στοιχείων τα οποία απαρτίζουν τις επιχειρήσεις του και φυσικά κατά της εμπλοκής των Ενόπλων μας Δυνάμεων σ’ όλα αυτά.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** O κ. Θεόδωρος Δρίτσας, ειδικός αγορητής του ΣΥΡΙΖΑ, έχει τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Χθες στη συνεδρίαση της αρμόδιας Επιτροπής Εθνικής Άμυνας και Εξωτερικών Υποθέσεων, που εισήγαγε ο κύριος Υπουργός τη σχετική σύμβαση ως σχέδιο νόμου πλέον, επεκταθήκαμε στη συζήτηση και ορθά, παρ’ όλο που δυσανασχέτησε λίγο ο κύριος Υπουργός, γιατί μιλήσαμε επί παντός επιστητού. Μιλήσαμε και για τα ζητήματα των διεκδικήσεων των αποστράτων που συνδέονται και με διεκδικήσεις εν ενεργεία και για τις κινητοποιήσεις και για τα ζητήματα των ναυπηγείων Σκαραμαγκά και για τα ζητήματα των Ελληνικών Αμυντικών Συστημάτων και της προοπτικής τους, αλλά στο τέλος και για το ζήτημα του επιδόματος πλεύσης για τα στελέχη του Γενικού Επιτελείου Ναυτικού, του Πολεμικού Ναυτικού που υπηρετούν στα πλοία.

Για όλα αυτά τοποθετηθήκαμε και νομίζω σωστά. Δεν έχουμε τον χρόνο σήμερα, όμως υπάρχουν ανοιχτά ζητήματα για τους απόστρατους και των τριών κλάδων και για τους εν ενεργεία.

Μιλήσαμε χθες για τα ναυπηγεία Σκαραμαγκά. Πέρα από την άμεση διεκδίκηση των εργαζομένων που κινητοποιούνται, και ορθά κινητοποιούνται, έχει προκύψει ένα μείζον ζήτημα: Θα γίνουν τελικά ναυπηγεία τα ναυπηγεία Σκαραμαγκά; Θα παραμείνουν ναυπηγεία στο σύνολό τους; Ή θα είναι και ολίγον ναυπηγεία και πολλά άλλα διάφορα; Αυτό είναι κρίσιμο ζήτημα και για τους εργαζόμενους αλλά και για την προοπτική της παραγωγικής ανάπτυξης της ελληνικής οικονομίας και της στέρεης παραγωγικής βάσης.

Το ίδιο και για τα Ελληνικά Αμυντικά Συστήματα.

Για το επίδομα πλεύσης, ξαφνικά εξαιρέθηκαν αυτοί οι οποίοι έπαιρναν, λέει, επίδομα εκτός έδρας. Καταλαβαίνετε ότι έτσι έμειναν απ’ έξω πάρα πολλά στελέχη που υπηρετούν στα πλοία.

Είναι συγκλίνοντα θέματα αυτά, είναι αλληλένδετα και με το ζήτημα του σημερινού νομοσχεδίου και με πολλά άλλα, αλληλεξαρτώμενα και επικαθοριζόμενα. Θα σταματήσω εδώ, δεν θα μπω σε άλλο θέμα, γιατί θέλω να σεβαστώ τον χρόνο.

Το σημερινό μνημόνιο, αυτό που εισάγεται ως συμφωνία μεταξύ του Υπουργείου Εθνικής Άμυνας και της Ελληνικής Δημοκρατίας και κρίσιμων υπηρεσιών, δομών και οργανισμών του ΝΑΤΟ, με στόχο τις συνεργασίες σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης -λίγο δυσνόητα όλα αυτά στη γενική περιγραφή τους-, C4ISR Activities, αυτό, κύριε Υπουργέ, είναι ένα μνημόνιο συνεργασίας που υπογράφηκε το 2018 -δική μας διακυβέρνηση- από τον διευθυντή, τον υπεύθυνο στρατιωτικό εκπρόσωπο της Ελλάδας στο ΝΑΤΟ, στις Βρυξέλλες, τον τότε αντιστράτηγο κ. Ζαχαράκη. Δεν είχε πολιτική διάσταση ευρύτερη. Είναι και απόρρητο, δηλαδή τότε ήταν στη διαδικασία των εμπιστευτικών. Δεν απασχόλησε τη Βουλή, δεν απασχόλησε την πολιτική συζήτηση και ήταν και άλλη περίοδος. Μεσολάβησαν πέντε χρόνια. Δεν ξέρω, στο διάστημα αυτό λειτουργεί αυτό το μνημόνιο; Έχει προχωρήσει, παρ’ όλο που δεν το έχει επικυρώσει η ελληνική Βουλή;

Σε κάθε περίπτωση, όμως, σε αυτά τα πέντε χρόνια συντελέστηκαν μεγάλες αλλαγές και κυρίως ο πόλεμος της Ουκρανίας, οι αναδιατάξεις και πολλά άλλα. Εάν θέλουμε να δούμε αυτό το κείμενο ως ένα κείμενο τεχνικό, συνεργασίας σε διάφορα επίπεδα, νομίζω ότι θα το υποβαθμίσουμε. Δεν είναι αυτό. Είναι ένταξη κρίσιμων αποφάσεων και λειτουργιών των ελληνικών Ενόπλων Δυνάμεων και του ελληνικού κράτους γενικότερα σε ένα σχήμα-ομπρέλα, που ενοποιεί και πληροφορίες προφανώς με αμοιβαιότητα, αλλά με μονομέρεια και με άγνωστο κόστος.

Αυτά, λοιπόν, για να εξασφαλιστεί τι; Η διαλειτουργικότητα, όπως το λέτε και εσείς. Ποια είναι η διαλειτουργικότητα; Τι είναι αυτό ακριβώς;

Απ’ αυτή την άποψη, υποστηρίξαμε και στην επιτροπή και σήμερα το θέτω ξανά, ότι αυτή η σύμβαση έπρεπε να έρθει στην Επιτροπή Εξοπλιστικών Προγραμμάτων και Συμβάσεων, για να δούμε όλα αυτά τα δεδομένα και μάλιστα στη σύγχρονη εξέλιξή τους, μετά τον πόλεμο, ώστε να τα ξέρουν και η Βουλή και η Πλειοψηφία. Γιατί είμαι βέβαιος ότι και οι Βουλευτές της Πλειοψηφίας που θα ψηφίσουν υπέρ, δεν γνωρίζουν τι ψηφίζουν, διότι έχει πολλές εξειδικευμένες διαστάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Απ’ αυτή την άποψη, αυτό δεν γίνεται σε όλες τις επιλογές. Έχουμε τεράστια διαφορά με την Κυβέρνηση και τη Νέα Δημοκρατία. Ο πόλεμος της Ουκρανίας υποχρεώνει επανακαθορισμό και όχι εμπλοκή στον πόλεμο από τη μεριά της Ελλάδας. Η Ελλάδα πρέπει να είναι διαρκώς παράγοντας ειρήνης, διαμεσολάβησης, γέφυρα συνεννόησης και να παίζει αυτόν τον ρόλο και να κατοχυρώνει τα κυριαρχικά της δικαιώματα μέσα απ’ αυτά και όχι μέσα από την πολιτική του σίγουρου συμμάχου. Απ’ αυτή την άποψη, τέτοιου είδους συμφωνίες και συμβάσεις δεν μπορούν να ανάγονται στη γραφειοκρατική ρουτίνα που υπεγράφη πέντε χρόνια πριν και έρχεται τώρα για μια σύντομη διαδικασία επικύρωσης και μάλιστα λίγες ημέρες πριν από τις εκλογές.

Προς αυτή την κατεύθυνση, κύριε Υπουργέ, λέμε ότι δεν θα έπρεπε να τη φέρετε σήμερα. Εάν γίνεται, η δική μας θέση είναι: Φέρτε την πρώτα στην Επιτροπή Εξοπλιστικών Προγραμμάτων και Συμβάσεων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Η κ. Αντωνίου έχει τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν θέλετε να μιλήσετε από το Βήμα;

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Όχι, μια μικρή παρέμβαση θα κάνω.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ψηφίζουμε το νομοσχέδιο και θα ήθελα να απευθυνθώ στον κύριο Υπουργό και να του πω ότι για το ΠΑΣΟΚ το θέμα της αμυντικής βιομηχανίας είναι πάρα πολύ σοβαρό και πάρα πολύ κρίσιμο. Επιδιώκουμε την ανάπτυξη της αμυντικής βιομηχανίας της χώρας και οι λόγοι είναι προφανείς. Είναι για λόγους εθνικούς, για λόγους οικονομικούς, για λόγους αναπτυξιακούς.

Δυστυχώς, η πολιτική της Κυβέρνησής σας τα τελευταία χρόνια δεν μας έδειξε ότι ήταν στις προτεραιότητές σας, αν και αυτή τη στιγμή η χώρα μας είναι η πρώτη χώρα στο ΝΑΤΟ αναλογικά με το ΑΕΠ της στις δαπάνες για την αμυντική πολιτική μας.

Γνωρίζετε ότι εμείς ως πατριωτικό κόμμα έχουμε στηρίξει όλα αυτά τα χρόνια τις δαπάνες για την αμυντική πολιτική, αλλά πάντοτε περιμένουμε οι πολιτικές της εκάστοτε κυβέρνησης να είναι τέτοιες, ώστε να έχουμε σοβαρά αντισταθμιστικά οφέλη στην ελληνική αμυντική βιομηχανία, για να υπάρχει, όπως είπα εδώ, ανάπτυξη και να ανοίξουν σοβαρές θέσεις απασχόλησης και μάλιστα υψηλές θέσεις απασχόλησης, εξειδίκευσης, για να μείνουν οι νέοι εδώ ή να γυρίσουν από το εξωτερικό.

Υποτίθεται ότι οι πολιτικές σας στο επίπεδο της βιομηχανίας -κυρίως της βιομηχανίας στο επίπεδο των ναυπηγείων, που στηρίζουν και την αμυντική πολιτική, μιας και έχουν τις περισσότερες φορές την ευθύνη των υποβρυχίων και των φρεγατών μας, έτσι ώστε να τις εκσυγχρονίσουν ή να τις επισκευάσουν- θα ήταν ουσιαστικές και θα βοηθούσαν και την ανάπτυξη και τις θέσεις απασχόλησης.

Εμείς στα ναυπηγεία Σκαραμαγκά, κύριε Υπουργέ, το ξέρετε ότι στηρίξαμε αυτή την επένδυση, θέτοντας σοβαρούς αστερίσκους, όπως τι θα γίνει με τους εργαζόμενους στα ναυπηγεία Σκαραμαγκά. Διότι, σε επίπεδο νομοθετικής δέσμευσης δεν υπήρχε τίποτα από την πλευρά σας, μόνο εύκολα λόγια. Χθες ήμουν ως εκπρόσωπος του ΠΑΣΟΚ έξω από το Υπουργείο σας με τις διαμαρτυρίες που είχαν οι εργαζόμενοι, διότι ζητούν λύση στα σοβαρά ζητήματά τους.

Πρώτα απ’ όλα, το ξέρετε πολύ καλά ότι ζητούν να πληρωθούν τον Φεβρουάριο, διότι υπήρχε σύμβαση. Αυτή τη στιγμή δεν τους έχουν δοθεί τα λεφτά και χρειάζονται να πληρωθούν για τον Φεβρουάριο. Ζητούν την ανανέωση των συμβάσεων από τον Ιούλιο και μετά, διότι είναι πάνω στην προεκλογική περίοδο και γνωρίζουν ότι θα υπάρχουν τεράστια θέματα, πρώτα απ’ όλα, για τη δουλειά που έχουν να κάνουν στα ναυπηγεία.

Και, βέβαια, πρέπει κάποια στιγμή ο επενδυτής, κύριε Υπουργέ, να μας πει εάν θέλει να δουλέψει τα ναυπηγεία ως ναυπηγεία ή εάν τα θέλει για άλλη χρήση. Διότι δεν μπορεί να δεσμεύεστε εδώ -το Υπουργείο Οικονομικών και ο Υπουργός Ανάπτυξης- και να λέτε «σώσαμε τα ναυπηγεία, έχουμε στρατηγική πολιτική στον χώρο αυτό» και τελικά οι επενδυτές να λένε «θέλουμε να κάνουμε κάτι άλλο, το οποίο δεν γνωρίζουμε».

Για ποια πολιτική στη ναυπηγική ζώνη συζητάμε; Να μας πείτε, δηλαδή. Διότι ο ίδιος ο επενδυτής είπε «δεν με ενδιαφέρει να δένω λαμαρίνες». Άρα κάτι άλλο θέλει να κάνει. Κι εδώ μιλάμε για εξακόσιους δεκαπέντε εργαζόμενους που είναι εξειδικευμένοι στον τομέα αυτόν, δουλεύουν είκοσι και είκοσι πέντε και τριάντα χρόνια και πρέπει κάποια στιγμή να είστε καθαροί απέναντί τους.

Μπορούμε για τους ανθρώπους που βγαίνουν αύριο στη σύνταξη -και το ξέρετε πολύ καλά, αφορά εκατό, εκατόν πενήντα άτομα- με προγράμματα που ήδη ανοίγουν στους δήμους, το «55-65», να ενταχθούν σε αυτά τα προγράμματα των δήμων. Και μετά θα μιλάμε για περίπου τετρακόσιους εργαζόμενους που θα πρέπει να δουλέψουν στα ναυπηγεία, αν εσείς έχετε τέτοιου είδους πολιτική.

Θα μου πείτε το Υπουργείο Εθνικής Άμυνας βεβαίως είναι ο χώρος ο οποίος δίνει δουλειά και εσείς το γνωρίζετε. Και το ξέρω, κύριε Υπουργέ, γιατί χθες ήμουν στο Υπουργείο μαζί με τους εργαζόμενους των ΕΑΣ και ξέρω πάρα πολύ καλά ότι η πολιτική του Υπουργείου Εθνικής Άμυνας είναι να δίνει δουλειές, να είναι εδώ, αλλά μας λέτε κάθε φορά ότι είναι και θέμα του Υπουργείου Εθνικής Άμυνας. Εγώ θεωρώ ότι είναι πολιτική της Κυβέρνησης και δεν μπορεί να υπάρχει «ο καλός, ο κακός και ο άσχημος».

Θέλω σήμερα, από αυτό εδώ το Βήμα, να δεσμευθείτε ότι θα ανανεωθούν οι συμβάσεις των εργαζομένων, θα πληρωθεί ο Φεβρουάριος, θα βρείτε διέξοδο μέσω των προγραμμάτων των δήμων -έχουν ανοίξει, δεν υπάρχει πρόβλημα- και ταυτόχρονα να μας πείτε το εξής:

Ο επενδυτής, με ένα τόσο χαμηλό ποσό που έδωσε για να πάρει τα ναυπηγεία, που σήμερα τα υπενοικιάζει το Υπουργείο Εθνικής Άμυνας και με τα λεφτά που του δίνουμε σε δύο-τρία χρόνια θα τα έχει αποσβέσει, θα ασχοληθεί με τα ναυπηγεία ή θέλει να κάνει κάτι άλλο; Θα βάλει κανένα ευρώ; Θα δεσμευτεί για πέντε εργαζόμενους;

Αλλιώς, για τι επενδύσεις μιλάμε, κύριε Πρόεδρε της Βουλής; Επενδύσεις, επενδύσεις, επενδύσεις, τις οποίες τις πληρώνουμε εμείς πάλι!

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Υπενθυμίζω ότι σήμερα ψηφίζουμε σύμβαση, δεν έχουμε κοινοβουλευτικό έλεγχο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Είναι στο τέλος ο Υπουργός, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, άμα θέλει ο Υπουργός, θα απαντήσει.

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τον ειδικό αγορητή κ. Χρήστο Δερμεντζόπουλο από τη Νέα Δημοκρατία.

Θέλετε να μιλήσετε; Επειδή ήσασταν υπέρ.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Είμαστε υπέρ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, δεν θέλετε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση τριάντα επτά μαθήτριες και μαθητές και τρεις συνοδοί εκπαιδευτικοί από το 38ο Γυμνάσιο Αθήνας.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Προχωρούμε τώρα με ανάστροφη φορά.

Ο κ. Γρηγοριάδης δεν είναι εδώ.

Ο κ. Χήτας δεν είναι εδώ.

Τον λόγο έχει ο κ. Θανάσης Παφίλης από το Κομμουνιστικό Κόμμα Ελλάδας.

**ΑΘΑΝΑΣΙΟΣ ΠΑΦΙΛΗΣ:** Θα είμαι σύντομος, κύριε Πρόεδρε, γιατί τέλος πάντων ο χρόνος είναι πάρα πολύ λίγος.

Ποια είναι η ουσία τώρα αυτού του μνημονίου, για το οποίο οι υπόλοιποι πλην Νέας Δημοκρατίας «στρίβουν διά του αρραβώνος»; Και θα το εξηγήσω. Η ουσία είναι ότι παραδίδετε στο ΝΑΤΟ ένα κρίσιμο δίκτυο ροής πληροφοριών και εντολών για την επιχειρησιακή λειτουργία των Ενόπλων Δυνάμεων.

Αυτό δεν είναι το κεντρικό ζήτημα, κύριε Υπουργέ; Αυτό είναι, η ουσία. Στην πραγματικότητα δηλαδή το ΝΑΤΟ, όπως και τώρα, με βάση τα σχέδιά του, θα κάνει κουμάντο και στις Ελληνικές Ένοπλες Δυνάμεις, παντού. Τα εξήγησε ο κ. Παπαναστάσης.

Μη μας λέτε, γιατί τόσα μας λέτε και κυριολεκτικά σας ξεφτιλίζει ο ίδιος ο Μπλίνκεν. Όταν λέγαμε εμείς ότι οι εξοπλισμοί, η αναβάθμιση των F-16 και λοιπά και λοιπά και λοιπά υπηρετούν κυρίως τις ανάγκες του ΝΑΤΟ, μας λέγατε ότι έχουμε άδικο. Έτσι δεν λέγατε; Όταν σας φέραμε το έγγραφο, το γνήσιο κείμενο, της εισήγησης του Υπουργείου Άμυνας των Ηνωμένων Πολιτειών στο Κογκρέσο που έλεγε ότι η αναβάθμιση των F-16 υπηρετεί τα συμφέροντα των Ηνωμένων Πολιτειών στην περιοχή και σταθεροποιεί τη νοτιοανατολική πτέρυγα του ΝΑΤΟ, τότε πάλι σφυρίζατε αδιάφορα.

Τώρα που τα λέει και πιο χοντρά, δεν ακούσαμε ένα σχόλιο; Και τι λέει; Λέει ότι δεν μπορούν οι χώρες που είναι στο ΝΑΤΟ να χρησιμοποιήσουν τους εξοπλισμούς που δίνουμε στις μεταξύ τους διαφορές. Ποιοι έχουν τις διαφορές; Εμείς δεν έχουμε, αλλά εδώ Ελλάδα - Τουρκία είναι. Αυτό το σχολιάζετε; Όταν σας λέγαμε τι μπορεί να συμβεί με τη μονομερή εξάρτηση, μας λέγατε «τι εννοείτε;». Μας είπατε για τη Γαλλία, σας είπε ο κ. Παπαναστάσης τι είπε η αρμόδια του ΝΑΤΟ και είναι πολύ φυσιολογικό αυτό. Εμείς δεν το θεωρούμε απίθανο.

Το ΝΑΤΟ προετοιμάζεται και για γενικότερη σύγκρουση σε ολόκληρη την ανθρωπότητα. Μέσα σε αυτά τα σχέδια είναι και αυτό, όπως και όλα τα υπόλοιπα. Και τι να μας πείτε; Εδώ έχετε παραδώσει, με την ελληνοαμερικανική συμφωνία που ξεκίνησε ο ΣΥΡΙΖΑ –όπως και εδώ ξεκίνησε ο ΣΥΡΙΖΑ και τώρα σφυρίζει αδιάφορα και κάνει ερωτήσεις για τις λεπτομέρειες, λες και δεν ξέρει πού οδηγεί αυτή η απόφαση-, όλες τις στρατιωτικές υποδομές και επί ΣΥΡΙΖΑ και ήρθατε εσείς και παραδίδετε και τις πολιτικές υποδομές για χρήση των Αμερικάνων.

Αυτή είναι η ουσία πλέον και εδώ χρειάζονται καθαρές θέσεις. Τα υπόλοιπα μπορούμε να τα συζητήσουμε. Εμείς είμαστε «κατά» και κατά του ΝΑΤΟ. Βγήκε από την Αίθουσα ο κ. Μυλωνάκης από την Ελληνική Λύση, αλλά πρέπει να πω ότι δεν υπάρχει αυτό, ή είσαι ή δεν είσαι. Άμα είσαι, θα εφαρμόσεις αυτά που λέει το ΝΑΤΟ. Κάτι αστερίσκους έβαζε ο Παπανδρέου και σιγά σιγά καταργήθηκαν. Είχαν, μεν, κάποια υποτιθέμενη πολιτική σημασία.

ΝΑΤΟ: οπλισμένο χέρι του ιμπεριαλισμού, φονιάς της ανθρωπότητας, εκατομμύρια, ό,τι θέλετε έχει κάνει και μιλάει για τη διεθνή νομιμότητα! Και μας λέτε και εσείς για νομιμότητα. Διαλύει τη Γιουγκοσλαβία, μπαίνει στη Λιβύη, κτυπάει τη Συρία, μπαίνει στο Ιράκ! Και μετά μιλάει για διεθνή νομιμότητα και υπερασπίζεστε τον πόλεμο που γίνεται ανάμεσα στο ΝΑΤΟ και τη Ρωσία στο έδαφος της Ουκρανίας.

Για να μη φάω πολύ χρόνο –γιατί μπορώ να μιλάω ώρες-, ξέρετε, κύριε Δρίτσα, ζούμε εδώ όλοι. Μη μας λέτε ότι η πολιτική σας είναι ουδετερότητα της Ελλάδας στον πόλεμο Ρωσίας - ΝΑΤΟ στο έδαφος της Ουκρανίας. Μας δουλεύετε; Στο Ευρωκοινοβούλιο ψηφίσατε και με τα δύο χέρια να στέλνουν όλες οι χώρες-μέλη της Ευρωπαϊκής Ένωσης οπλισμό και να στηρίξουν την Ουκρανία. Έχετε πάρει θέση. Εδώ καθίσατε με τους φασίστες, με τον Ζελένσκι. Παντού δεν έχετε πάρει θέση, σε όλα τα διεθνή και έρχεστε εδώ και μας λέτε για ουδετερότητα; Έλεος. Πείτε την αλήθεια τουλάχιστον.

**ΘΕΟΔΩΡΟΣ ΔΡΙΤΣΑΣ:** Θέλετε απάντηση;

**ΑΘΑΝΑΣΙΟΣ ΠΑΦΙΛΗΣ:** Μπορείτε να απαντήσετε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Βεβαίως θα απαντήσουμε.

**ΑΘΑΝΑΣΙΟΣ ΠΑΦΙΛΗΣ:** Θα μου απαντήσετε αν ψηφίσατε στο Ευρωκοινοβούλιο…

**ΘΕΟΔΩΡΟΣ ΔΡΙΤΣΑΣ:** Δεν ισχύει!

**ΠΡΟΕΔΡΕΥΩΝ (Νικήτας Κακλαμάνης):** Κύριε Παφίλη, μην κάνετε διάλογο. Στην τοποθέτησή σας μη ρωτάτε τον κ. Δρίτσα!

**ΑΘΑΝΑΣΙΟΣ ΠΑΦΙΛΗΣ:** Το γνωρίζουν οι πάντες και αυτή η υποκρισία να σταματήσει. Είπα ότι δεν ψηφίζετε και την αμερικανική συμφωνία –αφού θέλετε να τα ακούσετε, θα τα ακούσετε- γιατί δεν έδωσε και βάση στη Σκύρο. Έλεος δηλαδή, από τα δεξιά βγήκατε γιατί δεν πήραμε και άλλα!

Εμείς, λοιπόν, είμαστε σταθεροί, είμαστε αντίθετοι. Είναι επικίνδυνη η κατάσταση. Η χώρα εμπλέκεται ακόμα περισσότερο και με αυτό το μνημόνιο, εμπλέκεται σε όλα τα σχέδια που υπάρχουν και σε προετοιμασία πολέμου μεγαλύτερης κλίμακας που παίρνει μέρος.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Και ο ελληνικός λαός δεν θα πληρώσει με το αίμα του ούτε θα χύσει το αίμα του για τα συμφέροντα της Αμερικής, όπως είπε κάποιος Υπουργός.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε.

Ο κ. Σκανδαλίδης καλύφθηκε από την κ. Αντωνίου.

Τον λόγο έχει τώρα η κ. Καφαντάρη, Κοινοβουλευτική Εκπρόσωπος του ΣΥΡΙΖΑ, υποψήφια Δυτικού Τομέα Β΄ Αθήνας.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Καλημέρα σε όλους και όλες!

Θέλω να δώσω μια σύντομη απάντηση σε αυτά που ακούσαμε από το ΚΚΕ. Επί ΣΥΡΙΖΑ, οι όποιες διαπραγματεύσεις ελληνοαμερικανικών συμφωνιών δεν ήταν ποτέ επ’ αόριστον ή η ελληνοαμερικανική συμφωνία, κάτι που έκανε η Νέα Δημοκρατία αυτή την τετραετία.

Όσον αφορά το δεύτερο που αφορά τον πόλεμο της Ουκρανίας, εξ αρχής ήμασταν υπέρ ειρηνικών και διπλωματικών λύσεων στον τερματισμό αυτού του άδικου πολέμου, καταδικάζοντας φυσικά την εισβολή. Και, βέβαια, όποιο στρατιωτικό υλικό θα στέλναμε δεν θα ήταν όπλα -στις θέσεις μας μιλάω-, θα ήταν πιθανόν υγειονομικό υλικό ή βοηθητικό στρατιωτικό υλικό.

Αυτό υποστήριξε από την πρώτη στιγμή ο ΣΥΡΙΖΑ άσχετα αν κάποιοι δεν θέλουν να το ακούσουν, γιατί ίσως δεν εξυπηρετεί την πολιτική τους και την πολιτική τους έκφραση.

Τώρα έρχομαι στο εν λόγω μνημόνιο. Θα συμφωνήσω και δεν θα επαναλάβω αυτό που είπε και ο εισηγητής μας ότι μετά από πέντε χρόνια έρχεται εδώ εσπευσμένα στη Βουλή, όπως εσπευσμένα περνάτε μια σειρά νομοσχέδια που αφορούν όλους τους τομείς της κοινωνικοπολιτικής ζωής –οικονομία, εργασιακά, τα πάντα- ίσως γιατί βιάζεστε να ολοκληρώσετε ή να ξεπληρώσετε κάποιες δεσμεύσεις τις οποίες έχει η Κυβέρνηση της Νέας Δημοκρατίας. Βέβαια, στο συγκεκριμένο θα πω ότι σαφώς θα έπρεπε να συζητηθεί πρώτα στην Επιτροπή Εξοπλιστικών.

Παίρνω τον λόγο να πω δυο πράγματα που θεωρώ ότι είναι πολύ σοβαρά και πρέπει για άλλη μια φορά να ακουστούν στο ελληνικό Κοινοβούλιο.

Έχει να κάνει με τα ναυπηγεία Σκαραμαγκά, κύριε Πρόεδρε. Αυτή τη στιγμή ένα μεγάλο κίνημα από τα κάτω έχει ξεκινήσει στη δυτική Αθήνα, ένα κίνημα που έχει μέσα την αυτοδιοίκηση πρώτα απ’ όλα, εργαζόμενους στα ναυπηγεία, φορείς και κατοίκους σε δήμους της δυτικής Αθήνας και ειδικότερα στον Δήμο Χαϊδαρίου και έχει να κάνει με τα ναυπηγεία Σκαραμαγκά και με τις χρήσεις οι οποίες με νομοσχέδιο που πέρασε το καλοκαίρι του 2021 το Υπουργείο Αναπτύξεως και ο κ. Άδωνις ουσιαστικά δίνει χρήσεις ασύμβατες με ναυπηγεία και βέβαια, χρήσεις οχλούσες, χρήσεις ακόμα και παραγωγής και μεταφοράς ενέργειας.

Έχουμε τον νέο επενδυτή, ο οποίος σε δηλώσεις τις οποίες έχει κάνει πολλές φορές αναφέρει ότι θα εγκαταστήσει εκεί παραγωγή ηλεκτρικής ενέργειας από καύση φυσικού αερίου, κάτι το οποίο έχει σοβαρούς κινδύνους, πρώτα από όλα, για το περιβάλλον και για την υγεία όχι μόνο της περιοχής της δυτικής Αθήνας και της δυτικής Αττικής, που είναι ιδιαίτερα υποβαθμισμένη περιβαλλοντικά, αλλά έχει και κινδύνους γιατί δίπλα υπάρχουν και εγκαταστάσεις του Πολεμικού Ναυτικού.

Αυτό είναι ένα θέμα το οποίο έχει συσπειρώσει τον κόσμο και ακούσαμε στην επιτροπή, κύριε Υπουργέ, ότι θα επιχειρήσετε κάποια συνάντηση με τον κ. Προκοπίου. Το ζήτημα, όμως, είναι πάρα πολύ σοβαρό και θα ήθελα να πω ότι και οι εργαζόμενοι οι ίδιοι βάζουν τέτοιο θέμα, όπως ακούστηκε και αναφέρθηκε και πριν, αν όντως θα γίνουν ναυπηγεία, κάτι για το οποίο η πατρίδα μας έχει και μια ιστορική παράδοση -να το πω έτσι- πέραν του ότι πρέπει και οι εργαζόμενοι να δουλέψουν, να πληρωθούν, καθώς υπάρχουν εκκρεμότητες οικονομικές, αλλά πρέπει να δοθούν σοβαρές απαντήσεις στο εν λόγω θέμα, τι χρήση πράγματι θα έχουν αυτά τα ναυπηγεία.

Η κοινωνία είναι αντίθετη στους προωθούμενους, αν θέλετε, σχεδιασμούς από την πλευρά του επενδυτή και όποιο σχέδιο τέτοιο θα ακυρωθεί στην πράξη.

Άλλωστε, ο τελευταίος νόμος ο οποίος ψηφίστηκε από το Υπουργείο Ενέργειας, που αφορά τη Ρυθμιστική Αρχή Ενέργειας Αποβλήτων και Υδάτων κλπ., στο άρθρο 160 μιλάει για απαγόρευση νέων αδειών φυσικού αερίου. Τώρα αυτό έγινε και είναι θετικό φυσικά γιατί είναι και η πανευρωπαϊκή τάση αυτή τη στιγμή της απεξάρτησης από ορυκτά καύσιμα, αλλά το πώς θα προχωρήσει αυτό με τα σχέδια τα οποία έχουν διατυπωθεί και δεν έχουν διαψευστεί από τον ίδιο τον επενδυτή, προωθούνται τέτοιου είδους βαριές χρήσεις εις βάρος της ποιότητας ζωής των κατοίκων και αντίθετες, φυσικά, και στην παγκόσμια πρακτική και ευρωπαϊκή περί πράσινης μετάβασης.

Αυτά ήθελα να πω, κύριε Πρόεδρε, και ευχαριστώ για τον χρόνο.

**ΠΡΟΕΔΡΕΥΩΝ (Νικήτας Κακλαμάνης):** Ρωτώ, εκτός και αν καλύφθηκε, και την κ. Αραμπατζή αν θέλει να πάρει τον λόγο ως Κοινοβουλευτική Εκπρόσωπος της Νέας Δημοκρατίας.

**ΦΩΤΕΙΝΗ ΑΡΑΜΠΑΤΖΗ:** Έχω καλυφθεί, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε καλυφθεί. Ωραία, θα κλείσει τη συνεδρίαση ο Υπουργός. Θα του δώσω δέκα λεπτά, γιατί πρέπει να απαντήσει και στις ερωτήσεις.

Ορίστε, κύριε Υπουργέ, έχετε τον λόγο για δέκα λεπτά.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δέκα λεπτά για κάθε ερώτηση, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Πέντε λεπτά δικαιούστε, όπως και οι άλλοι. Δέκα λεπτά είναι για τον λόγο που είπα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Θα κάνω ό,τι μπορώ γιατί τα θέματα δεν είναι ήσσονος σημασίας.

**ΠΡΟΕΔΡΕΥΩΝ (Νικήτας Κακλαμάνης):** Ωραία, ξεκινήστε.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε, πού είναι υποψήφιος; Για τους άλλους τα λέτε.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Παναγιωτόπουλος, Βουλευτής Καβάλας και εκ νέου υποψήφιος, έχει τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ωραία, τώρα που τελειώσαμε με τα κρίσιμα διαδικαστικά θέματα να μπούμε στην ουσία.

Σπεύδω γρήγορα να μπω στο κομμάτι της απάντησης κάποιων ερωτημάτων που δεν έχουν σχέση, βέβαια, με τη συζήτηση, την υπό κρίση συμφωνία που κυρούται εδώ από το Σώμα, αλλά ασφαλώς ως ζητήματα της επικαιρότητας πρέπει να δώσουμε κάποιες απαντήσεις.

Θα πω, λοιπόν, ευθύς αμέσως ότι δεν εκπροσωπώ τον επενδυτή ούτε έχω ως άμεση αρμοδιότητα την επαφή με τους επενδυτές για την προσέλκυση επενδύσεων, αλλά αυτό που μπορώ να δηλώσω ξεκάθαρα είναι ότι το Πολεμικό Ναυτικό και διά του Πολεμικού Ναυτικού το Υπουργείο Εθνικής Άμυνας πάντα θα έχει απασχόληση για τα ναυπηγεία, ασφαλώς και για τα ναυπηγεία Σκαραμαγκά.

Αύριο ενημερώνω το Σώμα για την πορεία του προγράμματος «Εκσυγχρονισμού Μέσης Ζωής» των τεσσάρων φρεγατών κλάσης ΜΕΚΟ. Σε ελληνικά ναυπηγεία θα γίνει αυτός ο εκσυγχρονισμός. Μάλλον είναι δύο τα υποψήφια. Ο Σκαραμαγκάς έχει ήδη ασχοληθεί με φρεγάτες. Άρα έχει πολύ σημαντικές πιθανότητες να αναλάβει και αυτό το πρόγραμμα.

Έχουμε πει ευθαρσώς ότι στην αμέσως επόμενη μεγάλη απόφαση περί τα εξοπλιστικά για το Πολεμικό Ναυτικό, δηλαδή αυτή που έχει να κάνει με πρόσθεση κορβετών -τρία συν ένα τα πλοία αυτά, τρία με εναλλακτική, ένα ακόμα- ασφαλώς και απαραίτητη προϋπόθεση που βάζει η ελληνική Κυβέρνηση είναι η ναυπήγηση σε ελληνικό ή ελληνικά ναυπηγεία. Εάν κατά πάσα πιθανότητα η πρώτη κορβέτα, όταν αρχίσει να υλοποιείται αυτό το πρόγραμμα, ναυπηγηθεί στο εξωτερικό είτε στη μια χώρα είτε στην άλλη από τις δύο υποψήφιες, μέχρις ότου να ετοιμαστούν τα ναυπηγεία για να μπορέσουν να υποδεχθούν και να εκτελέσουν αυτής της εμβέλειας ναυπηγικό έργο, τα υπόλοιπα πλοία θέλουμε και απαιτούμε να ναυπηγηθούν σε ελληνικά ναυπηγεία.

Τα υποβρύχια συντηρούνται στα ναυπηγεία Σκαραμαγκά, γιατί το προσωπικό έχει ικανότητα, δεξιότητες και τεχνογνωσία για να κάνει αυτή τη συγκεκριμένη πολύ σημαντική δουλειά και θα συνεχιστεί αυτή η σημαντική δουλειά. Ήδη το Πολεμικό Ναυτικό μπροστά -δεν ξέρω πόσο μπροστά-, στο μέλλον προτάσσει και εκσυγχρονισμό μέσης ζωής των υποβρυχίων. Είναι ένα από τα προγράμματα που θα απασχολήσουν προφανώς μια επόμενη κυβέρνηση, αλλά έρχονται και αυτά ως απαίτηση του Πολεμικού Ναυτικού και υπάρχουν, βέβαια, και οι άλλες εργασίες συντήρησης πλοίων του στόλου.

Επομένως το μόνο σίγουρο για το Υπουργείο Εθνικής Άμυνας είναι ότι πάντα θα θέλουμε τα ναυπηγεία, οι εργαζόμενοι του Σκαραμαγκά αντιστοίχως και στην Ελευσίνα, να έχουν δουλειά.

Όμως, θέλω να θυμηθείτε, επίσης, πού βρίσκονταν μέχρι τώρα αυτά τα ναυπηγεία. Βρίσκονταν στο πουθενά -στο πουθενά επαναλαμβάνω- και πήγαιναν στο πουθενά. Τα δε ναυπηγεία Σκαραμαγκά είχαν πτωχεύσει και βρίσκονταν υπό καθεστώς ειδικής εκκαθάρισης. Πεθαμένα, λοιπόν, ήταν.

Η έλευση του επενδυτή τα ανέστησε εκ νεκρών και υπάρχει μια προοπτική, η οποία δημιουργεί ενδεχομένως ερωτηματικά, ευλόγως και κάποιες ανασφάλειες για το μέλλον, τι θα κάνει ακριβώς ο επενδυτής, αν θα τους χρειαστεί όλους τους εργαζόμενους. Ήδη κάποιοι από το εργατικό προσωπικό έχουν μπει σε ένα καθεστώς αποχώρησης μέσω ενός προγράμματος εθελουσίας. Όμως, το σίγουρο είναι -ή εγώ τουλάχιστον δεν έχω καμμία αμφιβολία- ότι ο οποιοσδήποτε επενδυτής, αυτός ο επενδυτής προτάσσει και το ναυπηγικό έργο -δεν θέλει, δηλαδή, να μετατρέψει τα ναυπηγεία σε μια άλλη παραγωγική μονάδα που δεν ασχολείται με το ναυπηγικό έργο-, θέλει να το κάνει αυτό.

Ξέρετε ότι αυτή τη στιγμή απασχολούνται με ατομικές συμβάσεις οι εργαζόμενοι στο ναυπηγείο Σκαραμαγκά. Χθες μάλιστα βρισκόμασταν στη Βουλή, ήρθα σε τηλεφωνική επικοινωνία με εκπρόσωπο του σωματείου και τους είπα ότι δεν υπάρχει καμμία περίπτωση -και εγγυώμαι εγώ προσωπικά- να καταγγελθούν οι ατομικές συμβάσεις εργασίας από το Πολεμικό Ναυτικό διότι υπάρχει δουλειά. Αρκεί να προσέλθουν οι εργαζόμενοι, να εργαστούν κάποιοι από αυτούς στα ναυπηγεία, κάποιοι στον ναύσταθμο. Δεν σημαίνει ότι όσοι πάνε στον ναύσταθμο χάνουν το δικαίωμα της επόμενης μέρας στα ναυπηγεία. Ασφαλώς και δεν σημαίνει αυτό. Όμως, εφόσον το Ναυτικό έχει δουλειά να δώσει, κάτι το οποίο εν πάση περιπτώσει αυτή τη στιγμή διευθετείται με αυτό το σύστημα των ατομικών συμβάσεων -αύριο ενδεχομένως και με συμβάσεις με τα ναυπηγεία υπό το νέο ιδιοκτησιακό καθεστώς- σίγουρα το Υπουργείο Εθνικής Άμυνας και το Πολεμικό Ναυτικό θα θέλει τα ναυπηγεία να είναι ζωντανά, ενεργά και λειτουργικά προς όφελος του Πολεμικού Ναυτικού και των Ενόπλων Δυνάμεων.

Από εκεί και πέρα, μπαίνοντας λίγο στην ουσία αυτών που συζητούμε σήμερα, άκουσα τις γνωστές αντιρρήσεις για το ΝΑΤΟ, τη σκοπιμότητα τού να είμαστε στο ΝΑΤΟ και τα λοιπά. Το ΝΑΤΟ είναι μία ομπρέλα που παρέχει ασφάλεια στα κράτη-μέλη του. Όποιος νομίζει ότι τα πράγματα έχουν αλλιώς, εκλογές έχουμε, ας βγει στον ελληνικό λαό να πει ότι «στο πρόγραμμά μας εμείς, αν μας ανατεθεί η εμπιστοσύνη να κυβερνήσουμε, θα βγάλουμε τη χώρα από το ΝΑΤΟ και θα την αποσύρουμε από αυτή τη συμμαχία» και τελειώσαμε. Τουλάχιστον το ΚΚΕ ευθαρσώς παίρνει αυτή τη θέση, θα αξιολογηθεί.

Χθες μάλιστα είχαμε μια ομάδα μαθητών εδώ από φινλανδικό σχολείο που παρακολουθούσαν τη συζήτηση. Ήμουν εκείνη την ώρα στην Ολομέλεια και καλωσορίζοντας τους μαθητές από τη Φινλανδία, καλωσόρισα και τη Φινλανδία στο ΝΑΤΟ. Χθες έγινε αυτή η τελετή που επισημοποιεί την είσοδο αυτής της χώρας σε αυτό τον διεθνή οργανισμό που παρέχει ασφάλεια. Γιατί έγινε αυτό; Γιατί έσπευσαν οι Φινλανδοί υπό το τρέχον γεωπολιτικό καθεστώς να ενταχθούν στο ΝΑΤΟ; Γιατί έτσι αισθάνονται πιο ασφαλείς ως χώρα απέναντι στις απειλές τις γεωπολιτικές, τις τρέχουσες στην Ουκρανία, από τη Ρωσία και τα λοιπά. Γιατί έρχονται όλοι; Και οι Σουηδοί ακολουθούν και αν ξεπεραστούν όλες οι αντιρρήσεις, ή όποιες αντιρρήσεις αυτών που έχουν αντιρρήσεις εντός συμμαχίας, σύντομα και η Σουηδία θα αποτελέσει ένα ακόμα μέλος του ΝΑΤΟ. Γιατί όλοι αυτοί σπεύδουν; Γιατί έσπευσαν με τέτοια αγωνία -αν θέλετε- οι πρώην «ανατολικές» -εντός εισαγωγικών- χώρες και σήμερα αποτελούν τους πιο φανατικούς υποστηρικτές της ασφάλειας που παρέχει το ΝΑΤΟ; Ετοιμάζονται για να επιτεθούν σε οποιονδήποτε εχθρό στο πλαίσιο ενός νέου παγκοσμίου πολέμου; Όχι, ανασφαλείς αισθάνονταν και τώρα κάτω από την ομπρέλα του ΝΑΤΟ αισθάνονται ασφαλείς.

Και μιας που μιλάω για ομπρέλες, να σας διαβάσω μπαίνοντας με αυτό τον τρόπο στην ουσία της συζήτησης -νομίζω ότι θα φτάσει ο χρόνος- το προοίμιο του κειμένου της συμφωνίας, το οποίο γράφει τα εξής: «Τα μέρη συμφωνούν να εγκαθιδρύσουν ένα μνημόνιο-ομπρέλα» -ομπρέλα, ένα γενικό πλαίσιο δηλαδή, περί αυτού πρόκειται- «που περιγράφει τα πεδία συνεργασίας σε δραστηριότητες C4ISR» -τα αρχικά τα περιέγραψα χθες- «και να εγκαθιδρύσουν αργότερα, σε μεταγενέστερο χρόνο, εν συνεχεία, τεχνικές διευθετήσεις στη συμφωνία», το «follow on», εν συνεχεία. Άρα οι τεχνικές διευθετήσεις και συμφωνίες επ’ αυτού του ζητουμένου της ασφάλειας των πληροφοριών θα εγκαθιδρυθούν αργότερα, κατόπιν συμφωνίας μεταξύ των μελών. Σήμερα ψηφίζουμε την ομπρέλα. Συμφωνούμε ή διαφωνούμε επί της κύρωσης αυτής της συμφωνίας που περιγράφει την ομπρέλα, το γενικό πλαίσιο δηλαδή.

Άρα, όποιος θέλει αυτού του είδους τις υπηρεσίες από το ΝΑΤΟ, πρέπει να συνάπτει αυτού του είδους τις συμφωνίες. Όσες χώρες της συμμαχίας δέχονταν ή δέχονται υπηρεσίες επικοινωνιών, πληροφορικής, ασφάλειας των πληροφοριών έχουν υπογράψει παρόμοιες συμφωνίες με αυτό τον Οργανισμό, την NCIA, την Υπηρεσία δηλαδή τη σχετική του ΝΑΤΟ.

Και η ασφάλεια -ξέρετε- δεν είναι κάτι το οποίο είναι στον αέρα ή διακινδυνεύεται διά αυτής της συμφωνίας, αλλά εξασφαλίζεται μέσω του φυσικού και λογικού διαχωρισμού των εθνικών διαβαθμισμένων δικτύων πληροφοριών από τα δίκτυα τα αντίστοιχα της συμμαχίας. Υπάρχουν συστήματα κρυπτοασφάλισης, δεν είναι οποιαδήποτε διακίνηση πληροφορίας που άπτεται της εθνικής ασφάλειας, της εθνικής άμυνας, άμεσα προσβάσιμη σε όποιον θέλει μέσω του ΝΑΤΟ. Υπάρχουν πολύ συγκεκριμένες διαδικασίες ασφαλώς, πολύ εξειδικευμένες τεχνικές που αυτό το εξασφαλίζουν.

Ξέρετε πολύ καλά, είστε έμπειρα μέλη της Αντιπροσωπείας, ότι τέτοιου είδους τεχνικές συμφωνίες καλούμεθα να κυρώσουμε αρκετά συχνά εδώ στη Βουλή. Δεν πρόκειται, λοιπόν, για κάτι το οποίο θα τινάξει στον αέρα όλο το σύστημα της ασφάλειας των πληροφοριών. Πρόκειται για κάτι το οποίο το διευθετεί τεχνικά.

Και μάλιστα, αν θέλουμε να μπούμε και σε επίπεδο σύγχρονων προκλήσεων ασφαλείας, μιας που ετέθη και το θέμα τού γιατί τώρα άλλαξαν τα πράγματα από τότε που υπεγράφη αυτό στο πλαίσιο του ΝΑΤΟ, εγώ θα μπορούσα να επιχειρηματολογήσω ότι τώρα είναι πιο επιτακτική η ανάγκη, διότι εκτός από τις συμβατικές προκλήσεις ασφαλείας υπάρχουν και οι υβριδικές. Και μία πολύ βασική υβριδική πρόκληση ασφαλείας είναι αυτή που έχει να κάνει με την κυβερνοασφάλεια, τη διακίνηση ψευδών ειδήσεων, ψευδών πληροφοριών, την ασφάλεια γενικά της πληροφορίας. Και ξέρουμε πολύ καλά πώς διακινδυνεύεται ή πώς προσβάλλεται -αν θέλετε- αυτή η κατάσταση. Στο πλαίσιο, λοιπόν, αυτό εντάσσεται αυτή η συμφωνία.

Κλείνω με κάποια πολύ περιγραφικά στοιχεία που άλλωστε είπαμε και χτες. Τα όποια ζητήματα διαφάνειας των συμβάσεων εξασφαλίζονται, λύνονται με τον εξής τρόπο: Η όποια προμήθεια γίνει μέσω του NCIO, του Οργανισμού δηλαδή, ή της NCIA, δηλαδή της Υπηρεσίας αυτού του Οργανισμού που συμβάλλεται εδώ, θα ακολουθήσει τη διαδικασία ενεργοποίησης υποπρογράμματος. Άρα θα περάσει από την αρμόδια κοινοβουλευτική επιτροπή και εκεί αυτή θα γνωμοδοτήσει αντίστοιχα. Επομένως διά αυτής της οδού θα έλεγα ότι εξασφαλίζονται οι εγγυήσεις της διαφάνειας. Δεν θα αποκτούμε γουρούνι στο σακί, για να το πω πολύ σχηματικά, χωρίς το Σώμα να μην έχει καμμία άποψη επ’ αυτού.

Βέβαια, τα στοιχεία είναι πολύ τεχνικά. Καθορίζονται ως αντικείμενο στη συμφωνία αυτή –επαναλαμβάνω- οι όροι, οι διαδικασίες και οι λεπτομέρειες που διέπουν την παροχή υπηρεσιών για την υποστήριξη Συστημάτων Συσκέψεων, Διοίκησης, Ελέγχου, Επικοινωνίας -τα τέσσερα «C», «C4»- Πληροφοριών, Επιτήρησης και Αναγνώρισης, «ISR» εκ μέρους της Υπηρεσίας Επικοινωνιών και Πληροφορικής του ΝΑΤΟ προς τη χώρα μας. Αποτυπώνονται οι όροι για την ασφάλεια των υλικών των συστημάτων και των πληροφοριών και συνεπεία όλων αυτών, διασφαλίζονται τα οφέλη από το εν λόγω μνημόνιο για τη χώρα.

Σταχυολογώ, κλείνοντας, τα οφέλη αυτά, τα οποία είναι τα εξής:

Πρώτον, προκύπτει ένα θεσμικό πλαίσιο από το οποίο θα καθορίζονται οι διοικητικές, διαδικαστικές, οικονομικές και τεχνικές λεπτομέρειες παροχής των υπηρεσιών, καθώς και οι συμβατικές υποχρεώσεις των συμβαλλομένων.

Δεύτερον, καθορίζονται αρμόδιοι παρακολούθησης κάθε αυτοτελούς έργου που θα εκτελούν λεπτομερή απογραφή παρεχομένων υπηρεσιών και επιβεβαίωση κάθε τιμολόγησης, έτσι ώστε να μην προκύπτουν περιπτώσεις τιμολόγησης υπηρεσιών που δεν παρέχονται.

Τρίτον, παρέχεται η δυνατότητα για χρησιμοποίηση αναπτυγμένων προϊόντων της NCIA σε ελληνικά συστήματα εθνικής άμυνας, άρα εδώ σε αυτό το σημείο μπορούμε να έχουμε και αναβάθμιση των σχετικών συστημάτων ασφάλειας στη διακίνηση των πληροφοριών.

Τέταρτον, παρέχεται η δυνατότητα στην NCIA να υποστηρίξει την εν εξελίξει ανάπτυξη των ελληνικών συστημάτων στο C4ISR. Όπως και στο προηγούμενο, μάλλον προκύπτουν δυνατότητες, προοπτικές αναβάθμισης.

Πέμπτον, καθιερώνεται η δυνατότητα ανταλλαγής σχετικών τεχνικών πληροφοριών μεταξύ του Υπουργείου Εθνικής Άμυνας και της NCIA.

Ομοίως, έκτον, ενθαρρύνεται ο ρόλος της NCIA ως στρατηγικού εταίρου στην Ελληνική Δημοκρατία.

Και έβδομον, δίνεται η δυνατότητα για χρησιμοποίηση λογισμικού του ΝΑΤΟ για υποστήριξη εκπαίδευσης και ασκήσεων. Όντως, αυτό επιτυγχάνει και τη μεγαλύτερη διαλειτουργικότητα -που είναι και ζητούμενο άλλωστε στο εσωτερικό της συμμαχίας- μεταξύ των διαφορετικών χωρών, των στοιχείων των Ενόπλων Δυνάμεων των διαφορετικών χωρών.

Και τελευταίο, καθιερώνεται συγκεκριμένη μεθοδολογία και διαφάνεια μέσα από τα προηγούμενα που σας ανέλυσα.

Επομένως δίκην επιλόγου θεωρώ σκόπιμο να τονίσω ότι η συμφωνία και κάθε συμφωνία ανάλογου περιεχομένου που συνάπτουμε με οργανισμούς και υπηρεσίες του ΝΑΤΟ -άλλο αν κάποιοι εδώ έχουμε φιλοσοφικού τύπου ανησυχίες για το αν πρέπει να ανήκουμε ή όχι σε αυτή τη συμμαχία- θεωρώ ότι δυναμώνει την αλληλεπίδρασή μας με τη συμμαχία. Επιτείνει, εντείνει, το «παρών» της Ελλάδας στους κόλπους της συμμαχίας ως συνεπής και αξιόπιστος –και αυτό δεν είναι κακό, μάλλον προσόν είναι παρά ελάττωμα- εταίρος και τελικά ισχυροποιεί την εθνική θέση.

Και γι’ αυτούς τους λόγους, ζητώ από το Σώμα να υπερψηφίσει αυτή την καθαρά τεχνικού τύπου συμφωνία.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συμφωνίας (MoA) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η ψηφοφορία. Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Συμφωνίας (MoA) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities) |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Εθνικής Άμυνας: «Κύρωση του Μνημονίου Συμφωνίας (ΜοΑ) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 51.α.)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, θα διακόψουμε μέχρι τις 11.00΄ που θα αρχίσει η συζήτηση του νομοσχεδίου του Υπουργείου Οικονομικών.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Πριν προχωρήσουμε στη συζήτηση του δεύτερου νομοσχεδίου που είναι γραμμένο στη σημερινή συμπληρωματική ημερήσια διάταξη, επιτρέψτε μου να κάνω κάποιες ανακοινώσεις προς το Σώμα.

Κατ’ αρχάς έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το 38ο Γυμνάσιο Αθήνας (δεύτερο τμήμα).

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι πέντε μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο «Χρυσόστομος Σμύρνης».

Η Βουλή σάς καλωσορίζει και σας εύχεται καλή πρόοδο και καλό Πάσχα.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 7 Απριλίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 639/29-3-2023 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλήπρος τον Υπουργό Τουρισμού, με θέμα: «Νομοθετική ρύθμιση για τη δυνατότητα ελέγχου από τη δημοτική αστυνομία στα Καταστήματα Υγειονομικού Ενδιαφέροντος (ΚΥΕ) που λειτουργούν εντός τουριστικών καταλυμάτων».

2. Η με αριθμό 643/29-3-2023 επίκαιρη ερώτηση της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ.Θεανώς Φωτίουπρος τον ΥπουργόΕργασίας και Κοινωνικών Υποθέσεων, με θέμα: «Η κυβέρνηση στέρησε χιλιάδες vouchers για Κέντρα Δημιουργικής Απασχόλησης Παιδιών (ΚΔΑΠ) από παιδιά κάτω από το όριο της φτώχειας, ενώ χάθηκαν τα χρήματα από χιλιάδες μη υλοποιημένα vouchers Βρεφονηπιακών Σταθμών».

3. Η με αριθμό 648/31-3-2023 ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδηπρος την Υπουργό Παιδείας και Θρησκευμάτων,με θέμα: «Ασφάλεια προσωπικού και φοιτητών του Αριστοτελείου Πανεπιστημίου Θεσσαλονίκης».

4. Η με αριθμό 654/3-4-2023 επίκαιρη ερώτηση του Κομμουνιστικού Κόμματος Ελλάδας κΝικολάου Παπαναστάσηπρος τον Υπουργό Εθνικής Άμυνας,με θέμα: «Σχετικά με τις ελλείψεις σε προσωπικό και υλικοτεχνική υποδομή στα Προκεχωρημένα Εργοστάσια Βάσης 303 και 304 (ΠΕΒ) στη Λάρισα και στο Βελεστίνο Μαγνησίας».

5. Η με αριθμό 661/3-4-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Εσωτερικών,με θέμα: «Μπέος κερνάει Μπέος πίνει παράνομες συμβάσεις, με την ανοχή της πολιτικής ηγεσίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 644/30-3-2023 επίκαιρη ερώτηση του Βουλευτή Ηλείας της Νέας Δημοκρατίας κ.Ανδρέα Νικολακόπουλου προς τον ΥπουργόΠεριβάλλοντος και Ενέργειας, με θέμα: «Ανάπτυξη της περιοχής του Κυπαρισσιακού Κόλπου».

2. Η με αριθμό 645/30-3-2023 επίκαιρη ερώτηση του Βουλευτή Β΄ Δυτικής Αττικής του Συνασπισμού Ριζοσπαστικής Αριστεράς κ. Γεωργίου Τσίπραπρος τον Υπουργό Εθνικής Άμυνας,με θέμα: « Νέος αποκλεισμός της αμυντικής βιομηχανίας από μακροχρόνια προγράμματα κατασκευής και συντήρησης του F-35».

3. Η με αριθμό 650/31-3-2023 επίκαιρη ερώτηση του Βουλευτή Άρτας του Κινήματος Αλλαγής κ. Χρήστου Γκόκα προς τον Υπουργό Υποδομών και Μεταφορών, με θέμα: «Εγγειοβελτιωτικά έργα Πεδιάδας Άρτας και αρδευτικό έργο Πέτα - Κομποτίου».

4. Η με αριθμό 658/3-4-2023 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδηπρος τον Υπουργό Εσωτερικών, με θέμα: «Για το ζήτημα της υψηλής Γέφυρας Σερβίων στην Περιφερειακή Ενότητα (ΠΕ) Κοζάνης και τα προβλήματα που δημιουργούνται από το κλείσιμό της λόγω σοβαρών ζημιών».

5. Η με αριθμό 662/3-4-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος την Υπουργό Παιδείας και Θρησκευμάτων, με θέμα: «Εκφασισμός εκπαιδευτικών μέσω επιμόρφωσης του Υπουργείου Παιδείας και Θρησκευμάτων (ΥΠΑΙΘ).

6. Η με αριθμό 647/30-3-2023 επίκαιρη ερώτηση του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσαπρος τον Υπουργό Εθνικής Άμυνας,με θέμα: «Θα σώσετε επιτέλους το ιστορικό Αντιτορπιλικό (Α/Τ) ΒΕΛΟΣ, σύμβολο του αντιδικτατορικού αγώνα;».

7. Η με αριθμό 659/3-4-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εθνικής Άμυνας, με θέμα: «Αξιοποίηση του πρώην στρατοπέδου Πλευράκη -Ζωγραφάκη στο Καστέλι Δήμου Μινώα Πεδιάδας».

8. Η με αριθμό 667/3-4-2023 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Άμεσα να ιδρυθούν και να λειτουργήσουν τα αναγκαία τμήματα ένταξης, ώστε να καλυφθούν οι ανάγκες όλων των μαθητών με ειδικές εκπαιδευτικές ανάγκες».

9. Η με αριθμό 664/3-4-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Περιβάλλοντος και Ενέργειας, με θέμα: «Σχέδιο τσιμεντοποίησης και εμπορευματοποίησης του πάρκου Τρίτση».

10. Η με αριθμό 669/3-4-2023 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ.Χρήστου Κατσώτηπρος τον Υπουργό Εσωτερικών,με θέμα: «Άμεση εξασφάλιση της ασφαλούς λειτουργίας των 1ου, 6ου Δημοτικών Σχολείων και 1ου Γυμνασίου, 1ου Λυκείου Δήμου Βύρωνα».

Κυρίες και κύριοι συνάδελφοι, θα προχωρήσουμε τώρα στο δεύτερο νομοσχέδιο το οποίο είναι γραμμένο στη σημερινή συμπληρωματική ημερήσια διάταξη, δηλαδή το νομοσχέδιο του Υπουργείου Οικονομικών.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις».

Η Διάσκεψη των Προέδρων αποφάσισε στη συνεδρίασή της στις 30 Μαρτίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Βασίλειος - Πέτρος Σπανάκης για δεκαπέντε λεπτά.

Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι ιδιαίτερη τιμή για εμένα και είμαι ιδιαίτερα συγκινημένος διότι ήμουν ως νέος Βουλευτής ο εισηγητής του πρώτου νομοσχεδίου του Υπουργείου Οικονομικών και σήμερα είμαι εισηγητής του τελευταίου νομοσχεδίου του Υπουργείου Οικονομικών για αυτήν την κοινοβουλευτική περίοδο.

Είμαι, επίσης, πολύ χαρούμενος διότι όσα νομοσχέδια έφερε σε αυτήν την Αίθουσα το Υπουργείο Οικονομικών ήταν νομοσχέδια με θετικό πρόσημο για την κοινωνία, για τα φυσικά πρόσωπα, για τις επιχειρήσεις. Δηλαδή, για μία τετραετία φέραμε πάνω από τετρακόσιους νόμους που είχαν διατάξεις θετικές για την κοινωνία και, κυρίως, για το μέλλον της ελληνικής οικονομίας.

Κυρίες και κύριοι συνάδελφοι, σήμερα καλούμαστε να συζητήσουμε και να ψηφίσουμε ένα νομοσχέδιο το οποίο έχει να κάνει με τη διαχείριση των δεσμευμένων, των κατασχεμένων και των δημευμένων περιουσιακών στοιχείων από εγκληματικές δραστηριότητες. Όμως σήμερα έρχονται και δύο σημαντικές τροπολογίες του Υπουργείου Οικονομικών και του Υπουργείου Ανάπτυξης και θα ήθελα να ξεκινήσω την εισήγησή μου, την τοποθέτησή μου, από αυτές.

Πρώτα απ’ όλα, με το άρθρο 1 της τροπολογίας που έρχεται προβλέπεται η επέκταση της προσωπικής διαφοράς σε υπαλλήλους που έχουν διοριστεί ή μεταταχθεί μετά την 1-11-2011 και ως την 31-3-2023 στις Υπηρεσίες του Υπουργείου Οικονομικών, των εποπτευόμενων από αυτό Νομικών Προσώπων Δημοσίου Δικαίου, της Γενικής Γραμματείας Πληροφοριακών Συστημάτων του Υπουργείου Ψηφιακής Διακυβέρνησης, της Επιτροπής Κεφαλαιαγοράς, του Ελληνικού Δημοσιονομικού Συμβουλίου, της Ελληνικής Στατιστικής Αρχής, του Εθνικού Οργανισμού Φαρμάκων, του Υπουργείου Ανάπτυξης και Επενδύσεων, καθώς επίσης και στο διοικητικό προσωπικό του Ελεγκτικού Συνεδρίου και του Νομικού Συμβουλίου του Κράτους.

Η προσωπική αυτή διαφορά χορηγείται από 1ης Απριλίου του 2023, ανεξαρτήτως ειδικότητας και κλάδου, γι’ αυτούς που έχουν διοριστεί ή μεταταχθεί μετά την 1η Νοεμβρίου του 2011 και έως την 31η Μαρτίου του 2023. Είναι μία σημαντική διάταξη αυτή για εκατοντάδες εργαζόμενους. Είναι μία σημαντική διάταξη, διότι είναι εργαζόμενοι που δίνουν μάχη στις υπηρεσίες και επιτέλους σταματάμε αυτό το οποίο λέμε πολυτασικό προσωπικό μέσα στις ίδιες τις υπηρεσίες. Άρα, λοιπόν, αυτή η διάταξη λύνει προβλήματα τα οποία έχουν δημιουργηθεί από το 2011.

Δεύτερον, έρχεται μια σημαντική διάταξη που αφορά τους λογιστές, που αφορά τους φοροτεχνικούς, μία διάταξη που αφορά έναν κλάδο που έβαλε πλάτη κατά τη διάρκεια της υγειονομικής κρίσης, έναν κλάδο που βάζει ακόμα πλάτη και που το κράτος πρέπει να δώσει ακόμα πολλά σε αυτόν τον κλάδο. Γιατί οι λογιστές, οι φοροτεχνικοί, έδωσαν μεγάλη σημασία στο να εφαρμοστούν διατάξεις και γρήγορες και έκτακτες αποφάσεις του Υπουργείου Οικονομικών, του Υπουργείου Εργασίας, του Υπουργείου Ανάπτυξης.

Με το άρθρο 4 που προβλέπεται στην τροπολογία του Υπουργείου Οικονομικών, δίνεται η δυνατότητα παράτασης προθεσμιών υποβολής φορολογικών και ασφαλιστικών δηλώσεων και καταστάσεων στην περίπτωση ασθένειας, τοκετού ή θανάτου του λογιστή φοροτεχνικού. Είναι μία διεκδίκηση και ένα αίτημα τόσο του Οικονομικού Επιμελητηρίου Ελλάδας, όσο και των συλλόγων λογιστών της χώρας και με τη διάταξη αυτή λύνεται ένα πρόβλημα το οποίο υπάρχει και αφορά τη δυνατότητα παράτασης. Δεν τελειώνει η υποχρέωση. Η υποχρέωση παραμένει, αλλά δίνεται μια δυνατότητα και μια ευκαιρία και είναι κάτι ανθρώπινο το οποίο συμβαίνει.

Επιτρέψτε μου, όμως, να αναφερθώ και στο άρθρο 4 της τροπολογίας του Υπουργείου Ανάπτυξης που κατατέθηκε στο σημερινό μας νομοσχέδιο, όπου λύνεται ένα άλλο πρόβλημα που αφορά μια άλλη κοινωνική ομάδα που ρυθμίζει ζητήματα απώλειας των θέσεων σε λαϊκές αγορές λόγω μη πληρωμής του τέλους δραστηριοποίησης. Έτσι, λοιπόν, οι πωλητές των λαϊκών αγορών οι οποίοι είχαν χάσει την άδεια δραστηριοποίησής τους μετά την 1η Φεβρουαρίου του 2022 λόγω μη καταβολής του τέλους, δύναται να ανανεώσουν, εάν εξοφλήσουν μέχρι τις 31 Μαΐου του 2023 αυτό το τέλος.

Άρα, λοιπόν, βλέπετε ότι η Κυβέρνηση ακόμα και στα τελευταία της νομοσχέδια δίνει ευκαιρίες και δυνατότητες. Βέβαια, υπάρχουν και άλλες διατάξεις που πρέπει να περάσουν είτε μέχρι το κλείσιμο της κοινοβουλευτικής περιόδου είτε μετά, όπως για παράδειγμα για τον τρόπο φορολόγησης των επιδομάτων των ελεγκτών εναέριας κυκλοφορίας, όταν απωλέσουν την ιδιότητά τους. Είναι κάτι το οποίο πρέπει να το δούμε τις επόμενες εβδομάδες ή με τη νέα κοινοβουλευτική περίοδο.

Κυρίες και κύριοι συνάδελφοι, καλούμαστε σήμερα να ψηφίσουμε ένα νομοσχέδιο το οποίο καθορίζει ένα ενιαίο πλαίσιο για την ανάκτηση και διαχείριση των δεσμευμένων, των κατασχεμένων, των δημευμένων περιουσιακών στοιχείων τα οποία προέρχονται από εγκληματικές δραστηριότητες και τη χρήση αυτών για το δημόσιο συμφέρον, για κοινωνικούς σκοπούς ή για την ικανοποίηση του ίδιου του θύματος.

Διασφαλίζεται με το νομοσχέδιο αυτό η αποτελεσματικότητα της διαχείρισής τους μέσω της ηλεκτρονικοποίησης των σχετικών διαδικασιών που αφορούν στη λειτουργία ενός κεντρικού μητρώου και ενισχύεται η διαφάνεια και η λογοδοσία.

Με λίγα λόγια, με το νομοσχέδιο αυτό ενισχύονται η διαφάνεια και τα δημόσια έσοδα. Με λίγα λόγια, με το νομοσχέδιο αυτό η Ελλάδα ανεβαίνει κατηγορία.

Συστήνεται το κεντρικό μητρώο διαχείρισης δεσμευμένων, συμπεριλαμβανομένων και των κατασχεμένων και δημευμένων περιουσιακών στοιχείων και καθορίζονται οι αρμοδιότητες του φορέα διαχείρισης, που είναι ποιος; Είναι η Γενική Διεύθυνση του Σώματος Δίωξης Οικονομικού Εγκλήματος.

Το νομοσχέδιο αποτελείται από εξήντα τέσσερα άρθρα τα οποία είναι χωρισμένα σε τρία μέρη.

Το πρώτο μέρος περιλαμβάνει επτά κεφάλαια και τα άρθρα 1 έως 26. Στο πρώτο κεφάλαιο καθορίζονται ο σκοπός, το αντικείμενο, οι ορισμοί και το πεδίο εφαρμογής για την ανάκτηση και διαχείριση των δεσμευμένων. Το δεύτερο κεφάλαιο αφορά τον φορέα διαχείρισης ο οποίος είναι η Γενική Διεύθυνση του ΣΔΟΕ και καθορίζονται οι αρμοδιότητές του. Επικαιροποιούνται οι διατάξεις σχετικά με τον φορέα διαχείρισης και η Γενική Γραμματεία Φορολογικής Πολιτικής και Δημόσιας Περιουσίας του Υπουργείου Οικονομικών καθορίζει περαιτέρω αρμοδιότητες και όλες τις άλλες διαδικασίες.

Με λίγα λόγια, επιτέλους, υπάρχει ένας κεντρικός φορέας, ένας φορέας που συντονίζει, ένας φορέας που καταγράφει, ένας φορέας έτοιμος να λύσει προβλήματα. Μετά από αρκετά χρόνια, κύριε Υπουργέ, έρχεται μια διάταξη για την ενίσχυση ενός σημαντικού ελεγκτικού μηχανισμού, όπως είναι το Σώμα Δίωξης Οικονομικού Εγκλήματος και θα χαρώ πολύ σε επόμενα νομοσχέδια να δούμε να ενισχύεται περαιτέρω το ΣΔΟΕ που έχει προσωπικό υψηλού επιπέδου και με σοβαρή εμπειρία ελεγκτική και όχι μόνο.

Το Κεφάλαιο Γ΄ του νομοσχεδίου περιλαμβάνει διατάξεις για το Κεντρικό Μητρώο Διαχείρισης των δεσμευμένων και δημευμένων περιουσιακών στοιχείων και καθορίζεται η δομή του μητρώου, οι όροι πρόσβασης και οι αρμόδιες αρχές διαχείρισης και καταχώρισης στοιχείων στο μητρώο, καθώς και οι αρμόδιες αρχές για τη λειτουργία του μητρώου.

Κεντρικός διαχειριστής ορίζεται η Γενική Διεύθυνση του ΣΔΟΕ της Γενικής Γραμματείας Φορολογικής Πολιτικής και Δημόσιας Περιουσίας του Υπουργείου Οικονομικών, ο οποίος αναλαμβάνει τον συντονισμό όλων των αρμόδιων αρχών διαχείρισης και καταχώρισης των στοιχείων στο μητρώο.

Σήμερα που μιλάμε δεν υπάρχει ξεκάθαρη εικόνα, δεν υπάρχει πλήρη εικόνα. Άρα, λοιπόν, αυτό το μητρώο θα βοηθήσει στο να υπάρχει ξεκάθαρη, on time εικόνα και να μπορεί να αξιοποιηθούν αυτά τα περιουσιακά στοιχεία προς όφελος του δημοσίου συμφέροντος.

Στο Κεφάλαιο Δ΄ του νομοσχεδίου περιλαμβάνονται άρθρα για τη διαχείριση δεσμευμένων και δεσμευμένων περιουσιακών στοιχείων χρηματικών ποσών κινητών και ακίνητων περιουσιακών στοιχείων. Η διαχείριση όλων αυτών στοιχείων δύναται να περιλαμβάνει και την εκμίσθωση ακινήτου ή παραχώρηση σε τρίτους με αντάλλαγμα για την εξυπηρέτηση του δημόσιου σκοπού, μετά βέβαια από απόφαση του Υπουργού Οικονομικών. Και για να γίνει αυτό υπάρχει και σχετική γνωμοδοτική επιτροπή. Άρα, λοιπόν, ορίζεται μία ξεκάθαρη διαδικασία βήμα-βήμα, για να έρθει ο Υπουργός των Οικονομικών και να εκδώσει σχετική απόφαση. Σε περίπτωση δε, που αυτό το ακίνητο είναι μεγάλης αξίας, η διαχείριση κατά το διάστημα της δέσμευσης δεν υποχρεωτικό, αλλά δύναται ανατεθεί στην ΕΤΑΔ, δηλαδή στην Εταιρεία Ακινήτων του Δημοσίου.

Στο Κεφάλαιο Ε΄ ρυθμίζονται θέματα επιστροφής και απόδοσης δεσμευμένων και δημευμένων περιουσιακών στοιχείων στις περιπτώσεις που δικαιώνονται αυτοί που είναι οι ιδιοκτήτες των ακινήτων ή των περιουσιακών στοιχείων, γιατί δεν αφορά μόνο ακίνητα. Άρα, λοιπόν, εδώ ξεκαθαρίζονται και αυτά τα ζητήματα, γιατί υπάρχουν πάρα πολλά ανοιχτά ζητήματα που προέρχονται από το παρελθόν. Λύνονται με αυτό το νομοσχέδιο.

Στο Κεφάλαιο ΣΤ΄ μιλάμε για οργανωτικά ζητήματα του φορέα διαχείρισης και εδώ να πούμε ότι παραλάβαμε ένα υποστελεχωμένο ΣΔΟΕ, παραλάβαμε υποστελεχωμένες υπηρεσίες και ναι, χρειάζεται και ενίσχυση σε προσωπικό. Είναι πολύ σημαντικό, όμως, το ότι έρχεται ένας ελεγκτικός μηχανισμός με μια ιστορία να ενισχυθεί με αρμοδιότητες και ναι, -φυσικά!- πρέπει να ενισχυθεί και σε προσωπικό. Ακούσαμε με πολύ μεγάλη προσοχή στην αρμόδια επιτροπή τους φορείς και καταγράψαμε όλα αυτά τα ζητήματα.

Το Κεφάλαιο Ζ΄ περιλαμβάνει εξουσιοδοτικές αλλά και καταργούμενες διατάξεις.

Το δεύτερο μέρος αυτού του νομοσχεδίου περιλαμβάνει δεκαεννέα άρθρα, από το 27 ως το 45. Αφορούν τη λήψη μέτρων για την εφαρμογή Κανονισμού, τον 2021/23, ο οποίος θεσπίζει κανόνες και διαδικασίες σχετικά με το πλαίσιο για την ανάκαμψη και την εξυγίανση κεντρικών αντισυμβαλλόμενων, αδειοδοτημένων κατά τον Κανονισμό της Ευρωπαϊκής Ένωσης, τον 648/2012, και κανόνες σχετικά με τη σύναψη συμφωνιών με τρίτες χώρες στον τομέα της ανάκαμψης και της εξυγίανσης κεντρικών αντισυμβαλλομένων.

Επίσης ενσωματώνει τις τροποποιήσεις στις οδηγίες 2002/47, 2004/25, 2007/36, 2014/59 και 2017/1132, οι οποίες υιοθετήθηκαν και με τον Κανονισμό 2021/23.

Ορίζεται η Επιτροπή Κεφαλαιαγοράς ως αρχή εξυγίανσης των κεντρικών αντισυμβαλλομένων στην Ελλάδα και καθορίζονται οι αρμοδιότητες της Επιτροπής Κεφαλαιαγοράς και του Υπουργείου Οικονομικών.

Τροποποιείται το έργο της Επιτροπής Λήψης Μέτρων Εξυγίανσης, της Επιτροπής Κεφαλαιαγοράς, σύμφωνα με το άρθρο 40, προκειμένου να συμπεριληφθεί στο έργο της η εξυγίανση κεντρικών αντισυμβαλλομένων στην Ελλάδα κατά τρόπο διακριτό από την εποπτεία.

Τροποποιείται ο οργανισμός της Επιτροπής Κεφαλαιαγοράς στο άρθρο 41 του νομοσχεδίου, προκειμένου να συμπεριληφθεί στο έργο της μονάδας εξυγίανσης επιχειρήσεων επενδύσεων και η εξυγίανση των κεντρικών αντισυμβαλλομένων στην Ελλάδα.

Το τρίτο μέρος αποτελείται από δεκαεννιά άρθρα, από το 46 ως το 64, τα οποία αφορούν τη λήψη μέτρων προς εφαρμογή του Κανονισμού 2019/1238 του Ευρωπαϊκού Κοινοβουλίου και του Συμβουλίου της 20ής Ιουνίου, σχετικά με τη θέσπιση του Πανευρωπαϊκού Ατομικού Συνταξιοδοτικού Προϊόντος, του λεγόμενου PEPP.

Το PEPP αποτελεί ένα εθελοντικό πρόγραμμα, που δίνει τη δυνατότητα στους πολίτες της Ευρώπης να αποταμιεύουν για τη συνταξιοδότησή τους μέσω ενός ευρέος φάσματος χρηματοπιστωτικών ιδρυμάτων σε ολόκληρη την Ευρώπη, τα οποία θα είναι σε θέση να το προσφέρουν.

Κυρίες και κύριοι συνάδελφοι, εισηγήθηκα με συνοπτικό τρόπο τα άρθρα του συγκεκριμένου νομοσχεδίου αλλά και σημαντικά άρθρα από τις δύο τροπολογίες, τόσο του Υπουργείου Ανάπτυξης όσο και του Υπουργείου Οικονομικών, που θα κληθεί σήμερα το Κοινοβούλιό μας να ψηφίσει και νομίζω ότι όλες οι διατάξεις είναι διατάξεις προς θετική κατεύθυνση, θετική κατεύθυνση για εργαζομένους, θετική κατεύθυνση για δημόσιες υπηρεσίες, θετική κατεύθυνση για την ενίσχυση των δημοσίων εσόδων, θετική κατεύθυνση για την ενίσχυση της διαφάνειας και της λογοδοσίας. Αυτό είναι με λίγα λόγια το νομοσχέδιο το σημερινό και λύνει και ζητήματα επιμέρους σημαντικά.

Υπάρχουν και άλλα ζητήματα τα οποία πρέπει να λύσουμε. Όμως αυτό το νομοσχέδιο τη χώρα μας την ανεβάζει κατηγορία και πρέπει το Κοινοβούλιό μας, όλες οι πτέρυγες του Κοινοβουλίου να υπερψηφίσουν αυτό το νομοσχέδιο. Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τέσσερις εκπαιδευτικοί συνοδοί τους από το 2ο Γυμνάσιο Αγίας Βαρβάρας.

Η Βουλή σάς καλωσορίζει και σας εύχεται καλή πρόοδο και καλό Πάσχα.

(Χειροκροτήματα απ’ όλες της πτέρυγες της Βουλής)

Τον λόγο τώρα έχει η εισηγήτρια του ΣΥΡΙΖΑ-Προοδευτική Συμμαχία, κ. Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, το τελευταίο νομοσχέδιο του Υπουργείου Οικονομικών δεν μας εξέπληξε με τον τρόπο που ήρθε, με τη διαδικασία, με το ότι δεν έγινε καμμία διαβούλευση και φυσικά ο κύριος Υπουργός, όπως πάντα, την τελευταία στιγμή φέρνει τροπολογίες με πολύ σημαντικές τροποποιήσεις και προσθήκες, τροπολογίες της τελευταίας στιγμής, για τις οποίες θα αναφερθώ στη δευτερολογία μου.

Για την ώρα το μόνο που θέλω να επισημάνω στον κύριο Υπουργό, για να έχει τον χρόνο μέχρι το τέλος της συζήτησης να το διορθώσει, είναι από το ότι στο άρθρο 1 στην με ειδικό αριθμό 254 τροπολογία δεν έχετε συμπεριλάβει, αν και το είχε υποσχεθεί επανειλημμένα ο κ. Άδωνις Γεωργιάδης, τη μισθολογική εξομάλυνση των εργαζόμενων υπαλλήλων στη ΜΟΔ ΑΕ, αυτούς που υλοποιούν το ΕΣΠΑ, και φυσικά δεν τους συμπεριλάβατε προφανώς για να πανηγυρίσετε εσείς την απορρόφηση των κονδυλίων.

Είναι εμπαιγμός, κύριε Υπουργέ, των συγκεκριμένων υπαλλήλων. Ελπίζω να πρόκειται για λάθος. Σήμερα υπάρχει κινητοποίηση έξω από το Υπουργείο. Έχετε όλο τον χρόνο, εφόσον είναι λάθος, να το διορθώσετε μέχρι το τέλος της συζήτησης.

Ακούω και στις επιτροπές και σήμερα από τον εισηγητή σας ότι το νομοσχέδιο αυτό δείχνει το πόσο με διαφάνεια πολιτευτήκατε όλα αυτά τα χρόνια, τα τέσσερα αυτά χρόνια, και αναδεικνύει και τον τρόπο που θέλετε να πολιτευτείτε από δω και πέρα.

Για ποια διαφάνεια μιλάμε; Για ποια διαφάνεια, όταν έχετε αφήσει με τροπολογία σας της τελευταίας στιγμής τη δυνατότητα να αποδεσμευτούν περιουσιακά στοιχεία, κινητά και ακίνητα και χρήματα, περιουσιακά στοιχεία που δεσμεύτηκαν από την Αρχή Καταπολέμησης Βρώμικου Χρήματος, εννιακόσιες υποθέσεις, περιουσιακά στοιχεία 1,02 δισεκατομμυρίων ευρώ; Και έρχεστε σήμερα και μιλάτε για δεσμευμένα και δημευμένα και μιλάτε για διαφάνεια;

Για πόσο διαφάνεια μιλάτε εσείς και έχετε το δικαίωμα να μιλάτε, όταν από την πρώτη στιγμή που ήρθατε πήρατε υπό την επίβλεψη του ίδιου του Πρωθυπουργού την ΕΡΤ και την ΕΥΠ, την ΕΡΤ για να σας λιβανίζει και αυτή από το πρωί μέχρι το βράδυ όπως κάνουν τα άλλα συστημικά μέσα μαζικής ενημέρωσης, για να κρύβει τα σκάνδαλα και να κρύβει και τον αντιπολιτευτικό λόγο όλων των υπόλοιπων κομμάτων;

Για πόση διαφάνεια μιλάτε εσείς, όταν φέρατε τη λίστα Πέτσα και έγινε εξεταστική χωρίς τον ίδιο τον Πέτσα;

Όταν καταργήσατε την υποχρέωση των καναλαρχών να υποβάλλουν «πόθεν έσχες»;

Όταν τους δώσατε τη δυνατότητα να μην πληρώσουν τα χρήματα που έπρεπε να πληρώσουν για τις άδειες και πάλι για να σας λιβανίζουν από το πρωί μέχρι το βράδυ;

Για πόση διαφάνεια μιλάτε όταν γίνατε το εργαλείο των κρατικοδίαιτων τζαμπατζήδων επιχειρηματιών για να καταπατήσουν κάθε εργασιακό και συνδικαλιστικό δικαίωμα;

Όταν φέρατε το δεκάωρο και τις απλήρωτες υπερωρίες;

Όταν καταργήσατε την αιτιολογημένη απόλυση;

Όταν διαλύσατε το ΣΕΠΕ και τους ελεγκτικούς μηχανισμούς; Όταν φέρατε τρεις χιλιάδες μετακλητούς, εσείς που λέγατε ότι θα μειώσετε τους μετακλητούς και το κόστος αυτών;

Όταν φέρατε την ασυλία στους τραπεζίτες για όλα τα θαλασσοδάνεια και για ό,τι θα υπέγραφαν από τη στιγμή που βγήκατε Κυβέρνηση και για ό,τι υπέγραψαν πριν;

Βέβαια το κάνατε για έναν και μόνο λόγο, γιατί χρωστάτε 400 εκατομμύρια ευρώ στις τράπεζες, το κόμμα σας, κύριε Υπουργέ. Είστε Υπουργός Οικονομικών και το κόμμα σας χρωστάει 400 εκατομμύρια. Το Υπουργικό Συμβούλιο και ο Πρωθυπουργός χρωστάνε 12 εκατομμύρια ευρώ στις τράπεζες. Είστε το κόμμα - έρμαιο των τραπεζών και μιλάτε για διαφάνεια στο σημερινό νομοσχέδιο;

Ακυρώσατε τους διαγωνισμούς του ΣΥΡΙΖΑ, διαγωνισμούς που ήταν έτοιμοι να υλοποιηθούν και τους επαναπροκηρύξατε με πολλαπλάσιο κόστος, παραδείγματος χάριν τον διαγωνισμό των ταυτοτήτων, 200 εκατομμύρια ευρώ επιπλέον.

Στην πανδημία διαφάνεια; Μιλάτε για διαφάνεια, όταν στην πανδημία υπογράψατε απευθείας αναθέσεις δισεκατομμυρίων; Όταν στην πανδημία φέρατε συμβάσεις; Θα θυμίσω το «σκόιλ ελικικού». Θα δίνατε 193 εκατομμύρια σε αυτή την ψευτοκατάρτιση. Αν δεν υπήρχε η αντίδραση του κόσμου και ο λαϊκός εμπαιγμός και η αντίδραση της αντιπολίτευσης, θα τα είχατε δώσει.

Να μιλήσω για την κατάρρευση του ΕΣΥ κατά τη διάρκεια της δικής σας διακυβέρνησης και για την ενίσχυση των ιδιωτικών διαγνωστικών κέντρων και των ιδιωτικών κλινικών; Αυτά είναι διαφάνεια;

Πουλήσατε τη ΔΕΗ, ανοίξατε τον δρόμο για την ιδιωτικοποίηση του νερού. Ψηφίσατε το ακαταδίωκτο σε πάρα πολλές περιπτώσεις, ακαταδίωκτο τραπεζικών στελεχών, ακαταδίωκτο επιτροπής λοιμωξιολόγων, ακαταδίωκτο στους ανθρώπους που τζογάρουν με τις ασφαλιστικές εισφορές. Ιδιωτικοποιήσατε την επικουρική ασφάλιση. Με πόσο διαφάνεια έγιναν όλα αυτά, κύριε Υπουργέ;

Να μην μιλήσω για τις δεκάδες υποθέσεις αδιαφάνειας των στελεχών σας και των Βουλευτών σας, για την αδιαφάνεια των «πόθεν έσχες» του κ. Μητσοτάκη, για την περίπτωση του κ. Πάτση, του κ. Χειμάρα, του κ. Μαραβέγια, του κ. Παπαθανάση, της κ. Νικολάου.

Γι’ αυτά όλα, κύριε Υπουργέ, στο τελευταίο σας νομοσχέδιο δεν έχετε να πείτε τίποτα; Θα μου πείτε ότι είναι άσχετα με το νομοσχέδιο. Ναι, αλλά είναι η τελευταία φορά που φέρατε νομοσχέδιο και πρέπει να δώσετε απαντήσεις.

Τα Τέμπη. Ακόμη και αυτήν την εθνική τραγωδία τη γελοιοποιήσατε με στημένα ρεπορτάζ, με επικοινωνιακό τρόπο, μόνο για την επικοινωνία και τίποτε για την ουσία. Ρίξατε κροκοδείλια δάκρυα. Είπατε ψεύτικες συγγνώμες. Προσβάλατε τα θύματα και τις οικογένειές τους.

Τι κάνατε, αλήθεια, για την ακρίβεια, κύριε Υπουργέ, μια και είστε Υφυπουργός Οικονομικών; Τι κάνατε; Τι κάνατε για το πρόβλημα των κόκκινων δανείων; Τίποτα.

Φέρατε έναν εξωδικαστικό συμβιβασμό, στον τα funds δεν ήταν υποχρεωμένα να συμμετέχουν και δεν προστατεύτηκε κανείς.

Φέρατε τον πτωχευτικό κώδικα και καταργήσατε την προστασία της πρώτης κατοικίας.

Κάνατε τον μισθό και τη σύνταξη πτωχευτική περιουσία.

Ψηφίσατε τον νόμο του «ΗΡΑΚΛΗ», τον συνδέσατε με νόμο του 2003 και ανοίξατε τον δρόμο στα funds να προχωράνε στους πλειστηριασμούς χωρίς να έχουν υποχρέωση να κάνουν πρώτα πρόταση στον δανειολήπτη και χωρίς να πληρώνουν ούτε ευρώ φόρο.

Αυτά κάνατε, κύριε Υπουργέ. Αυτά έκανε η Κυβέρνησή σας.

Μιλάτε για μείωση φόρων. Για ποια μείωση φόρων μιλάτε, όταν ένας στους δέκα από τους Έλληνες συμπολίτες μου δεν μπορεί πλέον να πάει στο σουπερμάρκετ, δεν μπορεί να πληρώσει τη βενζίνη, το ενοίκιο, το ρεύμα του; Όχι ένας στους δέκα, έκανα λάθος, είναι πολύ μεγαλύτερο το ποσοστό.

Για ποια αντιμετώπιση της ακρίβειας μιλάτε, όταν έχουμε το χαμηλότερο κατά κεφαλήν ΑΕΠ στην Ευρώπη, όταν οι Έλληνες πολίτες και η μεσαία τάξη ζει με κουπόνια, όταν δεκαπέντε εταιρείες έχουν τη μεγαλύτερη κερδοφορία της τελευταίας εικοσαετίας και δισεκατομμύρια ευρώ υπερκέρδη, τα οποία αρνείστε να φορολογήσετε;

Και τολμάτε να κατηγορείτε τον ΣΥΡΙΖΑ ότι θα έρθει για να επιβάλλει φόρους στη μεσαία τάξη. Αν εσείς εννοείτε μεσαία τάξη τις τράπεζες, τα διυλιστήρια, τις εταιρείες ρεύματος και τις δεκαπέντε αυτές εταιρίες των φίλων και «ημετέρων» σας, τότε ναι, θα επιβάλλουμε φόρο.

Αλλά δεν θα επιβάλλουμε φόρους στη μεσαία τάξη και η μεσαία τάξη το ξέρει. Εμείς θα έρθουμε να ελαφρύνουμε τη μεσαία τάξη, γιατί για πρώτη φορά θα είμαστε ελεύθεροι να υλοποιήσουμε το πρόγραμμά μας.

Έρχομαι στα νούμερα του τρόμου, κύριε Υπουργέ. Είστε ο αρμόδιος Υπουργός μαζί με τον κ. Σταϊκούρα. 40 δισεκατομμύρια ευρώ αύξηση στο δημόσιο χρέος, 4,2 εκατομμύρια συμπολίτες μας είναι χρεωμένοι, 111 δισεκατομμύρια έχουν φτάσει τα κόκκινα δάνεια επί της δικής σας διακυβέρνησης.

Γίνεται η μεγαλύτερη αναδιανομή πλούτου από τον Β΄ Παγκόσμιο Πόλεμο έως σήμερα, με δική σας πολιτική επιλογή. Όχι μόνο το αφήνετε, το ενισχύετε, το θέλετε να γίνει.

Εμείς όμως, χωρίς να μαλώσουμε με τις τράπεζες δήθεν όπως έκανε ο κ. Σταϊκούρας, με το που θα αναλάβουμε τη διακυβέρνηση της χώρας, αμέσως, την πρώτη βδομάδα, θα ψηφίσουμε την αναστολή των πλειστηριασμών, αναστολή πλειστηριασμών για όλους, και στη συνέχεια θα δώσουμε τη δυνατότητα στα ευάλωτα νοικοκυριά, στους αγρότες, στους μικρομεσαίους επιχειρηματίες να ρυθμίσουν τα χρέη τους να ρυθμίσουν τα χρέη τους με απλό, με δίκαιο τρόπο.

Θα βάλουμε κανόνες λειτουργίας των τραπεζών και των funds, το οποίο εσείς υποσχεθήκατε να κάνετε. Υποκλέψατε την ψήφο του ελληνικού λαού το 2019 και δεν το κάνατε.

Όλοι θα έχουν τη δυνατότητα να ρυθμίσουν τα χρέη τους, με ή χωρίς πτωχευτική ικανότητα, για όλα τα χρέη τους και όχι μόνο στις τράπεζες, για αξία αντικειμενική των ακινήτων της πρώτης κατοικίας, της αγροτικής γης, της επαγγελματικής στέγης, έως 300.000 ευρώ, και όσοι έχουν εισόδημα το οποίο ξεπερνά τις εύλογες δαπάνες διαβίωσης κατά 70%.

Και όχι, κύριε Υπουργέ, δεν είμαστε υποχρεωμένοι από την Ευρωπαϊκή Ένωση να μην το κάνουμε αυτό. Η Ευρωπαϊκή Ένωση δίνει τη δυνατότητα στα κράτη μέλη να ρυθμίσουν με όποιο τρόπο θέλουν το ιδιωτικό χρέος και την είχατε αυτήν τη δυνατότητα και δεν το κάνατε γιατί δεν θέλατε. Επομένως αυτό το επιχείρημα που λέτε, ότι είναι οι υποσχέσεις μας κενό γράμμα και ότι θα μας εμποδίσει η Ευρωπαϊκή Ένωση δεν ισχύει. Τα μέλη μπορούν να ρυθμίσουν το χρέος των πολιτών τους κατά βούληση.

Και όχι, δεν θα ευνοηθούν οι στρατηγικοί κακοπληρωτές από το νομοσχέδιο που θα φέρουμε. Μην προσπαθείτε να κινήσετε τον κοινωνικό αυτοματισμό. Οι στρατηγικοί κακοπληρωτές ευνοούνται τώρα, κύριε Υπουργέ. Όταν έρχονται πελάτες μου και μου λένε ότι τους πήραν τηλέφωνο τα funds και τους είπαν: «Δώστε μου 50 και 60 χιλιάδες για να συζητήσω τη ρύθμιση των χρεών» και κάποιοι τα δίνουν, αυτοί είναι στρατηγικοί κακοπληρωτές, αυτοί που έχουν και τα δίνουν. Αυτούς ευνοεί αυτή η μεθόδευση των funds σε συνεργασία με εσάς. Δεν μπορεί ένας ευάλωτος να έχει τόσο μεγάλα ποσά ή οποιοδήποτε ποσό για να ρυθμίσει το χρέος του. Άρα τώρα ευνοούνται οι στρατηγικοί κακοπληρωτές.

Με το νομοσχέδιο που θα φέρουμε μετά τις εκλογές θα ευνοηθούν οι πραγματικά ευάλωτοι, αυτοί που δεν μπορούν να πληρώσουν, αυτοί που έχουν περιέλθει σε παύση πληρωμών. Όλα θα γίνονται με διαφάνεια και όλα θα γίνονται προς όφελος των ευάλωτων και όχι των funds.

Και ναι, υπάρχουν τα χρήματα για να γίνει αυτό. Διότι το πρόγραμμά μας δεν επιβαρύνει δημοσιονομικά τα δημόσια ταμεία. Το πρόγραμμά μας θα υλοποιηθεί από έναν κουμπαρά που θα δημιουργηθεί από το Ταμείο Ανάκαμψης και από ένα πολύ μικρό ποσό από τα δημόσια ταμεία, τα δημόσια ταμεία τα οποία εσείς έχετε λεηλατήσει με διάφορους τρόπους.

Και βέβαια δεν πρέπει ο λαός να είναι δύσπιστος. Η πρότασή μας είναι η μόνη λύση, το μόνο διέξοδο, η μόνη επιλογή που έχει ο ελληνικός λαός αυτή τη στιγμή. Η άλλη λύση είναι η παραδοχή της ήττας του. Είναι η παράδοση των περιουσιών που με τόσο κόπο έγιναν από τους μπαμπάδες μας και από τους παππούδες μας, η παράδοσή του στις τράπεζες και στα funds, με την υπογραφή της Νέας Δημοκρατίας.

Ο Κυριάκος Μητσοτάκης και η Νέα Δημοκρατία μέχρι σήμερα, λίγο πριν τις εκλογές, έχει σταθερή άποψη, νέος Πτωχευτικός Κώδικας. Όλη η περιουσία, οι μισθοί και οι συντάξεις θα περάσουν στους δανειστές του κόσμου, στις τράπεζες και τα funds, με απόλυτη αδιαφάνεια. Καμμία πρόταση δεν άκουσα μέχρι και τώρα, έστω και προεκλογικά, για την προστασία των ευάλωτων νοικοκυριών, της αγροτικής γης και της μικρομεσαίας επιχείρησης.

Επομένως εμείς -για να κλείσω με αυτό το θέμα- ήρθαμε κι ερχόμαστε για να απαντήσουμε και να καλύψουμε τις πραγματικές ανάγκες της κοινωνίας, της πλειοψηφίας της κοινωνίας, των πολλών και των πολύπαθων πολιτών, που την τελευταία τετραετία έχουν δει τη ζωή τους να καταρρέει. Δεν θα έρθουμε για να ικανοποιήσουμε τους λίγους και ημετέρους, δεν θα έρθουμε για να ικανοποιήσουμε τα μεγάλα συμφέροντα. Ερχόμαστε για να μη γίνει η Ελλάδα παράδεισος για τους λίγους και κόλαση για τους πολλούς. Ερχόμαστε και θα έρθουμε. Και την επόμενη ημέρα των εκλογών ο ΣΥΡΙΖΑ θα είναι πρώτο κόμμα και θα σχηματίσει συγκυβέρνηση προοδευτική και δημοκρατική.

Γιατί ακόμα, όχι μόνο οι αριστεροί και οι κεντρώοι και οι δεξιοί δεν ανέχονται άλλο την αδικία, δεν ανέχονται άλλο τη διαφθορά, δεν ανέχονται άλλο τη διαπλοκή, δεν ανέχονται άλλο να μην υπάρχει δικαιοσύνη πουθενά, να έχει καταλυθεί το Σύνταγμα και όλα τα άρθρα του Συντάγματος και τελικά, να έχει καταλυθεί η δημοκρατία μας.

Ως εδώ ήταν, κύριοι και κυρίες της Νέας Δημοκρατίας. Ως εδώ ήταν! Η θητεία σας έχει φτάσει στο τέλος της. Έχετε κριθεί από τον ελληνικό λαό και το αποτέλεσμα αυτό θα αποτυπωθεί στην κάλπη. Αυτό είναι το τελευταίο νομοσχέδιο του Υπουργείου σας, το τελευταίο νομοσχέδιο με την υπογραφή του Κυριάκου Μητσοτάκη, του κ. Σταϊκούρα και των υπολοίπων. Θα τα ξαναπούμε μετά από τις εκλογές. Εις το επανιδείν.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, τον λόγο.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, κύριε Υπουργέ. Παρακαλώ να κλείσει το σύστημα της ηλεκτρονικής εγγραφής ομιλητών.

Ορίστε κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**  Ευχαριστώ, κύριε Πρόεδρε.

Να κάνω μία διευκρίνιση -επειδή τέθηκε από την κ. Ελευθεριάδου και από τον κ. Αλεξιάδη- ότι στην τροπολογία με γενικό αριθμό 1695 και ειδικό 254 στο άρθρο 1 αυτής, για την επέκταση προσωπικής διαφοράς σε υπαλλήλους, η προτεινόμενη διάταξη δεν καλύπτει τους υπαλλήλους της ΜΟΔ Α.Ε.. Είναι ξεκάθαρο πως στην τροπολογία, στην πρώτη σελίδα στην παράγραφο 2, λέει ότι η προσωπική διαφορά της παραγράφου 1 του άρθρου 27 του ν.4354/2015 καλύφθηκε από τους υπαλλήλους της κεντρικής υπηρεσίας της Μονάδας Οργάνωσης της Διαχείρισης Αναπτυξιακών Προγραμμάτων ΜΟΔ Α.Ε. με σχέση εργασίας δημοσίου δικαίου ή ιδιωτικού δικαίου αορίστου χρόνου ανεξαρτήτως ειδικότητας και κλάδου, που έχουν διοριστεί, μεταταχθεί μετά από την 1-11-2011 έως και την 31-03-2023.

Έχει όλες τις σχέσεις εργασίας μέσα και όλες τις ειδικότητες.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι οκτώ μαθητές και μαθήτριες και δύο συνοδοί εκπαιδευτικοί τους από το 5ο Γενικό Λύκειο Αιγάλεω.

Η Βουλή σάς καλωσορίζει! Σας εύχεται καλή πρόοδο και καλό Πάσχα!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η ειδική αγορήτρια του ΠΑΣΟΚ - Κίνημα Αλλαγής, η κ. Αντωνία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, εχθές ακούσαμε μία είδηση η οποία απέδειξε πόσο ωφέλιμη μπορεί να είναι η προεκλογική περίοδος για τον λαό εδώ και τέσσερα χρόνια. Μας λέγατε, κύριε Υπουργέ, ότι δεν μπορείτε να παρέμβετε στην πιστωτική πολιτική των τραπεζών και ξαφνικά εχθές ανακοινώθηκε στα μέσα ενημέρωσης το πάγωμα των κυμαινόμενων επιτοκίων των στεγαστικών δανείων για ένα έτος από τις τράπεζες.

Όμως, ήδη από τη μεγάλη αύξηση των επιτοκίων οι δανειολήπτες έχουν επιβαρυνθεί στην πράξη με δύο επιπλέον δόσεις. Η Κυβέρνηση που έκλεισε και τις τελευταίες χαραμάδες προστασίας της πρώτης κατοικίας που είχε θεσπίσει το ΠΑΣΟΚ, η Κυβέρνηση που έφερε τον νέο πτωχευτικό κώδικα μέσα στην πανδημία, η Κυβέρνηση που ξεπάγωσε τους πλειστηριασμούς, ενώ ο πληθωρισμός έτρεχε με τον υψηλότερο ρυθμό εδώ και περίπου τριάντα έτη, πανηγυρίζει τώρα, λίγες εβδομάδες πριν από τις εκλογές, για το πάγωμα των επιτοκίων στα πολύ υψηλά επίπεδα στα οποία βρίσκονται. Είναι ένα θετικό μέτρο, αλλά ο τρόπος και ο χρόνος που ανακοινώνεται προσβάλλει τη νοημοσύνη των πολιτών.

Και οι πολίτες θα σας τιμωρήσουν για την αμετροέπεια και την υποκρισία σας. Θα σας τιμωρήσουν, όμως και για τη ρύθμιση-απειλή κατά των μελών των ανεξάρτητων αρχών και ειδικά εναντίον του κ. Χρήστου Ράμμου, Προέδρου της ΑΔΑΕ και του κ. Κωνσταντίνου Μενουδάκου, Προέδρου της Αρχής Προστασίας Δεδομένων, που προβλέψατε στο νομοσχέδιο του Υπουργείου Εσωτερικών. Γιατί αντιλαμβάνονται τη μακιαβελική προσπάθεια του κ. Μητσοτάκη να εκφοβίσει όσους δεν του επιτρέπουν να συγκαλύψει το κολοσσιαίο σκάνδαλο των υποκλοπών, ένα σκάνδαλο που ενορχηστρώθηκε από τον ίδιο, τον μεγάλο ανιψιό και τους άλλους πραιτοριανούς στο Μαξίμου και συνεχίζει να πληγώνει τη δημοκρατία μας.

Και αφού μιλάμε για σκάνδαλα, ας περάσουμε στη χθεσινή μεταμεσονύχτια τροπολογία σας. Στην επιτροπή, αλλά και αρκετές φορές στο παρελθόν, κύριε Υπουργέ, σας είπα ότι η Κυβέρνησή σας κατέστησε το ΤΑΙΠΕΔ «εθνικό φορέα ανάθεσης συμβάσεων». Μέχρι και τους καθορισμούς των δασών. Του ανέθεσε ακόμα και την ωρίμανση των συμβάσεων στρατηγικής σημασίας που θα χρηματοδοτηθούν από το Ταμείο Ανάκαμψης και Ανθεκτικότητας. Με τα άρθρα 8 και 9 στην τροπολογία σας μετατρέπετε το ΤΑΙΠΕΔ σε real estate manager. Δηλαδή, το ΤΑΙΠΕΔ θα αναλαμβάνει την ωρίμανση και τη διενέργεια διαγωνιστικών διαδικασιών για Υπουργεία, για νομικά πρόσωπα δημοσίου και ιδιωτικού δικαίου, για περιφέρειες και δήμους, για ασφαλιστικά ταμεία, για τις ανώνυμες εταιρείες και εντός του Υπερταμείου είτε και εκτός αυτού.

Καλά, τι ακόρεστη πείνα είναι αυτή; Είναι πείνα της διοίκησης του ΤΑΙΠΕΔ, της διοίκησης του Υπερταμείου, του εποπτικού συμβουλίου του Υπερταμείου; Αλλά δεν μπορούμε να το μάθουμε, κύριε Υπουργέ, γιατί η Κυβέρνησή σας αλλά και η Βουλή δεν μερίμνησαν ποτέ να έρθουν αυτές οι διοικήσεις στη Βουλή για να ενημερώσουν -όπως προβλέπεται στους ιδρυτικούς νόμους τους- ούτε από εσάς ούτε, φυσικά, από τον ΣΥΡΙΖΑ. Έτσι συνεχίζουν ανενόχλητες να κάνουν τη δουλειά τους χωρίς διαύγεια, χωρίς διαβούλευση, χωρίς λογοδοσία και φυσικά με την αναγκαία ποινική ασυλία για τα στελέχη του ΤΑΙΠΕΔ, αυτή που λύνει τα χέρια σε όσους θέλουν να κόβουν «φιλέτα» από τη δημόσια περιουσία.

Οι μεγάλοι ντίλερ δεν είναι το Υπερταμείο, αλλά βρίσκονται στην Κυβέρνηση. Πρέπει να μας πείτε, κύριε Υπουργέ, τι ισχύει. Αυτά που λέτε σήμερα ή αυτά που λέγατε στις 21-5-2016 όταν στη Βουλή ψηφιζόταν ο ν.4389/2016 με τις διατάξεις για το Υπερταμείο; Τι λέγατε;

Να σας θυμίσω, κύριε Υπουργέ. Έχω τα Πρακτικά της Βουλής 21-05-2016. Θα σας τα καταθέσω. «Ο λόγος που δεν ψηφίζουμε είναι επειδή ιδρύει ένα νέο Υπερταμείο αποκρατικοποιήσεων και αξιοποίησης της δημόσιας περιουσίας που δεν συνάδει με τις έννοιες της εθνικής κυριαρχίας και της αξιοπρέπειας». Λέγατε επί λέξει ότι πρόκειται για πρωτοφανή εκχώρηση του συνόλου της κινητής και ακίνητης περιουσίας της χώρας για διάστημα ενός αιώνα, χωρίς ουσιαστικό εθνικό και δημοκρατικό έλεγχο και λογοδοσία. Λέγατε στην κυβέρνηση του ΣΥΡΙΖΑ ότι δημιουργούσε ένα πενταμελές εποπτικό συμβούλιο με ισχυρές αρμοδιότητες, στις αποφάσεις του οποίου θα ήταν αναγκαία η σύμφωνη γνώμη των μελών που επιλέγουν οι θεσμοί και το οποίο διορίζει και τον πρόεδρο και τον διευθύνοντα σύμβουλο του διοικητικού συμβουλίου, ζητώντας την απλή γνώμη του Υπουργού Οικονομικών.

Λέγατε ότι τα περιουσιακά στοιχεία που μεταβιβάζονται στο νέο ταμείο δεν είναι απολύτως σαφή και ότι περιουσιακά στοιχεία που ανήκουν κατά κυριότητα στο ελληνικό δημόσιο δύναται μελλοντικά να μεταβιβαστούν στο ταμείο απλώς και μόνο με απόφαση του Υπουργού Οικονομικών. Τονίζατε, μάλιστα, την ανησυχία σας ότι τα επόμενα εκατό χρόνια ο Υπουργός Οικονομικών με δική του απόφαση μπορεί να μεταβιβάζει ό,τι θέλει σε αυτό το ταμείο, στο εποπτικό συμβούλιο του οποίου θα κάνουν κουμάντο οι θεσμοί, οι ξένοι. Αγωνιούσατε ότι δεν τίθεται οροφή στην αξία των περιουσιακών στοιχείων που το ταμείο θα αξιοποιεί και θα ρευστοποιεί.

Και στην κορύφωση του θεατρικού σας δράματος κατηγορούσατε την προηγούμενη κυβέρνηση ότι χωρίς πόνο ψυχής πλέον μεταβιβάζει το σύνολο της περιουσίας της χώρας για τεράστιο χρονικό διάστημα στο ταμείο χωρίς κανέναν απολύτως έλεγχο και λογοδοσία. Και μιλούσατε για πρωτοφανείς ρυθμίσεις που αποτελούν και αυτές τη ρήτρα αναξιοπιστίας της αριστερής κυβέρνησης. Αυτά λέγατε τότε. Δικά σας λόγια ήταν.

Το καταθέτω στα Πρακτικά.

(Στο σημείο αυτό η Βουλευτής κ. Αντωνία (Τόνια) Αντωνίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά στη συνέχεια, επί τέσσερα χρόνια δίνετε όλο και καινούργια αντικείμενα στο Υπερταμείο και στο ΤΑΙΠΕΔ και στο εποπτικό συμβούλιο, το οποίο καταγγέλλατε κάποτε. Αλλά η υποκρισία δεν κρύβεται πλέον και θα τιμωρηθεί ακριβά.

Αναφορικά με το νομοσχέδιο που συζητάμε, εμείς δεν έχουμε σοβαρές ενστάσεις ως προς τον διακηρυκτικό σκοπό των διατάξεων. Ωστόσο επιφυλασσόμαστε ως προς το εάν ο σκοπός αυτός θα επιτελεστεί στην πραγματικότητα.

Και να εξηγήσω τι εννοώ. Στο πρώτο μέρος του νομοσχεδίου επικαιροποιούνται οι διατάξεις που αφορούν στον φορέα διαχείρισης των δημευμένων κατασχεμένων και δεσμευμένων περιουσιακών στοιχείων. Εμείς διατυπώνουμε έντονες αμφιβολίες ως προς τη δυνατότητα εφαρμογής τους από το ΣΔΟΕ ύστερα από όσα ακούσαμε από τον γενικό διευθυντή του στην ακρόαση των φορέων. Γιατί αυτά που ακούσαμε δεν είναι καθόλου ενθαρρυντικά και δεν συμβαδίζουν με την εικόνα της αναβάθμισης του υφιστάμενου πλαισίου λειτουργίας.

Ο γενικός διευθυντής είπε ότι έχει 40% κενές οργανικές θέσεις στο ΣΔΟΕ, αφού από το 2015 και μετά έχει μείνει χωρίς σοβαρή στελεχιακή υποστήριξη. Μας υπενθύμισε και το φιάσκο με τις είκοσι χιλιάδες υποθέσεις που παραγράφηκαν λόγω της μεταφοράς τους από το ΣΔΟΕ στη νεοσύστατη ΑΑΔΕ και την επιστροφή τους στο ΣΔΟΕ. Για να μην ξεχνάμε ότι οι οργανωτικές παλινωδίες ΣΥΡΙΖΑ και Νέας Δημοκρατίας τα τελευταία οκτώ χρόνια έχουν σοβαρές επιπτώσεις στο δημόσιο συμφέρον.

Ο γενικός διευθυντής του ΣΔΟΕ επισήμανε ότι για να λειτουργήσει το κεντρικό μητρώο διαχείρισης δεσμευμένων και δημευμένων περιουσιακών στοιχείων χρειάζεται εξειδικευμένο προσωπικό, δηλαδή μηχανικοί, υπάλληλοι πληροφορικής, νομικοί αλλά και υπάλληλοι οικονομικής κατεύθυνσης. Με αυτά τα δεδομένα δεν περιμένουμε να λειτουργήσει άμεσα. Γι’ αυτό ρωτήσαμε για ποιον λόγο χρειάζεται να φτιαχτεί. Δεν πήραμε, όμως, απάντηση στην επιτροπή.

Ακούσαμε ότι νέοι εργαζόμενοι από την κινητικότητα στερούνται της απαραίτητης ελεγκτικής εμπειρίας αλλά και των κινήτρων, ώστε να καταστούν αμέσως αποτελεσματικοί στη διαχείριση των εισαγγελικών παραγγελιών και γι’ αυτό παραιτούνται και φεύγουν.

Εμείς προτείνουμε, με τροπολογία που καταθέσαμε στο προηγούμενο νομοσχέδιο του Υπουργείου Οικονομικών, την προσωρινή διαφορά να την λαμβάνουν όχι μόνο οι νέοι υπάλληλοι που έχουν προσληφθεί ως τώρα, αλλά και αυτοί που θα προσληφθούν στο μέλλον. Έτσι θα λυθεί έστω και προσωρινά το ζήτημα της προσέλκυσης προσωπικού υψηλών προσόντων σε κρίσιμες θέσεις.

Αυτή την πρόταση που καταθέσαμε εμείς δύο φορές, έρχεστε τώρα και τη βάζετε στην ίδια τροπολογία με την επαίσχυντη διάταξή σας για το Υπερταμείο. Νομίζετε ότι έτσι θα εκβιάσετε την ψήφο μας. Είστε βαθιά νυχτωμένοι, αν το νομίζετε αυτό. Υπάρχουν, όμως και άλλα ζητήματα στο νομοσχέδιο που δείχνουν την υποτέλεια σας στο Υπερταμείο και στο εποπτικό του συμβούλιο.

Αλλά η σημαντικότερη επιφύλαξή μας αφορά στο άρθρο 16 με το οποίο εμπλέκετε την ΕΤΑΔ Α.Ε. στη διαχείριση δεσμευμένων ή κατασχεμένων ακινήτων μεγάλης οικονομικής αξίας. Το Υπερταμείο είναι αχόρταγο. Δεν του φτάνουν όσα πήρε ως προίκα από τον ΣΥΡΙΖΑ αλλά και από εσάς. Θέλει τώρα να ασχοληθεί και με τα δεσμευμένα ακίνητα. Και εσείς, φυσικά με το αζημίωτο, του τα δίνετε.

Με αφορμή αυτό το θέμα θα σταθώ και σε κάτι άλλο. Γνωρίζετε φυσικά, κύριε Υπουργέ, ότι το Συμβούλιο της Επικρατείας έδωσε προθεσμία έξι μηνών στο Υπουργείο Οικονομικών να συμμορφωθεί με τις προηγούμενες αποφάσεις του και να προβεί σε όλες τις απαιτούμενες ενέργειες για να επιστραφούν οι μετοχές των ΕΥΔΑΠ και ΕΥΑΘ στο δημόσιο, που τώρα βρίσκονται στο Υπερταμείο. Άρα απορρίπτει τον ν.4964/2022 επειδή παραβιάζει τις αποφάσεις της ολομέλειας για την αντισυνταγματικότητα της υπαγωγής των υπηρεσιών ύδρευσης και αποχέτευσης στο Υπερταμείο. Και μετά λέτε και στην Αίθουσα της Βουλής, αλλά και εκτός της Βουλής, στον ελληνικό λαό ότι δεν σκοπεύετε να ιδιωτικοποιήσετε το νερό. Αλλά γι’ αυτό το θέμα υπάρχει σιγή ιχθύος από την Κυβέρνηση. Θα πείτε κάτι; Θα κάνετε κάτι;

Περνάω τώρα στις διατάξεις του δεύτερου μέρους του νομοσχεδίου σχετικά με το πλαίσιο για την ανάκαμψη και εξυγίανση κεντρικών αντισυμβαλλόμενων. Και πάλι εδώ το ζήτημα δεν είναι οι διατάξεις, αλλά ποιοι αναλαμβάνουν να τις περιφρουρήσουν και να τις εφαρμόσουν. Έχουμε ένα υπόμνημα των εργαζομένων στην Επιτροπή Κεφαλαιαγοράς που αναφέρουν ότι τα προβλήματα στελέχωσης είναι τόσο σημαντικά, ώστε οι νέες αρμοδιότητες οδηγούν σε μείωση της ποιότητας του έργου τους. Σε μία χώρα που βίωσε το σοβαρό σκάνδαλο της «FOLLI FOLLIE» την περίοδο του ΣΥΡΙΖΑ, δικαιούστε κύριε Υπουργέ να αφήνετε την αρχή αυτή να αποστεώνεται;

Εδώ και ο αντιπρόεδρος της Επιτροπής Κεφαλαιαγοράς επισήμανε τα σοβαρά προβλήματα με την υποστελέχωσή της. Τόνισε, επίσης, ότι ο πανευρωπαϊκός ατομικός συνταξιοδοτικός λογαριασμός θα έπρεπε να είναι στην εποπτεία της Τράπεζας της Ελλάδος ως ασφαλιστικό προϊόν και όχι στην Επιτροπή Κεφαλαιαγοράς. Περιμένουμε μία απάντηση και για το θέμα αυτό, κύριε Υπουργέ.

Και κλείνοντας θα ήθελα να πω ότι στις 21 Μαΐου ζητάμε από τον ελληνικό λαό να συμμετέχει στη γιορτή της δημοκρατίας, να συμμετέχει με την ψήφο του και να αποφασίσει να υπάρξει αλλαγή σελίδας. Τέσσερα χρόνια, κύριοι της Κυβέρνησης, της Νέας Δημοκρατίας, αποδείξατε στην πράξη ότι δεν σέβεστε τα ανθρώπινα δικαιώματα, το κράτος δικαίου, δεν σέβεστε τους πόρους και τους αγώνες των πολιτών και γι’ αυτό θα ψηφίσουν τη δημοκρατική μας παράταξη, θα την ενισχύσουν, για να υπάρξει πάνω απ’ όλα ισχυρό κοινωνικό κράτος και να υπάρξει αλλαγή του παραγωγικού μοντέλου και οικονομική στήριξη των ευάλωτων.

Γι’ αυτό πιστεύουμε ότι στις 21 Μαΐου οι πολίτες θα δώσουν ένα ηχηρό μήνυμα δημοκρατικής ανατροπής.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ**: Ευχαριστώ πολύ, κύριε Πρόεδρε.

Με το πρώτο μέρος του νομοσχεδίου στα άρθρα 1 έως 26 σχεδιάζεται η διαχείριση των δεσμευμένων καθώς και των κατασχεμένων και δημευμένων περιουσιακών στοιχείων που προέρχονται από εγκληματικές δραστηριότητες. Κατ’ αρχάς πέρα από τα επιμέρους ζητήματα της διαδικασίας διαχείρισης αυτών των περιουσιακών στοιχείων που εισάγετε με το συζητούμενο νομοσχέδιο, θεωρούμε αναγκαίο να αναφερθούμε στον καθορισμό, αλλά και την πρακτική εφαρμογή της έννοιας της εγκληματικής δραστηριότητας όπως τυποποιείται στον ποινικό κώδικα, αλλά και στο ευρωενωσιακό Δίκαιο.

Είχαμε επισημάνει ως Κομμουνιστικό Κόμμα Ελλάδας, με αφορμή και τη συζήτηση για τους νέους ποινικούς κώδικες που ψήφισε η κυβέρνηση του ΣΥΡΙΖΑ και διατήρησε και εμπλούτισε η Κυβέρνηση της Νέας Δημοκρατίας, ότι μέσα από αυτούς ενισχύεται η ποινική φαρέτρα του αστικού κράτους σε βάρος ουσιαστικά του εχθρού του λαού με την αυστηροποίηση των διατάξεων που στρέφονται ενάντια στις εργατικές, λαϊκές κινητοποιήσεις, όπως αυτές για τη διατήρηση της λειτουργίας της υπηρεσίας, την παρακώλυση συγκοινωνιών κ.ά., οι οποίες χρησιμοποιούνται για την καταστολή των δικαιολογημένων αντιδράσεων εργατικών και λαϊκών φορέων, όπως για παράδειγμα κατά των πλειστηριασμών της λαϊκής περιουσίας από τις τράπεζες και τα funds, των αγροτικών κινητοποιήσεων και ούτω καθεξής.

Το ίδιο συμβαίνει με άλλους αντιδραστικούς νόμους, όπως αυτόν για την απαγόρευση των διαδηλώσεων, την ίδρυση πανεπιστημιακής αστυνομίας και άλλων. Είχαμε καταγγείλει ιδιαίτερα την ενίσχυση του γνωστού τρομονόμου με τον εμπλουτισμό των διατάξεων των άρθρων 187Α και επομένων του ποινικού κώδικα, Με τη χρήση μίας έννοιας-λάστιχο που τεντώνεται συνεχώς, όπως είναι η «τρομοκρατία», μπαίνουν στο στόχαστρο όλο και περισσότερο οργανωμένοι αγώνες των εργαζομένων, του λαού και της νεολαίας τόσο σε επίπεδο Ευρωπαϊκής Ένωσης όσο και σε εγχώριο. Επιχειρείται να διωχθεί κάθε ριζοσπαστική φωνή και δράση που αμφισβητεί το κυρίαρχο εκμεταλλευτικό σύστημα.

Στην κατεύθυνση αυτή διευρύνεται συνεχώς ο αριθμός των υπόπτων για άσκηση τρομοκρατικής δραστηριότητας, αυστηροποιούνται οι ποινές, επιβάλλονται όλο και πιο εξοντωτικές διοικητικές κυρώσεις, δεσμεύσεις, κατασχέσεις και δημεύσεις περιουσιακών στοιχείων. Παράλληλα, συρρικνώνονται, συνεχώς, τα ουσιαστικά και δικονομικά δικαιώματα των κατηγορουμένων και υπόπτων.

Από την άλλη, όμως, η πραγματική εγκληματική δραστηριότητα των επιχειρηματικών ομίλων, των διαφόρων μεγαλοσχημόνων που εξυπηρετούν τα συμφέροντά τους, των οικονομικά ισχυρών, των εγκληματιών του «λευκού κολάρου» όπως λέγεται είτε δεν διώκεται είτε αντιμετωπίζεται μέσα από νέους θεσμούς, όπως της ποινικής συνδιαλλαγής, με τρόπο που οι κατηγορούμενοι να «πέφτουν στα μαλακά» ή και να αθωώνονται.

Τα διάφορα κατά καιρούς οικονομικά σκάνδαλα που βγαίνουν στην επιφάνεια το ένα μετά το άλλο στο πλαίσιο, συνήθως, του αδυσώπητου ανταγωνισμού των μονοπωλιακών ομίλων, παρά τις συνεχείς κορώνες περί διαφάνειας και πάταξης της διαφθοράς, στο τέλος κουκουλώνονται και ξεχνιούνται μέχρι την εμφάνιση των επόμενων. Τα παραδείγματα είναι αρκετά. Είναι η «SIEMENS», είναι η «NOVARTIS». Είναι μακρύς ο κατάλογος, διότι οι μίζες της διαφθοράς δεν έχουν αποδέκτες μόνο στελέχη του κρατικού μηχανισμού και πολιτικά πρόσωπα. Έχουν και αποστολείς, ιδιοκτήτες και μεγαλοστελέχη επιχειρηματικών ομίλων, οι οποίοι, φυσικά, μένουν στο απυρόβλητο στο σάπιο εκμεταλλευτικό σύστημα που έχει στο DNA του τη διαφθορά.

Και το πρόσφατο έγκλημα στα Τέμπη είναι χαρακτηριστικό. Ο προσανατολισμός των διωκτικών αρχών, όπως καθοδηγείται και πολιτικά από την Κυβέρνηση -αλλά όχι μόνο-, είναι από την αρχή στην επίρριψη όλων των ποινικών ευθυνών της πολύνεκρης τραγωδίας στον σταθμάρχη και στους άλλους εργαζόμενους των σιδηροδρόμων, ώστε να «βγουν λάδι» οι ιθύνοντες της ιταλικής εταιρείας και του κρατικού μηχανισμού. Άλλωστε υπάρχει και η αντίστοιχη εμπειρία από το άλλο πολύνεκρο έγκλημα, τη φωτιά στο Μάτι.

Μέσα σε αυτό το βασικό πλαίσιο η κεντρική ιδέα των συζητούμενων διατάξεων του νομοσχεδίου φαίνεται να είναι η προσπάθεια του αστικού κράτους να προβεί σε μία συγκέντρωση όλων των περιουσιακών στοιχείων που δεσμεύονται ή κατάσχονται εν όψει δήμευσης στο πλαίσιο ποινικής διαδικασίας, μέσω της δημιουργίας ενός κεντρικού φορέα διαχείρισης, που με βάση το άρθρο 5 του νομοσχεδίου ορίζεται η γενική διεύθυνση του ΣΔΟΕ, δηλαδή μία κεντρική υπηρεσία του Υπουργείου Οικονομικών με αρκετά διευρυμένες αρμοδιότητες κατά το άρθρο 6, που φτάνουν μέχρι του σημείου να προβαίνει στην αξιοποίηση των δεσμευμένων, συμπεριλαμβανομένων και των κατασχεμένων περιουσιακών στοιχείων, πριν από την έκδοση αμετάκλητης απόφασης που καθορίζει την τύχη τους.

Εδώ να σημειώσουμε όσον αφορά στο ΣΔΟΕ ότι, όπως καταγγέλλουν οι ίδιοι οι εργαζόμενοι σε αυτό -το ακούσαμε και κατά την ακρόαση των φορέων-, πρόκειται για ένα σώμα υποστελεχωμένο, με τεράστια κενά στις οργανικές θέσεις, με συρρικνωμένους μισθούς των υπαλλήλων του, που οδηγούν σε παραιτήσεις. Το ίδιο συμβαίνει και στην τελωνειακή υπηρεσία.

Παράλληλα, δίνεται η δυνατότητα να εκποιεί και να διαθέτει περιουσιακά στοιχεία για την κάλυψη αναγκών του ευρύτερου δημοσίου τομέα ακόμα και νομικά πρόσωπα δημοσίου δικαίου.

Το πιο σημαντικό, μέσω της ΕΤΑΔ, της θυγατρικής εταιρείας του, Υπερταμείου, θα προβαίνει στη διαχείριση και εκποίηση της μεγάλης ακίνητης περιουσίας, τα φιλέτα δηλαδή, που κατάσχονται και στη συνέχεια δημεύονται, να προσφέρονται με τους γνωστούς ευνοϊκούς όρους σε ιδιώτες, ακούσαμε στην ακρόαση φορέων και την αντίθεση σε αυτό των εργαζομένων στις ΔΟΥ.

Βασικό εργαλείο διαχείρισης είναι η σύσταση κεντρικού μητρώου δεσμευμένων και δημευμένων περιουσιακών στοιχείων, στα άρθρα 7 και 9 όπως αναφέρουν, με το οποίο επιχειρείται η καλύτερη οργάνωση της αξιοποίησης των περιουσιακών στοιχείων. Επισημαίνεται η πρόβλεψη της παρ. 2 του άρθρου 9 του νομοσχεδίου, όπου αρμόδια αρχή διαχείρισης και καταχώρισης στοιχείων στο μητρώο μπορεί να είναι και απλές ανακριτικές κρατικές υπηρεσίες, χωρίς καμμία εγγύηση δικαστικής ή εισαγγελικής αρχής για το πρόσφορο μίας τέτοιας διαδικασίας. Άλλωστε και η ίδια η Αρχή Καταπολέμησης της Νομιμοποίησης Εσόδων από Εγκληματικές Δραστηριότητες έχει αντίρρηση να αναλάβει η ίδια τη σχετική αρμοδιότητα.

Σε σχέση με τα ειδικότερα ζητήματα διαχείρισης, από το άρθρο 10 και μετά, μία γενική παρατήρηση είναι η μέριμνα του κράτους να διευκολυνθεί η άμεση αξιοποίηση των δεσμευμένων περιουσιακών στοιχείων μέσω της θεσμοθέτησης ειδικών διαδικασιών που καλύπτουν όλο το φάσμα τους.

Επισημαίνουμε τα προβλεπόμενα στο άρθρο 14 του νομοσχεδίου, όπου ενώ με το άρθρο 3 εισάγεται γενική απαγόρευση εκποίησης κινητών περιουσιακών στοιχείων χωρίς αμετάκλητη απόφαση, στην αμέσως επόμενη παράγραφο, στην παράγραφο 4, επιτρέπεται κατ’ εξαίρεση και υπό προϋποθέσεις η εκποίηση με απλή σύμφωνη γνώμη, χωρίς να προβλέπεται ειδική αιτιολόγηση της αρμόδιας εισαγγελικής ή δικαστικής αρχής. Ή στα προβλεπόμενα του άρθρου 16 του νομοσχεδίου που με την παράγραφο 3 επιτρέπεται η εκμίσθωση ακινήτου ή η παραχώρηση της χρήσης τους σε τρίτους με αντάλλαγμα, με απλή γνωμοδότηση της επιτροπής του άρθρου 23 του νομοσχεδίου, που απαρτίζεται από κρατικούς υπαλλήλους και συγκροτείται με απόφαση του Υπουργείου Οικονομικών και αφού ληφθεί υπ’ όψιν η βούληση του κυρίου, χωρίς να προβλέπεται ωστόσο και η υποχρεωτική συναίνεσή του.

Επομένως, πρόκειται για μία προβληματική διαδικασία για την οποία έχουμε σημαντικές αντιρρήσεις και επιφυλάξεις.

Η κατάσταση με το ξέπλυμα βρώμικου χρήματος δεν άλλαξε ούτε με τις ευρωπαϊκές οδηγίες ούτε πρόκειται να αλλάξει με την παρούσα ρύθμιση για τη διαχείριση των δεσμευμένων, όσες προσπάθειες και αν έκαναν διαχρονικά τα κόμματα και η προηγούμενη κυβέρνηση του ΣΥΡΙΖΑ και τώρα της Νέας Δημοκρατίας.

Όμως, αυτές οι περιπτώσεις εγκληματικής δραστηριότητας δεν αναιρούν το βασικό, ότι μονοπώλια και αστικό κράτος παράγουν και αναπαράγουν τη νόμιμη και παράνομη κλοπή, επειδή ακριβώς προστατεύει, αναπαράγει, βαθαίνει την πιο νόμιμη κλοπή από όλες, που είναι η κλοπή του ιδρώτα των εργαζομένων από μία χούφτα κεφαλαιοκρατών. Ακόμα και αν κάτσει κάποιος στο σκαμνί, ο λαός δεν πρόκειται να δει καλό ούτε στον μισθό του ούτε στα δικαιώματά του ούτε στη ζωή των παιδιών του.

Η διαφθορά, η εξαγορά, τα ανταλλάγματα, το οικονομικό έγκλημα τρέφονται συν τοις άλλοις και από τις ιδιωτικοποιήσεις, από τις συμπράξεις δημόσιου και ιδιωτικού τομέα, τους διάφορους αναπτυξιακούς νόμους. Αυτά αποτελούν το θερμοκήπιο της συγκέντρωσης και του ξεπλύματος του μαύρου χρήματος.

Αυτά, όμως, φυσικά, ούτε που διανοείται κάποια από τις κυβερνήσεις τις δικές σας να τα αγγίξει. Όσοι έχουν εμπλακεί στα οικονομικά εγκλήματα και στη διαφθορά, κάνουν κάθε προσπάθεια και με κάθε τρόπο για να παρακάμψουν τις όποιες δυσκολίες και εμπόδια τους βάζει η όποια νομοθεσία, για να καταφέρουν να ξεπλένουν κάθε φορά το μαύρο χρήμα.

Τα ίδια ισχύουν και για τη φοροδιαφυγή. Το πιο χαρακτηριστικό παράδειγμα είναι οι πενήντα έξι φοροαπαλλαγές -ίσως και περισσότερες- που έχει το εφοπλιστικό κεφάλαιο. Με βάση τα στοιχεία που οι ίδιοι δημοσιεύουν, πληρώνουν για ετήσιους φόρους τα ναύλα δύο και τριών ημερών. Πλήρης ασυλία. Το ποσοστό συμμετοχής τους, στους συνολικούς φόρους που εισπράττει το κράτος, ελάχιστο. Υπενθυμίζω την κοροϊδία της εθελοντικής προσφοράς μερικών ευρώ από τα κέρδη τους, όταν ο λαός καλείται να πληρώνει διαρκώς τα μαλλιά της κεφαλής του.

Άλλωστε, όλοι οι προϋπολογισμοί των τελευταίων χρόνων αποτυπώνουν την νομιμοποιημένη κλοπή του λαϊκού εισοδήματος. Οι επιχειρηματικοί όμιλοι πληρώνουν λιγότερο από το 5% της φορολογίας, με τον λαό να σηκώνει το 95% και πλέον των άμεσων και έμμεσων φόρων. Να, γιατί λέμε ότι είναι υποκρισία αυτών που λένε «ναι» στην ελεύθερη αγορά και στην ελεύθερη κίνηση κεφαλαίων και δίνουν όρκους πίστης στην ανάπτυξη της ανταγωνιστικότητας και από την άλλη, πιστεύουν ότι με τέτοια νομοθετήματα θα αντιμετωπιστεί αυτή η κατάσταση.

Το ζητούμενο είναι το πρόβλημα να αντιμετωπιστεί στη ρίζα του. Αυτό που χρειάζεται είναι άλλος δρόμος οργάνωσης της οικονομίας της κοινωνίας. Μία οικονομία που θα είναι σχεδιασμένη με τρόπο τέτοιο ώστε να ικανοποιεί τις σημερινές σύγχρονες ανάγκες αυτών που παράγουν τον πλούτο και όχι τα κέρδη μιας χούφτας παρασίτων.

Εμείς, ως Κομμουνιστικό Κόμμα Ελλάδας, έχουμε καταθέσει κατά καιρούς προτάσεις που, κατά τη γνώμη μας, θα μπορούσαν τουλάχιστον, να περιορίσουν το κακό. Δεν έχουμε αυταπάτες ότι θα έλυναν ολοκληρωτικά το πρόβλημα.

Όμως, ούτε περνάει από τη σκέψη σας ότι θα μπορούσαν τέτοιου είδους προτάσεις να υιοθετηθούν, όπως είναι η κατάργηση τραπεζικού και φορολογικού απορρήτου, ο έλεγχος στη διακίνηση των κεφαλαίων και εντός της Ευρωπαϊκής Ένωσης και σε άλλες χώρες. Έχουμε πει «όχι» στις συναλλαγές με offshore εταιρείες και ότι πρέπει να καταργηθούν αυτές.

Εάν δεν μπουν τέτοιοι κανόνες, εάν δεν παρθούν τέτοια μέτρα, δεν μπορεί, κατά τη γνώμη μας, να περιοριστεί το ξέπλυμα του μαύρου χρήματος.

Το δεύτερο πλέγμα μέτρων που εισάγει το σχέδιο νόμου στο Β΄ και Γ΄ Μέρος αφορά στην ενίσχυση της ιδιωτικής ασφάλισης, με τη θέσπιση του Πανευρωπαϊκού Ατομικού Συνταξιοδοτικού Προϊόντος, καθώς και την ανάπτυξη της εγχώριας κεφαλαιαγοράς, ως μοχλού χρηματοδότησης των επιχειρηματικών ομίλων, μέσω του εκσυγχρονισμού ακριβώς για να επιτελεστεί ο στόχος αυτός της Επιτροπής Κεφαλαιαγοράς.

Ειδικά με το Πανευρωπαϊκό Ατομικό Συνταξιοδοτικό Προϊόν επιχειρείται η παραπέρα ιδιωτικοποίηση και η προώθηση του κεφαλαιοποιητικού συστήματος, με σκοπό οι επιχειρηματικοί όμιλοι να βάλουν τα δισεκατομμύρια στο χέρι. Η πραμάτεια νέων κατηγοριών συνταξιοδοτικών προϊόντων πανευρωπαϊκής εμβέλειας, όπως τα λένε, προγράμματα, δηλαδή, ιδιωτικής ασφάλισης, προωθείται σε συνθήκες διαρκών περικοπών και αλλεπάλληλων αξιολογήσεων στα ασφαλιστικά συστήματα της Ευρωζώνης και της Ευρωπαϊκής Ένωσης.

Έχοντας υπ’ όψιν τις εντολές της Ευρωπαϊκής Επιτροπής, τα ιδιωτικά αυτά ασφαλιστήρια εθελοντικής ατομικής σύνταξης θα πωλούνται σε ολόκληρη την Ευρωπαϊκή Ένωση και θα προσφέρονται από ασφαλιστικές εταιρείες, τράπεζες, ταμεία επαγγελματικής συνταξιοδότησης, επιχειρήσεις επενδύσεων και διαχειριστές περιουσιακών στοιχείων.

Η Κομισιόν, δίνοντας σχετικές οδηγίες, αναφέρει ότι τα νέα προϊόντα θα ενισχύσουν το σχέδιο της Ευρωπαϊκής Επιτροπής για μία ένωση κεφαλαιαγορών, βοηθώντας να διοχετεύονται οι αποταμιεύσεις σε μακροπρόθεσμες επενδύσεις στην Ευρωπαϊκή Ένωση. Άρα, οι όποιες αλλαγές στην Επιτροπή Κεφαλαιαγοράς προβλέπονται στο Β΄ Μέρος του νομοσχεδίου με τη σύσταση επιτροπής λήψης μέτρων εξυγίανσης είναι άμεσα συνδεδεμένες με το Γ΄ Μέρος, σχετικά με τη θέσπιση του Πανευρωπαϊκού Ατομικού Συνταξιοδοτικού Προϊόντος.

Το ΚΚΕ είχε καταψηφίσει στο Ευρωπαϊκό Κοινοβούλιο το Πανευρωπαϊκό Ατομικό Ασφαλιστικό Προϊόν. Αποτελεί την πανευρωπαϊκή ταφόπλακα στην κοινωνική ασφάλιση, κίνδυνος-θάνατος για τους εργαζόμενους και ιδιαίτερα, για τους νέους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο χρόνο ακόμα, αν μου επιτρέπετε, κύριε Πρόεδρε.

Στην ουσία, με την εφαρμογή στην Ελλάδα της οδηγίας για το Ευρωπαϊκό Ατομικό Συνταξιοδοτικό Προϊόν, το δικαίωμα στη σύνταξη μετατρέπεται από συλλογικό κοινωνικό δικαίωμα σε ατομικό και αποτελεί εκκίνηση μίας νέας κούρσας και κερδών δισεκατομμυρίων ευρώ για τους ασφαλιστικούς ομίλους, με την αξία των εισφορών των νέων ασφαλισμένων που θα βάλουν στο χέρι τα επόμενα χρόνια, που ξεπερνά τα 75 δισεκατομμύρια ευρώ.

Όλα αυτά και άλλα πολλά αποτελούν μέρος της ραχοκοκαλιάς του κοινού προγράμματος της Νέας Δημοκρατίας, του ΣΥΡΙΖΑ και του ΠΑΣΟΚ, που έχει ο λαός να αντιμετωπίσει την επόμενη ημέρα. Το κεφάλαιο, οι κυβερνήσεις στην Ευρώπη, ο ΣΕΒ μαζί με τη Νέα Δημοκρατία, τον ΣΥΡΙΖΑ και το ΠΑΣΟΚ αντιμετωπίζουν την ασφάλιση και τη σύνταξη ως κόστος, για την εργοδοσία και το κράτος, που πρέπει να μειωθεί. Για να κάνουν φτηνότερη την εργατική δύναμη, αυξάνουν τα όρια ηλικίας συνταξιοδότησης και πετσοκόβουν τις συντάξεις, μειώνουν τις ασφαλιστικές εισφορές, εμπορευματοποιούν και ιδιωτικοποιούν την υγεία.

Το πραγματικό, λοιπόν, δίλημμα για τον λαό δεν είναι ποια κυβέρνηση θα συνεχίσει να τον τσακίζει την επόμενη των εκλογών και στα συνταξιοδοτικά και στα ασφαλιστικά και σε έναν σωρό άλλα ζητήματα ή πόσο σταθερή θα είναι αυτή για να υλοποιεί την αντιλαϊκή πολιτική. Άλλωστε, η πρόσφατη ιστορία είναι νωπή. Να θυμίσουμε τις διάφορες συγκυβερνήσεις ΠΑΣΟΚ και Νέας Δημοκρατίας, να θυμίσουμε συγκυβερνήσεις ΣΥΡΙΖΑ - ΑΝΕΛ, να θυμίσουμε ότι όλοι μαζί είχαν ψηφίσει το τρίτο μνημόνιο. Άρα, λοιπόν, δεν τους εμποδίζει κανείς να πάνε και σε μία εκ νέου συγκυβέρνηση. Άλλωστε -είτε μπροστά είτε πίσω από τον λαό- όλα τα σχεδιάζουν.

Το ζητούμενο είναι από καλύτερες θέσεις ο λαός να παλέψει, να βάλει εμπόδια και να δώσει τη μάχη για δικαιώματα και ανάγκες, αντί της κλιμάκωσης αυτής της αντιλαϊκής πολιτικής που είναι δεδομένη. Η αποφασιστική ενίσχυση του Κομμουνιστικού Κόμματος Ελλάδας αποτελεί τη μόνη πραγματική θετική έκπληξη για τον λαό.

Από τα παραπάνω συνάγεται το συμπέρασμα ότι το νομοσχέδιο κινείται σε αντιλαϊκή κατεύθυνση και γι’ αυτό το Κομμουνιστικό Κόμμα καταψηφίζει επί της αρχής. Θα ψηφίσουμε θετικά το άρθρο για τις αποζημιώσεις του επικουρικού κεφαλαίου, το άρθρο 59, που επαναφέρει αναγκαστικά, μετά τις σχετικές αποφάσεις του Αρείου Πάγου, τη δυνατότητα αποζημίωσης από ασφαλιστικές εταιρείες που πτώχευσαν ή δεν έχουν επαρκή περιουσιακά στοιχεία ή ανακλήθηκε η άδειά τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο, με μία μικρή ανοχή.

Πριν καλέσω τον κ. Βιλιάρδο στο Βήμα, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις εκπαιδευτικοί συνοδοί τους από το 5ο Γενικό Λύκειο Αιγάλεω (δεύτερο τμήμα).

Η Βουλή σάς καλωσορίζει. Σας εύχεται καλή πρόοδο και καλό Πάσχα!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής του κόμματος Ελληνική Λύση, ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Επειδή ακούστηκε προηγουμένως, από τη συνάδελφο του ΠΑΣΟΚ, κάτι σε σχέση με τα επιτόκια των τραπεζών, στην ουσία πάγωσαν οι τράπεζες το Euribor λίγο πάνω από το 3%. Πρόκειται για ένα προεκλογικό πυροτέχνημα, αφού γνωρίζουν πως δεν θα αυξήσει σημαντικά το βασικό επιτόκιο της η Ευρωπαϊκή Κεντρική Τράπεζα, οπότε το κάνουν στα σίγουρα. Άλλωστε, μπορούν όποτε θέλουν να αυξήσουν το ποσοστό κέρδους τους που προστίθεται στο Euribor.

Το μεγάλο πρόβλημα είναι οι προμήθειες που χρεώνουν οι τράπεζες, οι οποίες είναι μακράν οι υψηλότερες στην Ευρώπη, όπως επίσης το ότι δεν δανείζουν την πραγματική οικονομία, όπως φαίνεται από τον δείκτη του καθαρού δανεισμού της. Αυτός μετράει, ο δείκτης του καθαρού δανεισμού της.

Στο νομοσχέδιο, κύριε Υπουργέ, κυρίες και κύριοι Βουλευτές, θα ξεκινήσουμε ξανά με δύο ερωτήματα που θέσαμε στις επιτροπές, ελπίζοντας πως θα τα απαντήσετε σήμερα, ενώ αμέσως μετά θα αναφερθούμε στο νομοσχέδιο. Το πρώτο είναι γιατί καθυστερεί τόσα χρόνια ο φορέας απόκτησης και επαναμίσθωσης ακινήτων, ο οποίος θα αγόραζε την πρώτη κατοικία των ευάλωτων οφειλετών και θα τους τη μίσθωνε για δώδεκα χρόνια, έτσι ώστε να αποτραπούν οι εξώσεις, να σταματήσουν οι εξώσεις. Όπως είχε ψηφιστεί δε, ο οφειλέτης θα μπορεί να την επαναγοράσει στο τέλος των δώδεκα ετών, κατά τη διάρκεια των οποίων θα λαμβάνει επίδομα ενοικίου από το δημόσιο για να μπορεί να ανταπεξέρχεται με τα έξοδα.

Εδώ πρόκειται για μία υποχρέωση που ανέλαβε η Κυβέρνηση με τον πτωχευτικό νόμο-«έκτρωμα» και δεν την εκπλήρωσε, παρά το ότι πέρασε τόσος καιρός. Την ίδια στιγμή η Κύπρος θα ιδρύσει τον δικό της αντίστοιχο φορέα με κρατικά κεφάλαια και σε συνεννόηση με την Ευρωπαϊκή Ένωση. Όσον αφορά στη συμβατότητά του με τους κανόνες του ανταγωνισμού περιμένει την απόφαση της «DGCom», που φαίνεται πως θα είναι θετική.

Στην ουσία, η Κύπρος υιοθέτησε τη δική μας πρόταση που έχουμε στο πρόγραμμά μας από την αρχή σε σχέση με τον κρατικό φορέα που θα αγόραζε τα κόκκινα δάνεια της πρώτης κατοικίας των μνημονίων, αντί τα κερδοσκοπικά κεφάλαια. Έτσι, θα επιλυόταν το πρόβλημα, χωρίς να χάσει κανένας, ούτε οι τράπεζες ούτε το κράτος ούτε οι πολίτες, με ένα κατά πολύ μικρότερο ποσόν από αυτό του προγράμματος «ΗΡΑΚΛΗΣ».

Σε αντίθεση με την Κύπρο, η Κυβέρνηση, παρά το ότι ισχυρίζεται πως η οικονομία μας είναι σε εξαιρετική κατάσταση, περιμένει να ιδρυθεί ο φορέας από ιδιώτες, κάτι που μάλλον δεν πρόκειται να συμβεί ποτέ, αφού οι ιδιώτες έχουν άλλη άποψη για την οικονομία μας.

Επιστρέφοντας στο κυπριακό μοντέλο, αφορά ακίνητα αξίας έως 250.000 ευρώ, ενώ ο οφειλέτης καταβάλλει ενοίκιο για δεκατέσσερα χρόνια και έχει δικαίωμα επαναγοράς στα πέντε. Εάν δε ο αρχικός δανειολήπτης είναι άνω των εξήντα πέντε ετών, θα μπορεί να παραμένει στο ακίνητο -ως ενοικιαστής, βέβαια- εφ’ όρου ζωής, κάτι που δεν υπάρχει καθόλου στον νόμο που ψήφισε η ελληνική Κυβέρνηση.

Η ερώτησή μας εδώ, κύριε Υπουργέ, είναι, λοιπόν, πότε υπολογίζετε να ιδρυθεί ο φορέας, τι προβλέπεται, εάν δεν ιδρυθεί και γιατί δεν υιοθετείτε το κυπριακό μοντέλο, αφού θα συμβάλει στην επίλυση του κοινωνικού μας προβλήματος, εάν εκλεγείτε φυσικά, κάτι που, φυσικά, δεν βλέπουμε να συμβαίνει.

Το δεύτερο ερώτημα, αφορούσε το ακίνητο στη Φειδίου 8, το οποίο λέγεται πως εκτιμήθηκε από το Υπουργείο Οικονομικών μόλις για 312.000 ευρώ και πουλήθηκε έναντι 510.000 ευρώ, όταν έχει αντικειμενική αξία 2.000.000 ευρώ και εμπορική αξία 4.400.000 ευρώ κατά πολύ σοβαρούς εκτιμητές της αγοράς, δηλαδή, πολλαπλάσια του ποσού που εκτίμησε το Υπουργείο. Ισχύει; Εάν ναι, υπάρχουν και άλλες τέτοιες εκτιμήσεις του Υπουργείου σας και τι σχεδιάζετε να κάνετε; Αφορά δε εν μέρει στο νομοσχέδιο, αφού υπάρχουν και εδώ θέματα εκτιμήσεων. Δεν φαντάζομαι να απαντήσει, βέβαια, ο Υπουργός, αλλά εάν ισχύει, θα είναι ένα ακόμη πολύ μεγάλο σκάνδαλο και κατά την άποψή μας ισχύει.

Συνεχίζοντας στο νομοσχέδιο, έχουμε την εντύπωση πως το είδος του έχει σχέση με τη χρηματοοικονομική αστάθεια που εμφανίστηκε στη Δύση, στην Ευρώπη και στις Ηνωμένες Πολιτείες από την κατάρρευση των τραπεζών, κυρίως, λόγω της λανθασμένης ανόδου των επιτοκίων από τις κεντρικές τράπεζες για την καταπολέμηση του πληθωρισμού. Δυστυχώς, πρόκειται για ένα επαναλαμβανόμενο φαινόμενο που δεν «θεραπεύτηκε» μετά την κρίση του 2008 αλλά αντίθετα διογκώθηκε, αφού αυξήθηκε η ποσότητα χρήματος και η μόχλευση.

Ενδεικτικά, η «LEHMAN BROTHERS» χρεοκόπησε με μόχλευση περίπου 1 προς 33, όταν η Deutsche Bank έφτασε να έχει μόχλευση στα παράγωγα 1 προς 100, δηλαδή, είχε ένα δικό της κεφάλαιο και πέντε σε εκατό αντίστοιχα ξένα κεφάλαια, γεγονότα που σημαίνουν πως είμαστε αντιμέτωποι με έναν «χάρτινο πύργο» ο οποίος μπορεί, ανά πάσα στιγμή, να καταρρεύσει, εάν συμπαρασύρει κάποιες εταιρείες και προκληθεί το φαινόμενο του ντόμινο.

Εύλογα, λοιπόν, δεν μας καθησυχάζουν οι δηλώσεις για το ελληνικό τραπεζικό σύστημα, πόσω μάλλον με δεδομένη την υπερχρέωση της χώρας μας.

Εν προκειμένω, ναι μεν το χρέος μας είναι ελάχιστα διαπραγματεύσιμο, αλλά δεν παύει να υπάρχει μεγάλη έκθεση των τραπεζών με ενδεχόμενα νέα κόκκινα δάνεια, όπως επίσης ο αναβαλλόμενος φόρος, δηλαδή, ο «αέρας» στα κεφάλαιά τους. Μια οποιαδήποτε αναταραχή, λοιπόν, μπορεί να τους προκαλέσει κεφαλαιακά προβλήματα, ενώ οι οίκοι αξιολόγησης μπορεί να αλλάξουν, ανά πάσα στιγμή, τις αξιολογήσεις τους. Επομένως, χρειάζεται πολύ μεγάλη προσοχή, καθόλου μεγάλα λόγια και εφησυχασμός.

Θεωρούμε δε μεγάλο λάθος τον πρόσφατο βραχυπρόθεσμο δανεισμό μας με πενταετή ομόλογα και με το θηριώδες επιτόκιο των 3,92%, αφού κάτι τέτοιο οδήγησε στη λανθασμένη δομή του χρέους μας, η οποία είχε ως αποτέλεσμα την αδυναμία πληρωμών το 2010.

Βέβαια, είμαστε η μοναδική χώρα στην παγκόσμια ιστορία που χρεοκόπησε με γεμάτα τα ταμεία των οργανισμών του δημοσίου. Απίστευτο. Πάνω από 25 δισεκατομμύρια υπήρχαν στα ταμεία του δημοσίου, με τα οποία, αργότερα, δημιουργήθηκε το «μαξιλάρι» που παινεύεται ο ΣΥΡΙΖΑ μαζί με το δάνειο του ESM.

Στα περιεχόμενα του νομοσχεδίου, τώρα, το πρώτο μέρος αφορά στη διαχείριση των δεσμευμένων περιουσιακών στοιχείων που προέρχονται από εγκληματικές δραστηριότητες υπό την εποπτεία ενός φορέα, καθώς επίσης μέσω της δημιουργίας ενός ηλεκτρονικού μητρώου.

Το δεύτερο μέρος, αφορά την εφαρμογή του κανονισμού της Ευρωπαϊκής Ένωσης 2021/23, σχετικά με το πλαίσιο για την ανάκαμψη και εξυγίανση κεντρικών αντισυμβαλλομένων, τροποποιώντας προηγούμενες οδηγίες.

Εν προκειμένω, για να γίνει κατανοητό, κεντρικός αντισυμβαλλόμενος είναι ο φορέας που μεσολαβεί μεταξύ δύο αντισυμβαλλομένων σε μία συναλλαγή, ενεργώντας ως αγοραστής έναντι κάθε πωλητή, και ως πωλητής έναντι κάθε αγοραστή. Κύριος στόχος ενός κεντρικού αντισυμβαλλομένου είναι να διαχειρίζεται τον κίνδυνο ενός άλλου αντισυμβαλλομένου να μην μπορεί να πραγματοποιεί τις απαιτούμενες πληρωμές όταν καταστούν ληξιπρόθεσμες και να αθετήσει τις υποχρεώσεις του έναντι της συμφωνίας.

Στο τρίτο μέρος, έχουμε τη θέσπιση του πανευρωπαϊκού ατομικού συνταξιοδοτικού προϊόντος PEPP προς εφαρμογή του κανονισμού EE 2019/1238.

Τέλος, το τέταρτο μέρος περιλαμβάνει διάφορες τροπολογίες σχετικές με τα θέματα αυτά, όπως το Επικουρικό Κεφάλαιο Ασφαλειών και το Κεντρικό Μητρώο Πιστώσεων.

Ξεκινώντας από το πρώτο μέρος, ως φορέας διαχείρισης ορίζεται η γενική διεύθυνση του ΣΔΟΕ, η οποία, όμως, είναι υποστελεχωμένη. Εν προκειμένω, δεν είναι καθαρό πώς και από πού, ακριβώς, θα αξιοποιούνται τα δεσμευμένα και δημευμένα περιουσιακά στοιχεία, ούτε ποιοι θεωρούνται ως κοινωνικοί σκοποί για τους οποίους μπορούν να αξιοποιηθούν τα συγκεκριμένα περιουσιακά στοιχεία.

Ακόμη πιο προβληματικό, εάν όχι εξοργιστικό, είναι το γεγονός ότι τα ακίνητα αυτά θα μπορεί να τα διαχειρίζεται η ΕΤΑΔ του Υπερταμείου, η οποία δεν ανήκει στο κράτος μας, ενώ της έχουν μεταφερθεί τα ακίνητα του δημοσίου, σχεδόν όλα, χωρίς αποτίμηση και χωρίς καν καταγραφή. Δεν ξέρουμε, δηλαδή, τι παραδώσαμε στην ΕΤΑΔ, ούτε πόσο κοστίζουν.

Εκτός αυτού, τα χρήματα θα διατηρούνται σε δεσμευμένο έντοκο καταθετικό λογαριασμό στο Ταμείο Παρακαταθηκών και Δανείων, ενώ το επιτόκιο πρέπει να καθορίζεται ρητά στον νόμο και όχι, για παράδειγμα, σε σχέση με το δεκαετές ομόλογο και όχι, δηλαδή, με απόφαση του Υπουργού Οικονομικών ελεύθερα και ανέλεγκτα, όπως φαίνεται από την παράγραφο 7 του άρθρου 24.

Επιπλέον, καθορίζεται η διαδικασία απόδοσης των ποσών που επιστρέφονται στους δικαιούχους έντοκα σε εκτέλεση σχετικής δικαστικής απόφασης περί απόδοσης δεσμευμένων περιουσιακών στοιχείων που εκποιήθηκαν ή αξιοποιήθηκαν κατά το στάδιο της δέσμευσης ή κατάσχεσής τους, εφόσον, βέβαια, δεν υφίστανται εκκρεμείς αξιώσεις τρίτων, και αφού έχει λάβει χώρα η εκκαθάριση με την επιμέλεια του φορέα διαχείρισης.

Πρότασή μας εδώ ήταν να προκρίνεται η αποζημίωση των τυχόν θυμάτων από τις εγκληματικές δραστηριότητες με ρητή νομοθετική πρόβλεψη, οπότε να ακολουθήσει η δυνατότητα εκποίησης και διάθεσης των δημευμένων για κοινωφελείς σκοπούς, όποιοι και αν είναι αυτοί.

Για όλα τα παραπάνω, πάντως, δεν υπάρχει καμμία κοστολόγηση από το Γενικό Λογιστήριο –κάτι στο οποίο μας συνηθίζει βέβαια- τόσο για οργανωτικά θέματα, όπως για παράδειγμα, του κεντρικού μητρώου, όσο και για τη διαχείριση δεσμευμένων που θα έπρεπε να υπάρχει και επίσης για τη διαχείριση από την ΕΤΑΔ, όπου θα έπρεπε, τουλάχιστον, να είχαμε κάποια ενδεικτική τιμολόγηση, όπως τα τέλη ως ποσοστό της αξίας των ακινήτων ή κάτι σχετικό, διαφορετικά θα έχουμε και εδώ το γνωστό «πάμε και όπου βγει», ενώ, φυσικά, δεν συμφωνούμε με τη διαχείριση από το Υπερταμείο των ξένων. Είναι ένας από τους λόγους που θα καταψηφίσουμε το νομοσχέδιο.

Τέλος, δεν γίνεται αναφορά ούτε καν στη μεγιστοποίηση του οφέλους, κάτι απαραίτητο σε μια οικονομική θέση, κάτι, δηλαδή, που επίσης δεν διακρίνει το δημόσιο και το ΤΑΙΠΕΔ του Υπερταμείου. Διαπιστώθηκε, άλλωστε, από την παραχώρηση των δεκατεσσάρων αεροδρομίων μας έναντι 1,2 δισεκατομμυρίου για σαράντα χρόνια, όταν το αντίστοιχο της Αττάλειας παραχωρήθηκε στην ίδια εταιρεία, στη «FRAPORT» έναντι 7,2 δισεκατομμυρίων για είκοσι πέντε χρόνια. Δεν μπορεί έτσι να αποκλεισθεί πως θα πωλούνται τα κατασχεμένα με αδιαφανείς διαδικασίες και σε εξευτελιστικές τιμές, οπότε θα μας ήταν αδιανόητο να το στηρίξουμε.

Στο δεύτερο μέρος, τώρα, που αφορά στους αντισυμβαλλόμενους και στην κοινοτική οδηγία, διαπιστώσαμε πως έχουν μεταφερθεί πολύ λίγα από τα άρθρα της, συγκεκριμένα το εισαγωγικό 3 και ύστερα αυτά που αφορούν κυρώσεις στα άρθρα 30 έως 39, ενώ, μετά, υπάρχουν στα άρθρα 40 και 44 τροπολογίες σε άλλους σχετικούς νόμους, δηλαδή λείπουν όλα τα άρθρα της οδηγίας σχετικά με την κατάρτιση των σχεδίων εξυγίανσης των αντισυμβαλλομένων, το σημαντικότερο, όπου, παρεμπιπτόντως, σε περιόδους κρίσης γνωρίζουμε πως καταλήγουν στον κάλαθο των αχρήστων, όπως συνέβη με την Credit Swiss που είχε περάσει με επιτυχία όλα τα crash tests και τελικά χρεοκόπησε.

Τέλος, ως Αρχή Εξυγίανσης ορίζεται η Επιτροπή Κεφαλαιαγοράς, η οποία όχι μόνο δεν έχει τη σχετική στελέχωση για μια τέτοια λειτουργία αλλά ούτε καν για την υφιστάμενη λειτουργία της, όπως ακούσαμε κατά την ακρόαση των φορέων.

Ακόμη χειρότερα, δεν παρέχονται στοιχεία για την περαιτέρω στελέχωσή της από το Γενικό Λογιστήριο, ούτε ενδεχόμενα έξοδα της διαδικασίας. Οπότε, το νομοσχέδιο είναι εντελώς θεωρητικό και μόνο για τα σκουπίδια.

Σε κάθε περίπτωση, όμως, το παρόν θέμα της πτώχευσης και εξυγίανσης κεντρικών αντισυμβαλλομένων είναι εξαιρετικά σημαντικό, ενώ αφορά στην αντιμετώπιση του ενδεχομένου πτώχευσης ενός κεντρικού αντισυμβαλλομένου, όπου λαμβάνεται υπ’ όψιν και η διασυνδεσιμότητά του με το χρηματοπιστωτικό σύστημα.

Στην Ελλάδα, πάντως, έχουμε, ευτυχώς, λίγους αντισυμβαλλομένους στην αγορά παραγώγων, οι οποίοι όμως σχετίζονται με τις συστημικές τράπεζες που εισάγουν ανασφάλεια σε ολόκληρη την οικονομία μας.

Συνεχίζοντας με το τρίτο μέρος, με την ευρωπαϊκή σύνταξη δίδεται η δυνατότητα στους πολίτες να αποταμιεύουν για τη συνταξιοδότησή τους, μέσω ενός ευρέως φάσματος χρηματοπιστωτικών ιδρυμάτων σε ολόκληρη την Ευρωπαϊκή Ένωση, τα οποία θα είναι σε θέση να το προσφέρουν. Ορίζονται, δε, οι εξουσίες των αρμοδίων αρχών για την εποπτεία των παρόχων διανομέων PEPP, καθώς επίσης και για την εκτέλεση των σχετικών καθηκόντων που προβλέπονται από τον κανονισμό ΕΕ 2019/1238 για τους παρόχους διανομείς PEPP. Οι πάροχοι αυτοί πρέπει να συμμορφώνονται με τις κατευθυντήριες γραμμές, με τις συστάσεις και με τα πρότυπα που εκδίδονται από την Ευρωπαϊκή Αρχή Ασφαλίσεων και Επαγγελματικών Συντάξεων, ενώ εισάγεται, επιπλέον, η δυνατότητα επιβολής κυρώσεων.

Τέλος, στο τέταρτο μέρος υπάρχουν διάφορες τροπολογίες, όπου επαναπροσδιορίζεται το ανώτατο όριο της αποζημίωσης που καταβάλλει το Επικουρικό Κεφάλαιο Ασφάλισης Ευθύνης από ατυχήματα αυτοκινήτων. Επίσης, δίδεται εξουσιοδότηση του επικουρικού κεφαλαίου για σύναψη συμφωνιών με τους οργανισμούς αποζημίωσης άλλων κρατών-μελών, ενώ αναφέρονται διατάξεις για το Κεντρικό Μητρώο Πιστώσεων.

Κλείνοντας, θέσαμε μια σειρά ερωτημάτων στις επιτροπές και δεν απαντήθηκε απολύτως κανένα. Για παράδειγμα, αναφέρω συνοπτικά τα εξής: Στο άρθρο 32, αναφέρονται οι κυρώσεις που επιβάλει η Επιτροπή Κεφαλαιαγοράς. Το περίεργο, εδώ, είναι ότι στο 1Α αναφέρεται το σχέδιο ανάκαμψης των αντισυμβαλλομένων και παραπέμπει στο άρθρο 9 της οδηγίας, το οποίο, όμως, δεν έχει μεταφερθεί στο παρόν νομοσχέδιο. Δεν υπάρχει. Είναι λογική αυτή; Έχει κάποια λογική το συγκεκριμένο; Καμμία!

Στο άρθρο 45, δίνετε εξουσιοδότηση στην Επιτροπή Κεφαλαιαγοράς να προβαίνει σε δράσεις εξυγίανσης, παραπέμποντας στο άρθρο 59 της οδηγίας 2021/23 της Ευρωπαϊκής Ένωσης, που, όμως, ούτε αυτή έχει μεταφερθεί στο νομοσχέδιο. Ουσιαστικά, βέβαια, η οδηγία παραπέμπει σε εθνικές αρμοδιότητες και διαδικασίες, που, όμως, δεν ορίζονται, όπως θα καταθέσουμε στα Πρακτικά.

Στο άρθρο 47, αντικείμενο είναι οι αρμοδιότητες για την εποπτεία των παρόχων PEPP, ενώ στην οδηγία αντικείμενο είναι και η παραγωγή των PEPP. Ρωτήσαμε: Γιατί όχι στην Ελλάδα; Δεν θα παράγουν πανευρωπαϊκά ατομικά συνταξιοδοτικά προϊόντα ή PEPP οι ελληνικές εταιρείες; Θα εισάγουμε και αυτά τα προϊόντα, όπως όλα τα άλλα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Στο άρθρο 50, αναφέρεται ότι επιβάλλονται κυρώσεις, οι οποίες, μάλιστα, μπορεί να είναι αρκετά υψηλές, παραπέμποντας σε παραβάσεις που αναφέρονται στην οδηγία. Εν τούτοις, δεν υπάρχει ούτε εδώ μεταφορά στο νομοσχέδιο των σχετικών άρθρων της οδηγίας. Αν είναι δυνατόν!

Στο άρθρο 51, στο δικαίωμα προσφυγής διαπιστώσαμε την περίεργη διάσταση μεταξύ Επιτροπής Κεφαλαιαγοράς και Τράπεζας της Ελλάδος, όπου οι αποφάσεις της Επιτροπής Κεφαλαιαγοράς υπόκεινται σε διοικητικό δικαστήριο, ενώ της Τράπεζας της Ελλάδος στο Σ.τ.Ε.. Άλλα για τη μια άλλα για την άλλη. Το γεγονός αυτό δημιουργεί περιθώριο «arbitrage», δηλαδή εκμετάλλευσης σε ό,τι συμφέρει εκ μέρους της αγοράς, την κάθε εταιρεία, ανάλογα με το ποια δικαστική αρχή είναι πιο ήπια ή πιο αργή. Δεν αναφέρεται, όμως, τίποτα, σχετικά με το σε ποια δικαστική αρχή υπόκεινται οι αποφάσεις του Υπουργείου Εργασίας και Κοινωνικών Υποθέσεων, όσον αφορά στην εποπτεία των Ιδρυμάτων Επαγγελματικών Συνταξιοδοτικών Παροχών. Προφανώς, ξεχάστηκε.

Συμπερασματικά, λοιπόν, είπαμε πως θα ήταν καλύτερο να αποσυρθεί ολόκληρο το σχέδιο νόμου, να διορθωθεί και να κατατεθεί ξανά, αφού δεν είναι δυνατόν να ψηφιστεί τέτοια προχειρότητα, με τόσα αναπάντητα ερωτήματα και τέτοιες ασάφειες. Τα τεχνικά χρηματοπιστωτικά σχέδια νόμου, όπως το σημερινό, απαιτούν γνώσεις και μεγάλη προσοχή, ενώ η προχειρότητα μπορεί να προκαλέσει πολύ μεγάλες ζημίες στην οικονομία μας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Τώρα τον λόγο έχει ο ειδικός αγορητής του ΜέΡΑ25, ο κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι, η δημόσια διοίκηση όταν εξαρτάται από την εκάστοτε κυβέρνηση, υπάρχει η δυνατότητα κάλυψης για ορισμένους, προφανώς «ημέτερους».

Δεν μπορούμε να διασφαλίσουμε τη νομιμότητα των ενεργειών των υπαλλήλων των ελεγκτικών φορέων όταν δεν υπάρχει σαφής διαχωρισμός εξουσιών. Μέσα σε αυτό το γενικό πλαίσιο εισάγεται και αυτό το σχέδιο νόμου με έναν καταιγιστικό ρυθμό και ταχύτατες διαδικασίες οι οποίες παραπέμπουν στα μνημόνια. Εμείς στο ΜέΡΑ25, υποστηρίζουμε και τονίζουμε ότι βρισκόμαστε πάντα στα μνημόνια και θα έρθουν ακόμη και χειρότερα.

Το όλο πλαίσιο του σχεδίου νόμου στηρίζεται στην ηλεκτρονικοποίηση και το πρόβλημα που αναδεικνύουμε εμείς στο ΜέΡΑ25 είναι ποιος ελέγχει τα δίκτυα αυτά, το λογισμικό, αυτές τις πλατφόρμες, στον ψηφιακό μας κόσμο. Πάντως, όχι το ελληνικό δημόσιο όπως θα όφειλε. Εξαρτώμεθα πλήρως από κάποιους που δεν γνωρίζουμε καν ποιοι είναι αυτοί.

Το πρώτο μέρος του σχεδίου νόμου είναι κανονιστικό, διεκπεραιωτικό. Στηρίζεται στην ηλεκτρονικοποίηση, στο Υπερταμείο, στην ΑΑΔΕ. Να υπογραμμίσουμε ότι η ΑΑΔΕ δεν υπάγεται και δεν ελέγχεται από το Υπουργείο Οικονομικών.

Το πρώτο μέρος, συγκεντρώνει τα περιουσιακά στοιχεία, κινητά, ακίνητα, από κατασχέσεις, δεσμεύσεις, δημεύσεις, τα οποία προέρχονται από εγκληματικές δραστηριότητες και τα εντάσσει σε έναν νέο φορέα που θα ιδρυθεί. Όλη η δημόσια περιουσία έχει, όμως, εκχωρηθεί από τις τρεις μνημονιακές κυβερνήσεις, του ΠΑΣΟΚ, της Νέας Δημοκρατίας και του ΣΥΡΙΖΑ στους θεσμούς και μάλιστα έχει εκχωρηθεί εν καιρώ ειρήνης.

Τα περιουσιακά αυτά στοιχεία θα μεταφερθούν στην ΕΤΑΔ η οποία ανήκει στο Υπερταμείο και το Υπερταμείο θα τα ξεπουλήσει με άνωθεν και έξωθεν εντολές στα «ημέτερα» αρπακτικά. Όσο όμως και αν πουλάνε, ό,τι κι αν ξεπουλάνε, ό,τι κι αν εκχωρούμε, το δημόσιο χρέος αυξάνεται συνέχεια και έχει φθάσει στο δυσθεώρητο ύψος των 400 δισεκατομμυρίων ευρώ, με παράλληλη μείωση του ΑΕΠ σε σχέση με το 2009, όταν μπήκαμε στα μνημόνια. Οπότε, κύριε Υφυπουργέ, για ποια αξιοποίηση μιλάμε; Το σχέδιο νόμου είναι άλλη μία δέσμευση για να πάρουμε τα χρήματα από το Ταμείο Ανάκαμψης.

Είπατε, κύριε Υφυπουργέ, στην επιτροπή ότι στόχος είναι η συμμετοχή στην ευρωπαϊκή προσπάθεια για την πάταξη του οργανωμένου εγκλήματος και της διαφθοράς. Να τονίσω, όμως, ότι η Εθνική Αρχή Διαφάνειας τον Σεπτέμβριο του ’22 μας λέει ακριβώς το αντίθετο, ότι η Ελλάδα έχει μια τραγική πρωτιά στην Ευρωπαϊκή Ένωση όσον αφορά τη διαφθορά. Είμαστε πρωταθλητές στη διαφθορά στην Ευρωπαϊκή Ένωση. Διαφθορά και παραοικονομία μαστίζουν την ελληνική κοινωνία διαχρονικά.

Να υπογραμμίσουμε ότι ο νέος φορέας που θα ιδρυθεί για τη διαχείριση των δεσμευμένων, κατασχεμένων και δημευμένων περιουσιακών στοιχείων, που προέρχονται από εγκληματικές δραστηριότητες, θα προκύψει από τη διεύρυνση των αρμοδιοτήτων του Σώματος Δίωξης Οικονομικού Εγκλήματος, του ΣΔΟΕ. Το ΣΔΟΕ, όμως, -όπως ανέλυσαν στις τοποθετήσεις τους οι αρμόδιοι φορείς, μετά το 2015- έχει αποδυναμωθεί και είναι διαχρονικά υποστελεχωμένο και απαξιωμένο.

Επίσης, για την εφαρμογή αυτών που ορίζει ο νόμος απαιτείται ένας κυκεώνας αποφάσεων, πράγμα που δημιουργεί μεγάλες δυσλειτουργίες και καθυστερήσεις στην υλοποίησή του. Οι διατάξεις του αποβαίνουν άκαρπες -ένα παραπάνω- αφού ο νόμος δεν προβλέπει, όπως θα όφειλε, συγκεκριμένα χρονικά περιθώρια για την έκδοση όλων των απαιτούμενων αποφάσεων.

Η έλλειψη οργανογράμματος, η συνεχής επιδεινούμενη υποστελέχωση του ΣΔΟΕ λόγω συνταξιοδοτήσεων και μεγάλης διαρροής προσωπικού, χωρίς αντίστοιχη αναπλήρωση με νέα άτομα αλλά και περαιτέρω εξειδικευμένου προσωπικού που απαιτείται για τη διεκπεραίωση των αρμοδιοτήτων που ανατίθενται στο ΣΔΟΕ, οι χαμηλές απολαβές των εργαζομένων, η γραφειοκρατία λόγω των απαιτούμενων υπουργικών αποφάσεων, όλα αυτά καθιστούν την εφαρμογή του σχεδίου νόμου έργο ουσιαστικά ανυπέρβλητο.

Οι τελωνειακές αρχές που είναι αρμόδιες για τη διαχείριση των πραγμάτων που δεσμεύονται, κατάσχονται ή δημεύονται, αντιμετωπίζουν επίσης μεγάλα προβλήματα στην εφαρμογή των καθηκόντων τους λόγω της έλλειψης επαρκών και ειδικών χώρων ασφαλούς αποθήκευσης και φύλαξης, λόγω της έλλειψης επαρκών οικονομικών πόρων και λόγω της έλλειψης και εδώ προσωπικού.

Αναθέτοντας περαιτέρω αρμοδιότητες στην υπηρεσία αυτή με τα ήδη υπάρχοντα προβλήματα, ουσιαστικά νομοθετούμε πρόχειρα, επιφανειακά, χωρίς να επιλύονται τα προβλήματα, αλλά αντιθέτως να αυξάνονται.

Το δεύτερο μέρος, αφορά τη διασφάλιση της αποτελεσματικής λειτουργίας της Επιτροπής Κεφαλαιαγοράς για την ανάκτηση και εξυγίανση κεντρικών αντισυμβαλλομένων, των CCPs, δηλαδή των Central Counterparties.

Να αναφέρουμε εδώ ότι στόχος του κανονισμού 2021/2023 της Ευρωπαϊκής Ένωσης είναι να διασφαλίσει ότι τόσο οι κεντρικοί αντισυμβαλλόμενοι όσο και οι εθνικές αρχές της Ευρωπαϊκής Ένωσης διαθέτουν τα μέσα για να ενεργήσουν αποφασιστικά σε ένα σενάριο κρίσης. Έχουμε κι εδώ τα ίδια, ακριβώς, προβλήματα και εμπόδια στην εφαρμογή του νόμου, όπως ανέδειξαν οι φορείς.

Οι επιπλέον αρμοδιότητες που ανατίθενται με το σχέδιο νόμου στην Επιτροπή Κεφαλαιαγοράς καθιστούν αδύνατη τη διεκπεραίωση όλου αυτού του έργου. Και εδώ έχουμε, λοιπόν, τα ίδια ακριβώς προβλήματα: υποστελέχωση, έλλειψη στελεχών με εξειδικευμένες ειδικότητες, μισθολογικές αδικίες που οδηγούν σε μηδενική προσέλκυση νέων υπαλλήλων.

Αναφέρει ο κανονισμός 2021/2023 της Ευρωπαϊκής Ένωσης στην παράγραφο 14: «Δεδομένων των συνεπειών που ενδέχεται να έχουν η πτώχευση ενός κεντρικού αντισυμβαλλόμενου και οι επακόλουθες δράσεις στο χρηματοπιστωτικό σύστημα και στην οικονομία ενός κράτους-μέλους, καθώς και της πιθανότητας να χρειαστούν, τελικά, δημόσιοι πόροι για την επιτυχή αντιμετώπιση μιας κρίσης, τα Υπουργεία Οικονομικών ή άλλα σχετικά Υπουργεία των κρατών-μελών θα πρέπει να είναι σε θέση να λαμβάνουν αποφάσεις με τις εθνικές δημοκρατικές διαδικασίες, όσον αφορά τη χρήση δημοσίου χρήματος ως έσχατη λύση». Να το τονίσουμε αυτό: να λαμβάνουν αποφάσεις, με τις εθνικές δημοκρατικές διαδικασίες, όσον αφορά τη χρήση δημόσιου χρήματος ως έσχατη λύση και θα πρέπει, κατά συνέπεια, να συμμετέχουν εκ του σύνεγγυς, κατά την αρχή της διαδικασίας ανάκαμψης και εξυγίανσης του συστήματος.

Οι τράπεζες, όμως, όχι μόνο οι ελληνικές αλλά και όλης της Ευρωζώνης, είναι σχεδιασμένες στη βάση ενός μοντέλου που τις καθιστά μη ασφαλείς. Οι τράπεζες είναι εκ συστήματος μη ασφαλείς. Από το 2008 και μετά, με το σκάσιμο της χρηματοπιστωτικής κρίσης, οι κεντρικές τράπεζες των G7 εκτύπωσαν δυσθεώρητους πακτωλούς χρημάτων 35 τρισεκατομμυρίων δολαρίων, για να διασωθούν οι τράπεζες και ταυτόχρονα επιβλήθηκε ακραία λιτότητα στους πολίτες παντού. Αποτέλεσμα της ακραίας λιτότητας είναι να μειωθεί δραστικά η αγοραστική δύναμη των πολιτών, να συμπιεστεί η ζήτηση και οι επενδύσεις.

Ο τριπλός συνδυασμός ακραίας και τεράστιας ρευστότητας χαμηλών επενδύσεων και αρνητικών επιτοκίων έχει ως αποτέλεσμα ακριβώς το αντίθετο από αυτό που αναφέρεται στο Μέρος Β΄ του σημερινού σχεδίου νόμου, στην ομαλή, δηλαδή, λειτουργία των χρηματοπιστωτικών αγορών. Ήταν, πραγματικά, θλιβερή η εικόνα του Προέδρου των Ηνωμένων Πολιτειών, που όταν ερωτήθηκε για την τραπεζική κρίση στις Ηνωμένες Πολιτείες για την κατάρρευση της τράπεζας στη Σίλικον Βάλεϊ, αυτός άνοιξε την πόρτα και έφυγε από την αίθουσα αφήνοντας τους πάντες σύξυλους. Αυτό αποτελεί ακόμη μία τρανή ένδειξη της κατάστασης στην οποία βρισκόμαστε, της πολύ δύσκολης κατάστασης στις διεθνείς αγορές.

Επίσης, η κ. Γέλεν και οι συν αυτή στην αμερικανική κεντρική τράπεζα καθησύχαζαν πως δεν διαφαίνεται κρίση στον ορίζοντα και οι εταιρείες αξιολόγησης μοίραζαν «AAA» σε ήδη χρεοκοπημένα χρηματοπιστωτικά ιδρύματα. Μόλις τρεις ημέρες πριν την κατάρρευση της τράπεζας στη Σίλικον Βάλεϊ, η Moody’s και οι άλλες εταιρείες αξιολόγησης έδιναν τις πληρωμένες διαπιστεύσεις τους για το αξιόχρεο αυτής της τράπεζας. Αυτό δεν λέγεται ομαλή λειτουργία των χρηματοπιστωτικών αγορών.

Υπάρχει ένα ντόμινο και μία επερχόμενη γενικευμένη χρηματοπιστωτική κρίση, που θα παγώσει δάνεια και καταθέσεις, θα παγώσει την κατανάλωση και ουσιαστικά την οικονομική δραστηριότητα. Η Ελλάδα είναι ο πλέον αδύναμος κρίκος αυτής της αλυσίδας.

Βλέπουμε τώρα ότι για τη διάσωση της Credit Suisse το ελβετικό κράτος έβαλε 10 δισεκατομμύρια ευρώ και άλλα 108 δισεκατομμύρια η Κεντρική Τράπεζα της Ελβετίας. Οι Ελβετοί πολίτες ξεσηκώθηκαν.

Το ίδιο είδαμε και βλέπουμε και εδώ στην Ελλάδα, το πιο υπερχρεωμένο κράτος της Ευρωπαϊκής Ένωσης: ανακεφαλαιοποίηση πτωχευμένων τραπεζών με χρήματα του δημοσίου, των Ελλήνων πολιτών.

Να θυμίσουμε ότι η Ισλανδία έκανε ακριβώς το αντίθετο. Άφησε τις τράπεζες να καταρρεύσουν, φυλάκισε τους υπεύθυνους τραπεζίτες, έκανε ακριβώς το αντίθετο από ό,τι κάναμε εμείς.

Εμείς τι κάναμε εδώ; Νομοθετήσαμε το ακαταδίωκτο των τραπεζιτών και κάναμε συνεχείς ανακεφαλαιοποιήσεις των πτωχευμένων τραπεζών με δισεκατομμύρια χρήματα του Έλληνα πολίτη, του ελληνικού δημοσίου. Είναι τραγικό να τονίσουμε ότι οι πολίτες, το ελληνικό δημόσιο ανακεφαλαιοποίησαν τις τράπεζες, και αυτές τώρα έρχονται να αρπάξουν και να εκχωρήσουν την πρώτη κατοικία και την περιουσία των πολιτών στα αρπακτικά funds.

Η πρόταση του ΜέΡΑ25, για να παραμείνουν ασφαλείς οι καταθέσεις των Ελλήνων καταθετών, είναι η Ευρωπαϊκή Κεντρική Τράπεζα να διαθέσει έναν ψηφιακό λογαριασμό σε κάθε Ευρωπαίο πολίτη, για να μπορεί να μεταφέρει τα χρήματά του σε αυτόν. Τότε θα υπήρχε ασφάλεια, γιατί η Ευρωπαϊκή Κεντρική Τράπεζα θα είχε υποκαταστήσει το μονοπώλιο των καρτέλ των μόνιμα υπό πτώχευση τραπεζών.

Το τρίτο μέρος του νομοσχεδίου, αναφέρεται στη θέσπιση πανευρωπαϊκού ατομικού συνταξιοδοτικού προγράμματος, του Pan-European Personal Pension Product. Η θεσμοθέτηση του λεγόμενου πανευρωπαϊκού ατομικού συνταξιοδοτικού προγράμματος συνιστά ένα ακόμη βαρύτατο πλήγμα στην κοινωνική ασφάλιση, με αρνητικές επιπτώσεις στα συνταξιοδοτικά δικαιώματα, ιδιαιτέρως των νεότερων γενεών. Πρόκειται για ένα ακόμη βήμα ή μάλλον άλμα προς την απαλλαγή της υποχρέωσης του κράτους να μεριμνά για την αξιοπρεπή σύνταξη των πολιτών. Η υποχρέωση του κράτους μετατρέπεται σε ατομική ευθύνη του κάθε εργαζόμενου. Πρόκειται για περαιτέρω ιδιωτικοποίηση της ασφάλισης, αντί για συντάξεις που θα αποτελούν συμπλήρωμα στις ισχνές συντάξεις που θα παρέχει το κράτος.

Για το ΜέΡΑ25, είναι ένα ακόμη δώρο των ευρωπαϊκών κυβερνήσεων στους ολιγάρχες, είναι ένα ακόμη πεδίο κερδοσκοπίας για τους τραπεζίτες και τους ιδιωτικούς ασφαλιστικούς κολοσσούς. Αποτελεί μία ωρολογιακή βόμβα στα θεμέλια των συντάξεων, της κοινωνικής ασφάλισης. Οι συνταξιούχοι της χώρας έχουν υποστεί τα πάνδεινα από όλες τις μνημονιακές κυβερνήσεις που τους έχουν συρρικνώσει τα ασφαλιστικά και συνταξιοδοτικά τους δικαιώματα.

«Το κοινωνικό ασφαλιστικό σύστημα στη χώρα μας απαξιώνεται, ουσιαστικά, και υποβαθμίζει τον κοινωνικό χαρακτήρα, με την έννοια ότι η διαχείριση των εισφορών του και στην Ευρώπη και στη χώρα μας παραδίδεται στον χρηματιστηριακό τζόγο» ανέφερε ο κ. Κουμπούρης, ο Πρόεδρος της Ομοσπονδίας Συνταξιούχων ΙΚΑ.

Το ΜέΡΑ25, στηρίζει απόλυτα τη θέση ότι το σύστημα κοινωνικής ασφάλισης θα πρέπει να είναι δημόσιο, να ενισχυθεί ο δημόσιος και κοινωνικός του χαρακτήρας και να διασφαλίζονται οι συντάξεις, οι ασφαλιστικές εισφορές των εργαζομένων, τα δικαιώματά τους, γι’ αυτούς που είναι στη σύνταξη αλλά και γι’ αυτούς που θα ακολουθήσουν.

Με τον πρόσφατο πριν από λίγο καιρό ασφαλιστικό νόμο που ψήφισε η «Μητσοτάκης Α.Ε.» καταφέρνει δύο πράγματα: Να παραδώσει τις εισφορές των εργαζομένων στα «αρπακτικά» για να τις παίξουν στα χρηματιστήρια και κάνει τους συνταξιούχους έρμαια των «αρπακτικών».

Αντίθετα, πραγματική διαφάνεια θα συνιστούσε να γνωρίζουν οι ασφαλιζόμενοι και οι ασφαλιζόμενες πού έχουν τοποθετηθεί τα λεφτά τους, να μπορούν να ξέρουν από ποιον τοποθετούνται, ποιοι κερδίζουν από τον κίνδυνο στον οποίο εκτίθεται ο κουμπαράς τους. Οι βιοπαλαιστές πάντως δεν είναι επενδυτές.

Η «Μητσοτάκης Α.Ε.» παραδίδει τις εισφορές και τις μελλοντικές συντάξεις στη «σύνεση» των πιο αφρόνων τζογαδόρων, των ίδιων που γονάτισαν τράπεζες και ασφαλιστικά ταμεία στο πρόσφατο παρελθόν.

Η πρόταση του ΜέΡΑ25 είναι η κατάργηση του ΤΑΙΠΕΔ και του Υπερταμείου, και η μεταβίβαση της δημόσιας περιουσίας ως κεφάλαιο στη δημόσια νέα αναπτυξιακή τράπεζα που θα ιδρύσουμε. Οι μετοχές της νέας αναπτυξιακής τράπεζας περνούν ως κεφάλαιο στα ασφαλιστικά ταμεία. Τα αποθεματικά των ασφαλιστικών ταμείων κατατίθενται στη νέα αναπτυξιακή τράπεζα και επιστρατεύονται στη δημιουργία επενδυτικών ροών προς το δημόσιο και τον ιδιωτικό φορέα. Τα κέρδη της νέας αναπτυξιακής τράπεζας αποδίδονται στα ασφαλιστικά ταμεία ως μερίσματα. Γιατί όλα κατ’ εμάς μπορούν να γίνουν αλλιώς.

Κλείνοντας με τη σημερινή μου ακροτελεύτια ομιλία δράττομαι της ευκαιρίας να τονίσω ότι ήταν τιμή μου να θητεύσω σε αυτή τη βουλευτική περίοδο αναδεικνύοντας τις αξιακές αρχές και πολιτικές θέσεις του ΜέΡΑ25.

Εύχομαι σε όλες και όλους τους συναδέλφους της Βουλής και στους υπαλλήλους αυτής ό,τι καλό στον καθένα.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Λογιάδη.

Τον λόγο τώρα έχει ο Πρόεδρος της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Θα είναι η τελευταία μου ομιλία στην παρούσα Βουλή ως Αρχηγός της Ελληνικής Λύσης, ως Πρόεδρος του κόμματος. Έτσι κι αλλιώς εμείς, τουλάχιστον, ήμασταν συνεπείς επί τέσσερα χρόνια, ήμασταν εδώ. Μιλήσαμε, καταθέσαμε προτάσεις, κρίναμε, επικρίναμε πάντοτε με κομψό τρόπο και κόσμιο τρόπο, χωρίς εξαλλοσύνες.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)**

Η θέα του Κοινοβουλίου για ακόμη μια φορά είναι απογοητευτική όπως πάντοτε βέβαια. Δεν υπάρχουν Βουλευτές. Προλαβαίνουν να πάνε στα κανάλια, στα πρωινάδικα όλοι τους, να κάνουν παρέλαση σαν τις γλάστρες τις πολιτικές, αλλά για να ασκήσουν τα δικά τους καθήκοντα, για τα οποία πληρώνονται από τον ελληνικό λαό, δεν έρχονται στο ελληνικό Κοινοβούλιο.

Ντρέπομαι γιατί η πρότασή μου προς τον κ. Τασούλα δεν υλοποιήθηκε, δηλαδή οι Βουλευτές που δεν βρίσκονται στο Κοινοβούλιο να μην πληρώνονται. Το λέμε εδώ και τέσσερα χρόνια. Ας παίρνουν ένα χιλιάρικο και πολλά είναι κιόλας, παραπάνω από το κανονικό. Όμως, είναι μια κατάσταση πολιτικής φύσεως, που, δυστυχώς, την ανέχεται και το Προεδρείο της Βουλής, την ανέχονται και οι Αρχηγοί των κομμάτων και έτσι απαξιώνουμε με τη δική μας απουσία την πολιτική εμείς οι πολιτικοί.

 Βέβαια, το επάγγελμα πλέον του Βουλευτού -για μένα είναι δυσάρεστο και που το λέω γιατί είμαι επιχειρηματίας, δεν είμαι πολιτικός επαγγελματίας- είναι ένα επάγγελμα που τα πεντέμισι χιλιάρικα πρέπει να ανταποκρίνονται και στη δουλειά που γίνεται εδώ μέσα. Δυστυχώς, δεν γίνεται ούτε η δουλειά, αλλά κυρίως ούτε και μπορεί κάποιος να πει ότι είναι ικανοποιητική η εικόνα του Κοινοβουλίου. Είναι άθλια πραγματικά. Ντρέπομαι που το λέω, αλλά έτσι είναι. Δεν πειράζει. Ας το καταλάβει ο ελληνικός λαός και όταν πάει να ψηφίσει ξανά, να ξέρει τι ψήφισε.

Ξεκινήσατε, κύριε Υπουργέ μου, όπως έμαθα το πρωί, να παίρνετε τηλέφωνα.

Έχετε απελπιστεί, κύριε Υπουργέ, όχι εσείς προσωπικά, το κόμμα σας. Παίρνουν τηλέφωνα. Είχαμε δύο κρούσματα σε υποψήφιους Βουλευτές μας που παίρνει η Νέα Δημοκρατία τηλέφωνο, ώστε να τους αποτρέψει να κατέβουν με την Ελληνική Λύση και να πάνε στη Νέα Δημοκρατία. Σήμερα το πρωί τους πήραν τηλέφωνο για να τους πείσουν να μην κατέβουν με την Ελληνική Λύση. Είχαμε κάτι υποκομματίδια, κομματίδια του μονόευρου, της μιας μονάδας, τώρα έχουμε και αυτά.

Βέβαια, ένα κόμμα που είναι μεγαλωμένο, ανδρωμένο στην αποστασία, ένα κόμμα που έχει κάνει μετεγγραφές, καλπονοθείες, μεταφέροντας από εδώ κάλπες στις ψηφοφορίες είναι χτισμένο στην αποστασία. Πάντως, η Νέα Δημοκρατία είναι απελπισμένη με όλα αυτά που γίνονται και η απελπισία σε οδηγεί στην αποστασία.

Βέβαια, τα τελευταία χρόνια έχουμε παρατηρήσει ένα φαινόμενο παλίνδρομων επαναφορών. Φεύγουν από το ΠΑΣΟΚ πάνε στον ΣΥΡΙΖΑ, φεύγουν από το ΠΑΣΟΚ πάνε στη Νέα Δημοκρατία, γυρίζουν ξανά ανάποδα. Αυτό σημαίνει -και θέλω να το καταλάβει ο ελληνικός λαός- ότι τα τρία κόμματα αυτά δεν έχουν ιδεολογικές διαφορές, δεν έχουν καμμία ιδεολογική διαφορά. Όταν φτάνει ένα κόμμα, όπως η Νέα Δημοκρατία, να παίρνει τηλέφωνα σε υποψηφίους της Ελληνικής Λύσης και να τους λέει «μην κατέβετε με την Ελληνική Λύση είμαστε εδώ και αν δεν εκλεγείτε, έχει μια θεσούλα κάπου να βολευτείτε, δεν πειράζει», έχει το αντίδωρο, έχει το δωράκι, φανταστείτε τι θα γίνει την επόμενη μέρα των εκλογών, όταν θα χρειάζονται αυτοί οι κύριοι δέκα, δεκαπέντε, είκοσι αποστάτες και θα φεύγουν οι βαλίτσες -είναι μαθημένοι στις βαλίτσες έτσι και αλλιώς, είτε τροχήλατες είτε αλλιώς- πώς θα φεύγουν οι βαλίτσες ζητώντας αποστάτες στο ναό της δημοκρατίας. Το έχουν συνηθισμένο, το έχουν κάνει ξανά και συνεχίζουν να μη μαθαίνουν από τα λάθη τους. Γιατί; Γιατί τους ενδιαφέρει μόνο η καρέκλα, μόνο η καλποθηρία, η εξουσία, η λεηλασία, να φάνε τα πόμολα, να φάνε τις πόρτες, να φάνε και τις κλειδαριές. Αυτό τους νοιάζει, τίποτα άλλο. Ψάχνουν αποστάτες.

Θα το πω και αλλιώς. Αυτό το κόμμα, δυστυχώς, είναι βουτηγμένο στον βούρκο της ανηθικότητας, έχει χάσει πλέον κάθε ηθικό πλεονέκτημα και η καταγγελία μπορεί να γίνει και επώνυμα. Εμείς θα πάμε και στον εισαγγελέα. Τέρμα οι πλάκες, τέρμα οι πλακίτσες, για να δούμε, τελικά, τι σημαίνει να είσαι πραγματικά ηθικός. Έχετε κάνει την ανηθικότητα επιστήμη. Έχετε πάρει διδακτορικά και μεταπτυχιακά. Είστε ανήθικοι. Δεν έχετε ηθικό πλεονέκτημα. Η Ελληνική Λύση έχει το ηθικό πλεονέκτημα που δεν έχει η Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Δεν φλερτάραμε με κανέναν. Ήρθαν Βουλευτές σας και υποψήφιοι και ζητούσαν να κατέβουν στις εκλογές και αρνηθήκαμε. Δεν είμαστε ποδοσφαιρική ομάδα να κάνει μετεγγραφές. Είστε μια ομάδα, μια «συμμορία πολιτική» που το μόνο που την ενδιαφέρει είναι να έχει την εξουσία και να τη διαχειριστεί, τίποτα άλλο.

Πάμε και στο άλλο θέμα που έγινε ξαφνικά μείζον, το επεισόδιο με τον αστυνομικό στην ΑΣΟΕΕ. Δεν κατάλαβα. Ποιοι διαφωνούν στον πυροβολισμό; Ποιοι διαφωνούν στον πυροβολισμό στον αέρα, όχι εναντίον ανθρώπων; Είχαμε περιστατικό με εγκλωβισμένο περιπολικό από γνωστούς παρακρατικούς, από γνωστά ανθρωπάκια που με μια κουκούλα μπορούν να σκοτώνουν, να δέρνουν, να χτυπούν και ο αστυνομικός πυροβόλησε στον αέρα. Πού είναι το πρόβλημα; Πείτε μου εσείς οι Βουλευτές που έχετε από έναν-δύο αστυνομικούς και οι Αρχηγοί σας έχουν δεκαπέντε, τριάντα πέντε, σαράντα πέντε, πενήντα πέντε αστυνομικούς για την ασφάλειά τους, δεν πρέπει να νιώθει ασφαλής ο αστυνομικός;

Ο αστυνομικός είναι αστυνομικός. Αν θέλετε τραπεζοκόμους, να τους πάρετε σπίτι σας. Ο αστυνομικός θα πυροβολεί όπου χρειάζεται στον αέρα και πρέπει να πυροβολεί για να αμυνθεί. Του στερείτε τη δυνατότητα και ντρέπομαι που το λέω. Τα αυτονόητα λέω.

(Χειροκροτήματα από την πτέρυγα της Ελληνικής Λύσης)

Ενοχλείται ο κ. Βίτσας. Ο Αρχηγός του κ. Βίτσα έχει εκατόν σαράντα αστυνομικούς. Αυτή είναι η Ελλάδα. Για τη δική μας ασφάλεια να έχουμε εκατό αστυνομικούς, για την ασφάλεια του Πρωθυπουργού -και πρέπει- να έχουμε αστυνομικούς και αν χρειαστεί να δείρουν και κανέναν, αν πάνε να τον προπηλακίσουν και είναι λογικό να τον απωθήσουν. Όμως, για τον πολίτη ή για τον αστυνομικό που πρέπει να αμυνθεί, όχι.

Αυτή είναι η ψευτοαριστερά τους. Σας χαρίζουμε, λοιπόν, την ψευτοαριστερά, του βολέματος του προσωπικού, αλλά όχι του κοινωνικού. Εμείς είμαστε με την κοινωνία και όχι με το βόλεμα το προσωπικό. Ας τα ξεκαθαρίσουμε εδώ μέσα.

(Χειροκροτήματα από την πτέρυγα της Ελληνικής Λύσης)

Τους ενοχλεί η Αστυνομία, αλλά τους έχουν, όμως. Κοιτάξτε, ενοχλούνται. Ενοχλούνται με την Αστυνομία οι συνάδελφοι οι αριστεροί, οι δήθεν αριστεροί, οι οποίοι έδερναν στο Πισοδέρι, χτυπούσαν, μάτωσαν όλο τον κόσμο με τα συλλαλητήρια στο Μακεδονικό.

Πάμε και στο άλλο. Έχω μια καταγγελία, γιατί αυτή η ιστορία, κύριε Υπουργέ, με το ΕΣΡ είναι η μαύρη σελίδα της δικής σας δημοκρατίας, της παλιάς δημοκρατίας, όμως, της δημοκρατίας της καταστολής, της φίμωσης, της αντιδημοκρατικής εκλογής. Βάλατε έναν απίθανο τύπο πρόεδρο του ΕΣΡ, που ήταν δική σας πρόταση, του κ. Μητσοτάκη ήταν προσωπική, γιατί τον ήθελε να τον χειρίζεται όπως ήθελε αυτός, και έχει γίνει πιστόλι της Νέας Δημοκρατίας, κανονικό πιστόλι της Νέας Δημοκρατίας.

Υπάρχει η καταγγελία του κ. Πλειού, ο οποίος ζήτησε και έθεσε στη συνεδρίαση του ΕΣΡ το ζήτημα για την προστασία της δεοντολογίας με αφορμή τους τυχαίους επιβάτες, όταν βρέθηκαν κάποιοι τυχαίοι γραμματείς της Νέας Δημοκρατίας, ένας τύπος Φωτιάδης, Μελετιάδης, δεν ξέρω ακριβώς πώς λέγεται, που τυχαία μπήκε στο πρώτο δρομολόγιο, τυχαία είπε ότι πρέπει να είμαστε ασφαλείς με τα τρένα και ότι μπράβο στην Κυβέρνηση, μπράβο στην πολιτεία που τα κάνει. Ήταν τυχαία όλα αυτά. Ούτε κομπάρσους δεν μπορείτε να βρείτε, για να καταλάβετε ποιοι είστε. Βγαίνει ο κ. Πλειός, μέλος του ΕΣΡ, και λέει στον κ. Κουτρουμάνο να τεθεί θέμα για την προστασία της δεοντολογίας, να τιμωρηθούν τα κανάλια που παρουσίασαν ψευδή ρεπορτάζ, ψεύτικα. Και για τις δημοσκοπήσεις έθεσε θέμα. Όχι μόνο απορρίφθηκε η πρόταση του κ. Πλειού, αλλά ο κ. Κουτρουμάνος, το πιστόλι της Νέας Δημοκρατίας, γιατί περί τέτοιου πρόκειται, πιστολιού, του είπε: «Δεν έχουμε τέτοιο δικαίωμα εμείς να ελέγχουμε τι παρουσιάζει ένα κανάλι στο δελτίο ειδήσεων ή να φιλτράρουμε». Στη δική μας εκπομπή σε Βουλευτή που παρουσιάσθηκε σε έναν άλλο τηλεοπτικό σταθμό και ο οποίος αποκάλεσε λαθρομετανάστες τους παράνομους ερχόμενους χωρίς χαρτιά, επέβαλε πρόστιμο εξήντα χιλιάρικα. Αυτός είναι ο Κουτρουμάνος. Να το χαίρεστε το πιστόλι σας στη Νέα Δημοκρατία.

Αυτό το πιστόλι, όμως, εμείς θα το αφοπλίσουμε και θα το τιμωρήσουμε μετά τις εκλογές. Φτάνει η ανομία, φτάνει η ασυλία του κ. Κουτρουμάνου! Φτάνει πια!

(Χειροκροτήματα από την πτέρυγα της Ελληνικής Λύσης)

Πάμε τώρα στο πολυνομοσχέδιο, αυτό που κάνατε με τις ανεξάρτητες αρχές. Ξέρετε τι κάνατε; Έχετε βάλει δικτατορίσκους στη διοίκηση.

Εάν ένας άνθρωπος που ασκεί διοίκηση -λέγεται πρόεδρος της ΡΑΕ, της ΡΑΣ, πρόεδρος του ΕΣΡ- δεν ελέγχεται από κανέναν και κυρίως δεν τιμωρείται, αν παρανομήσει ή κάνει κάτι παράνομο, εδώ δημιουργείς έναν δικτατορίσκο, διότι μπορεί να αποφασίζει ό,τι θέλει, όπως θέλει και κανένας δεν τον ελέγχει.

Αυτό κάνατε με το πολυνομοσχέδιο, με τις ρυθμίσεις για το ακαταδίωκτο και πάλι των προϊσταμένων των ανεξάρτητων αρχών. Καταλαβαίνετε τι κάνετε; Επειδή απλά είναι δικοί σας, τους βολεύετε εσείς στις ανεξάρτητες αρχές, τους πετάτε και ένα ακαταδίωκτο και δημιουργείτε μικρούς δικτατορίσκους. Όταν δεν ακούει ο κ. Κουτρουμάνος το μέλος του ΕΣΡ του -μέλος είναι, ισότιμο μέλος!- ποιος είναι ο Κουτρουμάνος; Ξέρετε τι σημαίνει τηλεόραση, ραδιόφωνο, εφημερίδα; Ένας τύπος σαν τον Κανελλόπουλο είναι, σαν τον Κανελλόπουλο, δικαστής, εισαγγελέας, τέτοιοι υπάρχουν πολλοί. Υπονοώ και εννοώ ότι έχει αυτή τη στόφα του αυταρχικού, του μικρού Ναπολέοντα Βοναπάρτη. Καθένας μπορεί να οραματίζεται ό,τι θέλει. Πού είναι η πολιτεία; Διότι πολιτεία χωρίς έλεγχο της διοικητικής αρχής, οποιουδήποτε Υπουργού, Βουλευτού -εδώ μιλάμε για μας, ελεγχόμαστε και αυτοί δεν ελέγχονται-έτσι, δεν δημιουργείται διασφάλιση αναλογικότητος στη δημοκρατία. Είναι απίστευτα αυτά που κάνετε!

Όσο για τον ΣΥΡΙΖΑ, πρέπει να πω το εξής. Διαβάζω μια έκθεση της Κομισιόν του 2020 για κράτος δικαίου στην Ελλάδα και ο ΣΥΡΙΖΑ μιλάει για κράτος δικαίου τώρα: «Κόλαφος για τις τραγικές επιλογές του ΣΥΡΙΖΑ, ιδίως για τη μετατροπή της δωροδοκίας από κακούργημα σε πλημμέλημα», 2020, ο νόμος του ΣΥΡΙΖΑ. Το κακούργημα της δωροδοκίας, οποιουδήποτε δωροδοκήθηκε στη δημόσια αρχή -είναι Υπουργός, είναι Βουλευτής, ξέρω εγώ, λέω τώρα εγώ, υπάλληλος, διευθυντής- έγινε πλημμέλημα, πλημμεληματάκι. Δωροδοκία! Εδώ μιλάμε για απίστευτες, τραγελαφικές καταστάσεις του ΠΑΣΟΚ, του ΣΥΡΙΖΑ, της Νέας Δημοκρατίας που εδώ και χρόνια υπάρχουν και υφέρπουν. Είναι μια σήψη. Πρέπει να καθαρίσουμε τον «κόπρο του Αυγείου». Πρέπει να βρεθεί επιτέλους ένας Ηρακλής να καθαρίσει αυτή τη χώρα από τη βρωμιά. Πρέπει να καθαρίσουμε τη χώρα, να την παραδώσουμε καθαρή, ελληνική, διάφανη, κρυστάλλινη!

(Χειροκροτήματα από την πτέρυγα της Ελληνικής Λύσης)

Πάμε τώρα και στον «κύριο φυλακισμένο». Όσον αφορά τον «κύριο φυλακισμένο», έχω να θέσω μερικές ερωτήσεις, γιατί ξαφνικά τώρα έγινε τηλεοπτικό προϊόν η ιστορία αυτή με «Κανέλλες, Κανελλόπουλους», εισαγγελείς, δικαστικούς. Ακούστε λίγο: Ποιος συζητούσε και συζητά μαζί με τον «κύριο φυλακισμένο»; Η Νέα Δημοκρατία. Ποιος ελέγχει τα μέσα μαζικής ενημερώσεως που όλη μέρα διαφημίζουν ένα υποτιθέμενο κόμμα που θα κατέβει στις εκλογές και αν κατέβει στις εκλογές; Η Νέα Δημοκρατία. Ποιος τον έβαλε νοσοκόμο στον Δομοκό; Η Νέα Δημοκρατία, γιατί για να γίνεις νοσοκόμος στη φυλακή, πρέπει να έχεις βύσμα καλό, Υπουργό, ίσως και τον Πρωθυπουργό. Ποιος τον αφήνει να κάνει διαγγέλματα; Η Νέα Δημοκρατία. Ποιος τον αφήνει να έχει social media τον «φυλακισμένο»; Η Νέα Δημοκρατία. Ποιος βγάζει φωτογραφίες με τον υποψήφιο της εγκληματικής οργάνωσης, τον «φυλακισμένο», αυτό τον τύπο; Η Νέα Δημοκρατία, οι Υπουργοί της. Τι κάνει νιάου νιάου στα κεραμίδια; Η γάτα Νέα Δημοκρατία που μιλάει και ναζιστικά όποτε χρειαστεί. Αυτοί είναι οι κύριοι! Να τους χαίρονται οι ψηφοφόροι τους! Αυτοί είναι οι κύριοι, αυτοί υποθάλπουν αυτή την ιστορία, γιατί τους βολεύει. Τους βολεύει! Θα τους πω ένα πράγμα: Όσο και αν σε βολεύει μια παράνομη πράξη, μια ναζιστική πράξη, αντί να την υποθάλπεις, πρέπει να την καταδικάσεις, πρέπει να την πατάξεις, πρέπει να την εξαφανίσεις! Ναζί στο ελληνικό Κοινοβούλιο δεν μπορούν να χωρέσουν πλέον, τέλος!

(Χειροκροτήματα από την πτέρυγα της Ελληνικής Λύσης)

Και κλείνω, απευθυνόμενος στα τρία κόμματα, το πρώτο μέρος της ομιλίας μου με τον Σεφέρη και το διαβάζω αυτούσιο: «Κύριε, βοήθα να θυμόμαστε πώς έγινε τούτο το φονικό, την αρπαγή, τον δόλο, την ιδιοτέλεια, το στέγνωμα της αγάπης!·Κύριε, βόηθα να τα ξεριζώσουμε όλα αυτά από την Ελλάδα!». Γι’ αυτό, κάθε κύριο -όχι θεό- κάθε Έλληνα που θα πάει 21 Μαΐου του 2023, τον εκλιπαρούμε, του ζητούμε να σκεφτεί λογικά για την Ελλάδα μας, για την πατρίδα μας, για το έθνος μας, για κάθε Έλληνα ξεχωριστά. Ψήφος στην Ελληνική Λύση είναι η μοναδική λύση!

(Χειροκροτήματα από την πτέρυγα της Ελληνικής Λύσης)

Πάμε και στη συγκυβέρνηση τώρα. Θα πούμε αλήθειες, γιατί είναι δυνατόν πριν γίνουν εκλογές όλοι οι πολιτικοί, Υπουργοί, Βουλευτές όλων των κομμάτων, να συνομιλούν για συγκυβερνήσεις; Μα, ο ελληνικός λαός ακυρώνεται, η βούλησή του ακυρώνεται έτσι, διότι του λες του ελληνικού λαού «ό,τι και να κάνεις εσύ, εγώ θα συγκυβερνήσω». Δηλαδή αν ο ελληνικός λαός πάει και αποφασίσει και ψηφίσει αύριο το πρωί Ελληνική Λύση 30%, ή ΚΚΕ, ή δώσει στο ΜέΡΑ25 40%, πώς τους προοικονομείς τι πρέπει να γίνει;

Ουσιαστικά είστε απελπισμένοι. Ξέρετε ότι χάνεται η γη κάτω από τα πόδια σας, γιατί αυτή η γη, κύριοι της Νέας Δημοκρατίας και των υπολοίπων κομμάτων, είναι η εξουσία για σας. Κάτι άυλο, κάτι ρευστό, εξουσία, εξουσία για την εξουσία. Εξουσία για τον λαό και όχι εξουσία για την εξουσία! Εξουσία για τους Έλληνες και όχι εξουσία για την εξουσία! Αυτό είναι το ζητούμενο.

(Χειροκροτήματα από την πτέρυγα της Ελληνικής Λύσης)

Και επειδή όλοι αποτύχατε, πουλήσατε τα πάντα. Τα πουλήσετε όλα, δεν υπάρχει τίποτα, νερό, υποδομές, αεροδρόμια, λιμάνια, φυσικό αέριο, τα πάντα ξεπουλήθηκαν. Και αυτό είναι που με ενοχλεί, δεν υπάρχει δημόσια περιουσία.

Θα πω κάτι που είπα χθες το βράδυ σε έναν φίλο, ο οποίος είναι οπαδός της Νέας Δημοκρατίας και του λέω «αν όλους αυτούς τους κυρίους εκεί μέσα που κυβερνούν τους έβαζαν υπευθύνους στην έρημο Σαχάρα, σε πέντε χρόνια δεν θα υπάρχει άμμος, ούτε κόκκος, τίποτα!». Μου λέει «γιατί το λες αυτό;». «Γιατί δεν μπορούν, γιατί είναι ανίκανοι», του λέω, «δεν γίνεται, δεν μπορούν, δεν το έχουν». Και μου λέει «γιατί δεν το έχουν;». Του λέω «γιατί πολύ απλά για αυτούς πάνω από οτιδήποτε είναι το κόμμα τους, πάνω από την Ελλάδα είναι το κόμμα τους, πάνω από τους Έλληνες είναι το κόμμα τους, σε αντίθεση με εμάς, που πάνω από όλα είναι η Ελλάδα και οι Έλληνες». Αυτή είναι η ποιοτική μας διαφορά!

(Χειροκροτήματα από την πτέρυγα της Ελληνικής Λύσης)

Και λέω, λοιπόν, για τη συγκυβέρνηση που έρχεται: Συμφωνείτε σε όλα, ας βρεθεί ένας πολιτικός ή δημοσιογράφος και να μου πει ότι το ΠΑΣΟΚ, η Νέα Δημοκρατία και ο ΣΥΡΙΖΑ διαφωνούν και όταν λέω σε όλα, εννοώ τα μείζονα, τα μεγάλα. Στον φράχτη, ας πούμε, τάχα διαφώνησαν. Διαφώνησε η Νέα Δημοκρατία με τον ΣΥΡΙΖΑ και φωνάζουν και διαμαρτύρονται οι συριζαίοι από εδώ και από τη Νέα Δημοκρατία. Πού διαφωνούν; Να σας πω εγώ: Σχεδόν σε τίποτα, διότι έχω τις δηλώσεις εδώ της κ. Γεροβασίλη, η οποία ξέρετε τι είπε; «Εμείς δεν θα ξηλώσουμε τον φράχτη, αλλά θα τον επεκτείνουμε», δήλωση της κ. Γεροβασίλη. Πού διαφωνούν; Για πείτε μου!

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Πάντως τον φράχτη εμείς τον κάναμε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ένα- ένα, θα τα πούμε όλα τώρα εδώ. Οι φράχτες δεν τελειώνουν ένα πρόβλημα, δεν λύνουν το πρόβλημα της παράνομης μεταναστεύσεως οι φράχτες, κάνετε λάθος. Εμείς όταν λέγαμε για φράχτη, εννοούσαμε τσιμεντένιο αντιαρματικό φράχτη, για να έχουμε κέρδος από την Τουρκία, να μην μπορούν να κάνουν προέλαση οι Τούρκοι με τα άρματα μάχης. Κάνεις push back, στερείς τα επιδόματα, δεν λες «ελάτε εκατόν ογδόντα χιλιάδες!», όπως κάνει η Κυβέρνηση τώρα. Έκανε αίτημα για εκατόν ογδόντα χιλιάδες να έρθουν νόμιμα για πέντε, έξι, επτά, οκτώ χρόνια. Τι είναι αυτά τα πράγματα; Με ποιον έλεγχο;

Διαβάζω, λοιπόν, τι λέει ο κ. Σκανδαλίδης, ο Κώστας Σκανδαλίδης, τον οποίο τον τιμώ: «Η διαχείριση των προσφύγων να γίνεται με όρους κοινωνικής ένταξης και προστασίας και όχι κάνοντάς τους τη ζωή δύσκολη». Τι σημαίνει αυτό; Κοιτάξτε, θα σας πω κάτι, οι αμφίσημες δηλώσεις έχουν πολλές ερμηνείες, γιατί ξέρω ελληνικά. Όπως και η Πυθία έλεγε «ήξεις, αφήξεις ου εν πολέμω θνήξεις», «θα πας, θα γυρίσεις, θα πας, δεν θα γυρίσεις». Αποφασίστε: Είστε με τον φράχτη και το push back, ή είστε μόνο με τον φράχτη και ας έρθουν όσοι θέλουν εδώ μέσα νόμιμα; Να ξέρω και εγώ, αποφασίστε τι θέλετε.

Φρεσκάρισμα μνήμης στη Νέα Δημοκρατία: Ο Δένδιας τι έλεγε; «Εγώ δεν πιστεύω στους φράχτες», ο Πρωθυπουργός έλεγε «κανένας φράχτης δεν θα μπει». Αυτά έλεγαν οι ίδιοι. Και αυτά τα λέω γιατί; Γιατί θα συγκυβερνήσουν Νέα Δημοκρατία, ΣΥΡΙΖΑ και ΠΑΣΟΚ. Είναι δεδομένο. Μα, δεν μπορώ να καταλάβω τώρα πολιτικός Αρχηγός, ο κ. Ανδρουλάκης και να λέει «ναι» στη συγκυβέρνηση». Γιατί λες «ναι» στη συγκυβέρνηση; Για ποιον λόγο ακυρώνεις τη βούληση του ελληνικού λαού;

Το 2003 το ΠΑΣΟΚ κάνει τα funds, να μπορούν να αγοράζουν κόκκινα δάνεια. Το 2003 ξεκίνησε η ιστορία αυτή. Πολύ χαμηλή τιμή, ελάχιστη. Ο ν.4354/2015 του ΣΥΡΙΖΑ: Έγιναν τριάντα χιλιάδες πλειστηριασμοί και έφερε σχέδιο ο κ. Τσίπρας σήμερα για να λύσει το πρόβλημα των κόκκινων δανείων. Ποιον κοροϊδεύουν εδώ μέσα; Τότε που εισήχθησαν οι ιστορίες των ηλεκτρονικών πλειστηριασμών και πήγαινε με βραχιολάκια, χειροπέδες οποιοσδήποτε «Λαφαζάνης» -για να τα λέμε όλα- στο αστυνομικό τμήμα και ο ΣΥΡΙΖΑ θα λύσει το πρόβλημα τώρα! Νομοθετήθηκε η πώληση των δανείων σε funds δίχως προηγούμενη ενημέρωση του δανειολήπτη. Κατέστη ιδιώνυμο το αδίκημα παρεμπόδισης πλειστηριασμού. Ο ΣΥΡΙΖΑ έκανε τον νόμο!

Καταργήθηκε οριζόντια -Φεβρουάριος του ’19- από τον ΣΥΡΙΖΑ η προστασία της πρώτης κατοικίας και βγαίνει σήμερα ο ΣΥΡΙΖΑ και λέει «θα λύσουμε το πρόβλημα». Το πρόβλημα το κάνανε αυτοί -Νέα Δημοκρατία, ΠΑΣΟΚ και ΣΥΡΙΖΑ- και θα το λύσουν μετά τις εκλογές τώρα. Και τους πιστεύουν οι Έλληνες. Είναι δυνατόν να πιστέψεις κάποιον που σε εξαπάτησε πολλές φορές; Τότε, αν σε εξαπατήσει ακόμη μία, δεν φταίει αυτός, φταις εσύ που το ανέχεσαι. Και θα πω και το εξής είναι επτακόσιες χιλιάδες Έλληνες, επτακόσιες χιλιάδες ελληνικές οικογένειες, στα κόκκινα δάνεια που κοκκίνισαν, στο όριο είναι, επτακόσιες χιλιάδες οικογένειες είναι δύο εκατομμύρια ψηφοφόροι, από τρία άτομα ο καθένας. Δύο εκατομμύρια ψηφοφόροι είναι το 30% περίπου του εκλογικού σώματος. Αυτό το 30% του ελληνικού εκλογικού σώματος είναι η επιλογή των επόμενων εκλογών.

Σας λέμε ωμά: Μην ψηφίσετε Ελληνική Λύση, αν δεν θέλετε, γιατί είμαστε η μόνη λύση στο πρόβλημα των δανείων, αλλά διαγράψτε τους. Διαγράψτε τους αυτούς! Μαυρίστε τους στις επόμενες εκλογές. Ψηφίστε λογικά.

(Χειροκροτήματα από την πτέρυγα της Ελληνικής Λύσης)

Μας επιβεβαιώνουν καθημερινά. Έρχεται τώρα η εφημερίδα της Νέας Δημοκρατίας, το «Πρώτο Ψέμα» μαζί με τη «ΝΑΥΤΕΜΠΟΡΙΚΗ» και παίρνει την πρότασή μας και την κάνει συνδυασμό και λέει «αυτό θέλει να κάνει η Κυβέρνηση» ενάμιση μήνα πριν τις εκλογές. Αυτό που λέμε εμείς από το 2019, τον Σεπτέμβριο και μετά: Διαγραφή όλων των δανείων των Ελλήνων, οριζόντια, για να επανεκκινήσει η οικονομία, διαγραφή των χρεών σε ΕΦΚΑ, εφορία και κυρίως κούρεμα τραπεζικών δανείων, κύριε Βεσυρόπουλε, όπως κάνατε στο «Πρώτο Ψέμα», όπως κάνατε στον Μαΐλη, όπως κάνατε σε όλους τους καναλάρχες και εκδότες, όπως κάνατε στους ολιγάρχες και εφοπλιστές. Δηλαδή, η αξία της ζωής του εφοπλιστού είναι υπέρτερη του οποιουδήποτε απλού πολίτη, του φτωχού, του βιοπαλαιστή, του Νίκου από το Κερατσίνι, του Σταύρου από το Περιστέρι, του Γιώργου από το Κορδελιό, από ένα χωριό της Ηπείρου, από ένα χωριό της Κρήτης; Είναι πιο πλούσια η ζωή αυτού του ανθρώπου που είναι πάμφτωχος, από τον πλούσιο που κάνατε εσείς διαγραφή χρεών;

Και λέω ότι κοροϊδεύετε ανερυθρίαστα τους Έλληνες και ανενδοίαστα λέτε ψέματα συνεχώς. Και αυτό που με ενοχλεί περισσότερο είναι αυτό που δεν λέτε τι πετύχατε. Τι πέτυχαν τα τρία κόμματα; Μας ξεπέρασαν ακόμα στην αγοραστική δύναμη και η Μαλτέζοι. Η Μάλτα, μια βραχονησίδα στη μέση του πουθενά, μας ξεπέρασε στην αγοραστική δύναμη. Το καταλαβαίνουμε αυτό; Αν δείτε το κατά κεφαλήν ΑΕΠ είμαστε τρίτοι από το τέλος στην Ευρωπαϊκή Ένωση και χαίρονται και είναι περιχαρείς ότι πλουτίζει η Ελλάδα, είναι πλούσια, έρχεται η ανάπτυξη. Όχι, πλουτίζουν οι φίλοι τους, οι κολλητοί τους, οι δικοί τους άνθρωποι, δεν πλουτίζει η Ελλάδα. Στηρίζουν την κατανάλωση με 50 δισεκατομμύρια δανεικά. Τη στήριξαν, με δανεικά, όμως.

Μειώθηκε το ΑΕΠ κατά 2,4 δισεκατομμύρια και οι φόροι αυξήθηκαν 4 δισεκατομμύρια. Ξεπούλησαν τα πάντα και αντί να ντρέπονται πανηγυρίζουν κι από πάνω. Πραγματικά, απορώ. Και να το πω έτσι, για να το καταλάβουν και οι Έλληνες πλέον με στοιχεία: Έλληνες, εσείς που ακούτε, και Ελληνίδες, τα λιμάνια τα πούλησαν, τα αεροδρόμια τα πούλησαν, τους εθνικούς δρόμους τα διόδια τα πούλησαν, τους σιδηροδρόμους τους πούλησαν, το νερό το πούλησαν, το ρεύμα το πούλησαν, τις τηλεπικοινωνίες τις πούλησαν, το ΕΣΥ το διέλυσαν, τα ακίνητα του δημοσίου τα πούλησαν, τα δημόσια έργα τα ανέθεσαν για να τα ξεπουλήσουν, τα ασφαλιστικά ταμεία τα λεηλάτησαν, τα σούπερμαρκετ τα πούλησαν, την αγροτική παραγωγή την κατέστρεψαν, τις βιοτεχνίες τις εξαφάνισαν, τη γεωργία τη ρήμαξαν, τη βιομηχανία την έσβησαν, τη Μακεδονία την πούλησαν, την παιδεία την ξεφτίλισαν, τα ήθη - έθιμα και τις παραδόσεις και τις αξίες τα αφάνισαν, οι πολίτες δεν έχουν πλέον ασφάλεια, δικαιοσύνη, ελευθερία έκφρασης, επιλογή για το τι θα βάλουν στο σώμα τους, δεν την είχαν. Υποχρεωτικότητα! Το άκρον άωτον της αυταρχικής διακυβέρνησης: Υποχρεωτικότητα. Και τώρα σε πολλές χώρες στην Ευρώπη, αλλά και στον κόσμο, να πνέουν μένεα οι Υπουργοί και οι Πρωθυπουργοί των χωρών αυτών κι εσείς ακόμα και τώρα να έχετε το πρόστιμο. Ντροπή, ντροπή, ντροπή!

Μετά από έναν αιώνα, λοιπόν, αυτοί οι άνθρωποι ήρθαν να επιβεβαιώσουν τον Παπαδιαμάντη. Και λέω κρίμα να επιβεβαιώνεται ο Παπαδιαμάντης έναν αιώνα μετά, στους «Εμπόρους των Εθνών» «πάντοτε αμετάβλητοι οι σχοινοβάται, οι γελωτοποιοί, ούτοι πίθηκοι -και αποκαλεί δυστυχώς έτσι εκείνους τους πολιτικούς της περιόδου- μαύροι χαλκείς κατασκευάζοντες δεσμά διά τους λαούς». Έτσι κάνατε την Ελλάδα. Κατασκευάσατε δεσμά και αλυσίδες, όχι με τα μνημόνια, αλλά με τη χρεοκοπία, με την ανικανότητα να παράγετε πλούτο. Οι Έλληνες είναι δέσμιοι των δικών σας επιλογών.

Στις εκλογές στις 21 Μαΐου θα σπάσουμε τις αλυσίδες για τη δική μας Ελλάδα, τη διαφορετική Ελλάδα, για τη δικιά μας Ελλάδα.

(Χειροκροτήματα από την πτέρυγα της Ελληνικής Λύσης)

Και επειδή είναι η τελευταία ομιλία, θα πούμε ως Ελληνική Λύση τι κάναμε τέσσερα χρόνια που πέρασαν. Γρήγορα, γρήγορα θα τα πούμε, όχι όλα. Θα πούμε τι κάναμε, όχι τι αντέγραψε η Νέα Δημοκρατία. Γιατί αν έλεγα τι αντέγραψε και τα έκανε ατελώς, θα χρειαζόμουν δύο ώρες. Θα πάμε σε αυτά που έκανε η Ελληνική Λύση. Κάναμε προτάσεις νόμου για την ανακήρυξη ΑΟΖ. Δεν τη δέχθηκε κανείς. Κάναμε πρόταση νόμου για τη χριστιανοφοβία, γιατί να υπάρχει μόνο η ισλαμοφοβία και όχι η χριστιανοφοβία; Πρόταση νόμου για την οπλοκατοχή, να μπορεί ο Έλληνας σπίτι του να έχει όπλο -να κατέχει όπλο αν χρειαστεί- ως πολιτοφυλακή, εθνοφυλακή να χρησιμοποιηθεί και περαιτέρω. Πρόταση νόμου για casus belli. Δεν το δέχθηκε κανείς. Έμφαση των κομμάτων στο πώς θα μιλάνε τα κόμματα στα μέσα μαζικής ενημέρωσης, ώστε να γίνει ο έλεγχος επιτέλους της δημοκρατίας. Δεν το δέχτηκαν. Τροποποίηση για τις μυστικές ψηφοφορίες του Κανονισμού της Βουλής. Δεν το δέχτηκαν. Οικονομικά των κομμάτων: Εδώ ζητήσαμε να γίνεται έλεγχος των οικονομικών των κομμάτων. Πού να τον κάνουν! Τετρακόσια εκατομμύρια και τριακόσια εκατομμύρια αυτοί, πού να κάνουν τον έλεγχό τους; Πρέπει να κλείσουν. Διότι για να κατέβεις στις εκλογές πρέπει να μην χρωστάς. Όταν χρωστάς σε μια τράπεζα 400 εκατομμύρια ευρώ, κύριε Υπουργέ, είναι λογικό να μην μπορείς να νομοθετήσεις υπέρ του ελληνικού λαού και εις βάρος των τραπεζιτών και των funds. Είναι λογικό.

(Χειροκροτήματα από την πτέρυγα της Ελληνικής Λύσης)

Μιλήσαμε για τις ανανεώσιμες πηγές ενέργειας, ότι δεν μπορούν να μπαίνουν στα καμένα, και τώρα στη Δαδιά που κάηκαν, πηγαίνει η «ΓΕΚ ΤΕΡΝΑ» -του γαμπρού του κ. Γεραπετρίτη- και βάζει επάνω ανεμογεννήτριες, στη Δαδιά. Προτάσεις για εξεταστικές επιτροπές που έκανε η Ελληνική Λύση και δεν τις δέχτηκαν, για να καταλάβετε ποιοι είναι: Ακύρωση της Συμφωνίας των Πρεσπών. Είπαν όλοι «όχι».

(Χειροκροτήματα από την πτέρυγα της Ελληνικής Λύσης)

Πυρκαγιά στο Μάτι: Να βρεθούν όλοι οι ηθικοί και φυσικοί αυτουργοί. Είπαν όλοι «όχι». Για το πρώτο εξάμηνο του ΣΥΡΙΖΑ το 2015 και τα 100 δισεκατομμύρια που χάθηκαν. Είπαν όλοι «όχι», μεταξύ αυτών και η Νέα Δημοκρατία που μαλώνει με τον ΣΥΡΙΖΑ δήθεν για τα οικονομικά στοιχεία. Τροπολογίες που δεν στήριξε κανένα κόμμα: Κατάργηση του προστίμου των ανεμβολίαστων άνω των εξήντα ετών. Δεν στήριξε κανείς. Κατ’ εξαίρεση διορισμοί πολύτεκνων εκπαιδευτικών. Δεν στήριξε κανείς. Εμφάνιση κομμάτων στα μέσα ενημέρωσης. Δεν στήριξε κανείς. Προστασία πρώτης κατοικίας και εξόφληση δανείου σε περίπτωση μεταβίβασης σε fund. Δεν στήριξε κανείς. Άρση αναστολής εργασίας ανεμβολίαστων υγειονομικών και αποζημίωσή τους. Δεν στήριξε κανείς τους. Αίτημα προς τον Άρειο Πάγο εναντίον του Κέντρου Μακεδονικής Γλώσσας στην Ελλάδα, στη Φλώρινα. Δεν στήριξε κανείς. Αντίθετα ο ΣΥΡΙΖΑ χαίρεται. Κάναμε ενστάσεις αντισυνταγματικότητας κατά του ψηφιακού πιστοποιητικού εμβολιασμού. Δεν ψήφισε κανείς. Κατά του πτωχευτικού νόμου, παροχή δεύτερης ευκαιρίας. Δεν ψήφισε κανείς τους. Κατά της υποχρεωτικότητας του εμβολιασμού για τον COVID. Δεν ψήφισε κανείς τους. Κατά του περιορισμού κυκλοφορίας των εμβολιασμών. Δεν ψήφισε κανείς τους. Κατά της ΑΟΖ με Αίγυπτο. Δεν ψήφισε κανείς τους, γιατί δεν υπάρχουν μειωμένης επήρειας. Κατά της ΑΟΖ με Ιταλία, μειωμένη επήρεια. Δεν ψήφισε κανείς τους.

Καταθέσαμε, όμως, και μελέτες, συγκεκριμένες μελέτες, που τις κάναμε εμείς με δικά μας χρήματα, αλλά αυτοί προτιμούσαν τους κολλητούς τους εργολάβους. Τους λέγαμε για τον φράχτη να τον κάνουν τσιμεντένιο, στο 1/3 της τιμής, παρακαλώ. Και έβαλαν για οικόσιτα φράχτη τρεις φορές επάνω η τιμή, λεφτά του ελληνικού λαού, εκατομμύρια που σπαταλούν οι κύριοι. Γιατί; Για να βολέψουν τη «ΓΕΚ ΤΕΡΝΑ», την «INTRAKAT» -πώς λέγεται- και όλους αυτούς! Προμελέτη κατασκευής δομών προσωρινής φιλοξενίας παράνομων μεταναστών, ειδική, κατατεθειμένη. Στο 1/5 της τιμής απ’ ό,τι πλήρωσε η Ελλάδα σε τρία ακατοίκητα νησιά, Κρήτη και δυτικό Αιγαίο θα λειτουργούσαν ως προαναχωρησιακά κέντρα προσωρινής στέγασης δεκαπέντε χιλιάδων λαθρομεταναστών. Προμελέτη κατασκευής διαδρόμων κυκλοφορίας ΑΜΕΑ σε Ακρόπολη. Έτοιμη! Πήγε και το τσιμέντωσε η κ. Μενδώνη. Λυόμενο, ξύλινο, υπερυψωμένο διάδρομο πάνω στον Ιερό Βράχο. Προμελέτη κατασκευής φράχτη στον Έβρο. Μελέτη ενεργειακής αυτονομίας της χώρας. Κατατεθειμένες μελέτες ελληνικές με δικά μας λεφτά, τα πληρώσαμε, ειδική ομάδα εμπειρογνωμόνων για αύξηση λιγνιτικών μονάδων, εξόρυξη υδρογονανθράκων, σταθερού φορτίου. Όλα αυτά από εμάς!

Τη μελέτη Αναβάθμισης του Εθνικού Σχεδίου Πολιτικής Προστασίας, δωρεάν και αυτή τη δώσαμε. Τη μελέτη Εθνικού Σχεδίου Βιώσιμης Τουριστικής Ανάπτυξης, δωρεάν και αυτή. Τη μελέτη Διαχείρισης Υδάτινων Πόρων στον Αγροτικό Τομέα για την υδροπονία, την αφαλάτωση, κ.λπ., δωρεάν και αυτή.

Μελέτη Σκοπιμότητας Κατασκευής Πυρηνικού Σταθμού Παραγωγής Ηλεκτρικής Ενέργειας στην Ελλάδα, φθηνό, δωρεάν ρεύμα σε όλους τους Έλληνες, όχι κομμένα ρεύματα στα σπίτια των Ελλήνων! Δωρεάν ρεύμα όπου μπορούμε να δώσουμε! Το όφελος είναι πάνω από 400 εκατομμύρια τον χρόνο μόνο από αυτό!

(Χειροκροτήματα από την πτέρυγα της Ελληνικής Λύσης)

Πάμε και στην παρουσία μας. Ομιλίες πολιτικών αρχηγών: Μητσοτάκης εβδομήντα έξι, Κουτσούμπας ογδόντα, Τσίπρας ογδόντα επτά, Βαρουφάκης εκατόν δεκατέσσερις, ο ομιλών διακόσιες οκτώ γιατί σέβομαι και τιμώ τα πεντέμισι χιλιάρικα που πληρώνομαι από τον ελληνικό λαό τον πτωχευμένο. Γι’ αυτό είμαι εδώ. Γι’ αυτό είμαι εδώ κάθε μέρα. Κι εγώ έχω επιχειρήσεις, έχω δουλειές, δεν κάνω δημόσιες σχέσεις πολιτικές.

Δεν θα πω για τις ερωτήσεις μας. Όλες οι ερωτήσεις της Ελληνικής Λύσης είναι περισσότερες από όλων των κομμάτων μαζί.

Κλείνοντας, λέμε στους Έλληνες στις εκλογές να ψηφίσουν λογικά. Δύο πράγματα είναι αντίθετα στη λήψη της σωστής απόφασης. Η βιασύνη και η οργή. Αυτά τα έλεγε ο μέγας Θουκυδίδης κατά το παρελθόν, χιλιάδες χρόνια πριν. Μην ψηφίσετε με βιασύνη, όχι με οργή. Ψηφίστε με λογική. Εξάλλου, όπως έλεγε κι ο μέγας Αριστοτέλης, ο καθένας μπορεί να θυμώσει, είναι εύκολο. Όμως, το να θυμώσεις με τον σωστό άνθρωπο στον σωστό βαθμό για τον σωστό λόγο τη σωστή στιγμή με τον σωστό τρόπο, αυτό δεν είναι καθόλου εύκολο.

Εμείς οι Έλληνες είμαστε για τα δύσκολα. Άρα, λοιπόν, θα θυμώσουμε με όλους αυτούς, θα οργιστούμε με όλους αυτούς, αλλά λογικά θα ψηφίσουμε Ελληνική Λύση.

(Χειροκροτήματα από την πτέρυγα της Ελληνικής Λύσης)

Ψηφίζουμε σωστά, ψηφίζουμε ελληνικά, για τη δική μας Ελλάδα, για τη δική μας πατρίδα! Ψηφίζουμε Ελληνική Λύση.

Σας ευχαριστώ πάρα πολύ, κύριε Πρόεδρε.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο κ. Αρσένης, ο Κοινοβουλευτικός Εκπρόσωπος του ΜέΡΑ25.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, Υπουργοί, για όποιες και όποιους δεν άκουσαν τα νέα ο κ. Μητσοτάκης είναι σήμερα στην Πετρούπολη, στην εκλογική του περιφέρεια -και δική μου εκλογική μου περιφέρεια- στη δυτική Αθήνα. Μετά από τέσσερα χρόνια λεηλασίας, τώρα προεκλογικά ήρθε να επισκεφθεί την Πετρούπολη. Βέβαια, για να είμαστε ειλικρινείς, δεν έλειψε ποτέ από τη δυτική Αθήνα ο κ. Μητσοτάκης αυτά τα τέσσερα χρόνια. Ήταν εκεί ο κ. Μητσοτάκης, δίπλα στον κ. Προκοπίου στην Ιαπωνία όταν ο κ. Προκοπίου ανακοίνωνε τη μονάδα καύσης φυσικού αερίου στον διάδρομο που λέγεται «Στενά Δαφνίου» που μπαίνει η αύρα η θαλασσινή στο Αιγάλεω και στο Χαϊδάρι και στη δυτική Αθήνα. Ε, εκεί πέρα ακριβώς στην είσοδο των Στενών Δαφνίου θέλει να κάνει ο κ. Προκοπίου τον σταθμό φυσικού αερίου καύσης.

Ταυτόχρονα, η Κυβέρνηση, ο κ. Μητσοτάκης δηλαδή, έχει επιτρέψει τη σύμβαση και το LNG -την αποθήκευση, τη μεταφορά- εκεί πέρα δίπλα στη μονάδα καυσίμων του στρατού, δίπλα στα διυλιστήρια. Ένα μπαμ θα κάνει μια τρύπα που θα φτάσει μέχρι το κέντρο της Αθήνας! Κι ήταν εκεί ο κ. Μητσοτάκης αδιάλειπτα, όταν παρέδιδε αυτή η Κυβέρνηση τον προβλήτα 4 στον κ. Προκοπίου με την ιδιωτικοποίηση των ναυπηγείων Σκαραμαγκά, κόντρα στην τοπική κοινωνία που αντιδρούσε, που πήγε στο Συμβούλιο Επικρατείας, που πάλεψε με κάθε τρόπο που είχε.

Κι ήταν εκεί ο κ. Μητσοτάκης στη δυτική Αθήνα όταν εγώ έφερνα ξανά και ξανά και ξανά ερωτήσεις στον κ. Σκυλακάκη που είναι εδώ πέρα και σε όλους τους άλλους αρμόδιους Υπουργούς γι’ αυτό το έγκλημα που ετοιμάζουν με την έξωση πάνω από έξι χιλιάδων τσιγγάνων σε Αγία Βαρβάρα, Ίλιον και άλλες περιοχές όλης της Ελλάδας από τα σπίτια τους με πλειστηριασμούς. Θα βρεθούν μαζί με τις οικογένειές τους σαράντα πέντε χιλιάδες άνθρωποι πίσω στους καταυλισμούς, πίσω στους αρουραίους και την ηπατίτιδα. Κι εδώ πέρα συζητάμε για κακοπληρωτές, για δάνεια που πρέπει να πληρώνονται.

«Δάνεια», κύριε Μητσοτάκη, λέτε την κοινωνική πολιτική που αντί να φτιάξετε σπίτια για να μείνουν, βάλατε αυτούς τους ανθρώπους να υπογράψουν δάνεια όχι σε τράπεζες, αλλά σε δημαρχεία και με κριτήριο ποιος έχει μεγαλύτερη ευαλωτότητα, ποιος έχει τη μικρότερη δυνατή πιθανότητα να αποπληρώσει αυτό το δάνειο. Και τώρα τους παίρνετε τα σπίτια.

Κι ήταν εκεί ο κ. Μητσοτάκης πανταχού παρών όταν χάθηκε το κτήριο του 9ου Δημοτικού στο Αιγάλεω. Και έφερνα Υπουργό μετά τον Υπουργό εδώ πέρα, περίπου έξι φορές με έξι επίκαιρες και του θέταμε το ζήτημα αυτό. Και, βέβαια, με εντολή του κ. Μητσοτάκη κόπηκε ακόμα και η δέσμευση της Κυβέρνησης για αναγκαστική εκμίσθωση του κτηρίου. Εν ολίγοις, ο κ. Μητσοτάκης πανταχού παρών ήταν. Και ποιος κερδίζει από την έξωση του 9ου Δημοτικού; Κάποιος ιδιώτης, όπως καταλαβαίνουμε όλοι.

Και, βέβαια, ήταν εκεί ο κ. Μητσοτάκης όταν δεν έκανε τίποτα για τα δέκα σχολεία στο Αιγάλεω που έχουν χάσει τη σχολική τους στέγη εδώ και τέσσερα χρόνια! Μιλάμε για τέσσερα χρόνια! Κι έχουν πακτωθεί σε άλλα σχολεία, με ντόμινο κατάρρευσης της σχολικής στέγης στο Αιγάλεω.

Και να’ ταν μόνο το Αιγάλεω!

Κύριε Μητσοτάκη, ήσασταν εκεί όταν η Κυβέρνησή σας αποφάσιζε να μεταφέρει το ΕΝΕΕΓΥΛ Περιστερίου από το κτήριο που βρισκόταν, σε ένα εντελώς ακατάλληλο και πάλι κτήριο στον πρώτο όροφο -μιλάμε για ειδικό σχολείο, γυμνάσιο και λύκειο επαγγελματικό- με μπαλκόνια, κάτι που απαγορεύεται και μάλιστα ξανά σε συστέγαση με το άλλο σχολείο, το 14ο Γυμνάσιο, το οποίο το χωρίζουν στα δύο και στέλνουν τους μισούς μαθητές στο 11ο Λύκειο που και αυτό το υποβαθμίζουν.

Υπάρχει ντόμινο κατάρρευσης της σχολικής στέγης στη δυτική Αθήνα, κύριε Μητσοτάκη. Και ήσασταν εκεί πέρα.

Ήσασταν εκεί πέρα, κύριε Μητσοτάκη, όταν πριν από μια εβδομάδα ο Γραμματέας, ειδικός στα θέματα χωροταξίας, κ. Μπακογιάννης έπαιζε τον ρόλο του Πόντιου Πιλάτου ανάμεσα στους πολίτες, στον δήμο και στους καταπατητές και διεκδικητές του Αιγάλεω και του Ποικίλου Όρους.

Ας αναφερθούμε, όμως, στο Ποικίλο που είναι το θέμα μας. Εκεί στην Πετρούπολη τι έγινε; Ο δήμος ζητάει αυτή η περιοχή που έχει πολεοδομηθεί επί δικτατορίας και όμως έχει μείνει στην πράξη δάσος -είναι δάσος, δεν έχει ούτε ένα σπίτι- να αποχαρακτηριστεί και να γίνει ξανά δάσος επίσημα. Και, βέβαια, η Κυβέρνηση -κι εσείς, κύριε Μητσοτάκη, θα είστε εκεί- θα αποφανθεί «Όχι. Να χτιστεί». Είπατε στους εκπροσώπους του δήμου «Ε, κάντε καμμιά απαλλοτρίωση εκεί πέρα. Τα υπόλοιπα θα χτιστούν». Το δάσος είναι αυτό. Το Ποικίλο είναι αυτό.

Και, βέβαια, δεν τελειώνει εκεί το θέμα. Ο κ. Μητσοτάκης είναι εκεί κάθε μέρα απέναντι στις διεκδικήσεις του Μητροπολιτικού Ναού Λαμίας στο μισό Περιστέρι και τη μισή Πετρούπολη στα σπίτια των ανθρώπων, όταν ξέρει πάρα πολύ καλά προσωπικά ο ίδιος το θέμα και αποφασίζει να κάνει τον ουδέτερο προσχηματικά, γιατί στην πράξη παίρνει τη θέση της Εκκλησίας και άλλων διεκδικητών έναντι της τοπικής κοινωνίας.

Ο κ. Μητσοτάκης ήταν εκεί στους Αγίους Αναργύρους όταν έδινε όχι με παραχώρηση, αλλά με ακριβή ενοικίαση, το εγκαταλελειμμένο αμαξοστάσιο του ΟΣΕ στον Δήμο Αγίων Αναργύρων και την κοινωνία.

Και ήταν εκεί ο κ. Μητσοτάκης και είναι εκεί τώρα που ο κ. Πατούλης επιλέγει να ιδιωτικοποιήσει το πάρκο «ΑντώνηςΤρίτσης». Τι πάει να κάνει εκεί ο κ. Πατούλης με τις ευλογίες του κ. Μητσοτάκη; Καταλαβαίνετε ότι η ουσία αυτού που θέλουν να κάνουν είναι να δρομολογήσουν ένα νέο Ελληνικό. Θέλουν να κάνουν ποδηλατοδρόμους στον αέρα με αερογέφυρες πάνω, θέλουν να κάνουν εμπορικά μαγαζιά εκεί που είναι οι διάδρομοι του νερού, θέλουν να κάνουν τσιμεντοποίηση κάθε τύπου και βέβαια, να βάλουν τους ιδιώτες μέσα στο πάρκο. Και εμβληματικά ήταν εκεί ο κ. Μητσοτάκης, στη δυτική Αθήνα, όταν συνέχιζε το έγκλημα στον ΧΥΤΑ Φυλής, όταν συνεχίζει να υλοποιείται η παράνομη επέκταση Δούρου και ΣΥΡΙΖΑ και μάλιστα προχωράει, αλλάζοντας συνέχεια τα διατάγματα προστασίας, ώστε να μπορεί να επεκταθεί αυτός ο ΧΥΤΑ και δεξιά και αριστερά και πάνω και κάτω, να γίνει μια πυραμίδα, να γεμίσουν κάθε κενό, την ίδια στιγμή που είναι εκεί πέρα στη διάλυση της ανακύκλωσης, όπου τα απορρίμματα που πάνε στον ΧΥΤΑ Φυλής είναι όλο και πιο σύμμεικτα, όλο και λιγότερη είναι η ανακύκλωση, όλο και περισσότερος όγκος των απορριμμάτων.

Κύριε Μητσοτάκη, εμείς είμαστε εδώ και σας λέμε δεν θα περάσει η καύση αερίου ή το LNG στο Θριάσιο, στο Σκαραμαγκά, στο Χαϊδάρι και τη δυτική Αθήνα.

Σας λέμε δεν θα περάσει το ξεσπίτωμα των τσιγγάνων και η επιστροφή τους στους καταυλισμούς. Σαράντα πέντε χιλιάδες οικογένειες θέλετε να στείλετε στους καταυλισμούς με τους αρουραίους και την ηπατίτιδα.

Δεν θα περάσει η διάλυση της σχολικής στέγης ούτε στο Αιγάλεω ούτε στο Περιστέρι ούτε πουθενά αλλού στη δυτική Αθήνα, με τα ξυπόλητα παιδάκια που σας φαίνονται χαμογελαστά στις εικόνες που περιγράφετε από τη φωτογραφία στο Περιστέρι όλο χαμόγελο στο βίντεο που κυκλοφορεί, δεν θα σας επιτρέψουμε να μας ξαναγυρίσετε εκεί.

Δεν θα περάσουν οι διεκδικήσεις και οι καταπατήσεις έναντι των σπιτιών του μισού Περιστερίου και της Πετρούπολης.

Δεν θα περάσουν οι διεκδικήσεις του λεγόμενου ναού Λαμίας, της Μητρόπολης Λαμίας επί του συνόλου στην πράξη του Ποικίλου Όρους.

Δεν θα περάσει η εμπορευματοποίηση των τελευταίων ελεύθερων χώρων στους Αγίους Αναργύρους και στη δυτική Αθήνα.

Κύριε Μητσοτάκη, δε θα σας επιτρέψουμε να φαντασιώνεστε νέο Ελληνικό στο πάρκο «Αντώνης Τρίτσης». Κάτω τα χέρια σας από το πάρκο «Αντώνης Τρίτσης»!

Όσο για τον ΧΥΤΑ Φυλής, θα σας κάνουμε να τον κλείσετε. Θα σας κάνουμε να ξεχάσετε τα σχέδια ιδιωτικοποίησης απορριμμάτων και καύσης απορριμμάτων στη δυτική Αθήνα, είτε στον ΧΥΤΑ Φυλής, είτε στο Σχιστό, είτε οποιουδήποτε πάνω σε αυτό που εσείς έχετε αποφασίσει κι εμείς θα σας το ανατρέψουμε, γιατί είναι η πίσω αυλή της Αθήνας, όπου θέλετε να χωροθετήσετε τα κέρδη από πάσα ανεπιθύμητη δραστηριότητα. Εκεί ζουν άνθρωποι, δεν θα σας το επιτρέψουμε!

Τώρα που επισκέπτεστε την Πετρούπολη και για πρώτη φορά σχεδόν στα τέσσερα χρόνια τη δυτική Αθήνα, να θυμάστε ότι θα σας μείνει αξέχαστη η δυτική Αθήνα για όλες τις ανατροπές που θα φέρει στα σχέδιά σας.

Όμως, θέλω, να απευθυνθώ και προς τον ΣΥΡΙΖΑ. Αναρωτιέμαι για το εξής: Καταγγέλλετε τις υποκλοπές και εμείς καταγγέλλουμε τη δημοκρατική εκτροπή. Πώς, λοιπόν, φίλες και φίλοι από τον ΣΥΡΙΖΑ, έρχεστε μετά και ψηφίζετε τα πιο σκανδαλώδη νομοσχέδια μαζί με αυτή την Κυβέρνηση;

Πώς παρέα Νέα Δημοκρατία και ΣΥΡΙΖΑ ψηφίσατε τον Μάρτη του 2021 τη σύμβαση για το Ελληνικό με περιορισμό, μέχρι και απαγόρευση της ελεύθερης πρόσβασης στην παραλία, τα τεράστια εμπορικά κέντρα, καζίνο και τόσα άλλα;

Πώς τον Αύγουστο του 2022 υπερψηφίσατε για την εξυγίανση των ναυπηγείων Ελευσίνας, χαρίζοντας μισό δισεκατομμύριο στο νέο ιδιοκτήτη; Μαζί τα υπερψηφίσατε.

Πώς μαζί με τη Νέα Δημοκρατία και ΣΥΡΙΖΑ ψηφίσατε τον Νοέμβριο του 2022, τη σκανδαλώδη ρύθμιση για το κέντρο Logistic στο Θριάσιο χαρίζοντας στην Τράπεζα Πειραιώς στην πράξη δύο χιλιάδες στρέμματα;

Πώς το Δεκέμβριο του 2022 χαρίσατε 100 εκατομμύρια -μαζί υπερψηφίσατε!- στην «ΓΕΚ-ΤΕΡΝΑ» για το αεροδρόμιο στο Καστέλι της Κρήτης με συμπληρωματική σύμβαση;

Πώς, βέβαια, ψηφίσατε όλα τα κόμματα εδώ -όλα τα κόμματα σε αυτή τη Βουλή, εκτός από το ΜέΡΑ25- το επίδομα των 600 ευρώ στους αστυνομικούς που είχε ανακοινώσει ο κ. Θεοδωρικάκος τη μέρα που χτύπησαν αυτόν τον συνάνθρωπό μας τσιγγάνο Ρομά στη Θεσσαλονίκη, τη μέρα που τον πυροβόλησαν; Εκείνη τη μέρα ανακοίνωσε το κλείσιμο του ματιού στην αστυνομική βία ο κ. Θεοδωρικάκος και σπεύσατε όλοι να το υπερψηφίσετε.

Αναρωτιόμαστε, όμως, και για τα κόκκινα δάνεια κι απευθύνομαι στον ΣΥΡΙΖΑ, όπου διαβάσαμε με πολύ προσοχή τις προτάσεις. Είναι προτάσεις οι οποίες προστατεύουν τα funds.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κύριε συνάδελφε, θα σας διακόψω για μισό λεπτό, για να ανακοινώσω τα παιδιά που έχουν έρθει.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρεις μαθήτριες και μαθητές και τέσσερις συνοδοί-εκπαιδευτικοί από το 4ο Δημοτικό Σχολείο Ναυπλίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε κύριε συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Να είμαστε ξεκάθαροι. Έχουμε εδώ πέρα τα funds και τους servicers οι οποίοι παίρνουν τα δάνεια αυτά στο 3%, στο 5%, στο 10% της αξίας τους.

Εσείς έχετε δύο σχέδια, τη βραχυχρόνια και τη μακροχρόνια ρύθμιση. Στη βραχυχρόνια ρύθμιση που είναι για πέντε με δέκα χρόνια, το μεγάλο κούρεμα θεωρείται 40% με 60%. Μένει άλλο ένα 40% του δανείου. Αυτοί οι άνθρωποι που το αγόρασαν στο 10% της αξίας τους -στην καλύτερη περίπτωση!- θα βγάλουν τέσσερις φορές τα κέρδη. Αν το έχουν αγοράσει στο 3% θα βγάλουν πάνω από 8%-9%. Δηλαδή, εσείς επιτρέπετε αυτά τα funds να βγάζουν εννιά φορές αυτό που έχουν επενδύσει; Επιτρέπεται η κερδοσκοπία τους; Και μάλιστα αυτά τα χρήματα θα πάνε σε offshore του εξωτερικού, σε φορολογικούς παραδείσους.

Μιλάτε κατ’ αρχάς για προστασία της πρώτης κατοικίας, όταν στο σχέδιό σας αυτή η προστασία της πρώτης κατοικίας θα είναι για τρεις μήνες με πράξη νομοθετικού περιεχομένου και μετά θα λειτουργήσει το μέτρο της ρύθμισης, πάει η προστασία. Τρεις μήνες η προστασία του ΣΥΡΙΖΑ, τρεις μήνες η προστασία πρώτης κατοικίας που εξαγγέλλατε τόσο καιρό! Kαι μετά θα ακολουθήσει αυτή η κερδοφορία βάζω ένα-βγάζω δέκα των funds και τα βγάζω και στο εξωτερικό. Γιατί είστε τόσο προσκολλημένοι με το σχέδιο «ΗΡΑΚΛΗΣ»; Γιατί δεν μπορείτε το καταργούμε; Γιατί; Τι σας έχει δέσει με το σχέδιο «ΗΡΑΚΛΗΣ» και όλα αυτά τα καρτέλ των funds που δημιουργούνται;

Να σας πω πολύ απλά, λοιπόν, ότι εμείς ως ΜέΡΑ25 που δεν είμαστε προσκολλημένοι με το σχέδιο «ΗΡΑΚΛΗΣ» και λέμε ευθαρσώς θα το καταργήσουμε και ότι θα δημιουργήσουμε έναν δημόσιο φορέα που θα επαναγοράσει στην τιμή που αγόρασαν τα funds αυτά τα σπίτια και τα δάνεια και θα γίνει δημόσια διαχείριση. Ξέρετε τι σημαίνει όλο αυτό; Ότι όλη αυτή η κερδοσκοπία των funds καταρρέει, ότι θα απελευθερωθούν οι πόροι για να δοθούν στη δημοκρατική διαχείριση των κόκκινων δανείων με πάγωμα των πλειστηριασμών μέχρι να αποκατασταθεί η οικονομική κατάσταση των ανθρώπων με κούρεμα σε όλους ανθρώπους -όπου δεν υπάρχει περίπτωση να το αποπληρώσουν- και διαγραφή όπου χρειαστεί και στα υπόλοιπα, με αποπληρωμή με δημοκρατικές διαδικασίες μέσα από τη διατήρησή τους. Να το πούμε απλά, μέσα από αυτό που κάνανε όλες οι άλλες χώρες με τα κόκκινα δάνεια.

Όλες οι άλλες χώρες που αντιμετώπισαν αυτό το θέμα έκαναν αυτήν τη δημόσια τράπεζα και τη δημοκρατική διαχείριση του χρέους. Εσείς εδώ πέρα μας λέτε ότι το να αγοράσουν οι πολίτες τα δάνειά τους στην τιμή που τα αγοράζουν τα funds, στο 3% ή 5% -ο κ. Τσακαλώτος τα έλεγε όταν ήσασταν κυβέρνηση- είναι “moral hazard”, υπάρχει ηθικός κίνδυνος. Αυτά που έκανε η Ισπανία είναι “moral hazard” δηλαδή για εσάς, είναι ηθικός κίνδυνος; Για την Ισπανία δεν είναι, αλλά στην Ελλάδα είναι;

Πόσο πλέον στηρίζετε τα funds, που εσείς τα νομοθετήσατε; Όπως μαζί με τους ηλεκτρονικούς πλειστηριασμούς, που έχετε το θράσος να τους περιγράφετε ως την «ηλεκτρονική επανάσταση» στον χώρο των πλειστηριασμών. Αν είναι δυνατόν! Ο κ. Βασιλειάδης, ο αναπληρωτής γραμματέας σας.

Όσο για τη μακροχρόνια ρύθμιση, εκεί πέρα είναι ακόμα πιο απροκάλυπτος ο ΣΥΡΙΖΑ. Διαρκεί δέκα με τριάντα πέντε χρόνια και πρέπει, ανεξαρτήτως τι ποσοστό του δανείου έχει αποπληρώσει ο πολίτης –μπορεί να έχει αποπληρώσει και το 90%- θα πρέπει να δεχθεί ότι χρωστάει την αντικειμενική αξία του ακινήτου. Ποιον προστατεύετε, τον πολίτη, ή τα funds; Οι ρυθμίσεις σας είναι για τους πολίτες ή για τα funds; Την αντικειμενική αξία του ακινήτου και αδιάλειπτα να μπορεί να πληρώνει, 500 με 1.000 ευρώ τον μήνα για τριάντα πέντε χρόνια;

Αλήθεια ποιος πολίτης με τις απανωτές αυτές κρίσεις έχει κόκκινο δάνειο, αλλά θα μπορούσε να αποπληρώνει 500-1.000 ευρώ τον μήνα για τριάντα πέντε χρόνια; Κι επειδή για τριάντα πέντε χρόνια οι πολίτες, που οι περισσότεροι έχουν βρεθεί στα εξήντα τους τώρα που έχουν τα κόκκινα δάνεια, δεν μπορούν να το κάνουν, προφανώς εννοείται ότι θα χρεώσουν τα παιδιά τους, έτσι; Τη σύμβαση θα την αναλάβουν τα παιδιά τους. Αυτά προτείνετε και αυτά είναι ξεκάθαρα προς εξυπηρέτηση των funds.

Θέλω να αναφερθώ και στο άρθρο για την προσωπική διαφορά. Κατ’ αρχάς δεν είναι αλήθεια, κύριε Υπουργέ, ότι περιλαμβάνετε τη ΜΟΔ μέσα. Οι εργαζόμενοι της ΜΟΔ είναι έξω από τη Βουλή αυτήν τη στιγμή. Η Αστυνομία δεν τους επιτρέπει να πλησιάσουν. Και καταγγέλλουν την εξαπάτηση από την Κυβέρνησή σας και από το συνάδελφό σας κ. Γεωργιάδη, που ξεκάθαρα τους διαβεβαίωνε ότι θα υπάρξει επίλυση αυτού του προβλήματος δεκαετίας και αυτήν τη στιγμή βέβαια τους γυρνάνε την πλάτη.

Όσον αφορά την προσωπική διαφορά, τέσσερις φορές έχει νομοθετηθεί η αντιμετώπιση της προσωπικής διαφοράς εδώ πέρα, σε αυτή τη Βουλή, τέσσερις φορές σε διαφορετικές κυβερνήσεις και πάντοτε προεκλογικά. Και τέσσερις φορές νομοθετείτε μέχρι τη στιγμή της νομοθέτησης. Δηλαδή στο Γενικό Λογιστήριο του Κράτους, που εκκρεμεί ακόμα η πρόσληψη ανθρώπων που επέτυχαν στον διαγωνισμό, αυτοί που θα προσληφθούν θα ξεκινήσουν πάλι με καθεστώς προσωπικής διαφοράς. Για ποιον λόγο δεν βγάζετε μια οριζόντια διάταξη να τελειώνει το ζήτημα; Για ποιον λόγο;

Όσο για την επέκταση των κτηματικών υπηρεσιών των αρμοδιοτήτων, εδώ πέρα έχετε μηδέν προσωπικό στη Χαλκιδική και βάζετε να επεκτείνονται οι κτηματικές υπηρεσίες ώστε να καλύψετε με άλλες περιοχές επειδή δεν θέλετε να κάνετε προσλήψεις. Αδιανόητα πράγματα.

Τέλος, θέλω να καταγγείλω αυτό που έγινε με τη δωδεκάχρονη στον Κολωνό. Είχα φέρει εδώ πέρα την κ. Μιχαηλίδου να απαντήσει στο τι μέτρα θα πάρει για την προστασία της και η κ. Μιχαηλίδου αποκάλυψε το μυστικό του πού κρύβεται για την προστασία της δωδεκάχρονης. Και είχαμε τώρα την δολοφονική επίθεση, γιατί μαθαίνουμε ότι ήταν στόχος ήταν η δολοφονία του παιδιού. Είχαμε τη δολοφονική επίθεση της δωδεκάχρονης στο σπίτι που βρισκόταν, τη στιγμή που έλειπε η θεία της.

Ζητάμε πραγματικά να αναλάβουν τις ευθύνες τους και να παραιτηθούν και οι ηγεσίες του Υπουργείου Κοινωνικών Υποθέσεων και Εργασίας και του Υπουργείου Προστασίας του Πολίτη. Διότι δεν υπάρχει καμμία δικαιολογία απέναντι σε αυτό το κορίτσι, το οποίο έχετε βασανίσει με τόσους πολλούς τρόπους. Έχετε διαλύσει την οικογένειά του και αυτήν τη στιγμή θέλετε να σωπάσει κιόλας; Προστατεύστε αυτό το κορίτσι. Προστατεύστε αυτό το κορίτσι. Έχετε χιλιάδες αστυνομικούς να προστατεύουν τον κ. Λάτση, τον κ. Βαρδινογιάννη, τον κ. Προκοπίου και δεν ξέρω ποιον άλλον. Στείλτε τους αστυνομικούς αυτούς σε αυτό το κορίτσι, σε αυτό το κορίτσι που έχει βασανιστεί με βιασμούς και trafficking πάρα πολύ βάναυσα.

Προφανώς και θα μας βρείτε απέναντί σας, και στους δρόμους και εκλογικά και μετεκλογικά, μέχρι να έρθει η ανατροπή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχω έρθει, κύριε Πρόεδρε, για να μιλήσω για την τροπολογία του Υπουργείου Ανάπτυξης και Επενδύσεων.

Για το άρθρο 5 ειδικά θα μιλήσει ο κ. Καραγιάννης, ο Υφυπουργός Υποδομών, γιατί αφορά περισσότερο το Υπουργείο Υποδομών.

Να πω ως προς το άρθρο 1 ότι είναι τυπικό ζήτημα σε σχέση με το αποθεματικό για το Brexit, που πρέπει να έχουμε στο ΠΔΕ.

Το άρθρο, που πιθανά σάς ενδιαφέρει: Μέσα στο σχέδιο για τη δίκαιη αναπτυξιακή μετάβαση αναφερόμαστε στις περιοχές της απολιγνιτοποίησης. Σκοπεύουμε να εντάξουμε και ορισμένα έργα, όπως ονομάζονται «κοινού ευρωπαϊκού ενδιαφέροντος», τα IPCEIs, που αφορούν σε έργα μεγάλης εθνικής και ευρωπαϊκής σημασίας που παίρνουν ειδικές εγκρίσεις από την «DIGICOM». Υπάρχει ενδιαφέρον για τέτοια έργα στη δυτική Μακεδονία, όσον αφορά το υδρογόνο και την παραγωγή κυψελών για υδρογόνο. Αυτά είναι IPCEIs. Για να μπορεί να προχωρήσει το έργο συστήνουμε διαχειριστική αρχή για τα συγκεκριμένα έργα κάτω από το ΣΔΑΜ.

Το τρίτο είναι μια τεχνική λεπτομέρεια όσον αφορά τη διάλυση των ΕΠΕ, γιατί έχουν δημιουργηθεί κάποια προβλήματα στην αγορά.

Το τέταρτο που πιθανά σας ενδιαφέρει είναι ότι δίνουμε μια μικρή παράταση στις λαϊκές αγορές. Διότι αρκετοί πωλητές λαϊκών αγορών και παραγωγοί -πωλητές εννοώ γενικά, και έμποροι και παραγωγοί- χάνουν την άδειά τους, γιατί δεν μπορούν να πάνε να πληρώσουν το σχετικό τέλος εντός προθεσμίας. Τους δίνουμε, λοιπόν, μια ολιγόμηνη παράταση, ικανοποιώντας το αίτημα της ομοσπονδίας και των εμπόρων και των παραγωγών λαϊκών αγορών για να μην χάσουν την άδειά τους και να προλάβουν να ρυθμίσουν το σχετικό χρέος.

Το άρθρο 6 αφορά σε επείγουσες μισθώσεις του Υπουργείου Κλιματικής Αλλαγής και Πολιτικής Προστασίας.

Το άρθρο 7 θα το αναλύσει ο Υπουργός Αγροτικής Ανάπτυξης.

Δεν νομίζω ότι οι διατάξεις έχουν κάποιο πολιτικό ζήτημα, αλλά όποιος συνάδελφος θέλει προφανώς μπορεί να πάρει τον λόγο και να με ρωτήσει.

Θα μου επιτρέψετε να κάνω κι ένα σχόλιο όσον αφορά την επικαιρότητα. Το Υπουργείο Ανάπτυξης μέσα από τον μηχανισμό που είναι γνωστός ως «καλάθι του νοικοκυριού» και το οποίο ιδιαιτέρως πολεμήθηκε έως και διακωμωδήθηκε από τους πολιτικούς μας αντιπάλους, παρουσιάζει ήδη από χθες μια μεγάλη επιτυχία, δηλαδή τη διατήρηση στο καλάθι των περσινών τιμών όσον αφορά τις τιμές για το αρνί και το κατσίκι για τις πασχαλινές εορτές. Θυμίζω, κύριε Πρόεδρε, ότι όλη η αγορά προεξοφλούσε τουλάχιστον 30% αύξηση των τιμών για το πασχαλινό τραπέζι το 2023. Έχουμε ανακοινώσει από χθες τις τιμές στον e-Καταναλωτή. Η αύξηση δεν υπήρξε ποτέ. Έχουμε ακριβώς τις ίδιες τιμές με πέρσι και προσδοκούμε και σε μια ελαφρά μείωση την άλλη εβδομάδα. Άρα αποδεικνύουμε στην πράξη, αποδεικνύουμε στις τιμές στο ράφι ότι αυτά που λέμε τα εννοούμε και ο μηχανισμός δουλεύει.

Θα καταθέσω στα Πρακτικά μια είδηση που έγινε πριν από λίγο. Η Ένωση Καταναλωτών Βελγίου, κύριε Πρόεδρε, έκανε συνέντευξη τύπου και ζήτησε επισήμως από τη βελγική κυβέρνηση να καθιερώσουν και στο Βέλγιο το «καλάθι του νοικοκυριού», θεωρώντας το ως ένα εξαιρετικά επιτυχημένο παράδειγμα αντιμετώπισης του πληθωρισμού για τους ευάλωτους ανθρώπους και ρητώς αναφέρουν σε συνέντευξη τύπου στο δελτίο τύπου “The proposal has come over from Greece”. Το καταθέτω στα Πρακτικά παρακαλώ πολύ.

(Στο σημείο αυτό ο Υπουργός Ανάπτυξης και Επενδύσεων κ. Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διότι υπάρχει μια παροιμία, κυρίες και κύριοι συνάδελφοι, «Ουδείς προφήτης στον τόπο του». Εδώ οι καταναλωτικές οργανώσεις ζητούν την κατάργηση του καλαθιού και η καταναλωτική ένωση στο Βέλγιο ζητάει την εφαρμογή του καλαθιού και στο Βέλγιο. Και μάλιστα αναφέρει «Τους αντέγραψε η Γαλλία τους Έλληνες -στην ανακοίνωση αμέσως μετά- γιατί να μην τους αντιγράψουμε κι εμείς;»

Και επίκειται από ό,τι γνωρίζω και μνημόνιο συνεργασίας του δικού μου Υπουργείου με την Κυπριακή Δημοκρατία για να δούμε πώς μπορεί να μεταφερθεί η τεχνογνωσία μας κυρίως με τον e-Καταναλωτή, και αν επιθυμήσουν και το «καλάθι», και στην Κυπριακή Δημοκρατία.

Το «καλάθι του νοικοκυριού» αντιγράφεται από μία μετά την άλλη τις ευρωπαϊκές χώρες και εδώ ακόμα δεν μας έχετε πει μια καλή κουβέντα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ**: Ζητώ τον λόγο τώρα αν και θα μιλήσω μετά, γιατί φαντάζομαι ο κύριος Υπουργός έχει υποχρεώσεις και θα φύγει. Απλά επειδή έκανε σχόλιο ο κύριος Υπουργός, δεν μπορεί να μείνει αναπάντητο.

Κύριε Υπουργέ, τον Ιούλιο του 2019 ακούγαμε εδώ εξαγγελίες περί ορθής νομοθέτησης, περί επιτελικού κράτους κ.λπ.. Στις 22.00΄ η ώρα χθες το βράδυ καταθέσατε τροπολογία οχτώ άρθρων και τριάντα μίας σελίδων. Αποφύγατε να τη φέρετε στην Επιτροπή Οικονομικών Υποθέσεων για να μπορέσει να γίνει ουσιαστικός διάλογος και στις 11.00΄ η ώρα ξεκίνησε σήμερα η Ολομέλεια. Δεν ξέρω αν αυτό εννοείτε ως ορθή νομοθέτηση.

Τώρα αυτά τα περί του ότι στο εξωτερικό αντιγράφουν τις δικές σας πολιτικές και εδώ δεν έχουν πειστεί ακόμα, παράκληση να πάμε μαζί -γιατί σε τηλεοπτικό κανάλι σας έχω προκαλέσει και καταλαβαίνω ότι δεν θέλετε να βγούμε, μακάρι να το κανονίσετε- μια μέρα σε ένα από τα μεγάλα σουπερμάρκετ της β΄ Πειραιώς με κάμερα για να δείτε εκεί τι λένε οι πολίτες.

Διότι εγώ όταν πήγα πριν από δύο μέρες σε σουπερμάρκετ, δέχτηκα επίθεση από τους πολίτες γιατί είμαστε ήπιοι στην Αντιπολίτευσή μας, γιατί δεν κάνουμε πιο δυναμική αντιπολίτευση, γιατί σας ακούμε και γιατί είμαστε ευγενικοί.

Σταματήστε, λοιπόν, αυτό το αφήγημα. Διότι αυτό που κάνετε είναι να ενισχύετε τις λογικές της οργής που υπάρχει στην κοινωνία. Φέρτε πολιτικά επιχειρήματα και κυρίως να υλοποιήσετε τα όσα λέγατε για ορθή νομοθέτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Κύριε Υπουργέ, μόλις μπήκα στην Αίθουσα και σας άκουσα που το είπατε αυτό, σαν να είστε σε άλλη χώρα. Δεν καταλαβαίνετε ότι το επιχείρημα αυτό σας εκθέτει, ότι δηλαδή, μόνο αρκετές χιλιάδες χιλιόμετρα από δω κάποιοι βλέπουν ως χρήσιμο το «καλάθι του νοικοκυριού» στην Ελλάδα; Δεν καταλαβαίνετε ότι όταν οι αρμόδιοι στην Ελλάδα αντιδρούν όλοι μαζί, συντεταγμένα, το να επικαλείστε ότι το Βέλγιο θέλει να μας μιμηθεί, είναι κάπως κωμικό; Με συγχωρείτε δεν θέλω να αντιδικώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, εγώ θέλω να σας πω για τις μεταλιγνιτικές περιοχές και βάλατε τις μεγάλες επενδύσεις. Σας έχω κάνει και ερώτηση και έκανα και στον αρμόδιο φορέα. Γίνεται στις μεταλιγνιτικές περιοχές να μην μπορεί να επιδοτηθεί ο πρωτογενής τομέας;

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς όσον αφορά τις επιδοτήσεις του πρωτογενούς τομέα, κύριε Πρόεδρε, δεν είναι αρμοδιότητα του Υπουργείου Ανάπτυξης και Επενδύσεων. Είναι αρμοδιότητα του Υπουργείου Αγροτικής Ανάπτυξης. Αν ρωτάτε εμένα, πιστεύω ότι πρέπει να επιδοτούνται. Αν μου λέτε με ποιο τρόπο, δεν είναι αρμοδιότητα δική μου. Το ξεκαθαρίζω. Ακόμα και στην δυσαρέσκεια των φίλων μου των κτηνοτρόφων για να μη φανεί ότι αδιαφορώ για το ότι οι χαμηλές τιμές που πετύχαμε πλήττουν τα συμφέροντά τους, η όλη πολιτική για ενίσχυση των κτηνοτρόφων ad hoc, ενός κλάδου παραγωγικού, είναι από το Υπουργείο Αγροτικής Ανάπτυξης. Δεν είναι από το Υπουργείο Ανάπτυξης. Το Υπουργείο Ανάπτυξης ασχολείται με τις τιμές στο ράφι. Αυτή είναι η συνταγματική ευθύνη που έχουμε.

Και αυτή πιστεύω ότι την πετύχαμε φέτος με συγκλονιστική επιτυχία. Μόνο τυφλός δεν βλέπει ότι έχουμε ακριβώς τις ίδιες τιμές με πέρσι παρά όλες τις προβλέψεις. Εσείς μπορείτε να λέτε ό,τι θέλετε, αλλά αυτό είναι το ράφι.

Τώρα όσον αφορά τον κ. Αλεξιάδη για το πρώτο επιχείρημα, για τους κανόνες καλής νομοθέτησης. Πρώτον, θυμίζω τις τελευταίες κοινοβουλευτικές ημέρες του ΣΥΡΙΖΑ ότι εδώ πέρναγαν εβδομήντα, ογδόντα και ενενήντα βουλευτικές τροπολογίες, δηλαδή τροπολογίες που δεν είχαν καν τον έλεγχο του Γενικού Λογιστηρίου του Κράτους και δεν είχαν καν δαπάνη. Αυτό είναι που σε αυτή την Κυβέρνηση δεν έχει γίνει ποτέ.

Το να καταθέτουμε σε ένα νομοσχέδιο εντός χρόνου τροπολογία, είναι απολύτως εντός του τρόπου της καλής νομοθέτησης, αφού με ρωτάτε. Οι δε συγκεκριμένες τροπολογίες που φέραμε -για να μη δημιουργούνται παρεξηγήσεις- δεν έχουν καμμία πολιτική διάσταση. Απόδειξη είναι ότι δεν έχετε να πείτε τίποτε για καμμία από τις τροπολογίες. Αν έχετε κάποια αντίρρηση σε κάποια από αυτές, πολύ ευχαρίστως να απαντήσω. Είναι τεχνικής φύσεως τροπολογίες. Άρα νομίζω ότι δεν πρέπει να χάνουμε χρόνο γι’ αυτό. Γιατί προσέχουμε πάρα πολύ να μην φέρουμε τίποτα το οποίο θα μπορούσε να προκαλέσει πολιτικό ζήτημα.

Τώρα όσον αφορά τον κ. Γρηγοριάδη αλλά και τον κ. Αλεξιάδη. Ακούστε, οι συμπολίτες μας είτε στη Β΄ Πειραιώς είτε παντού έχουν κάθε δικαίωμα να διαμαρτύρονται. Γιατί ο συμπολίτης μας βλέπει τις τιμές στο ράφι και το πορτοφόλι του που αδειάζει. Δεν τον νοιάζει ούτε οι εισβολείς στην Ουκρανία, ούτε η ενεργειακή κρίση, ούτε αν ο πληθωρισμός είναι ένα παγκόσμιο φαινόμενο, ούτε αν έχουν ανέβει τα επιτόκια, ούτε αν είμαστε πέμπτοι χαμηλότεροι στον πληθωρισμό στην Ευρωζώνη. Τον νοιάζει ότι ο ίδιος περνάει δύσκολα. Και αυτό σας μεταφέρουν και καλώς σας το μεταφέρουν. Αυτό δεν αναιρεί ότι είμαστε πέμπτοι χαμηλότεροι στην Ευρωζώνη.

Όσον αφορά την πρόκληση να πάμε on κάμερα, είναι δεκτή. Να κλείσουμε ένα ραντεβού. Απλώς για τα Πρακτικά να σας πω, κύριε Πρόεδρε, ότι χθες το βράδυ δώσαμε τηλεοπτική συνάντηση on air στο «ONE CHANNEL» στην εκπομπή του κ. Χατζή με τον κ. Σπίρτζη σήμερα το πρωί να πάμε σε ένα σουπερμάρκετ και σε ένα κρεοπωλείο. Ορίστηκε η ώρα στις 8.30 το πρωί. Εγώ πήγα, αυτός δεν ήρθε! Εντάξει, είπε ότι είχε τελικά υποχρέωση στον «ΣΚΑΪ». Μπορείτε να δείτε την εκπομπή στο «ONE CHANNEL» που δώσαμε ραντεβού και μάλιστα του είπα επτά φορές πως δεν πιστεύω να μην έρθει και είπε ότι θα έρθει οπωσδήποτε και τελικά πήγα εγώ, τα κανάλια και οι έμποροι και έμεινα μόνος μου. Άμα είναι να δώσω και με εσάς ραντεβού και να μην έρθετε, να μου το πείτε να μην τρέχω.

Όσον αφορά τον κ. Γρηγοριάδη, όταν μου δώσετε ραντεβού, πάω όπου θέλετε. Με κάμερα ανοιχτή να πάμε μαζί και σε λαϊκή και σε σουπερμάρκετ, να δούμε τις τιμές, να ανοίγουμε τον e-καταναλωτή ανά προϊόν και να βλέπουμε είκοσι τρεις εβδομάδες τώρα τα προϊόντα που δεν έχουν πάρει ένα λεπτό αύξηση. Επίσης να σας δείξω on κάμερα τα προϊόντα που έχουν μειωθεί εδώ και είκοσι τρεις εβδομάδες, να το καταλάβει και ο κόσμος.

Και επαναλαμβάνω ότι εγώ τον κόσμο τον σέβομαι και δικαίως αγανακτεί, γιατί ο κόσμος βλέπει το πορτοφόλι του. Εσείς και εγώ είμαστε πολιτικοί. Πρέπει να εξηγούμε στον κόσμο ποια είναι η αλήθεια, όχι να του γεμίζουμε το κεφάλι με παραμύθια.

Κύριε Γρηγοριάδη, εγώ έφερα ένα απλό επιχείρημα. Η Ένωση Καταναλωτών Βελγίου σήμερα ζητάει από την κυβέρνηση του Βελγίου να αντιγράψουν το «καλάθι». Πηγαίνετε εσείς τώρα στην Ένωση Καταναλωτών Βελγίου και πείτε τους τα επιχειρήματά σας γιατί το «καλάθι» δεν δουλεύει.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς θέλετε να ρωτήσετε ή να πείτε υπέρ της Κυβερνήσεως;

**ΧΡΗΣΤΟΣ ΜΠΟΥΚΩΡΟΣ:** Υπάρχει πουθενά στον Κανονισμό ότι δεν έχω δικαίωμα να ρωτήσω, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, να ρωτήσετε ναι, αλλά για ομιλία δεν υπάρχει λόγος.

**ΧΡΗΣΤΟΣ ΜΠΟΥΚΩΡΟΣ:** Δεν υπάρχει ομιλία. Να ρωτήσω θέλω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, εγώ αντίθετα με τους προλαλήσαντες συναδέλφους, θέλω να σας συγχαρώ για το «καλάθι του νοικοκυριού». Αποδίδει και δίνει διέξοδο. Και όσο επεκτείνεται, θα δίνει μεγαλύτερη διέξοδο.

Εγώ θέλω να επιστήσω την προσοχή γιατί έχει λάβει μεγάλη δημοσιότητα, το ζήτημα της ένταξης του οβελία, των αμνοεριφίων στο «καλάθι του Πάσχα». Εσείς βεβαίως είστε Υπουργός Ανάπτυξης και ενδιαφέρεστε για τις τιμές του καταναλωτή. Και καλά κάνετε και προσπαθείτε να δώσετε φθηνότερες τιμές στον καταναλωτή.

Το πρώτο που θέλω να σας επισημάνω είναι ότι δεν είναι κανένα τεράστιο έξοδο ο πασχαλινός οβελίας. Αν μια τετραμελής οικογένεια πάρει οχτώ κιλά κρέας και δύο ευρώ να είναι ακριβότερο, είναι 16 ευρώ στον πασχαλινό προϋπολογισμό. Αντιλαμβάνεστε ότι μιλάμε για ένα μηδαμινό ποσό.

Τι θέλω να σας πω; Ότι καλώς ή κακώς και για λόγους που εδράζονται στη διεθνή ενεργειακή κρίση οι παραγωγοί μας φέτος πλήρωσαν πολύ μεγάλο κόστος ζωοτροφών. Ήρθε η Κυβέρνηση και κάλυψε ένα μέρος. Ωστόσο οι τιμές ήταν δυόμισι φορές πάνω από τις περσινές. Πρόβλημα που δεν θα υπάρχει την επόμενη σεζόν, γιατί οι εκτιμήσεις όλων των χρηματιστηρίων για τα σιτηρά και τα δημητριακά λένε ότι οι τιμές θα επανέλθουν στη ζώνη του 20 με 25 λεπτά. Δεν θα έχουμε του χρόνου αυτό το πρόβλημα. Φέτος κινδυνεύουν οι παραγωγοί μας να πάθουν κάποια ζημιά.

Και να σας πω και κάτι άλλο κύριε Υπουργέ; Οι αλυσίδες των σουπερμάρκετ δεν χρειάζεται να κερδίσουν και από τον οβελία. Κέρδισαν στο κορωνοϊό, κερδίζουν συνεχώς. Κάνετε τεράστιο αγώνα για να τους πιέσετε να πέσουν οι τιμές. Ας μην κερδίσουν από τον οβελία. Ας μην χάσει όμως ο παραγωγός. Αυτό είναι το ερώτημα. Γιατί το να δημιουργήσουμε πρόβλημα σε μια επαγγελματική τάξη την οποία η Κυβέρνηση ήρθε να στηρίξει με συγκεκριμένα μέτρα πολλών εκατομμυρίων ευρώ, είναι δώρο άδωρο να χάσουν από την παραγωγή τους πιεζόμενοι στις τιμές σε ένα εποχικό προϊόν, που είναι για πέντε μέρες. Η τιμή μετά θα επανέλθει στα 7 και στα 8 ευρώ και πάλι. Όσοι γνωρίζουν το κύκλωμα της αγοράς, ξέρουν πώς λειτουργεί η αγορά, ξέρουν ποιο είναι το κόστος παραγωγής και ξέρουν ότι μια απόφαση πρόσκαιρη μπορεί να δημιουργήσει πρόβλημα σε ολόκληρη τη σεζόν.

Αυτό σας επισημαίνω και σας συγχαίρω και πάλι γενικά για το «καλάθι του νοικοκυριού», γιατί έχει αποδώσει και έχει δώσει διέξοδο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία συνάδελφε, ρωτήστε και εσείς. Μην κάνετε και εσείς τώρα κριτική υπέρ της Κυβέρνησης.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Είναι δυνατόν;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ξέρω και εγώ;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Αν υπήρχε κάτι καλό, θα το λέγαμε.

Πρώτα απ’ όλα, όσον αφορά τις τροπολογίες και το ότι ήρθαν τροπολογίες και ο κύριος Υπουργός είπε ότι και επί ΣΥΡΙΖΑ γινόταν έτσι, να θυμίσω ότι ο Πρωθυπουργός ο ίδιος κατά τη διάρκεια του Υπουργικού Συμβουλίου, στο οποίο ενημέρωσε για τη διενέργεια εκλογών αφού μας είχε ενημερώσει τηλεοπτικά, ανέφερε ότι τα τελευταία νομοσχέδια θα είναι καθαρά, χωρίς τροπολογίες της τελευταίας στιγμής. Το δήλωσε. Άλλα πάλι ψέματα ως προς αυτό το κομμάτι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δυστυχώς, κανένας Πρωθυπουργός δεν κρατάει τον λόγο του σε αυτό.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ο κ. Μητσοτάκης σίγουρα, πάντως, δεν τον κρατάει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και ο προηγούμενος τα ίδια έκανε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεύτερον, θα περίμενα από τον κ. Άδωνι Γεωργιάδη, εφόσον ήρθε εδώ για να μας μιλήσει για την επιτυχία του «Καλάθι του Πάσχα» και αναφέρθηκε συγκεκριμένα στο αρνί και στο κατσίκι… Ο κύριος συνάδελφος το είπε πιο ευγενικά. Είπε ότι αθέτησε την υπόσχεσή του ο κύριος Υπουργός προς τους κτηνοτρόφους μας…

**ΧΡΗΣΤΟΣ ΜΠΟΥΚΩΡΟΣ:** Δεν είπα τέτοιο πράγμα.

**ΣΟΥΛΤΑΝΑ ΕΛΕΥΘΕΡΙΑΔΟΥ:**…γιατί ενδιαφέρεται για τα νοικοκυριά και για να έχουν χαμηλότερες τιμές και να ωφελήσει τα ευάλωτα νοικοκυριά. Όχι, αυτούς που ήθελε να ωφελήσει ο κ. Άδωνις Γεωργιάδης ήταν τα σουπερμάρκετ και τα υπερκέρδη αυτών.

Ήθελα να ρωτήσω: Τι μεσολάβησε μεταξύ της υποσχέσεως ότι δεν θα μπουν τα αμνοερίφια στο «Καλάθι του Πάσχα» και της μεγάλης κωλοτούμπας που τελικά έγινε;

Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, να απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βέβαια. Έτσι θα το αφήνατε; Ελάτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, αυτό που ζω είναι εντυπωσιακό. Όταν ανεβαίνουν οι τιμές στο ράφι, με κατηγορείτε γιατί ανέβηκαν οι τιμές. Όταν πέφτουν οι τιμές στο ράφι, με κατηγορείτε γιατί έπεσαν οι τιμές. Μπορείτε να μου πείτε σε ποιο σημείο θα είστε ευχαριστημένοι να σταθώ και εγώ, να συνεννοηθούμε;

Πάμε τώρα ως προς την αλλαγή της θέσης. Εγώ, πράγματι, έκανα μια μεγάλη προσπάθεια -και θέλω να είμαι ειλικρινής- να δω αν μπορούσε η αγορά στο σύνολό της να κρατήσει τις τιμές χαμηλά, χωρίς να χρειαστεί να τις βάλω στο «καλάθι». Γιατί; Διότι το πρώτο μέλημα είναι ο φτωχός συμπολίτης μου. Εγώ δεν συμφωνώ, κυρία συνάδελφε. Για μία τετραμελή οικογένεια που παίρνει 600 ευρώ τον μήνα, τα 16 ευρώ μόνο για το πασχαλινό τραπέζι είναι πολλά λεφτά. Πρέπει να σας πω ότι υπάρχουν συμπολίτες μας που και τα 5 ευρώ τούς πονάνε. Άρα δεν το βλέπω όπως εσείς. Είμαι εδώ και η Κυβέρνηση για να βοηθάμε αυτόν τον συμπολίτη μου που δεν βγάζει τον μήνα. Αυτόν τον συμπολίτη μου εγώ δεν θα τον αφήσω μόνο του πίσω. Θα ξέρει ότι θα έχει την Κυβέρνησή του και τον Υπουργό του μαζί του, για να βγάλει το Πάσχα. Και αυτό κάναμε.

(Χειροκροτήματα από την πτέρυγα της Νέας Δημοκρατίας)

**ΚΛΕΩΝ ΓΡΗΓΟΡΙΑΔΗΣ:** Ποιοι το έκαναν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ο Πρόεδρος Πούτιν, τον οποίο εσείς υπερασπίζεστε και βγάλατε με τις κλωτσιές τους Ουκρανούς ακτιβιστές, κύριε, αφού θέλετε να μάθετε ποιοι.

**ΚΛΕΩΝ ΓΡΗΓΟΡΙΑΔΗΣ:** Εμείς το κάναμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εσύ προσωπικά, που στηρίζεις τον Πούτιν, το έχεις κάνει! Εσύ, ο Κλέων Γρηγοριάδης, αφού θέλεις να το ακούσεις. Ένας ζάμπλουτος που νοιάζεται για τους φτωχούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι…

**ΚΛΕΩΝ ΓΡΗΓΟΡΙΑΔΗΣ:** ...(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ένας ζάμπλουτος φωνασκεί …

**ΚΛΕΩΝ ΓΡΗΓΟΡΙΑΔΗΣ:** ...(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να ανταλλάξουμε τις περιουσίες μας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δυστυχώς, τόσο από τη συνάντησή μου με τους κρεοπώλες όσο και από τη συνάντησή μου με τη Βαρβάκειο τέτοιου είδους διάθεση να κρατήσουν τις τιμές χαμηλά δεν υπήρξε.

Γι’ αυτό και στην τελευταία μου συνάντηση, ημέρα Πέμπτη, με την Πανελλήνια Ομοσπονδία Καταστηματαρχών Κρεοπωλών -δυστυχώς, έλειπε ο Πρόεδρός τους κ. Κεσίδης σε δική του δουλειά στην Πολωνία-, τους είπα: Αφού δεν μπορείτε εσείς να δεσμευτείτε ότι θα κρατήσετε τις τιμές χαμηλά, εγώ θα χρησιμοποιήσω τον μηχανισμό που έχω φτιάξει, γνωστός ως «καλάθι», και θα τα εντάξω στα σουπερμάρκετ, δηλαδή στο «καλάθι του νοικοκυριού» ως «καλάθι του Πάσχα».

Το κατάλαβαν και το μόνο που μου ζήτησαν ήταν να αναγράφεται υποχρεωτικά η προέλευση του κρέατος, ώστε να μην μπορεί να πουλάνε τα σουπερμάρκετ κρέας, για παράδειγμα, ρουμάνικο για ελληνικό. Πράγματι, με υπουργική μου απόφαση με θηριώδη πρόστιμα, στην ίδια που μπήκε το «καλάθι του Πάσχα» έχει προβλεφθεί η υποχρέωση των σουπερμάρκετ να αναγράφουν την προέλευση του κρέατος με μεγάλα πρόστιμα, όπως ακριβώς ήταν η συμφωνία μας.

Ο κ. Κεσίδης, ο Πρόεδρος των κρεοπωλών, έκανε χθες το βράδυ μια δήλωση. Μιλήσαμε τηλεφωνικά και μου υποσχέθηκε ότι σήμερα θα το διορθώσει, γιατί δεν ήταν παρών. Δεν ξέρω αν το διόρθωσε. Καμμιά κωλοτούμπα, λοιπόν, δεν υπήρξε.

Υπήρξε πλήρης ανακοίνωση στην ομοσπονδία των κρεοπωλών την Πέμπτη, πριν την υπουργική μου απόφαση. Τους εξήγησα για ποιον λόγο. Το κατάλαβαν. Πράγματι, η διάθεσή μου θα ήταν, εάν έβλεπα ότι θα κρατούσαν γενικά τις τιμές χαμηλά, να μην το βάλω υποχρεωτικά στο «καλάθι». Δεν θέλω να πω τα λόγια που χρησιμοποίησαν και οι μεν και οι δε. Πάνω στην πίεσή τους μπορεί να πουν και μια κουβέντα παραπάνω για τους ανθρώπους που δεν μπορούσαν να πληρώσουν το κρέας ακριβότερα. Το προσπερνάω αυτό. Αυτά που σας λέω είναι όλα καταγεγραμμένα σε βίντεο, γιατί έγιναν μέσω Zoom. Δεν θέλω να βγάλω βίντεο από συζητήσεις. Δεν χρειάζεται. Το ξέρουν και οι ίδιοι.

Επανέρχομαι. Πλήρης ενημέρωση, λοιπόν, ότι θα μπει στο «καλάθι». Γιατί ποιον λόγο; Διότι προτεραιότητα αυτής της Κυβερνήσεως είναι ο φτωχός συμπολίτης μας και ο αδύναμος.

Τώρα ξαφνικά εσείς, αφού πετύχαμε τιμές σαν τις περσινές, έρχεστε εδώ και τι λέτε; Ότι θέλετε να είναι ακριβότερες οι τιμές; Πείτε το. Πείτε ότι ο ΣΥΡΙΖΑ μάχεται σήμερα στη Βουλή, γιατί δεν θέλει να πωλείται το αρνί και το κατσίκι 9.90 και 9.80 ευρώ, αλλά θέλει να πωλείται 14 ευρώ. Πείτε το στο μικρόφωνο να ακουστεί, ώστε να ξέρει ο κόσμος ποιος εκπροσωπεί εκείνον που θέλει να το παίρνει 9.50 και 9.90 και ποιος εκπροσωπεί εκείνον που θα το πληρώνει 14, για να καταλάβουμε και ποιος είναι με τον φτωχό και ποιος όχι σε αυτή την Αίθουσα, τελικά! Και οι άλλοι, από εκεί, οι έξυπνοι.

Άρα, λοιπόν, για το τελειώσω, καμμία κωλοτούμπα δεν υπήρξε. Υπήρξε, δυστυχώς, η αδυναμία της αγοράς να σκεφτεί ότι υπάρχουν και φτωχοί σε αυτόν τον τόπο.

Και κλείνω, κύριε Πρόεδρε. Το καινούργιο παραμύθι: «Είσαστε με τα σουπερμάρκετ». Όλοι εσείς που λέτε για την αύξηση του κόστους -σωστά-, πιστεύετε δηλαδή ότι τα σουπερμάρκετ που πουλάνε για 9.90 ή 9.60 ή 9.70, αγοράζουν πολύ χαμηλότερα;

Επειδή έστειλα τη ΔΙΜΕΑ σήμερα για να δω, ξέρετε τι έχουν κάνει τα σουπερμάρκετ, ακριβώς γιατί δουλεύει ο ανταγωνισμός; Πουλάνε όσο αγοράζουν. Ούτε ένα λεπτό κέρδος δεν έχουν βγάλει. Γιατί, για να αντέξουν τον ανταγωνισμό, πουλάνε άνευ κέρδους. Και αν με αμφισβητήσετε, θα βγάλω και τιμολόγια στον αέρα, για να το δείτε. Αυτό κάνει το «καλάθι», που δεν έχετε καταλάβει.

Το «καλάθι» -δεν περίμενα να το καταλάβετε, αν δεν καταλαβαίνετε πώς δουλεύει η ελεύθερη οικονομία- είναι μηχανισμός προβολής του ανταγωνισμού. Βγήκα εγώ και είπα το πρωί ότι «αυτή η αλυσίδα δίνει 9.90 το αρνί» και ξέρετε τι έγινε; Το μεσημέρι οι αλυσίδες που το πρωί το είχαν βάλει 10.90, το πήγαν 9.90, για να μην φαίνεται ακριβότερο από τον ανταγωνιστή τους, χωρίς διατίμηση, μόνο με ανταγωνισμό. Αυτό έχει κάνει το «καλάθι» που το κοροϊδεύετε από την πρώτη ημέρα, που το αντιγράφουν οι άλλες χώρες και που τώρα οδήγησε σε αυτές τις τόσο χαμηλές τιμές.

Άρα, παρακαλώ πολύ, θέλω την επίσημη θέση του ΣΥΡΙΖΑ αν ήθελε να πωλούνται το αρνί και το κατσίκι 14 ευρώ και όχι 9.90, να καταλάβω λίγο τι θέλετε να κάνετε με αυτή τη χώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα πούμε την επίσημη θέση του ΠΑΣΟΚ. Έχει καθυστερήσει πάρα πολύ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ένα λεπτό, κύριε Πρόεδρε, δώστε μου. Μία κουβέντα θα πω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε μία κουβέντα, αλλά η κουβέντα σας…

**ΣΟΥΛΤΑΝΑ ΕΛΕΥΘΕΡΙΑΔΟΥ:** Πρώτα απ’ όλα, με αποκαλέσατε «κυρία μου». Είναι τουλάχιστον απρόσεκτο για έναν Υπουργό να αποκαλεί Βουλεύτρια του ελληνικού Κοινοβουλίου «κυρία μου». Θα έπρεπε να με αποκαλέσετε με το επίθετό μου.

Δεύτερον, ο κ. Άδωνις τι μας είπε με λίγα λόγια σήμερα; Μας είπε ο κύριος Υπουργός ότι για το ότι έβαλε τα αρνιά και τα κατσίκια στο «Καλάθι του Πάσχα» ευθύνονται οι κρεοπώληδες και οι επιχειρηματίες στη Βαρβάκειο, οι οποίοι ήθελαν να αισχροκερδήσουν εις βάρος των ελληνικών νοικοκυριών. Αυτό μας είπατε. Είναι ντροπή σας αυτό, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είπα εγώ κάτι τέτοιο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ τι είμαι τώρα να απαντήσω σε αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η κυρία συνάδελφος, Βουλευτής του ΣΥΡΙΖΑ, δεν απήντησε αν ο ΣΥΡΙΖΑ είναι στεναχωρημένος που τελικά το αρνί πωλείται 9,90 ευρώ, αντί για 14 ευρώ.

Καίτοι, εγώ ποτέ δεν είπα ότι ήθελε κάπως να αισχροκερδήσει. Αυτή είναι δική σας φράση. Σε κάθε περίπτωση, όμως, με τον μηχανισμό και την πολιτική που ακολουθήσαμε τελικά ο καταναλωτής το παίρνει 9,90 ευρώ.

Και σας ρωτώ για άλλη μια φορά: Χαίρεστε για το 9,90 ή στενοχωριέστε και το θέλατε 14; Διότι ακόμα δεν μας το είπατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα θα έρθει το ΠΑΣΟΚ να χαμογελάσουμε λίγο. Να έρθει λίγο η ελπίδα.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ευχαριστώ πάρα πολύ.

Θα χαμογελάσω, αλλά για άλλο θέμα. Κάνοντας εισαγωγή στη σημερινή μου τοποθέτηση, θα χαμογελάσω, γιατί διάβασα σε ένα άρθρο της κ. Κατερίνας Παναγοπούλου στα «ΝΕΑ» κάτι που δεν είχα πάρει χαμπάρι, ότι ένας συγκεκριμένος υποψήφιος του ΣΥΡΙΖΑ, ο οποίος προέρχεται από τον καλλιτεχνικό χώρο, έχει κάποια άποψη και για το άλλο φύλο και για την ισότητα των φύλων κ.λπ..

Αυτό το είχα δει, το είχα διαβάσει δηλαδή, αλλά δεν είχα δώσει ιδιαίτερη σημασία. Η δημοσιογράφος θυμήθηκε τι είχα πει στη Βουλή, όταν πήρε η Κυβέρνηση του ΣΥΡΙΖΑ ένα μέτρο για το οποίο είχε πει ο κ. Τσακαλώτος ότι, «αν ληφθεί αυτό το μέτρο, εγώ θα παραιτηθώ». Πήρα τον λόγο, ως Κοινοβουλευτικός Εκπρόσωπος και είπα ότι δεν είναι Υπουργός των Οικονομικών πια ο κ. Τσακαλώτος, γιατί θα έχει παραιτηθεί προφανώς, αφού η κυβέρνησή του έκανε αυτό για το οποίο ο ίδιος έλεγε ότι ήταν γραμμή και αν γινόταν, θα παραιτείτο. Όταν είχα πει ότι ο άνθρωπος φοράει παντελόνια. Με κατήγγειλε το τμήμα ισότητας του ΣΥΡΙΖΑ και ο κ. Τσακαλώτος.

Τώρα, λοιπόν, με τον συγκεκριμένο υποψήφιο, που έχει συγκεκριμένη άποψη για το άλλο φύλο, θα μας πει το τμήμα ισότητας του ΣΥΡΙΖΑ τι ακριβώς άποψη έχει; Ο κ. Τσακαλώτος που τα έχει ακούσει όλα αυτά, γιατί είναι ενεργός πολιτικός, θα αντιδράσει όπως αντέδρασε σε μένα, που χρησιμοποίησα μια απλή φράση που τη λέει ο λαός και που δεν την εννοούσα φυσικά με τα ζητήματα που σχετίζονται με την ισότητα των δύο φύλων;

Αυτό ως μια μικρή εισαγωγή στην ομιλία μου. Το χρωστούσα. Έχουν περάσει κάποια χρόνια από τότε, αλλά σε αυτή την Αίθουσα η αλήθεια πρέπει να ακούγεται και ορισμένα πράγματα να διευκρινίζονται.

Σας ζήτησα, κύριε Γεωργιάδη, να παραμείνετε, γιατί στη χθεσινοβραδινή τροπολογία σωστά ρυθμίζετε ένα θέμα που σχετίζεται με τους υπαλλήλους της «ΜΟΔ Α.Ε.». Μόνο που με τον τρόπο που το ρυθμίζετε σε σχέση με την εισοδηματική πολιτική -ας την πούμε- των ανθρώπων, ρυθμίζετε το δικό τους θέμα για τους υπαλλήλους που προσελήφθησαν μετά το 2011. Κανένας δεν προσελήφθη. Οι υπάλληλοι που ήταν πριν, που είναι το αποκλειστικό προσωπικό της «ΜΟΔ Α.Ε.», μένουν απ’ έξω. Αυτό το καταλάβατε ή σας ξέφυγε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μπορώ να έχω τον λόγο να σας απαντήσω;

**ΑΝΔΡΕΑΣ ΛΟΒΕΡΔΟΣ:** Τον Πρόεδρο ρωτήστε. Εαν σας ξέφυγε, διορθώστε το.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να έχω τον λόγο να απαντήσω μόνο σε αυτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχετε απόλυτο δίκιο. Είμαστε σε διαπραγματεύσεις τώρα και με το Υπουργείο Οικονομικών, για να δούμε αν μπορεί να διορθωθεί η τροπολογία κατά την κατεύθυνση που θα συμπεριλαμβάνει περισσότερους υπαλλήλους της «ΜΟΔ Α.Ε.». Υφίστανται ακόμα κάποιες ενστάσεις του Γενικού Λογιστηρίου του Κράτους. Λογικά, εντός της ημέρας, εάν υπάρξει η συμφωνία, θα έχουμε κάποια τροποποίηση. Αν όχι, θα σας πω ότι δεν υπήρξε κάποια άλλη συμφωνία.

Πάντως, αυτό που επισημαίνετε είναι ένα πραγματικό γεγονός. Εκεί υπάρχει κάποιο πρόβλημα.

Ευχαριστώ πάρα πολύ.

**ΑΝΔΡΕΑΣ ΛΟΒΕΡΔΟΣ:** Χαίρομαι που έχω δίκιο, γιατί και εγώ την ενημέρωση την είχα από τους εργαζομένους, αλλά λέω ότι η τροπολογία τής τελευταίας στιγμής μπορεί να είναι και πρόχειρη -και συνήθως, είναι πρόχειρη- και η επισήμανσή τους ότι από το 2011 και μετά δεν υπάρχουν υπάλληλοι είναι μια -όπως την κατάλαβα εγώ- απόπειρα να φανεί η Κυβέρνηση ευεργετική, αλλά να αφήσει απ’ έξω όλο το σχετικό προσωπικό.

Πάει, όμως, αυτό. Πάει και το θέμα με τον κ. Τσακαλώτο και τα παντελόνια.

Θέλω να κάνω μια αναφορά στα γενικότερα θέματα της οικονομίας. Κατ’ αρχάς, ό,τι και αν συζητάμε με κριτήριο τον λόγο, τη σχέση δημοσίου χρέους και ακαθάριστου εγχωρίου προϊόντος, που εμφανίζεται ολοένα και να βελτιώνεται και συνεπώς, αποκτά η Κυβέρνηση εκείνα τα χαρακτηριστικά της αξιοπιστίας που επιθυμεί και εντός και εκτός Ελλάδος, όσο και αν γίνεται αυτό εξαιτίας των ρυθμών ανάπτυξης και του πληθωρισμού -που δεν συμφέρει τον καταναλωτή, προφανώς και την οικονομία- ο δείκτης αυτός δημιουργεί αισιοδοξία, αν κοιταχθεί έξω τη σχέση, αλλά μόνο στην αύξηση του δημοσίου χρέους της χώρας.

Πάμε στον συγκεκριμένο αριθμό. Πραγματικά, αληθεύει αυτό που διάβασα, ότι τα 18 δισεκατομμύρια του «ΗΡΑΚΛΗ» δεν θα προστεθούν στα 356; Δεν ξέρω πόσα έχει πάει αυτή τη στιγμή ακριβώς το δημόσιο χρέος, με τα τελευταία δηλαδή στατιστικά δεδομένα. Ευτυχώς που δεν προστίθενται και αυτά. Τα υπόλοιπα, όμως, πολλά είναι ένας δείκτης της οικονομίας ο οποίος δημιουργεί τρομακτική ανησυχία σε όσους έχουμε ζήσει το τι συνέβη το 2008, 2009, 2010 και μετά.

Δημιουργεί τρομακτική ανησυχία, γιατί, εαν συνδυαστεί με αυτό που το Υπουργείο Ανάπτυξης κάθε μέρα μας λέει ότι πόσο έχουν αυξηθεί οι άμεσες επενδύσεις στη χώρα και του αντιλέξεις ότι, ναι, αλλά αυτές σχετίζονται με τον τουρισμό και με το real estate, που είναι και συγκοινωνούντα δοχεία, άρα σε ανασφαλείς παράγοντες της οικονομίας στηρίζονται αυτά, τότε κάποιος αν έχει καταλάβει τι έχει συμβεί στην Ελλάδα, μπορεί να σκεφτεί και τι θα συμβεί στην Ελλάδα από το 2026 και μετά.

Αυτό το καταθέτω, γιατί ήμουν από τους δύο - τρεις Βουλευτές που στον προϋπολογισμό του 2009, τον Δεκέμβριο του 2008, από εδώ έλεγα ότι σε λίγο καιρό η Ελλάδα θα χρειαστεί χρήματα για τις ανάγκες της και δεν θα μπορεί να τα βρει και θα τεθεί υπό καθεστώς επιτροπείας. Ο κ. Σημίτης λίγο μετά είχε μιλήσει για το ΔΝΤ που έρχεται ως πρόβλεψη και ο κ. Αλέκος Παπαδόπουλος το ίδιο.

Αυτό εγώ το καταθέτω. Θέλω να το έχω πει. Το έχω πει και άλλες φορές, αλλά στη λαϊκίστικη ευφορία που επιχειρείται να δημιουργηθεί και από την Κυβέρνηση, που καταγγέλλει τον λαϊκισμό, αυτό πρέπει να έχει καταγραφεί. Διότι υπάρχουν πολλών ειδών λαϊκισμοί. Ένας είναι και ο εκσυγχρονιστικός, τον οποίο τάχα εκσυγχρονισμό επαγγέλλεται αυτή η Κυβέρνηση, που το 2023 κατεβαίνει στις εκλογές με τα συνθήματα του 2019. Θέλω να το έχω πει και με τη σημερινή μου παρέμβαση. Αυτό το υπογραμμίζω.

Σε αυτό το θέμα μέσα και στην αγωνία της ελληνικής Κυβέρνησης και της Ελλάδας για την αλλαγή της επενδυτικής βαθμίδας και την άνοδό μας, θέλω να πω τι πρέπει να εντάξουμε στην προεκλογική περίοδο. Διότι εμένα αυτά περί προοδευτικής διακυβέρνησης μου ακούγονται τσάμπα διάλογοι. Κατ’ αρχάς, δεν είστε προοδευτικό κόμμα, λέει ο κ. Κοντονής. Δεν το λέω εγώ, αλλά ο πρώην Υπουργός σας.

Όμως, τι σημασία έχουν οι τίτλοι; Εκσυγχρονιστές εκείνοι, με Υφυπουργό Μεταφορών που επί τέσσερα χρόνια -προέρχεται από τον ιδιωτικό τομέα, η μισή Κυβέρνηση ήταν από τον ιδιωτικό τομέα- δεν κατάφερε να προχωρήσει ορισμένα πράγματα σε σχέση με μια σύμβαση που εδώ και εννιά χρόνια ακόμα δεν έχει τελειώσει. Εκσυγχρονιστές και οι άλλοι, οι φίλοι του λαού, οι οποίοι λένε αυτά που λένε κάθε μέρα. Χθες έκαναν εξαγγελία για τα κόκκινα δάνεια.

Η Κυβέρνηση γιατί δημαγωγεί ότι μειώθηκαν σε ό,τι αφορά στις τράπεζες; Μειώθηκαν σε ό,τι αφορά στις τράπεζες. Στα φυσικά πρόσωπα, στις εταιρείες μειώθηκαν; Σε funds πέρασαν. Καλό για τις τράπεζες, δεν λέω, αλλά για τον πολίτη υπάρχει θέμα.

Αυτό το θέμα πρέπει να ενταχθεί στον κατάλογο των θεμάτων, πέρα από ταμπέλες, που είναι αναγκαίο να συζητηθούν ως προς το τι πρέπει να γίνει, αλλά με στάθμιση, όχι με λόγια τού κοπανιστού αέρα, με στάθμιση, πώς θα συνδυάσεις να προστατεύσεις τον πολίτη που έχει ανάγκη με την ανάγκη να προστατεύσεις και την πίστη. Πώς θα τα συνδυάσεις αυτά; Η εξίσωση δεν είναι εύκολη. Είναι πολύ δύσκολη, αλλά για τους λαϊκιστές του εκσυγχρονισμού ή τους λαϊκιστές «λαϊκιστές αναντάμ μπαμπαντάμ» είναι κουβέντες που δεν έχουν καμμία σημασία.

Για εμάς που μας καλείτε να διαλέξουμε, εμείς λέμε ότι θα καταγραφούν προτάσεις και σκέψεις. Οι ιδιώτες οφειλέτες είναι ένα θέμα που αφορά στην ελληνική οικονομία, γιατί συγκροτούν το ιδιωτικό χρέος, που είναι σημαντικό και αυτό και δεν πρέπει να παραμελείται, πέρα από την έντονη κοινωνική του διάσταση.

Εκείνο που πρέπει, λοιπόν, να γίνει σε αυτή την προεκλογική περίοδο είναι να καταλάβει ο κόσμος ποιος τον κοροϊδεύει και ποιος του λέει την αλήθεια.

Εμείς θα επιχειρήσουμε μέσα από τον διάλογο επί του συγκεκριμένου να απαντήσουμε στα δέκα, δώδεκα, δεκαπέντε καυτά θέματα της Ελλάδας, όπως είναι η αξιολόγηση, όπως είναι η γραφειοκρατία, που αποδείχθηκε ότι είναι θανατηφόρα στην περίπτωση των Τεμπών, όπως είναι η πανεπιστημιακή Αστυνομία.

Κύριε Υπουργέ, μόνο «μεταπτυχιακή Αστυνομία» δεν έχετε κάνει; Να κάνετε και μία Αστυνομία για τα μεταπτυχιακά και ακόμη μία για τα ντοκτορά.

To θέμα είναι ότι έχετε φύλαξη στα πανεπιστήμια; Αυτό που δώσατε στον ελληνικό λαό ως υπόσχεση το 2019 το κάνατε; Τίποτα δεν κάνατε. Νόμους κάνετε χωρίς περιεχόμενο.

Εδώ, λοιπόν, έχουμε μια ευκαιρία σε όλο τον διάλογο που θα γίνει από τώρα μέχρι τις εκλογές αντί για ταμπέλες και για το «με ποιον θα πας», να μπουν τα θέματα της ατζέντας της ημερήσιας διάταξης και να δούμε πώς κάθε κόμμα ανταποκρίνεται με σοβαρότητα και υπευθυνότητα, γιατί οι πολίτες μετά από διακυβέρνηση όλων των μεγάλων κομμάτων της Βουλής είναι πολύ υποψιασμένοι απέναντι στους ψεύτες και τους λαϊκιστές.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Τον λόγο έχει ο Πρόεδρος της Κοινοβουλευτικής Ομάδας του ΜέΡΑ25 κ. Γιάνης Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, προχθές ήμουν στο Αρκαλοχώρι, στο σεισμοπαθές, σεισμόπληκτο Αρκαλοχώρι έξω από το Ηράκλειο της Κρήτης. Εσείς της Νέας Δημοκρατίας γνωρίζετε ότι έχουν ήδη ξεκινήσει πλειστηριασμοί και κατασχέσεις σεισμόπληκτων οικιών; Το γνωρίζετε αυτό; Για κοιτάξτε το λιγάκι, για σκεφτείτε το. ιρλανδικό ταμείο με έδρα τo Delaware και τραπεζικό λογαριασμό στα Cayman Islands αυτή τη στιγμή που μιλάμε κάνει κατάσχεση μετά από πλειστηριασμό σπιτιού σεισμοπλήκτων στο Αρκαλοχώρι, την ώρα που η ΑΑΔΕ, η δήθεν Ανεξάρτητη Αρχή Δημοσίων Εσόδων, έχει κάνει κατασχέσεις στους υποτιθέμενους ακατάσχετους λογαριασμούς που είχαν την αρωγή μέσα για τους σεισμοπαθείς μας. Διαψεύστε με, παρακαλώ. Η μόνη εναλλακτική που έχετε είναι να φύγετε από εδώ τρέχοντας με την ουρά πίσω από τα σκέλια ντροπιασμένοι.

(Χειροκροτήματα από την πτέρυγα του ΜέΡΑ25)

Είναι ντροπή σας αυτό. Κατάσχεση ακατάσχετων λογαριασμών από την εφορία και ταυτόχρονα πλειστηριασμοί σεισμόπληκτων εστιών από ιρλανδικό ταμείο. Τι να πω; Δεν αξίζει να ξοδέψω ούτε ένα δευτερόλεπτο περισσότερο σε εσάς της Νέας Δημοκρατίας.

Την ίδια εποχή, τις ίδιες μέρες ο Αλέξης Τσίπρας παρουσίασε την πρόταση του ΣΥΡΙΖΑ για την προστασία της πρώτης κατοικίας. Όπως κάνω πάντα, μελετώ πολύ προσεκτικά τα σχέδια των πολιτικών μας αντιπάλων, ιδίως όταν έχουν και κάποια κοστολόγηση και έχουν και αριθμούς.

Τι διαπιστώνω από το σχέδιο του ΣΥΡΙΖΑ; Ας πάρουμε ένα δάνειο το οποίο είχε συναφθεί το 2008 για 100.000 ευρώ για μια αγορά ενός σπιτιού, ενός ακινήτου προς 150.000, δηλαδή ο άνθρωπος έβαλε 50.000 από την τσέπη του το 2008, πήρε και ένα δάνειο 100.000, αποπλήρωσε μεταξύ του 2008 και του 2012, στα βάθη της κρίσης τότε, γύρω στις 20.000, αλλά η σημερινή οφειλή είναι πάνω από 100.000 με τα πανωτόκια. Τα γνωρίζετε αυτά. Έστω ότι έχει μια αντικειμενική αξία 80.000 αυτό το ακίνητο που αγοράστηκε κάποτε 150.000.

Δύο είναι οι μορφές προστασίας που προτείνει το σχέδιο του ΣΥΡΙΖΑ. Την πρώτη την ονομάζουν βραχυχρόνια εξωδικαστική διευθέτηση με ένα μεγάλο «κούρεμα» της τάξης του 50%. Ακούγεται καλά στα αυτιά.

Να το κοιτάξουμε λίγο αριθμητικά. Για να μπορεί να πληρώνει τις δόσεις ο άνθρωπος αυτός, θα το πάρει μέχρι δέκα χρόνια με ένα επιτόκιο 4,5%, το οποίο σημαίνει ότι τα επόμενα δέκα χρόνια γι’ αυτό το δάνειο που είχε αποπληρώσει 20.000, άλλα έχει ξαναγίνει 100.000 και το όποιο δάνειο το ταμείο από την Ιρλανδία με έδρα το Delaware και τραπεζικό λογαριασμό στα Cayman Islands έδωσε 3.000 για να το πάρει, 3.000 για να πάρει το δάνειο των 100.000. Διαψεύστε με, αν κοτάτε, γιατί το ξέρω το συγκεκριμένο ταμείο. Τρία χιλιάρικα έδωσε για το συγκεκριμένο δάνειο. Στα δέκα χρόνια του εξωδικαστικού βραχυχρόνιου συμβιβασμού αυτής της συμφωνίας, σύμφωνα με το πρόγραμμα του ΣΥΡΙΖΑ, θα έχει λαμβάνειν 74.000 ή 617 ευρώ μηνιαίως.

Με άλλα λόγια, θα έχουν βάλει οι Ιρλανδοί, το hedge fund, 3 χιλιάρικα, θα παίρνουν 617 μηνιαίως για δέκα χρόνια, συνολικά 74.000, κέρδος 71.000. Θα έχουν βάλει 3.000, θα έχουν πάρει 71.000. Τέτοιο ποσοστό κέρδους ούτε ο πιο επιθετικός και ξύπνιος καπιταλιστής από το Silicon Valley δεν μπορεί να διανοηθεί.

Γι’ αυτό χειροκροτούν τις κυβερνήσεις σας οι επενδυτές, οι αξιολογητές, γι’ αυτό σας θεωρούν success story, γιατί ο άνθρωπος αυτός, ο σεισμόπληκτος στο Αρκαλοχώρι, αλλά και όλοι οι άλλοι, το ενάμισι εκατομμύριο, θα υποστούν αυτόν τον διασυρμό και η χώρα θα χάσει 71 χιλιάρικα, τα οποία θα βγουν στα Cayman Islands. Αυτή είναι η προστασία της πρώτης κατοικίας του ΣΥΡΙΖΑ, σύμφωνα με το πρώτο κομμάτι του σχεδίου σας, κυρίες και κύριοι του ΣΥΡΙΖΑ.

(Χειροκροτήματα από την πτέρυγα του ΜέΡΑ25)

Αν -λέει- δεν μπορούν να ανταπεξέλθουν σε αυτό, θα υπάρξει και μια βοήθεια από το κράτος. Αν έχεις απειροελάχιστα εισοδήματα, θα σου δώσει το μισό το κράτος. Με άλλα λόγια, θα δανειστούν τα παιδιά μας και τα εγγόνια μας για να τα δώσουμε στο ταμείο από την Ιρλανδία, την ώρα που ο δανειολήπτης δεν θα μπορέσει ούτε το μισό να αποπληρώσει, που στη συγκεκριμένη περίπτωση είναι πάνω από 300 χιλιάδες ευρώ για ένα σπίτι, το οποίο έχει καταρρεύσει κιόλας.

(Χειροκροτήματα από την πτέρυγα του ΜέΡΑ25)

Και αν δεν γίνεται όλο αυτό, υπάρχει -λέει- και η δυνατότητα να τραβήξουμε, λέει, να τραβήξετε, κύριε Αλεξιάδη, τις δόσεις για τριάντα πέντε χρόνια, έτσι ώστε να μικρύνουν. Τι σημαίνει αυτό; Τριάντα πέντε χρόνια με 4,5%, αλλά ποιανού; Του ποσού της αντικειμενικής αξίας, η οποία είναι 80.000, δηλαδή, συνολικά το αρπακτικό ταμείο με έδρα το Delaware, κύριε Αλεξιάδη, έχει λαμβάνειν 357.280 ευρώ ή 851 ευρώ κάθε μήνα για τριάντα πέντε χρόνια. Αυτή είναι η προστασία.

Είστε αμετανόητοι. Δεν έχετε τον θεό σας. Πουλάτε φύκια για μεταξωτές κορδέλες στον λαό με τη δήθεν προστασία της πρώτης κατοικίας.

(Χειροκροτήματα από την πτέρυγα του ΜέΡΑ25)

Τουλάχιστον αυτοί εδώ είναι έντιμοι. Σου λέει «είμαστε οι διεθνείς των funds, συμμετέχουμε στη διεθνή των funds, είμαστε εδώ και δουλεύουμε υπέρ των funds». Το προτιμώ αυτό από εσάς που μιλάτε για προστασία της πρώτης κατοικίας, όταν τι κάνετε; Δίνετε ακόμα καλύτερες εγγυήσεις στα funds. Πιστεύετε εσείς ότι αυτό το ιρλανδικό fund που ήλθε να πάρει ένα δάνειο των 100.000 με 3 χιλιάρικα περίμενε να πάρει πάνω από 50; Όχι. Σου λέει: «Θα δώσω 3, θα πάρω 40, 50». Τεράστιο ποσοστό κέρδους. Εσείς έρχεστε να του εγγυηθείτε 357.000 στη διάρκεια τριάντα πέντε ετών. Είστε χειρότεροι από εκείνους στο όνομα της ριζοσπαστικής Αριστεράς.

(Χειροκροτήματα από την πτέρυγα του ΜέΡΑ25)

Εκεί καταντήσατε όταν το βράδυ του δημοψηφίσματος κάνατε «ναι» το «όχι». Γίνατε χειρότεροι από εκείνους που πίστευαν στα μνημόνια.

(Χειροκροτήματα από την πτέρυγα του ΜέΡΑ25)

Αυτό είναι το διακύβευμα των εκλογών. Έχουμε ένα κόμμα το οποίο λειτουργεί σαν Α.Ε.. Πώς λειτουργεί; Εισπράττει με e-mails τα νομοσχέδια από τα δικηγορικά γραφεία των funds, του κ. Λάτση, του κ. Βαρδινογιάννη, του κ. Περιστέρη, της «CVC», του κ. Μυτιληναίου και έρχεται και τα περνάει εδώ. Αυτή είναι η δουλειά τους. Τους ξέρουμε. Εσείς στο όνομα της Αριστεράς και της προοδευτικής διακυβέρνησης τι κάνετε; Καμμία προοδευτική διακυβέρνηση δεν θα κάνετε. Έχετε μόνο τον όρο «προοδευτική» για να κρύβετε πίσω απ’ αυτόν τις ίδιες πολιτικές που μπορεί να τις κάνετε και λίγο καλύτερα τεχνοκρατικά για να παίρνουν πιο πολλά τα funds, για να είναι πιο καλά εξασφαλισμένα τα funds.

(Χειροκροτήματα από την πτέρυγα του ΜέΡΑ25)

Γι’ αυτό είτε μιλάμε για τα κόκκινα δάνεια είτε μιλάμε για το Χρηματιστήριο Ενέργειας, το οποίο εσείς εισαγάγατε, το οποίο δεν λέτε ότι θα καταργήσετε, γιατί έχετε γραμμάτια σ’ αυτούς τους κυρίους που ανέφερα πριν, θα σας «μαυρίσουμε».

(Χειροκροτήματα από την πτέρυγα του ΜέΡΑ25)

Το ΜέΡΑ25 - Συμμαχία για τη Ρήξη θα έχουμε περισσότερες Βουλεύτριες και Βουλευτές εδώ και να ξέρετε μετά την Κυριακή ότι εμείς σας λέγαμε ενάμιση χρόνο, ελάτε να συζητήσουμε, γιατί εμείς δεν κρατάμε ούτε κακίες για το 2015, ούτε μικροκομματισμούς, ούτε μικρομεγαλισμούς. Σας λέγαμε, ελάτε να μιλήσουμε για τα κόκκινα δάνεια. Σας το λέμε αυτό τρία χρόνια τώρα. Δεν έρχεστε. Σας είπαμε, ελάτε να μιλήσουμε για το Χρηματιστήριο Ενέργειας. Δεν έρχεστε. Ελάτε, λέει, μετά τις εκλογές. Τί, για να πάρουμε κανένα Υπουργείο, να γίνουμε σαν κι εσάς; Να μη σώσουμε!

(Χειροκροτήματα από την πτέρυγα του ΜέΡΑ25)

Σε αυτές τις εκλογές το ΜέΡΑ25 - Συμμαχία για τη Ρήξη προχωρά δυναμικά και θα είμαστε εδώ να σας χαλάσουμε τη μετεκλογική αριθμητική, με την οποία στηρίζετε με τον άλφα ή τον βήτα τρόπο τα αρπακτικά.

Σας ευχαριστώ.

(Όρθιοι οι Βουλευτές του ΜέΡΑ25 χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υφυπουργός κ. Καραγιάννης έχει τον λόγο για μια τροπολογία και αμέσως μετά θα μπούμε στους Βουλευτές.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, θα αναφερθώ, όπως προείπε και ο Υπουργός Ανάπτυξης, σε μια τεχνική τροπολογία, την τροπολογία στο άρθρο 5, που αφορά την ένταξη των απαλλοτριώσεων των πολιτικών αεροδρομίων στην εξαιρετική διάταξη του άρθρου 7Α του Κώδικα Αναγκαστικών Απαλλοτριώσεων, που παρέχει ουσιαστικά την ευχέρεια άμεσης έναρξης εργασιών.

Μέχρι σήμερα, οι απαλλοτριώσεις σε ό,τι αφορούσαν τα πολιτικά αεροδρόμια, κηρύσσονταν με τη συνήθη διαδικασία, με αποτέλεσμα πολλές φορές να καθυστερεί ο εκσυγχρονισμός των πολιτικών αεροδρομίων της χώρας, με δυσμενή, όπως αντιλαμβάνεστε, αποτελέσματα τόσο για την εξυπηρέτηση των επιβατών, των αεροπορικών εταιρειών, όσο και της αναμενόμενης αύξησης που θα έχουμε τα επόμενα χρόνια της αεροπορικής κίνησης και την έναρξη και ένταξη νέων χώρων τόσο σε εγκαταστάσεις εξυπηρέτησης επιβατών, όσο και σε εγκαταστάσεις εξυπηρέτησης αεροσκαφών.

Συγχρόνως, υπάρχει ένα ακόμη δεδομένο που θα πρέπει να λάβουμε υπ’ όψιν μας. Είναι η επιτάχυνση των ενεργειών επέκτασης των πολιτικών αεροδρομίων, ικανοποιώντας τις προδιαγραφές που θέτουν οι νέοι διεθνείς κανονισμοί, ενώ μεγιστοποιείται έτσι και η ασφάλεια των αεροδρομίων.

Οι ανωτέρω ενέργειες δεν αποτελούν μόνο προσαρμογή σε διεθνείς υποχρεώσεις, αλλά συμβάλλουν ουσιαστικά στην τουριστική ανάπτυξη της χώρας.

Με την ίδια δε διάταξη, αντιμετωπίζονται και ζητήματα πολεοδομικού και χωρικού σχεδιασμού στις περιπτώσεις, όπου οι απαλλοτριούμενες εκτάσεις εμπίπτουν σε υφιστάμενα γενικά πολεοδομικά σχέδια ή σχέδια πόλης και καθορίζεται η διαδικασία τροποποίησης αυτών διά της εκδόσεως κανονιστικών πράξεων του Υπουργού Περιβάλλοντος και Ενέργειας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Κύριε Πρόεδρε, όπως είπα και πριν, όταν ήταν εδώ ο κ. Γεωργιάδης, από το 2019 δεν γελάμε πλέον με ένα ανέκδοτο, το οποίο ακούγαμε τότε πάρα πολλές φορές. Δεν γελάμε τέσσερα χρόνια τώρα. Ήταν το ανέκδοτο της «ορθής νομοθέτησης», του «επιτελικού κράτους», ότι θα αλλάξουν όλα αυτά και ότι θα έχουμε μια άλλη λειτουργία του Κοινοβουλίου. Πλέον, κανένας δεν πιστεύει αυτά που λέγατε.

Το πρόβλημα βέβαια δεν είναι ότι δεν σας πιστεύει κανένας, είναι ότι η Νέα Δημοκρατία τηρεί πιστά παλιές παραδόσεις. Μία απ’ αυτές τις παραδόσεις είναι η νομοθέτηση στο γόνατο. Νομοθέτηση στο γόνατο, με γνωστά βεβαίως αποτελέσματα και με εξυπηρέτηση πάρα πολλές φορές, όπως έχουμε πει, διαπλεκομένων οικονομικών «γκρίζων» συμφερόντων. Σε μια δύσκολη οικονομική περίοδο, σε μια προεκλογική περίοδο που έχει πολύ μεγάλη σημασία η οικονομική στήριξη υποψηφίων Βουλευτών, καταλαβαίνουμε πολύ καλά τι κάνατε τέσσερα χρόνια.

Ας έρθουμε, όμως, στις παραδόσεις, τις οποίες η Νέα Δημοκρατία δεν θέλει να χαλάσει και συνεχίζει. Η Επιτροπή Οικονομικών Υποθέσεων τελείωσε χθες το απόγευμα. Δεν φέρατε στην Επιτροπή Οικονομικών Υποθέσεων τις τροπολογίες που φέρατε σήμερα. Καταθέσατε χθες το βράδυ στις 24.00΄, για να συνεδριάσουμε σήμερα το πρωί στις 11.00΄, τροπολογίες συνολικά 18 άρθρων και ογδόντα επτά σελίδων!

Είμαι πεπεισμένος, αλλά δεν θέλω να φέρω σε δύσκολη θέση ειδικά τους δύο συμπαθείς Βουλευτές της Νέας Δημοκρατίας που έχουν παραμείνει στην Αίθουσα -μάλλον για να με ακούσουν, δεν νομίζω να περιμένουν τη σειρά τους να μιλήσουν- και να τους ρωτήσω, εάν ξέρουν το τι περιέχουν οι τροπολογίες που θα ψηφίσουν σε λίγο. Άλλωστε, αυτό είναι μια μικρή λεπτομέρεια. Δεν είμαστε αντίθετοι σε όλα όσα λένε οι τροπολογίες και ειδικά στο θέμα της επέκτασης της προσωπικής διαφοράς. Είμαστε αντίθετοι στη «μαυρογυαλούρικη» λογική, είμαστε αντίθετοι στη λογική που έχετε, δηλαδή να μας κατηγορείτε εμάς για λαϊκισμό και μια σειρά από άλλους χαρακτηρισμούς, όταν όλο αυτό το χρονικό διάστημα ζητούσαμε να λυθούν διάφορα θέματα και μας λέγατε, «δεν γίνεται αυτό, δεν υπάρχει δημοσιονομική δυνατότητα, δεν υπάρχει το ένα, δεν υπάρχει άλλο». Τώρα λίγο, πριν τις εκλογές, τα όσα ψέματα είπε ο Πρωθυπουργός σας τα ανέλυσε η εισηγήτριά μας -η οποία παρεμπιπτόντως έχει κάνει πολύ καλή δουλειά και στην τετραετία ως Βουλευτής και εκπροσωπεί επάξια την πατρίδα μου, το Νομό Καβάλας, αλλά και σε αυτό το νομοσχέδιο- που ανέφερε πριν το τι είπε ο Πρωθυπουργός και το τι κάνετε.

Βέβαια, δεν είναι η πρώτη φορά, που και ο Πρωθυπουργός και η παράταξή σας λένε ψέματα, ειδικά πολιτικά ψέματα για συγκεκριμένους λόγους.

Σε σχέση με τις τροπολογίες, όμως, το ερώτημα είναι: Γιατί τόσο καιρό που σας καταθέταμε τροπολογίες, σας καταθέταμε έγγραφα συνδικάτων, πιέζαμε, συμφωνούσαμε, σας λέγαμε, «φέρτε και λύστε το θέμα και θα σας πούμε μπράβο», γιατί δεν λύνατε το θέμα και το κάνετε τώρα; Γιατί ακριβώς έχετε μάθει να είστε η πιο άθλια μορφή του «Μαυρογυαλουρισμού»! Όταν προτείνει κάτι ο ΣΥΡΙΖΑ, δεν υπάρχουν λεφτά, δεν υπάρχει δυνατότητα, ενώ τώρα ξαφνικά, λίγο πριν τις εκλογές, που καταλαβαίνετε ότι πάνω από πενήντα Βουλευτές από τη Νέα Δημοκρατία που σήμερα είναι εδώ δεν θα είναι Βουλευτές το επόμενο χρονικό διάστημα, καταλαβαίνουμε ότι λίγο πριν τα γκάλοπ πάτε να λύσετε προβλήματα.

Πάμε, όμως, τώρα ακόμα και σε αυτό, στη νομοθέτηση στο γόνατο. Και δεν αφορά εσάς, κύριε Βεσυρόπουλε. Είπα τα καλά λόγια στην επιτροπή για τις σωστές διατάξεις που φέρατε για το θέμα του ΣΔΟΕ και στα άλλα τα ζητήματα, είπα και τις διαφωνίες μου. Καλά κάνατε και φέρατε αυτές τις θετικές διατάξεις, αλλά απ’ όσους νομοθέτησαν και όσους έφεραν αυτή την τροπολογία που αναφέρεται και στην προσωπική διαφορά, πρέπει να απαντηθεί κάποια στιγμή -είτε από εσάς είτε από κάποιον άλλον- το εξής ερώτημα: Γιατί τόσο καιρό δεν λύνατε το ζήτημα; Και πρέπει να απαντηθεί με σαφήνεια.

Όλοι οι υπάλληλοι της «ΜΟΔ Α.Ε.», με όποια σχέση εργασίας και αν έχουν, θα καλυφθούν από τις διατάξεις της τροπολογίας του άρθρου 1, δηλαδή της επέκτασης της προσωπικής διαφοράς; Το ξαναλέω: Όλοι οι υπάλληλοι της «ΜΟΔ Α.Ε.», μιας σοβαρής υπηρεσίας, με πολύ σοβαρό ρόλο, όλοι οι υπάλληλοι που μέχρι τώρα δεν έπαιρναν την προσωπική διαφορά θα είναι δυνατόν να καλυφθούν με την επέκταση προσωπικής διαφοράς, ναι ή όχι; Εάν υπάρχει κάποιο θέμα, φέρτε νομοτεχνική βελτίωση ή πείτε το εδώ, για να ησυχάσουν οι άνθρωποι, γιατί και εδώ ήρθαν και κινητοποίηση έκαναν. Εάν δεν προλαβαίνετε σήμερα, έχουμε ακόμα κι άλλα νομοσχέδια να το τακτοποιήσετε.

Το ένα, λοιπόν, είναι: Όλοι οι υπάλληλοι της «ΜΟΔ Α.Ε.»; Καλύπτει όλους τους υπαλλήλους; Καλύπτει το υφιστάμενο προσωπικό, όσους υπηρετούν σήμερα, ναι ή όχι;

Καλύπτει το προσωπικό που υπηρετεί στο Οικονομικό Επιμελητήριο; Ένας υπάλληλος είναι εκεί. Απαντήστε. Θα δώσετε μια λύση για έναν φορέα, όπως το Οικονομικό Επιμελητήριο, το οποίο υπηρετήσαμε και υπηρετούμε από θέσεις ευθύνης, το οποίο συνεισφέρει και βοηθάει πάρα πολύ;

Επίσης, εκεί στην πέμπτη σειρά του άρθρου 1 που λέει την προσωπική διαφορά κ.λπ., αναφέρεται «συμπεριλαμβανομένων των αποφοίτων της Εθνικής Σχολής Δημόσιας Διοίκησης που έχουν διοριστεί ή μεταταχθεί». Στην έννοια «ή μεταταχθεί» συμπεριλαμβάνεται και η φράση «μεταφερθεί»; Διότι έχουμε και τέτοιες περιπτώσεις και πρέπει να είναι σαφέστατο αυτό που λέτε, για να μην υπάρχει κάποιο πρόβλημα και να μη φθάσουμε στο σημείο να φέρνετε μία τροπολογία, με την οποία πήγατε να λύσετε ένα πρόβλημα, αλλά δημιουργήσατε ένα άλλο πρόβλημα.

Αφήνω στην άκρη την κριτική σε βάρος του ΣΥΡΙΖΑ που έρχεται από συνδικαλιστές και στελέχη της Νέας Δημοκρατίας που λένε «τι έκανε ο ΣΥΡΙΖΑ;». Μέσα στη φωτιά που έπρεπε να σβήσουμε το διάστημα 2015 - 2019 λύσαμε και ένα μέρος από αυτό το πρόβλημα.

Δεν κάνει το ίδιο πράγμα τώρα η τροπολογία; Θα λύσουμε επιτέλους αυτές τις άνισες κατανομές αμοιβών στο δημόσιο τομέα; Θα δώσουμε μια γενναία λύση, όταν το ξέρετε και εσείς λόγω εμπειρίας από το Υπουργείο Οικονομικών και πολλά άλλα στελέχη ότι έχουμε προσλήψεις μετά από διαγωνισμούς ΑΣΕΠ ικανών υπαλλήλων στο Υπουργείο Οικονομικών και σε άλλα Υπουργεία που μετά από λίγο φεύγουν, διότι οι μισθοί είναι πολύ πιο μικροί από ό,τι είναι σε ελεγκτικές εταιρείες ή αλλού; Δώστε λύση, λοιπόν. Εμείς θα είμαστε θετικοί σε αυτά τα ζητήματα.

Έρχομαι τώρα σε δύο ερωτήματα, τα οποία σχεδόν κάθε μέρα συγκεκριμένα δημοσιογραφικά παπαγαλάκια -όχι όλα βεβαίως, δεν έχουμε μια λογική γενίκευσης- παίρνουν το «σκονάκι» από την Ομάδα Αλήθειας και ρωτούν: Πού θα βρει τα λεφτά ο ΣΥΡΙΖΑ; Πόσο κοστολογεί τις προτάσεις του ο ΣΥΡΙΖΑ; Μπορεί να τα εφαρμόσει αυτά ο ΣΥΡΙΖΑ;

Για άλλη μια φορά εγώ θα σας παραπέμψω όχι σε κάποια πρόταση του ΣΥΡΙΖΑ, αλλά στο τι λέει η ειδική έκθεση του Γενικού Λογιστηρίου που υπογράφει ο κ. Σταϊκούρας. Πρόκειται γι’ αυτό στο οποίο έκανε έμμεση αναφορά και ο κ. Γεωργιάδης, για το θέμα της κοστολόγησης και τα λοιπά.

Έχουμε, λοιπόν, την ειδική έκθεση του Γενικού Λογιστηρίου όπου φαίνεται με σαφήνεια: «Από τις διατάξεις τού υπ’ όψιν σχεδίου νόμου προκαλούνται σε βάρος του κρατικού προϋπολογισμού τα ακόλουθα οικονομικά αποτελέσματα». Κοιτάξτε τώρα κοστολόγηση επιτελικού κράτους, αρίστων, βιογραφικών και τα λοιπά: «1. Δαπάνη από τη σύσταση, λειτουργία…» και τα λοιπά. Πόσο; δεν ξέρουμε, δαπάνη- «2. Δαπάνη από την καταβολή στην ΕΤΑΔ…» και τα λοιπά. Πόσο; δεν ξέρουμε. Και δεν ξέρουν πόσο είναι η δαπάνη που έχει σχέση με μια εταιρεία που μπορεί να κοστολογήσει και να βγάλει συμπέρασμα συγκεκριμένο, αλλά νομοθετούμε κάτι και δεν ξέρουμε πόσο είναι η δαπάνη. «3. Δαπάνη από την καταβολή τόκων» -δεν ξέρουμε πόση είναι- «4. Ενδεχόμενη δαπάνη σε περίπτωση καταβολής αποζημίωσης».

Συμπέρασμα, αυτό το οποίο δεν θα παίξει κανένα κανάλι, κανένας από τους συγκεκριμένους δημοσιογράφους, κανένας από αυτούς οι οποίοι αγωνιούν πού θα βρει τα λεφτά ο ΣΥΡΙΖΑ: «Οι ανωτέρω δαπάνες θα αντιμετωπίζονται από τις πιστώσεις του κρατικού προϋπολογισμού».

Θα ήθελα να πω ένα λαϊκό ρητό εδώ που μου έλεγε ο παππούς μου, αλλά δεν θέλω να προσβάλω τους παρόντες και ας το αποφύγω, σε ό,τι αφορά δηλαδή το τι συζητάμε και το τι απαντούν κάποιοι σε συγκεκριμένα πολιτικά ερωτήματα.

Για όσους δεν το έχουν καταλάβει, έχουμε προεκλογική περίοδο και η προεκλογική περίοδος σηματοδοτεί μια σειρά από γεγονότα, μεταξύ των οποίων είναι και το «πάγωμα» της έκδοσης πράξεων που αφορούν οποιαδήποτε μεταβολή αναφερόμενη στην υπηρεσιακή κατάσταση κάθε κατηγορίας προσωπικού. Με απλά λόγια, όπως ξέρει και ο κ. Βεσυρόπουλος και ο κ. Σπανάκης και άλλα στελέχη -που πέρασαν από τα συνδικαλιστικά θρανία όπως και εγώ και έμαθα πολλά- στην προεκλογική περίοδο για ευνόητους λόγους «παγώνει» μια σειρά από τέτοιες διαδικασίες, για να μην έχουμε αυτό το οποίο είχαμε στο παρελθόν επί κυβερνήσεων Νέας Δημοκρατίας και ΠΑΣΟΚ, όπως πολύ σωστά εντόπιζε και στις ετήσιες εκθέσεις η Τράπεζα της Ελλάδος, δηλαδή πολιτικές παρεμβάσεις στον φορολογικό μηχανισμό και όχι μόνο.

Τι παρατηρούμε αυτό το διάστημα; Παρατηρούμε έκδοση σωρείας προσκλήσεων εκδήλωσης ενδιαφέροντος για την υποβολή υποψηφιοτήτων πλήρωσης θέσεων προϊσταμένων, τμηματαρχών κ.λπ. στο Υπουργείο Οικονομικών.

Σταματήστε αυτή τη φάμπρικα. Καταλαβαίνουμε πολύ καλά γιατί το κάνετε. Καταλαβαίνουμε ότι και τα τελευταία γκάλοπ δημιουργούν έναν εκνευρισμό και μια αδυναμία και θέλετε διαφορετικά να αντιμετωπίσετε τα πράγματα. Μας γυρνούν όμως αυτά δεκαετίες πίσω. «Παγώστε» αυτή τη διαδικασία, τη στιγμή που έχουμε πλέον προεκλογική περίοδο. Λίγες μέρες θα κρατήσουν ακόμα τα βάσανά σας ως Κυβέρνηση. Προπονηθείτε για το ρόλο της αντιπολίτευσης.

Θα μου πει κάποιος: Και τι σας νοιάζει εσάς τώρα το να βολευτούν κάποιοι σε θέσεις προϊσταμένων, διευθυντών κ.λπ.; Μας νοιάζει γιατί δυστυχώς αυτό έχει σχέση και με το τι συμβαίνει στα μέσα ενημέρωσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κύριε Πρόεδρε. Θα εξαντλήσω όλο τον χρόνο του Κοινοβουλευτικού Εκπροσώπου.

Τι σημασία, λοιπόν, έχει να ελέγχει κάποιος ειδικά τον φορολογικό μηχανισμό και όχι μόνο; Έχει γιατί είναι αυτό το οποίο δημοσίευσε το «DOCUMENTO», το οποίο θα καταθέσω στα Πρακτικά. Έχει στο πώς μπορεί να παρέμβει η λειτουργία του φορολογικού μηχανισμού στο να κυνηγηθούν κάποιες επιχειρήσεις που ενοχλούν την Κυβέρνηση και να ευνοηθούν κάποιες άλλες επιχειρήσεις ή πρόσωπα τα οποία έχουν σχέση με την Κυβέρνηση.

Και έχουμε εδώ το δημοσίευμα του «DOCUMENTO» που λέει με σαφήνεια: Το κόλπο της ληστείας των δημόσιων ταμείων με συναλλαγές εταιρειών συγκεκριμένου τηλεπαρουσιαστή και την περίεργη στάση της ΑΑΔΕ και της Οικονομικής Εισαγγελίας. Την ώρα που χιλιάδες μικροοφειλέτες αδυνατούν να πληρώσουν τις υποχρεώσεις τους, η ΑΑΔΕ ενέκρινε την επιστροφή ΦΠΑ ύψους 244.000 σε εταιρεία συμφερόντων τηλεαστέρα. Έχει μέσα όλα τα σχετικά έγγραφα, διότι τίποτα πλέον δεν μένει κρυφό. Και φτάνει πιο κάτω να αποκαλύπτει με σαφήνεια και να θέτει ερωτηματικά και για την Οικονομική Εισαγγελία, αναφέροντας: «Μέχρι στιγμής πάντως, σύμφωνα πάντα με τις ίδιες πηγές, αν και πρόκειται για υπόθεση μείζονος δημοσίου συμφέροντος, δεν φαίνεται να υπάρχει μεγάλη πρόοδος στις έρευνες της Οικονομικής Εισαγγελίας».

Τα καταθέτω όλα αυτά για τα Πρακτικά, για να μη χανόμαστε και για να μπορεί ο Υπουργός Οικονομικών να απαντήσει είτε σήμερα είτε κάποια άλλη φορά.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν έχουμε, λοιπόν, εκεί την ίδια ταχύτητα για τη δικαιοσύνη που έχουμε σε άλλες περιπτώσεις, όταν ωφελούνται μεγάλες επιχειρήσεις, μονοπώλια, τραστ και άλλες άρρωστες καταστάσεις και αυτό που καλούμε εμείς είναι να υπάρχει τάχιστη απόδοση δικαιοσύνης.

Κλείνω με μία αναφορά στον μεγάλο σεισμό, στον μεγάλο πολιτικό σεισμό που έχουμε από χτες στη χώρα, στη μεγάλη πολιτική αμηχανία της Κυβέρνησης μετά από την κατάθεση της πρότασης του ΣΥΡΙΖΑ για το θέμα των κόκκινων δανείων. Ο ΣΥΡΙΖΑ έχει καταθέσει και στο παρελθόν και ολοκλήρωσε χθες στο τομέα του ιδιωτικού χρέους -θα γίνει και σε άλλους τομείς το επόμενο χρονικό διάστημα, σήμερα έγινε για το θέμα της ασφάλειας στις μεταφορές και τη διαφάνεια στα δημόσια έργα και θα έχουμε και άλλες τέτοιες παρεμβάσεις- την πρότασή του.

Καταλαβαίνουμε το πρόβλημα της Νέας Δημοκρατίας. Καταλαβαίνουμε αυτές τις δικαιολογίες που προσπαθούν να συλλαβίσουν κάποιοι, να ψάξουν να βρουν ένα κόμμα που έχει μπει στραβά, μια τελεία κ.λπ.. Ούτε αυτό δεν βρίσκουν.

Η έκπληξη όμως είναι η επίθεση που για άλλη μια φορά δέχεται ο ΣΥΡΙΖΑ από το ΜέΡΑ25. Για μένα προσωπικά -μπορεί να είμαι και εκτός κομματικής γραμμής- καλοδεχούμενη η επίθεση και μακάρι το ΜέΡΑ25 μέχρι τις εκλογές κάθε μέρα να καταγγέλλει τον ΣΥΡΙΖΑ, για να καταλάβει ο κόσμος ποιος είναι ο πραγματικός πολιτικός αντίπαλος του ΜέΡΑ25 και το τι θέλει να κάνει.

Ακούσαμε λοιπόν σήμερα το πρωτοφανές: «Η πρόταση του ΣΥΡΙΖΑ ωφελεί τα funds». Ε και η φαντασία -να μην πω τη λέξη «μπουρδολογία» γιατί μπορεί να παρεξηγηθώ- έχει τα όριά της! Ακούσαμε: «Μόνο για τρεις μήνες η προστασία του ΣΥΡΙΖΑ». Στα ελληνικά είναι γραμμένο το κείμενο, του ΣΥΡΙΖΑ δεν είναι στα κινέζικα ή στα αραβικά, στα ελληνικά είναι. Και λένε πως προτείνει το κείμενο ότι εμείς άμεσα με πράξη νομοθετικού περιεχομένου θα αναστείλουμε για τρεις μήνες, ώστε σε αυτό το χρονικό διάστημα να έρθει η νομοθετική ρύθμιση από τη νέα κυβέρνηση.

Κυρίες και κύριοι του ΜέΡΑ25, άλλο η διαστρέβλωση, άλλο η διαφωνία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε πολύ ακόμα γιατί πρέπει να κάνω μια ανακοίνωση για τα παιδιά που είναι στα θεωρεία και θα φύγουν σε λίγο;

**ΤΡΥΦΩΝ ΑΛΕΞΙΑΔΗΣ:** Τελειώνω με μια φράση.

Το ΜέΡΑ25 ζητάει την ψήφο του Έλληνα πολίτη, αλλά κρύβεται πίσω από το ποια κυβέρνηση θα έχει η χώρα.

Και, μάλιστα, θα αναφερθώ σε αυτά που ακούστηκαν από τον Αρχηγό του ΜέΡΑ25 εδώ, που τον έχω αποκαλέσει ψεύτη μέσα στη Βουλή σε όσα κατήγγειλε για εμένα προσωπικά και τον έχω καλέσει να προσκομίσει τα σχετικά στοιχεία και δεν τολμάει να το κάνει μέχρι σήμερα και θα κλείσει η Βουλή σε λίγο και ο χαρακτηρισμός «ψεύτης» θα τον ακολουθεί, γιατί όταν λες μια κατηγορία, φέρνεις και τα στοιχεία.

Βαρύνεται, λοιπόν, και ο Αρχηγός του ΜέΡΑ25 με αυτά τα πολύ σημαντικά που είπε σήμερα και τα οποία μακάρι να καταλάβουν οι Έλληνες πολίτες. Είπε: «Τουλάχιστον αυτοί, η Νέα Δημοκρατία, είναι έντιμοι». Αυτοί είναι έντιμοι και εμείς είμαστε οι ανέντιμοι. Αυτά λέει το ΜέΡΑ25. Είπε, επίσης, ότι «γίνατε χειρότεροι». Αν το ΜέΡΑ25 και ο κ. Βαρουφάκης είτε ο κ. Μητσοτάκης είτε κάποιος άλλος από τη δεξιά πολυκατοικία ονειρεύονται να παραμείνουν στο Μαξίμου, μπορούν να το πουν με πιο ευγενικό τρόπο. Ο τρόπος που το κάνουν ωφελεί πολιτικά τον ΣΥΡΙΖΑ, κάνει κακό, όμως, στην προοδευτική παράταξη.

Εμείς θα κάνουμε ό,τι είναι δυνατόν για να έχουμε δικαιοσύνη παντού, για να μην έχουμε Πάτσηδες και Παπαθανάσηδες.

Ευχαριστώ πολύ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Αμφίκλειας Φθιώτιδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ο κ. Αρσένης, ως Κοινοβουλευτικός Εκπρόσωπος του ΜέΡΑ25, έχει τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ο ΣΥΡΙΖΑ μιλά για προστασία της πρώτης κατοικίας και φέρνει προστασία της πρώτης κατοικίας για τρεις μήνες και μετά φέρνει νομοθέτηση της ρύθμισης.

Στη ρύθμιση αυτή θα το επαναλάβω, γιατί φαίνεται ότι δεν το καταλαβαίνετε, φέρνει κέρδη στα funds της τάξης του δέκα φορές, οκτώ φορές κ.τ.λ., που είναι καθαρή κερδοσκοπία, με όρους που δεν θα μπορέσουν να ανταποκριθούν τα νοικοκυριά. Φέρνει στην ουσία και πάλι δήμευση της περιουσίας των νοικοκυριών και νομιμοποιεί τα κέρδη των funds, όπως ούτε η Νέα Δημοκρατία τόλμησε να κάνει.

Είναι μια ρύθμιση καθαρά υπέρ των funds. Δεν μιλάω για τη μακροχρόνια, όπου είναι πολλαπλάσια ακόμα τα κέρδη των funds.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Επίσης, επειδή αναφέρθηκε στο ότι είπαμε ποιοι είναι ανέντιμοι και ποιοι είναι έντιμοι, έντιμη είναι η Νέα Δημοκρατία, κύριοι του ΣΥΡΙΖΑ, στο ότι εξυπηρετεί τα funds. Ανέντιμοι είστε εσείς στο ότι προστατεύετε την πρώτη κατοικία, γιατί και οι δύο τα funds εξυπηρετείτε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο τώρα έχει ο κ. Βεσυρόπουλος, Υφυπουργός Οικονομικών, για να καταθέσει νομοτεχνικές βελτιώσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θέλω να καταθέσω νομοτεχνικές βελτιώσεις κυρίως διαδικαστικού χαρακτήρα.

Ευχαριστώ.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.214-216)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τον λόγο έχει ο κ. Βασίλειος - Νικόλαος Υψηλάντης εκ μέρους της Νέας Δημοκρατίας.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κυρία Πρόεδρε, ευχαριστώ.

Κυρίες και κύριοι συνάδελφοι, ακούμε προσεκτικά τον τελευταίο καιρό τον ΣΥΡΙΖΑ να επιδίδεται σε μια απέλπιδα προσπάθεια να μεταβάλει την άποψη της πλειοψηφίας των Ελλήνων, να μας θυμίσει πράγματα τα οποία, δυστυχώς, εκείνοι έκαναν και τα φέρνουν ότι εμείς φταίμε.

Θέλω να υπενθυμίσω τα εξής, μια που μιλάνε τώρα πάλι όψιμα για προτάσεις γύρω από την προστασία της πρώτης κατοικίας και όλα τα τοιαύτα. Μου θυμίζει εκείνους οι οποίοι έρχονται παραμονές για κάτι και πηγαίνουν και ζητάνε «κάντε αυτό για να μπορέσω να βρεθώ εκεί». Όμως, ο ΣΥΡΙΖΑ είναι εκείνος ο οποίος κατήργησε την προστασία από την πρώτη κατοικία τον Φεβρουάριο του 2019. Με τον ν.4354/2015 πωλήθηκαν τα δάνεια στα funds, έφερε τους ηλεκτρονικούς πλειστηριασμούς, σκοτάδι στην ενημέρωση των δανειοληπτών. Έγινε ιδιώνυμο αδίκημα η παρεμπόδιση των πλειστηριασμών. Κατάργησαν και καταρράκωσαν κάθε ελπίδα από τη μεσαία τάξη με την υπέρμετρη φορολογία.

Όλα αυτά, λοιπόν, έρχονται μετά από τέσσερα χρόνια δήθεν ότι τα έχει ξεχάσει ο ελληνικός λαός. Ε, δεν τα έχει ξεχάσει και γι’ αυτό είμαστε αποφασισμένοι μετά από το μεγάλο αυτό έργο της Κυβέρνησης του Κυριάκου Μητσοτάκη να προχωρήσουμε ενωμένοι δυνατά για την αυτοδύναμη Ελλάδα.

Μέσα σε αυτό, λοιπόν, το πλαίσιο, κυρίες και κύριοι συνάδελφοι, έχω την τιμή να μιλώ για το νομοσχέδιο αυτό, το οποίο είναι το προτελευταίο στη Βουλή της τετραετίας που διανύσαμε και το οποίο ενισχύει τις αρχές της διαφάνειας και της χρηστής διαχείρισης και της διοίκησης.

Στο πρώτο μέρος του τίθεται το πλαίσιο για τη διαχείριση και αξιοποίηση των πραγμάτων που δεσμεύονται, κατάσχονται ή δημεύονται από τις αρμόδιες διωκτικές αρχές στο πλαίσιο της διερεύνησης και της καταστολής εγκληματικών ενεργειών.

Ενσωματώνεται στο δίκαιό μας η οδηγία 2014/42 της Ευρωπαϊκής Ένωσης σχετικά με τη δέσμευση και τη δήμευση οργάνων και προϊόντων εγκλήματος στην Ευρωπαϊκή Ένωση. Στην ουσία εκσυγχρονίζονται οι διαδικασίες και επιδιώκεται η διαφάνεια στη διαχείριση και αξιοποίηση των εν λόγω στοιχείων.

Δημιουργείται Ηλεκτρονικό Μητρώο Δεσμευμένων, Κατασχεμένων και Δεσμευμένων Ειδών για την ενιαία παρακολούθηση και τη βέλτιστη διαχείρισή τους. Για το μητρώο αυτό έχει ήδη εξασφαλιστεί η χρηματοδότηση από το Ταμείο Ανάκαμψης και Ανθεκτικότητας και άμεσα ξεκινά η υλοποίησή του, όπως ανακοινώθηκε από το αρμόδιο Υπουργείο. Το μητρώο τίθεται υπό την κεντρική εποπτεία και τον συντονισμό του Υπουργείου Οικονομικών μέσω της Γενικής Διεύθυνσης του Σώματος Δίωξης Οικονομικού Εγκλήματος και σε αυτό θα έχουν πρόσβαση όλες οι διωκτικές και δικαστικές αρχές.

Το νομοσχέδιο παρέχει τη δυνατότητα διάθεσης κατασχεμένων σε δημόσιους φορείς για την κάλυψη των αναγκών τους, ενώ για την αξιοποίησή τους λαμβάνονται υπ’ όψιν ειδικές περιστάσεις, οι οποίες μπορεί να συντρέχουν, όπως, για παράδειγμα, ο σοβαρός κίνδυνος απαξίωσής τους.

Προβλέπεται και διαδικασία αποζημίωσης των εμπλεκομένων στην περίπτωση που το δικαστήριο διατάξει την εκ των υστέρων απόδοσή τους.

Ρυθμίζονται οι όροι για τη συνεργασία και τον συντονισμό του φορέα διαχείρισης με τις εισαγγελικές και δικαστικές αρχές και τις λοιπές δημόσιες αρχές.

Προβλέπεται η δημόσια κατάθεση με εντολή της δικαστικής αρχής των χρηματικών ποσών που δεσμεύονται ή κατάσχονται από την αρμόδια αρχή, το δικαιοδοτικό όργανο, στο Ταμείο Παρακαταθηκών και Δανείων και ορίζονται οι επιμέρους διαδικασίες διαχείρισης, αλλά και επιστροφής και απόδοσης των εν λόγω περιουσιακών στοιχείων.

Στο Δεύτερο Μέρος του νομοσχεδίου εισάγονται εθνικά εφαρμοστικά μέτρα για τον Κανονισμό 2021/2023, που αφορούν την Επιτροπή Κεφαλαιαγοράς ως την αρμόδια αρχή εξυγίανσης για τους κεντρικούς αντισυμβαλλόμενους και ρυθμίζουν την επιβολή κυρώσεων σε περίπτωση παραβίασης των διατάξεων του Κανονισμού.

Στο Τρίτο Μέρος του νομοσχεδίου εισάγονται εθνικά μέτρα εφαρμοστικά του Κανονισμού 2019/1238, σχετικά με τη θέσπιση πανευρωπαϊκού ατομικού συνταξιοδοτικού προϊόντος, όπου ο εν λόγω Κανονισμός θέτει τα θεμέλια για μια αποδοτική αγορά οικονομικά προσιτών και εθελοντικών επενδύσεων, οι οποίες θα συνδέονται με τη συνταξιοδότηση και των οποίων η διαχείριση θα μπορεί να γίνεται σε πανευρωπαϊκό επίπεδο.

Τέλος, στο Τέταρτο Μέρος του νομοσχεδίου περιλαμβάνονται διατάξεις, όπως η εναρμόνιση με την οδηγία 2015/849 στην κατεύθυνση ενίσχυσης της αποτελεσματικής αντιμετώπισης των κινδύνων νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας που αντιμετωπίζουν τα αρμόδια στελέχη των υπόχρεων προσώπων του ν.4557/2018.

Με την ενσωμάτωση στο εθνικό δίκαιο των σημείων 8 και 18 του άρθρου 1 της οδηγίας της Ευρωπαϊκής Ένωσης 2021/2118 δημιουργείται η υποχρέωση στα κράτη-μέλη για τον ορισμό του οργανισμού της οντότητας που εξουσιοδοτείται να διαπραγματεύεται και να συνάπτει συμφωνίες με την αντίστοιχη οντότητα που θα ορίσει άλλο κράτος-μέλος, πρώτον, για την προστασία των ζημιωθέντων έναντι ζημιών που προκαλούνται από αυτοκινητικά ατυχήματα που συμβαίνουν στο κράτος-μέλος διαμονής του στην περίπτωση της αφερεγγυότητας της ασφαλιστικής επιχείρησης και για την προστασία των ζημιωθέντων σε περίπτωση ζημιών λόγω αυτοκινητικών ατυχημάτων που συμβαίνουν σε κράτος-μέλος εκτός του κράτους-μέλους διαμονής τους στην περίπτωση της αφερεγγυότητας της ασφαλιστικής επιχείρησης.

Και στις δύο αυτές περιπτώσεις με την προτεινόμενη ρύθμιση για εμάς το επικουρικό κεφάλαιο είναι στην εθνική έννομή μας τάξη, ο οργανισμός αποζημίωσης της χώρας μας που εξουσιοδοτείται να διαπραγματεύεται και να συνάπτει τις συμφωνίες. Εισάγεται, επίσης, στον ν.4972/22 το Κεντρικό Μητρώο Πιστώσεων.

Κυρίες και κύριοι συνάδελφοι, πολλές ώρες διανύσαμε όλοι μαζί, καθένας υπερασπιζόμενος τις δικές του θέσεις, τις δικές του πολιτικές. Ήταν πολιτικές από την πλευρά τη δική μας οι οποίες έκαναν τη χώρα μας από παράδειγμα προς αποφυγή σε παράδειγμα που το ακολουθεί όλος ο κόσμος και έχουμε πάρει τα εύσημα σε περιόδους δύσκολες και πρωτοφανείς.

Το ίδιο πιστεύουμε και πιστεύω και εγώ προσωπικά ότι έπραξα για τη δική μου την περιοχή, για τα Δωδεκάνησα, με συνείδηση, με αυτογνωσία και κυρίως σταθμίζοντας και τα εθνικά μας συμφέροντα αλλά και τα τοπικά συμφέροντα.

Με αυτές τις σκέψεις και με συγκίνηση θα έλεγα ότι και αυτό το νομοσχέδιο είναι μια μεταρρυθμιστική πραγματικά χροιά από πλευράς του κράτους μας τόσο σε εθνικό όσο και σε ενωσιακό επίπεδο και δεν υπάρχει άλλη λέξη παρά το ότι και θα το υπερψηφίσω και καλώ, βέβαια και τις άλλες πλευρές, εκείνες οι οποίες κατέθεσαν επιφυλάξεις, κύριε Υπουργέ, να υπερψηφίσουν αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Και τον λόγο έχει ο κ. Καββαδάς εκ μέρους της Νέας Δημοκρατίας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κλείνει ο κατάλογος των ομιλητών, κυρία Πρόεδρε;

**ΠΡΟΕΔΡΕΥΟΥΣΑ (Σοφία Σακοράφα):** Ναι, κύριε συνάδελφε.

Ορίστε, κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση θα υλοποιεί μέχρι την τελευταία ημέρα της θητείας της το μεταρρυθμιστικό της έργο και ταυτόχρονα θα αξιοποιεί όλα τα νέα δεδομένα που συνδέονται με τον διαθέσιμο δημοσιονομικό χώρο, προκειμένου να λαμβάνει ουσιαστικά μέτρα στήριξης, στοχευμένα μέτρα στήριξης, όπως η αύξηση των αναπηρικών επιδομάτων κατά 8% που ανακοίνωσε ο Πρωθυπουργός. Σε όσους κατακρίνουν το συγκεκριμένο μέτρο και το χαρακτηρίζουν μέτρο προεκλογικού χαρακτήρα οφείλω να πω ότι αυτή η Κυβέρνηση έλαβε ανάλογα μέτρα στήριξης των πολιτών σε ουδέτερο πολιτικό χρόνο και κυρίως από την πρώτη μέρα της θητείας της έχει εφαρμόσει μία συνεπή προς τις εξαγγελίες της πολιτική μείωσης των φόρων.

Ο Αρχηγός της Αξιωματικής Αντιπολίτευσης είναι αυτός που πλειοδοτεί στις εξαγγελίες και υποσχέσεις χωρίς αντίκρισμα. Όμως, το 2023 δεν είναι 2015. Οι πολίτες πλέον γνωρίζουν, αποτιμούν την αξιοπιστία όλων και η αξιοπιστία της Αξιωματικής Αντιπολίτευσης βρίσκεται σε πολύ χαμηλό επίπεδο. Είναι πραγματικά οξύμωρο να μιλούν για τους πλειστηριασμούς αυτοί που κατάργησαν την προστασία της πρώτης κατοικίας, αυτοί που έβαλαν τα funds στη διαχείριση των κόκκινων δανείων, αφού πρώτα αποδυνάμωσαν στον απόλυτο βαθμό το τραπεζικό σύστημα.

Υπενθυμίζω ότι η κυβέρνηση του ΣΥΡΙΖΑ ήταν αυτή που νομοθέτησε την εφαρμογή των ηλεκτρονικών πλειστηριασμών τον Μάιο του 2017. Ψήφισε νομοθετική ρύθμιση τον Δεκέμβριο του 2017 για την αυτεπάγγελτη δίωξη και αυτόφωρη διαδικασία για όσους εμποδίζουν ηλεκτρονικούς πλειστηριασμούς και βάσει της οποίας άσκησε δίωξη στον πρώην σύντροφό τους, τον κ. Λαφαζάνη.

Προχώρησε στην οριζόντια κατάργηση της προστασίας της πρώτης κατοικίας τον Φεβρουάριο του 2019 και ακόμα πιο οξύμωρο είναι να ακούμε τον ΣΥΡΙΖΑ να μιλάει για τον ΕΝΦΙΑ, τον ΣΥΡΙΖΑ που είχε υποσχεθεί την κατάργησή του και τελικά τον αύξησε μέσα από την αύξηση του συμπληρωματικού φόρου.

Αντίθετα, η Κυβέρνηση της Νέας Δημοκρατίας έχει φτιάξει ένα ολόκληρο πλέγμα για τη ρύθμιση των οφειλών και την προστασία της κύριας κατοικίας που είναι στην υπηρεσία κάθε πολίτη. Και βέβαια, η Κυβέρνηση της Νέας Δημοκρατίας είναι αυτή που μείωσε τον ΕΝΦΙΑ και μάλιστα δύο φορές, με τη συνολική μείωση να φτάνει το 35%.

Δεν έχουμε υποστεί συλλογική αμνησία σε αυτόν τον τόπο. Θυμόμαστε όλοι πολύ καλά και κυρίως θυμούνται οι πολίτες.

Κυρίες και κύριοι συνάδελφοι, η Κυβέρνηση φέρνει σήμερα προς συζήτηση και ψήφιση ένα νομοσχέδιο που μεταρρυθμίζει και καθιστά περισσότερο αποτελεσματικό και διαφανές το θεσμικό πλαίσιο για τη διαχείριση των κατασχεμένων και των δημευμένων περιουσιακών στοιχείων που προέρχονται από εγκληματικές δραστηριότητες. Ουσιαστικά διαμορφώνεται ένα ενιαίο πλαίσιο για την ανάκτηση και διαχείριση των δεσμευμένων, των κατασχεμένων και των δημευμένων περιουσιακών στοιχείων που προέρχονται από παράνομες δραστηριότητες, προκειμένου να αξιοποιηθούν για κοινωνικούς σκοπούς ή για την αποζημίωση των θυμάτων. Αυτό επιτυγχάνεται μέσα από τις ευέλικτες διαδικασίες ανάκτησης και διαχείρισης αυτών των περιουσιακών στοιχείων υπό την εποπτεία του φορέα διαχείρισης και με τη συνδρομή ενός ηλεκτρονικού μητρώου, του Κεντρικού Μητρώου Διαχείρισης Δεσμευμένων, Κατασχεμένων και Δημευμένων Περιουσιακών Στοιχείων.

Οι συγκεκριμένες διατάξεις είναι σύστοιχες με την ευρωπαϊκή οδηγία 2014/42 που έχει ήδη ενσωματωθεί στην έννομη τάξη πολλών χωρών-μελών της Ευρωπαϊκής Ένωσης. Ουσιαστικά για τη διαχείριση και αξιοποίηση αυτών των περιουσιακών στοιχείων θα υπάρξει μία ενιαία και κεντρική διαχείριση σε εθνικό επίπεδο. Θα υπάρχει συντονισμός, διαφάνεια, ενώ θα αυξηθούν και τα δημόσια έσοδα.

Παράλληλα, μέσα από την παραχώρηση δημευμένων περιουσιακών στοιχείων επωφελούνται ευπαθείς κοινωνικές ομάδες και δημόσιες υπηρεσίες. Δίνεται, επίσης, η δυνατότητα στο δημόσιο να εκποιεί δημευμένα κινητά περιουσιακά στοιχεία που έχουν περιέλθει στην κυριότητά του με αμετάκλητη δικαστική απόφαση. Με την ίδια διαδικασία το Δημόσιο μπορεί να τα διαθέτει και για κοινωφελείς σκοπούς.

Στο νομοσχέδιο εμπεριέχονται διατάξεις, όπως η δημόσια κατάθεση με εντολή της δικαστικής αρχής των χρηματικών ποσών που δεσμεύονται ή κατάσχονται από την αρμόδια αρχή ή το δικαιοδοτικό όργανο στο Ταμείο Παρακαταθηκών και Δανείων και η δημιουργία έντοκου καταθετικού λογαριασμού στο Ταμείο Παρακαταθηκών και Δανείων που τελεί υπό την αποκλειστική διαχείριση του φορέα διαχείρισης και διατηρεί τα ποσά αυτά σε ξεχωριστούς υπολογαριασμούς ανά δικαιούχο, ύποπτο, κατηγορούμενο, ή υπόθεση. Αυτό γίνεται προκειμένου να επιτευχθεί η ενιαία παρακολούθηση των χρηματικών ποσών και των πάσης φύσεως προσόδων.

Κυρίες και κύριοι συνάδελφοι, σε ενάμιση περίπου μήνα οι πολίτες θα κληθούν να αποφασίσουν για το μέλλον της χώρας. Είναι μια κρίσιμη επιλογή, συνδέεται με την πολιτική και οικονομική σταθερότητα της χώρας που με τόσο κόπο αποκαταστάθηκε τα τελευταία τέσσερα χρόνια.

Η σταθερότητα αυτή στηρίχθηκε σε δύο πυλώνες, πρώτον, σε μέτρα ενίσχυσης του εισοδήματος και μείωσης φόρων και δεύτερον, σε κίνητρα ενίσχυσης της επιχειρηματικότητας και των επενδύσεων. Μειώσαμε ή καταργήσαμε πάνω από πενήντα φόρους που βαραίνουν τις πλάτες των φορολογουμένων. Καταργήσαμε την εισφορά αλληλεγγύης, μειώσαμε τους φορολογικούς συντελεστές για φυσικά και νομικά πρόσωπα, την προκαταβολή φόρου, τις ασφαλιστικές εισφορές κατά τέσσερις μονάδες. Ο ΦΠΑ μειώθηκε σε διάφορα αγαθά και υπηρεσίες από 24% σε 13% ή 6%. Καταργήθηκε η φορολόγηση για τις γονικές παροχές έως 800.000 ευρώ. Και βέβαια, είναι οι δύο μεγάλες εμβληματικές παρεμβάσεις της Κυβέρνησης για την αύξηση του κατώτατου μισθού από τα 650 ευρώ στα 780 ευρώ και την αύξηση κατά 7,75% των συντάξεων για ένα εκατομμύριο εξακόσιες χιλιάδες συνταξιούχους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κοντά σε αυτά, εκατομμύρια πολίτες στηρίχθηκαν με εφάπαξ ενισχύσεις όπως τα 200 ευρώ έως 300 ευρώ στους συνταξιούχους και τα 250 ευρώ σε 2,3 εκατομμύρια ευάλωτους συμπολίτες μας -τελειώνω, κυρία Πρόεδρε- με αύξηση δεκαεννιά συνολικά επιδομάτων, με μέτρα ύψους άνω των 55 δισεκατομμυρίων ευρώ για την πανδημία, την ενεργειακή και πληθωριστική κρίση.

Όλα αυτά έκαναν την Ελλάδα πρωταθλήτρια ανάπτυξης, καθώς η οικονομία μας αναπτύσσεται με διπλάσιο ρυθμό από τον ευρωπαϊκό μέσο όρο. Όλα αυτά τα πεπραγμένα της Κυβέρνησης, η μείωση των φόρων, η σταθερή αναπτυξιακή πορεία της οικονομίας, που είναι πλέον κεκτημένα της ελληνικής κοινωνίας, δεν πρέπει να τεθούν σε κίνδυνο.

Η Νέα Δημοκρατία διεκδικεί μία ισχυρή και καθαρή εντολή για να συνεχίσει την πολιτική των μεταρρυθμίσεων, των μεγάλων αλλαγών, της μείωσης των φόρων, της ανάπτυξης και της ενίσχυσης των Ενόπλων Δυνάμεων, αλλά και του διεθνούς ρόλου της χώρας.

Η Κυβέρνησή μας, η Κυβέρνηση του Κυριάκου Μητσοτάκη, διεκδικεί μια δεύτερη τετραετία για να συνεχίσει να οδηγεί τη χώρα με σίγουρα βήματα στο μέλλον, για να υλοποιήσει τα έργα που έχει δρομολογήσει στη χώρα -αλλά και στο νησί μου τη Λευκάδα- και είμαι βέβαιος ότι οι πολίτες θα μας τη δώσουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκατρείς μαθητές και μαθήτριες και δύο εκπαιδευτικοί συνοδοί από το Δημοτικό Σχολείο Μαλώνας Ρόδου.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαοκτώ μαθητές και μαθήτριες και δύο εκπαιδευτικοί συνοδοί από το Δημοτικό Σχολείο Ροδίων Παιδεία.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η Κοινοβουλευτική Εκπρόσωπος της Νέας Δημοκρατίας, κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η Βουλή συζητά σήμερα -και θα ψηφίσει- ένα από τα τελευταία νομοσχέδια πριν τη διάλυσή της, ένα νομοσχέδιο που αφορά τα δημόσια έσοδα, τη διαφάνεια και τη λογοδοσία, καθώς δημιουργείται ένα ενιαίο πλαίσιο για την ανάκτηση και διαχείριση δεσμευμένων και κατασχεμένων περιουσιακών στοιχείων, τα οποία προέρχονται από εγκληματικές δραστηριότητες.

Διαφάνεια, λογοδοσία! Και ομολογώ ότι άκουσα με πολύ ενδιαφέρον στις επιτροπές τον εισηγητή του ΣΥΡΙΖΑ, τον κ. Τρύφωνα Αλεξιάδη, να επιχειρεί να συγκρίνει και να συμψηφίσει την εποχή που ο ΣΥΡΙΖΑ το 2019 έχοντας προκηρύξει εκλογές έφερνε νομοσχέδια στη Βουλή, με τα νομοσχέδια που φέρνει η Κυβέρνησή μας σήμερα. Είπατε πολλά για ορθή νομοθέτηση και άλλα τέτοια.

Να συνεννοηθούμε, κύριε συνάδελφε. Συγκρίνετε το νομοσχέδιο αυτό που συζητούμε και θα ψηφίσουμε σήμερα, με τους Ποινικούς Κώδικες που η κυβέρνησή σας, η κυβέρνηση του ΣΥΡΙΖΑ, έσπευσε να ψηφίσει πριν διαλυθεί η Βουλή το 2019 και ρωτάτε, μάλιστα, αν έχουμε μετανιώσει για την κριτική που σας κάναμε τότε; Έχει καμμία σχέση, κυρίες και κύριοι του ΣΥΡΙΖΑ, αυτό το νομοσχέδιο με την αλλαγή των ποινικών κωδίκων που έγινε λίγο πριν κλείσει η Βουλή, αλλαγή που επέφερε τροποποίηση πολλών αδικημάτων από κακουργήματα, σε πλημμελήματα; Τροποποιήσεις που στη συνέχεια έτρεχε να μαζέψει η Κυβέρνηση της Νέας Δημοκρατίας και του Κυριάκου Μητσοτάκη, καθώς είχε διαπιστωθεί απ’ όλους το πόσο εγκληματικά λανθασμένες ήταν αυτές οι αλλαγές;

Ξεχάσατε -γιατί μας τα είπατε πολλά για την ορθή νομοθέτηση- ότι με διαδικασία του κατεπείγοντος το 2019, ενώ είχαν προκηρυχθεί εκλογές, ψηφίστηκαν χίλια άρθρα -χίλια άρθρα!- σε μια συνεδρίαση; Ξεχάσατε ότι με εκείνες τις αλλαγές μετατρέψατε από κακούργημα σε πλημμέλημα τη δωροδοκία;

Θα σας τα θυμίσω, όχι μόνο εγώ, αλλά θα σας τα θυμίσει, κυρίες και κύριοι του ΣΥΡΙΖΑ, ξανά, ο πρώην Υπουργός Δικαιοσύνης σας, ο κ. Σταύρος Κοντονής, που τώρα βεβαίως κατεβαίνει υποψήφιος με το ΠΑΣΟΚ στη Ζάκυνθο.

Επιχειρείτε να κάνετε συμψηφισμούς όταν, λίγο πριν κλείσει η Βουλή το 2019, η Βουλευτής του ΣΥΡΙΖΑ, η κ. Θεοπεφτάτου, κατέθεσε δύο τροπολογίες -επειδή έγινε για τις υπουργικές τροπολογίες ο λόγος, με έκθεση του Γενικού Λογιστηρίου του Κράτους-που η μία αφορούσε το ύψος, από ένα 1,60 σε 2,00 και την κλίση της στέγης στα σπίτια της εκλογικής της περιφέρειας στην Κεφαλονιά, σε μια κύρωση Συμφωνίας Ελλάδας – Αζερμπαϊτζάν;

Με συγχωρείτε, κυρίες και κύριοι του ΣΥΡΙΖΑ, αλλά αυτή και μόνο η στάση σας δείχνει ότι εξακολουθείτε να είστε αδιόρθωτοι, να μην μαθαίνετε από τα λάθη σας και με περισσό θράσος να θεωρείτε ότι οι Έλληνες έπαθαν αμνησία και δεν θυμούνται τα έργα και τις ημέρες σας. Και μάλλον αυτή η αίσθηση, πως είμαστε όλοι λωτοφάγοι, κατατρέχει το κόμμα της Αξιωματικής Αντιπολίτευσης, από την ηγεσία του μέχρι το τελευταίο στέλεχος. Μόνο έτσι, προφανώς, μπορεί να εξηγηθεί και να δικαιολογηθούν τα όσα είπε ο Αλέξης Τσίπρας στην παρουσίαση του προγράμματος για τα κόκκινα δάνεια και την προστασία της πρώτης κατοικίας.

Τα είπε αναλυτικά και ο προλαλήσας συνάδελφος: Οι άνθρωποι που νομοθέτησαν τους ηλεκτρονικούς πλειστηριασμούς, που επέτρεψαν στα funds να αγοράσουν χιλιάδες κόκκινα δάνεια από τις τράπεζες, οι άνθρωποι που κυνηγούσαν και έστελναν στα δικαστήρια τον πρώην σύντροφό τους -για να μην ξεχνιόμαστε- τον κ. Παναγιώτη Λαφαζάνη όταν προσπαθούσε να αποτρέψει πλειστηριασμούς πρώτης κατοικίας, έρχονται σήμερα, σαν να μην συνέβη τίποτα απ’ όλα αυτά, για να μας παρουσιάσουν ένα νέο Πρόγραμμα Θεσσαλονίκης, που έχει τίτλο, μάλλον, «Μοιράζω σπίτια, μοιράζω οικόπεδα. Ελάτε πάρτε, κόσμε» ελπίζοντας και πιστεύοντας ότι θα εξαπατήσουν για ακόμη μια φορά τους πολίτες, που θυμούνται, βεβαίως, την περίφημη σεισάχθεια του 2014 που, δυστυχώς, μετατράπηκε σε ένα τρίτο δυσβάσταχτο αχρείαστο μνημόνιο ύψους 100 δισεκατομμυρίων ευρώ με φόρους, φόρους, φόρους, ασφαλιστικές εισφορές και πάει λέγοντας;

Και μετά αναρωτιέστε κι εσείς και η Εκπρόσωπος Τύπου σας γιατί δεν ανεβαίνει ο ΣΥΡΙΖΑ στις δημοσκοπήσεις και μήπως δεν φταίτε εσείς, που στραβά αρμενίζετε, αλλά φταίει ο γιαλός που είναι στραβός. Δεν είναι στραβός ο γιαλός. Η πορεία σας είναι στρεβλή, κυρίες και κύριοι του ΣΥΡΙΖΑ, και θα πάρω από την επικαιρότητα των τελευταίων ημερών δύο, τρία παραδείγματα πολύ διαφωτιστικά.

Πρώτο παράδειγμα: Τα επαναλαμβανόμενα fake news για τη δήθεν ιδιωτικοποίηση του νερού. Απέναντι στις συνεχείς δημόσιες δεσμεύσεις και ξεκάθαρες δηλώσεις του Πρωθυπουργού και των αρμόδιων Υπουργών ότι το νερό είναι και θα παραμείνει δημόσιο αγαθό, ο ΣΥΡΙΖΑ εφαρμόζει τη γνωστή τακτική «πες, πες, πες στο τέλος κάτι θα μείνει» και το ακόμη πιο ενδιαφέρον και προκλητικό είναι ότι μιλάει ο ΣΥΡΙΖΑ για την ιδιωτικοποίηση του νερού, όταν είναι αυτός που έβαλε και την ΕΥΔΑΠ και την ΕΥΑΘ στο Υπερταμείο για ενενήντα εννέα χρόνια.

Παράδειγμα δεύτερο, που δείχνει ότι στραβά αρμενίζετε: Η αδιανόητη στάση που επέδειξε το κόμμα σας στην περίφημη, τροπολογία προκειμένου να μην υπάρξουν κοινοτικά κονδύλια που θα συνδράμουν στην κατασκευή του φράχτη στον Έβρο. Αφού ο κ. Παπαδημούλης εισηγήθηκε αυτή την τροπολογία στην αρμόδια επιτροπή του Ευρωκοινοβουλίου, στη συνέχεια μάς κουνούσε το δάχτυλο που του κάναμε κριτική και φυσικά μετά ακολούθησαν τα στελέχη του ΣΥΡΙΖΑ, με μια πανσπερμία τοποθετήσεων και δηλώσεων. Άλλοι μας έλεγαν ότι θα συνεχίσουν την επέκταση του φράχτη, άλλοι ότι θα τη σταματήσουν, άλλοι ότι θα την κάνουν σημειακά όπου χρειάζεται, και άλλοι ότι ο φράχτης δεν προστατεύει και ότι κακώς φτιάχτηκε. Τρικυμία εν κρανίω, δηλαδή, ξεχνώντας με προκλητικό τρόπο πόσο σημαντικό ρόλο έπαιξε ο φράχτης στην αποτροπή της εισβολής χιλιάδων εργαλειοποιημένων μεταναστών από την Τουρκία το Μάρτιο του 2020, ξεχνώντας πόσο σημαντικός ήταν στην εμπέδωση της ασφάλειας και της θωράκισης της χώρας.

Παράδειγμα τρίτο: Η τοποθέτηση στα ψηφοδέλτια του ΣΥΡΙΖΑ ενός -υποτίθεται- αντισυστημικού καλλιτέχνη, του Μιθριδάτη, για να φέρει -λέει- νεανικές ψήφους στο κόμμα της Αξιωματικής Αντιπολίτευσης.

Ο κοινωνικά ευαίσθητος ΣΥΡΙΖΑ, το κόμμα που με το παραμικρό βγάζει πύρινες ανακοινώσεις του τομέα δικαιωμάτων του, τώρα έχει καταπιεί τη γλώσσα του απέναντι στον ορυμαγδό σεξιστικών και ομοφοβικών σχολίων του Μιθριδάτη -ντρέπομαι και να τα διαβάσω, όχι να τα αναφέρω- που έκανε τα προηγούμενα χρόνια και που κατακλύζουν αυτές τις μέρες τα μέσα κοινωνικής δικτύωσης. Και δικαιολογείτε, βεβαίως, αυτή τη χυδαιότητα ως χιούμορ και σάτιρα, λέει.

Πραγματικά, κυρίες και κύριοι του ΣΥΡΙΖΑ, όταν διάβασα για τη συμμετοχή του συγκεκριμένου ανθρώπου στα ψηφοδέλτιά σας, νόμιζα ότι ήταν πρωταπριλιάτικο ψέμα. Είπα «Δεν μπορεί. Αποκλείεται». Κι όμως, για τον ΣΥΡΙΖΑ, δυστυχώς, μπορεί. Και πραγματικά, ξέρετε, αναρωτιέμαι κυρίως πώς θα νιώθουν οι γυναίκες Βουλευτές του ΣΥΡΙΖΑ αν αύριο στην επόμενη Βουλή θα κάθονται στα ίδια έδρανα με τον συγκεκριμένο καλλιτέχνη που έχει εκφραστεί για τη γυναίκα με αυτόν τον χυδαίο, τον απαξιωτικό, τον σεξιστικό και ομοφοβικό τρόπο. Όμως, προφανώς, πάνω και από το περιθώριο, πάνω και από τη χυδαιότητα, πάνω και από τον σεξισμό, ο ΣΥΡΙΖΑ βάζει την κομματική σκοπιμότητα και το εκλογικό κέρδος και αποδεικνύει ότι τα μεγάλα λόγια για τα δικαιώματα είναι απλά «μεγάλα λόγια».

Εγώ, όμως, δεν θα δεχτώ ποτέ ότι τα σεξιστικά σχόλια του υποψηφίου σας εναντίον των γυναικών είναι απλά σάτιρα και χιούμορ, γιατί προφανώς το δηλητήριο του «Πολακισμού» έχει επηρεάσει και αλλοιώσει τη συμπεριφορά πολλών από εσάς, κυρίες και κύριοι του ΣΥΡΙΖΑ.

Επέλεξα να αναφερθώ σε δύο-τρία θέματα των τελευταίων ημερών, δύο-τρία παραδείγματα που δείχνουν, όμως, ανάγλυφα και παραστατικά ότι το κόμμα της Αξιωματικής Αντιπολίτευσης δεν αλλάζει. Βαθιά ιδεοληπτικό θεωρεί ότι κατέχει την απόλυτη αλήθεια, πιστεύει ότι η δική του διακυβέρνηση ήταν ο παράδεισος –το είπε η κ. Ελευθεριάδου- και ό,τι προηγήθηκε και ό,τι θα ακολουθήσει είναι η κόλαση. Διακατέχεται δυστυχώς –και αυτό είναι και το πιο επικίνδυνο- από τη νοοτροπία του περίφημου συνθήματος του 2015 «Ή τους τελειώνουμε ή μας τελειώνουν», που θεωρεί ότι όποιος δεν είναι μαζί μας είναι εχθρός μας.

Αυτήν την περιφρόνηση σε οτιδήποτε διαφορετικό από εσάς την περιέγραψε με τον πιο γλαφυρό τρόπο χθες το βράδυ η Εκπρόσωπος Τύπου του κόμματός σας, η κ. Τσαπανίδου, η οποία είπε σε συνέντευξή της ότι αν χάσει ο ΣΥΡΙΖΑ στις εκλογές, δεν θα φταίει ο ίδιος, αλλά οι πολίτες γιατί παραπλανήθηκαν από την προπαγάνδα της Κυβέρνησης, λέει. Και σε ένα κρεσέντο πολιτικής και κομματικής ωραιοπάθειας προσέθεσε ότι είναι τόσο ωραίο το πρόγραμμα του ΣΥΡΙΖΑ που πραγματικά μόνο λόγω παραπλάνησης των πολιτών θα μπορούσε να χάσει τις εκλογές.

Ωραία άποψη έχετε εκεί στον ΣΥΡΙΖΑ και για τη νοημοσύνη των Ελλήνων πολιτών και για τη λαϊκή κυριαρχία! Δεν ξέρω αν αυτό είναι ένα έτοιμο ήδη ή μάλλον υπό διαμόρφωση αφήγημα ήττας, κυρίες και κύριοι του ΣΥΡΙΖΑ!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δύο λεπτά, κυρία Πρόεδρε, με την ανοχή σας.

Μόνο που θα πρέπει μάλλον να το διορθώσετε λίγο. Δεν φταίνε οι πολίτες που θα χάσει τις εκλογές ο ΣΥΡΙΖΑ. Φταίτε εσείς, φταίνε τα ψέματά σας, οι ιδεοληψίες σας, η εμπάθειά σας, φταίει το ότι θεωρείτε τους Έλληνες τόσο αφελείς, που πιστεύετε ότι μπορούν να δεχτούν με ένα άλλο περιτύλιγμα τα ίδια ανέφικτα σχέδια και προγράμματα που τους σερβίρατε το 2015.

Όμως, κυρίες και κύριοι συνάδελφοι, το 2023 δεν είναι ευτυχώς 2015. Οι πολίτες σάς έμαθαν, κρίνουν και σας καταψήφισαν. Και σήμερα έχουν ένα ισχυρό μέτρο σύγκρισης με την Κυβέρνηση του Κυριάκου Μητσοτάκη και της Νέας Δημοκρατίας, μιας κυβέρνησης που κλήθηκε να κυβερνήσει αντιμετωπίζοντας ένα μπαράζ πρωτόγνωρων παγκόσμιων συθέμελων κρίσεων. Κι όμως, με τα λάθη μας και με τις παραλείψεις μας δεν ξεγελάσαμε και δεν προδώσαμε τους πολίτες. Η Κυβέρνηση της Νέας Δημοκρατίας ποτέ δεν πρόδωσε τις βασικές της αρχές και τη συμφωνία αλήθειας που υπέγραψε με τους πολίτες το 2019. Μέσα σε ένα σκηνικό παγκόσμιας οικονομικής ανατροπής και διεθνών προκλήσεων καταφέραμε να υλοποιήσουμε το πρόγραμμά μας, να μειώσουμε πενήντα φόρους και ασφαλιστικές εισφορές, να αυξήσουμε τρεις φορές τον κατώτατο μισθό, να αυξήσουμε μετά από τόσα χρόνια τις συντάξεις, να μειώσουμε την ανεργία, να φέρουμε επενδύσεις, να σηκώσουμε τη χώρα σε διπλωματικό και γεωστρατηγικό επίπεδο, να θωρακίσουμε αποτελεσματικά την άμυνα αυτής της χώρας, να δημιουργήσουμε στη χώρα ένα μεγάλο ρεύμα του πραγματικού εκσυγχρονισμού και του υπεύθυνου πατριωτισμού με εθνική σιγουριά και όχι με παλινδρομήσεις και ψέματα σε θολά νερά.

Γι’ αυτό, κυρία Τσαπανίδου, ο ΣΥΡΙΖΑ θα χάσει τις εκλογές, όχι γιατί θα παραπλανηθούν οι πολίτες, αλλά γιατί εσείς δεν θα καταφέρετε να τους παραπλανήσετε και να αντιστρέψετε την πραγματικότητα και την προοπτική. Το βράδυ της 21ης Μαΐου καλό είναι να αναζητήσετε στο κόμμα σας και στον καθρέφτη σας τα αίτια της ήττας.

Κλείνοντας, θέλω να κάνω και μια αναφορά. Σήμερα είναι ουσιαστικά 6 Απριλίου, η μέρα που γιορτάζουμε ύστερα από τη σχετική νομοθέτηση αυτής της Κυβέρνησης –που δείχνει και τον ιστορικό και τον αξιακό της κώδικα- την αναγνώριση της 6ης Απριλίου ως Ημέρας Μνήμης του Θρακικού Ελληνισμού, του «μαύρου Πάσχα» των Θρακών. Ήταν ένα αίτημα διαχρονικό που η Κυβέρνηση της Νέας Δημοκρατίας έφερε και έκανε νόμο του κράτους.

Οφείλω ξανά από αυτό το Βήμα, όπως και όλοι οι Βουλευτές που υποστηρίξαμε το συγκεκριμένο δίκαιο και κατοχυρωμένο ιστορικά αίτημα, να ευχαριστήσουμε την πολιτική ηγεσία του Υπουργείου Εσωτερικών και τον κ. Γεραπετρίτη που έτειναν ευήκοον ους και έγινε η αναγνώριση της 6ης Απριλίου ως ημέρας του Θρακικού Ελληνισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Θα ξεκινήσω την παρέμβασή μου με μια σύντομη αναφορά στο άρθρο 1 της συγκεκριμένης τροπολογίας όπου έχει γίνει πολλαπλή συζήτηση, κύριε Υπουργέ. Αυτό το άρθρο πρέπει να διορθωθεί, να τροποποιηθεί και να περιλαμβάνει όλους τους εργαζόμενους οι οποίοι έχουν προσωπική διαφορά στο Υπουργείο Οικονομικών, αλλά και στο Υπουργείο Ανάπτυξης, όπως για παράδειγμα με τη ΜΟΔ, γιατί ανησυχούν οι εργαζόμενοι στη ΜΟΔ ότι δεν τους καλύπτει όλους. Άρα, κατά τη γνώμη τους πρέπει να συμπληρωθεί, αφού έχουν διοριστεί, μεταταχθεί ή μετακινηθεί μέχρι τις 31-3-2023. Και αυτό πρέπει να το δείτε και να έρθει άμεσα αυτή η διαφοροποίηση. Διαφορετικά, εμείς λέμε ότι έτσι όπως είναι διατυπωμένη η τροπολογία, δεν μπορούμε να την ψηφίσουμε, αν δεν υπάρξουν οι συγκεκριμένες διορθώσεις που ζητούν οι εργαζόμενοι.

Ένα δεύτερο σημείο είναι το εξής: Επί της ουσίας τη συζήτηση στη σημερινή Ολομέλεια απασχόλησε η υπόθεση ιδιωτικού χρέους και διαχείρισης κόκκινων δανείων. Ιδιωτικό χρέος, βεβαίως, δεν είναι μόνο τα κόκκινα δάνεια. Είναι και τα χρέη που έχουν τα λαϊκά στρώματα στην εφορία και στα ασφαλιστικά ταμεία, στους δήμους και αλλού. Άρα, λοιπόν, πρέπει να το δούμε συνολικά.

Όμως, από όσους τοποθετήθηκαν έστω και αποσπασματικά για τα κόκκινα στεγαστικά δάνεια στις τράπεζες, κανείς τους –μα, κανείς τους στην κυριολεξία- δεν ανέφερε τις αιτίες, δηλαδή για ποιον λόγο οδηγήθηκαν στην υπερχρέωση τα λαϊκά νοικοκυριά. Για ποιον λόγο δεν μπορούν να εξυπηρετήσουν τα δάνεια τα οποία είχαν πάρει, δεν μπορούν να πληρώσουν την εφορία, τους φόρους ή τις ασφαλιστικές τους εισφορές στα ασφαλιστικά ταμεία οι αυτοαπασχολούμενοι επαγγελματίες, οι βιοπαλαιστές αγρότες; Γιατί σε αυτό το κομμάτι το οποίο είναι το κυρίαρχο, το βασικό, η αιτία της υπερχρέωσης, δεν αναφέρθηκε κανείς απολύτως; Διότι όλα αυτά τα κόμματα έχουν βάλει το χέρι τους στο να οδηγηθεί η κατάσταση σε αυτό το σημείο. Και τι σημαίνει αυτό; Όλα αυτά τα κόμματα –Νέα Δημοκρατία, ΣΥΡΙΖΑ, ΠΑΣΟΚ- εξαπέλυσαν μια ολομέτωπη επίθεση απέναντι στο βιοτικό επίπεδο των λαϊκών στρωμάτων με μειώσεις στους μισθούς και στις συντάξεις, με κατάργηση του δέκατου τρίτου και δέκατου τέταρτου μισθού και της δέκατης τρίτης και δέκατηςτέταρτης σύνταξης για τους δημόσιους υπαλλήλους και τους συνταξιούχους. Ήταν μία σφοδρότατη επίθεση απέναντι σε αυτούς, με αποτέλεσμα να χάσουν πάνω από το 30% τα λαϊκά εισοδήματα και μέχρι σήμερα, δεκατρία χρόνια μετά, να μην τα έχουν αναπληρώσει ακόμη, παρά τους υψηλούς ρυθμούς ανάπτυξης.

Πάνω σ’ αυτά τα λεηλατημένα εισοδήματα ήρθαν και επέβαλαν τα ίδια κόμματα –Νέα Δημοκρατία, ΣΥΡΙΖΑ, ΠΑΣΟΚ- νέα φοροεπιδρομή, για να μπορέσει να ικανοποιηθεί ο στόχος της Ευρωπαϊκής Ένωσης για δημοσιονομική εξυγίανση.

Άρα, πρώτον, και τους λεηλατείς τα εισοδήματα και εξαπολύεις φοροεπιδρομή, για να φθάσουμε σε αυτό το σημείο της υπερχρέωσης. Και δεύτερον, με τον νόμο Κατρούγκαλου σημειώθηκε η εισφοροεπιδρομή στους επαγγελματίες, στους αυταπασχολούμενους, στους βιοπαλαιστές αγρότες και τότε εκτινάχθηκαν τα χρέη που χρωστούσαν αυτές οι κατηγορίες προς τα ασφαλιστικά ταμεία. Άρα, λοιπόν, αυτή είναι η αιτία και υπεύθυνες είναι όλες οι κυβερνήσεις μέχρι τώρα.

Ενώ είχαμε αυτή την επίθεση την ολομέτωπη στα λαϊκά στρώματα, είχαμε μια τεράστια προσπάθεια στήριξης για παράδειγμα του χρηματοπιστωτικού συστήματος. Ανακεφαλαιοποιήσεις που πληρώνει ο λαός και οι εργαζόμενοι, αναβαλλόμενους φόρους, τεράστιες μειώσεις των εργαζομένων και των υποκαταστημάτων των τραπεζών και όλα αυτά ώστε να μπορέσει να θωρακιστεί επί της ουσίας το χρηματοπιστωτικό σύστημα.

Η εικόνα που έχει διαμορφωθεί, κύριε Υπουργέ, για να πιάσουμε πρώτα την εφορία, από τα τέσσερα εκατομμύρια τριακόσιες χιλιάδες που χρωστούν στην εφορία τα τέσσερα εκατομμύρια περίπου χρωστάνε έως πέντε χιλιάδες ευρώ. Δηλαδή, το 2,2% των συνολικών ληξιπρόθεσμων οφειλών. Εμείς το λέμε καθαρά, διαγράψτε τα. Απαλλάξτε τέσσερα εκατομμύρια κόσμο από χρέη έως 5.000 ευρώ στην εφορία, γιατί τους έχετε τσακίσει με τη φορολογία. Διότι δεν μπόρεσαν να πληρώσουν. Είναι δυνατόν ποτέ κάποιος να χρωστάει 5.000 ευρώ για να κερδίσει κάτι; Τίποτα δεν κερδίζει. Είναι χρέη συσσωρευμένα, γιατί ακριβώς δεν έχουν καταφέρει να τα πληρώσουν. Διαγράψτε όλο αυτό το χρέος, για να απαλλαγούν τέσσερα εκατομμύρια κόσμος. Κυνηγήστε τους μεγαλοοφειλέτες και όχι τους μικρούς, οι οποίοι δεν μπορούν να κρύψουν το όποιο περιουσιακό στοιχείο έχουν. Ενώ αντίθετα οι μεγαλοοφειλέτες που τους διαγράφετε τα χρέη από τις τράπεζες ως ανεπίδεκτα εισπράξεως, είναι αυτοί που έχουν τα περιουσιακά τους στοιχεία σε offshore εταιρείες, είναι αυτοί που έχουν τα περιουσιακά τους στοιχεία σε φορολογικούς παραδείσους ή σε τραπεζικούς οργανισμούς στην αλλοδαπή. Αυτοί μένουν ανέγγιχτοι από την ολομέτωπη επιδρομή των πλειστηριασμών που κάνει και η εφορία.

Αντίστοιχη εικόνα είναι και με τα ασφαλιστικά ταμεία. Άρα, λοιπόν, απαλλάξτε τους αυτοαπασχολούμενους, τους εμπόρους, τους βιοπαλαιστές αγρότες, από χρέη έως 20.000 ευρώ που έχουν στα ασφαλιστικά ταμεία. Διευκολύνετε αυτές τις κατηγορίες, για να μπορέσουν πραγματικά να απαλλαγούν από τον βραχνά και κυνηγήστε τους μεγάλους που χρωστάνε στα ασφαλιστικά ταμεία, αντί να τους διαγράφετε τα χρέη έως και 85%, όπως κάνατε πρόσφατα και στην εφορία και στο ασφαλιστικό ταμείο, αλλά και στις τράπεζες με τον Πηλαδάκη, η σημερινή Κυβέρνηση, ή όπως έκανε η προηγούμενη κυβέρνηση του ΣΥΡΙΖΑ, αντίστοιχες διαγραφές χρεών ύψους 85% στον «ΜΑΡΙΝΟΠΟΥΛΟ». Αυτοί γιατί; Και στους εργαζόμενους, στους αυτοαπασχολούμενους, στους συνταξιούχους, στους βιοπαλαιστές, δεν κάνετε διαγραφή των χρεών τους, που δεν έχουν να δώσουν, ενώ σε αυτούς που έχουν να δώσουν τους διαγράφετε τα χρέη; Και όχι μόνο σε αυτούς, αλλά διαγράψατε χρέη σε εφοπλιστές, σε βιομήχανους έχετε διαγράψει χρέη, σε μεγαλοεπιχειρηματίες έχετε διαγράψει χρέη και προς τις τράπεζες και προς την εφορία και προς τα ασφαλιστικά ταμεία.

Σας έχουμε ζητήσει επανειλημμένα να μας δώσετε έναν κατάλογο, όχι σε ποιους, αλλά σε ποιες κατηγορίες έχετε διαγράψει χρέη και σε τι ποσοστό, για να φανεί η πραγματικότητα. Και έχουν διαγραφεί χρέη από το 2012 έως σήμερα, την τελευταία δεκαετία. Δεν το κάνετε, ούτε οι τράπεζες δίνουν πια δάνεια -έχουν διαγράψειή έχουν «κουρέψει» σ’ αυτό το ποσοστό-, ούτε η εφορία, ούτε τα ασφαλιστικά ταμεία, γιατί ακριβώς τότε θα φανεί ότι όλες οι κυβερνήσεις εξυπηρετούσαν μέσα από τις διαγραφές των χρεών τους μεγάλους επιχειρηματικούς ομίλους.

Ποια είναι η λύση απέναντι σ’ αυτή την κατάσταση; Η πρόδηλη πολιτική της Νέας Δημοκρατίας, που ακολούθησε την πολιτική του ΣΥΡΙΖΑ όσον αφορά τους πλειστηριασμούς, με τον νέο Πτωχευτικό Κώδικα και με το σχέδιο «ΗΡΑΚΛΗΣ», που ήρθαν αυτά τα σχέδια και πάτησαν στη δυνατότητα που έδωσε η κυβέρνηση ΣΥΡΙΖΑ - ΑΝΕΛ τα funds να πάρουν τα κόκκινα δάνεια να τα διαχειριστούν, στους ηλεκτρονικούς πλειστηριασμούς που επέβαλε η κυβέρνηση του ΣΥΡΙΖΑ, στη μη προστασία της πρώτης κατοικίας και ταυτόχρονα στη μετατροπή του ιδιώνυμου σε ιδιώνυμο αδίκημα της παρεμπόδισης των πλειστηριασμών. Μάλιστα, τότε είχαμε πει για ποιον λόγο το κάνατε ιδιώνυμο αυτό το αδίκημα. Για την προστασία, λέγατε στην εισηγητική έκθεση, της εθνικής οικονομίας μέσω της ακώλυτης διενέργειας των πλειστηριασμών ως μέσου ενίσχυσης της ρευστότητας του χρηματοπιστωτικού συστήματος και αποφυγής ανάγκης νέας ανακεφαλαιοποίησης των τραπεζών. Γι’ αυτό τον λόγο το μετατρέψατε σε ιδιώνυμο. Γι’ αυτό τον λόγο κάνατε ηλεκτρονικούς τους πλειστηριασμούς, για να διευκολύνεται ο πλειστηριασμός των πρώτων κατοικιών και όχι μόνο.

Σε αυτό το πλαίσιο ήρθε να πατήσει η πολιτική της σημερινής Κυβέρνησης με τον νέο Πτωχευτικό Κώδικα και το σχέδιο «ΗΡΑΚΛΗΣ», για να εκτοξευτούν και να επιταχυνθούν οι πλειστηριασμοί σε μερικές εκατοντάδες χιλιάδες για τα επόμενα χρόνια. Είναι μία διάταξη, η οποία αποτελεί προαπαιτούμενο του Ταμείου Ανάκαμψης και Ανθεκτικότητας, δηλαδή της χρηματοδότησης της Ευρωπαϊκής Ένωσης προς το μεγάλο κεφαλαίο, μαζί με μια σειρά άλλα προαπαιτούμενα, τα οποία έχουν βαρύ αντιλαϊκό χαρακτήρα.

Απέναντι σ’ αυτή την πολιτική της Νέας Δημοκρατίας που διευκολύνει τους πλειστηριασμούς της πρώτης κατοικίας, που έχουμε καθημερινά τέτοια επεισόδια και ευτυχώς που υπάρχει δράση του ΠΑΜΕ και των υπόλοιπων ταξικών οργανώσεων που αποτρέπουν τέτοιους πλειστηριασμούς, τί κάνουν τα άλλα κόμματα;

Ο ΣΥΡΙΖΑ, με την πρόταση την οποία έκανε, δεν αμφισβητεί το πλαίσιο το οποίο διαμόρφωσε, τα funds δηλαδή να έχουν τα κόκκινα δάνεια, τους ηλεκτρονικούς πλειστηριασμούς, το ιδιώνυμο αδίκημα. Επί της ουσίας οι προτάσεις πού απευθύνονται; Στα πλέον ευάλωτα -λέει- στρώματα, σ’ αυτά που ζουν στο όριο της εξαθλίωσης ή κάτω από το όριο της εξαθλίωσης. Για τα υπόλοιπα λαϊκά στρώματα τα οποία δυσκολεύονται να τα βγάλουν πέρα, τα οποία δυσκολεύονται εξαιτίας της ακρίβειας αλλά και της αύξησης των επιτοκίων, που έχουν πολλαπλασιάσει τη δυσκολία ικανοποίησης των δόσεων στα στεγαστικά τους δάνεια και έχουν αυξήσει αυτές τις δόσεις τους τελευταίους μήνες έως 30%; Γι’ αυτούς τίποτα; Μόνο για τα πλέον ευάλωτα; Και αυτά πώς θα αντιμετωπίσουν το πρόβλημα της υπερχρέωσης στις τράπεζες; Εφόσον εκποιήσουν ό,τι περιουσιακό στοιχείο έχουν, μετά, εάν θέλουν γρήγορη εξόφληση του δανείου, ένα «κούρεμα» 50%. Διαφορετικά, θα πληρώσουν το 100% της αξίας του σε μακροχρόνιο δανεισμό και με επιτόκιο 2%. Για τα πιο ευάλωτα λέει ότι θα δίνει έως το 50% το κράτος. Δηλαδή, οι ίδιοι οι φορολογούμενοι δια μέσου του κράτους θα χρηματοδοτούν τις τράπεζες και τα funds. Ε, λοιπόν, γι’ αυτό είναι λογικό, κύριοι του ΣΥΡΙΖΑ, και τα funds και οι τράπεζες να τρίβουν τα χέρια τους. Γιατί τους έχετε διασφαλίσει την κερδοφορία τους, τους έχετε διασφαλίσει ότι θα εξυπηρετηθούν τα κόκκινα δάνεια τα οποία κατέχουν. Και ποιος θα τα πληρώσει αυτά; Ο λαός θα τα πληρώσει.

Άρα, λοιπόν, η πρόταση του ΣΥΡΙΖΑ είναι ακριβώς στην ίδια κατεύθυνση, στην ίδια λογική, με τις προτάσεις της Νέας Δημοκρατίας και του ΠΑΣΟΚ, αλλά και άλλων κομμάτων, τα οποία τοποθετήθηκαν εδώ σήμερα, όπως για παράδειγμα η πρόταση του ΜέΡΑ25 που βάζει απέναντι στο σχέδιο «ΗΡΑΚΛΗΣ». Το σχέδιο «ΗΡΑΚΛΗΣ» τι έκανε; Βοήθησε να απαλλαγούν οι τράπεζες από τα κόκκινα δάνεια που τα έδωσαν στα funds και μάλιστα με εγγυήσεις του ελληνικού δημοσίου, το οποίο μετατρέπεται σε δημόσιο χρέος.

Και σε αυτό το σχέδιο τι λέει το ΜέΡΑ25; Λέει «ΟΔΥΣΣΕΑΣ». Από μυθολογία σε μυθολογία! Τί θα κάνει αυτό; Θα απαλλάξει κι αυτό τις τράπεζες από τα κόκκινα δάνεια, πληρώνοντας στο κράτος ένα ποσοστό της αξίας των κόκκινων δανείων, αλλά πάλι οι φορολογούμενοι, για να μεταφερθούν αυτά τα δάνεια σε μια κρατική υπηρεσία και αυτός που χρωστάει να εξοφλήσει την κρατική υπηρεσία. Δηλαδή, πού θα είναι πάλι δεσμευμένοι; Στο αστικό κράτος θα είναι πάλι δεσμευμένοι αυτοί οι οποίοι χρωστάνε. Ούτε απαλλαγή ούτε τίποτα, επί της ουσίας, επί των βαρών. Αυτοί που απαλλάσσονται με την πρόταση του ΜέΡΑ25 είναι οι τράπεζες επί της ουσίας.

Εμείς, λοιπόν, το λέμε καθαρά ότι καμμία τέτοια πρόταση δεν πρόκειται να λύσει τα προβλήματα που αντιμετωπίζουν τα υπερχρεωμένα λαϊκά στρώματα, αν δεν μπορέσει να έρθει σε ρήξη με τα συγκεκριμένα συμφέροντα και τις αιτίες. Και η πρόταση του ΚΚΕ είναι πάρα πολύ σαφής. Είπαμε πριν για την εφορία και τα ασφαλιστικά ταμεία τι προτείνει το ΚΚΕ, αλλά και για τις τράπεζες ότι πρέπει να πληρώσουν οι μεγαλομέτοχοι των τραπεζών με γενναίο «κούρεμα», όχι μόνο των τόκων και των κεφαλαιοποιημένων τόκων, αλλά και του αρχικού κεφαλαίου που χρωστάνε αυτά τα τμήματα, όπως γίνεται με τους εφοπλιστές, με τους μεγαλοβιομήχανους, με τους μεγαλοεπιχειρηματίες και για το υπόλοιπο να διευκολυνθούν στην αποπληρωμή τους άτοκα. Το ίδιο λέμε και για το αστικό κράτος, να πληρώσει την επίθεση η οποία έχει δημιουργηθεί στα εισοδήματά τους από τη φορολογία και από τα ασφαλιστικά. Μόνο έτσι μπορεί να ανακουφιστεί ο λαός μας από την υπερχρέωση, πληρώνοντας αυτοί που ευθύνονται, μεγαλομέτοχοι τραπεζών, αστικό κράτος.

Βεβαίως, δεν φτάνουν μόνο αυτά. Χρειάζεται μέσα από την πάλη του ο λαός να διεκδικήσει την επιστροφή του συνόλου των απωλειών που δέχτηκε το εισόδημά του όλα τα προηγούμενα χρόνια: Ο δέκατος τρίτος και ο δέκατος τέταρτος μισθός στον δημόσιο τομέα, η δέκατη τρίτη και η δέκατη τέταρτη σύνταξη, οι συλλογικές συμβάσεις από τη βάση που καταργήθηκαν το 2012. Κατάργηση του ΦΠΑ, κατάργηση των ειδικών φόρων κατανάλωσης και όχι προσωρινές μειώσεις, που επί της ουσίας επιβαρύνουν και πάλι τον λαό και δεν τον οδηγούν σε ανακούφιση.

Γι’ αυτό ακριβώς -και τελειώνω, κυρία Πρόεδρε- πρέπει να συγκρουστείς με τις αιτίες των προβλημάτων του λαού. Και εμείς λέμε ποια είναι η βασική αιτία των προβλημάτων που έχει ο λαός μας, το καπιταλιστικό κέρδος. Γιατί αυτό το καπιταλιστικό κέρδος μετατρέπει σε κόστος τα λαϊκά δικαιώματα, τα δικαιώματα της εργατικής τάξης, μετατρέπει σε κόστος την ικανοποίηση των λαϊκών αναγκών, ακόμα και την προστασία της ίδιας της ζωής, αυτόματα. Αν δεν ξεμπερδέψεις, λοιπόν, με αυτό, δεν υπάρχει γιατρειά. Αν δεν ξεμπερδέψεις με την πολιτική της Ευρωπαϊκής Ένωσης, που υπηρετεί το καπιταλιστικό κέρδος και μόνο γι’ αυτό ενδιαφέρονται, δεν μπορεί να έχουμε αποτέλεσμα.

Ταυτόχρονα, να ξεμπερδεύουμε και με το ίδιο το αστικό κράτος, το οποίο είναι εχθρικό για τον λαό και τα δικαιώματά του, γιατί αποτελεί τον θεματοφύλακα των συμφερόντων των επιχειρηματικών ομίλων. Αν δεν βάλουμε αυτό στο στόχαστρο, τότε καλλιεργούμε αυταπάτες στον κόσμο ότι με ορισμένα αποσπασματικά μέτρα, που μπορούν να εξοντώνουν κάποιους κρίκους της αλυσίδας που έχει ο λαός, θα μπορέσει να ανακουφιστεί.

Όχι, πρέπει να σπάσουμε τις αλυσίδες, εμείς λέμε. Τις αλυσίδες τις διαμορφώνουν ακριβώς αυτοί οι τρεις παράγοντες: κέρδος, πολιτική Ευρωπαϊκής Ένωσης, αστικό κράτος. Με αυτά πρέπει να ξεμπερδέψουμε, για να αποκρούσουμε τις αυταπάτες, να αποκρούσουμε την κλιμάκωση της αντιλαϊκής επίθεσης, να μπορέσει να ανακουφιστεί ο λαός και βεβαίως, να ανοίξουμε τον δρόμο για συνολικές ρήξεις και ανατροπές.

Έτσι, λοιπόν, εμείς λέμε καθαρά, πλησιάζοντας προς τις εκλογές, ότι δεν πρέπει να έχει καμμιά εμπιστοσύνη ο λαός και η νεολαία στα κόμματα του ευρωμονόδρομου, Νέα Δημοκρατία, ΣΥΡΙΖΑ, ΠΑΣΟΚ, αλλά και στα άλλα μικρότερα κόμματα, τα οποία είναι κόμματα μίας χρήσεως και ειδικού σκοπού, όπως έχουμε δει πάρα πολλά τέτοια κόμματα στο παρελθόν και πού καταλήξανε αυτά τα κόμματα και ποιον εξυπηρέτησαν. Αντίθετα, να ισχυροποιήσει με αποφασιστικό τρόπο το ΚΚΕ, για να ισχυροποιηθεί το αντίπαλο δέος στην όποια επόμενη κυβέρνηση.

Αυτή η ψήφος, να είστε σίγουροι, θα τους τρομάξει. Γιατί; Γιατί τους τρομάζει όλους αυτούς η δύναμη του λαού, η μετατροπή δηλαδή της λαϊκής οργής σε οργανωμένη πάλη.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκατέσσερις μαθήτριες και μαθητές και τέσσερις συνοδοί εκπαιδευτικοί από το 3ο Δημοτικό Σχολείο Λευκάδας.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Κύριοι συνάδελφοι, έχει ολοκληρωθεί ο κατάλογος των ομιλητών και πάμε στις δευτερολογίες.

Κύριε Λογιάδη, θα δευτερολογήσετε;

**ΓΕΩΡΓΙΟΣ ΛΟΓΙΑΔΗΣ:** Ναι, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Κατ’ αρχάς δυο λόγια για το πασχαλινό τραπέζι, κύριε Υπουργέ. Εμείς θα το ονομάζαμε «υποανάπτυξης» ή «αποεπένδυσης». «Καναλιζάρει» όλη την αγοραστική κίνηση στο καρτέλ των σουπερμάρκετ. Αυτό κάνει και τώρα με τα αμνοερίφια. Συγκεντροποιεί την αγορά σε λίγους, βγάζοντας εκτός τους μικρούς. Συγχαρητήρια!

Πάμε σε δύο τροπολογίες τώρα. Καταψηφίζουμε και τις δύο. Θα σταθώ στη δεύτερη, με αριθμό πρωτοκόλλου 1695/254 της 5-4-2023. Ήρθε χθες βράδυ. Πάλι συγχαρητήρια!

Στα άρθρα 8 και 9 διευρύνετε τον σκοπό του ΤΑΙΠΕΔ. Του δίνετε τη δυνατότητα για διενέργεια διαγωνιστικών διαγωνισμών. Τι σημαίνει αυτό; Να ξεπουλάει ευκολότερα απευθείας τη δημόσια περιουσία. Είναι σαν να μη συνέβησαν ποτέ τα Τέμπη. Συνεχίζετε ακάθεκτοι το ξεπούλημα της χώρας και της δημόσιας περιουσίας. Το μόνο μάθημα που πήρατε από τα Τέμπη είναι οι τρόποι για να αποποιείστε τις ευθύνες σας.

Βάζετε, λοιπόν, το ΤΑΙΠΕΔ να κάνει τον διαγωνισμό, άρα αθώα η Κυβέρνηση.

Επίσης, διαβάσαμε πρόσφατα ότι το Υπερταμείο ορίζει τη «BLACKROCK» ως σύμβουλο για να μετατραπεί σε Εθνικό Επενδυτικό Ταμείο. Άλλο φαγοπότι εκεί.

Ο χρόνος σας τελείωσε. Ο λαός θα σας ανατρέψει όλους τους μνημονιακούς.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο κ. Βιλιάρδος από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Δεν έχω να πω πολλά. Στο νομοσχέδιο αναφερθήκαμε τόσο στις τρεις επιτροπές οι οποίες προηγήθηκαν όσο και σήμερα, στην Ολομέλεια. Θέσαμε έναν σωρό ερωτήματα. Δεν απαντήθηκε ούτε ένα. Είπαμε τις ελλείψεις που υπάρχουν στο συγκεκριμένο χρηματοπιστωτικό νομοσχέδιο. Είπαμε τα λάθη που υπάρχουν και τελικά, καταλήξαμε στο να ζητήσουμε από την Κυβέρνηση να το αποσύρει, να το διορθώσει, γιατί έχει τεράστια λάθη και μετά να το καταθέσει. Τέτοιο πράγμα δεν έχουμε ξαναδεί.

Γενικότερα, βέβαια, σχετικά με την Κυβέρνηση, αυτό που έχει προξενήσει στην Ελλάδα είναι μια τεράστια ζημιά όσον αφορά στο έλλειμμα. Στα τρία χρόνια μόνο αύξησε τα ελλείμματά μας, τις ζημίες δηλαδή του κράτους κατά 50 δισεκατομμύρια, ένα τεράστιο προσόν και αυτά τα 50 δισεκατομμύρια δεν τα είχαμε, αλλά τα δανειστήκαμε. Το εμπορικό μας έλλειμμα το 2022 αυξήθηκε, εκτοξεύτηκε στα 38,3 δισεκατομμύρια, ένα εμπορικό έλλειμμα που δεν υπήρχε ποτέ και φυσικά, έχει επήρεια στο ΑΕΠ. Το δημόσιο χρέος μας πέρασε για πρώτη φορά τα 400 δισεκατομμύρια. Είναι ένα τεράστιο ποσό. Για πρώτη φορά στην ιστορία μας πέρασε τα 400 δισεκατομμύρια. Όταν η Ελλάδα -θυμίζω εδώ- χρεοκόπησε με 300 δισεκατομμύρια, το ιδιωτικό μας χρέος ξεπέρασε τα 410 δισεκατομμύρια.

Είναι πράγματα, δηλαδή, τα οποία έχουν προξενήσει τεράστιες ζημιές στη χώρα και κατά την άποψή μας, όσο πιο γρήγορα φύγει αυτή η Κυβέρνηση τόσο καλύτερα για την Ελλάδα. Ελπίζουμε στις εκλογές να αποφασίζουν σωστά οι πολίτες, με κοινή λογική και να δώσουν τη λύση στο πρόβλημα της χώρας μας.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα αναφερθώ μόνο στις τροπολογίες. Νομίζω ότι έχει εξαντληθεί η συζήτηση για αυτό καθαυτό το νομοσχέδιο.

Καταθέσατε δύο τροπολογίες οι οποίες τροπολογίες είναι ένα νομοσχέδιο από μόνες τους. Είναι ένα θέμα. Γιατί; Διότι σε ορισμένα άρθρα των τροπολογιών θέλουμε να πούμε «παρών», σε άλλα άρθρα θέλουμε να πούμε «όχι» και αντιλαμβάνεστε ότι με το μαχαίρι στον λαιμό θα πρέπει να πούμε για το σύνολο των τροπολογιών, το σύνολο των άρθρων. Και εδώ αλλοιώνεται η θέληση, η βούληση των Κοινοβουλευτικών Ομάδων σε σχέση με σοβαρά ζητήματα που εμπεριέχουν οι τροπολογίες.

Κατ’ αρχάς, για την τροπολογία 1694, την καταψηφίζουμε. Θα μπορούσαμε, όμως, να πούμε και «παρών» σε κάποια άρθρα.

Όμως, θα ήθελα να σταθώ λίγο στο άρθρο 7, που αφορά στην παράταση προθεσμίας προσαρμογής των καταστατικών των αγροτικών συνεταιρισμών. Είναι ένα άρθρο το οποίο καταψηφίζουμε, αλλά θα πρόσθετα ότι όλες οι κυβερνήσεις -και αναφέρομαι σε Νέα Δημοκρατία, ΣΥΡΙΖΑ, ΠΑΣΟΚ- ψηφίσατε νόμους για τους συνεταιρισμούς, προωθώντας τη μετατροπή τους από ενώσεις προσώπων σε ενώσεις κεφαλαίων. Και αυτό, φυσικά, το κάνατε με αλλεπάλληλα νομοσχέδια, προσφάτως με το νομοσχέδιο της Νέας Δημοκρατίας. Και οι αγρότες κατανοούν την προοπτική αυτή και αντιστέκονται, έστω και παθητικά, με τη συμμόρφωση των καταστατικών των συνεταιρισμών. Γι’ αυτό αναγκάζεστε τώρα να δίνετε συνεχόμενες παρατάσεις, προθεσμίες προσαρμογής των καταστατικών.

Εμείς απευθυνόμαστε τώρα στους αγρότες και τους λέμε ότι πρέπει να σκεφτούν ότι όλες οι κυβερνήσεις έχουν ως κριτήριο μέσα από αυτά τα αλλεπάλληλα νομοσχέδια τα συμφέροντα των επιχειρηματικών ομίλων και όχι των φτωχών αγροτών.

Δηλαδή, με λίγα λόγια, θέλετε να φτιάξετε συνεταιρισμούς που θα είναι κομμένοι και ραμμένοι στα μέτρα των συμφερόντων των επιχειρηματικών ομίλων. Εμείς θεωρούμε ότι μόνο παίρνοντας στα χέρια τους την υπόθεση και ενισχύοντας το Κομμουνιστικό Κόμμα Ελλάδας στις επερχόμενες εκλογές, μπορούν πραγματικά να μπουν εμπόδια και να υπάρχουν και νέες νίκες και φυσικά με τη μακροπρόθεσμη πρόταση του Κομμουνιστικού Κόμματος στα πλαίσια μιας σοσιαλιστικής οικονομίας, όπου πραγματικά ο παραγωγικός συνεταιρισμός μπορεί να παίξει τον δικό του ρόλο από την παραγωγή μέχρι και την κατανάλωση, σε όλη αυτή τη διαδικασία, προς όφελος του μικρού παραγωγού. Αυτά σε σχέση με την τροπολογία με αριθμό 1694.

Σε σχέση με την τροπολογία με αριθμό 1695, επίσης θα την καταψηφίσουμε, παρ’ όλο που σχεδόν στα μισά άρθρα θέλουμε να ψηφίσουμε «παρών». Ο Κοινοβουλευτικός μας Εκπρόσωπος πριν από λίγο στάθηκε ιδιαίτερα στο άρθρο 1 της τροπολογίας που αφορά την επέκταση προσωπικής διαφοράς σε υπαλλήλους.

Πιστέψαμε κάποια στιγμή ότι μετά την τοποθέτηση του Κοινοβουλευτικού μας Εκπροσώπου ο κύριος Υπουργός θα έπαιρνε θέση, θα ξεκαθάριζε το γεγονός ότι δεν έχει λάβει υπ’ όψιν του τις αντιδράσεις από την πλευρά των εργαζομένων, διότι δεν τους αφορά όλους, δεν είναι σύμφωνοι οι εργαζόμενοι με τις προτάσεις που έχουν κάνει. Εν τω μεταξύ δεν υιοθετήθηκε η πρότασή τους. Η πρόταση που έχουν υποβάλει -και την ξέρει ο κύριος Υπουργός, έχει κατατεθεί και στις Κοινοβουλευτικές Ομάδες- δεν έχει υιοθετηθεί από την Κυβέρνηση.

Είπαμε, δηλαδή, πολύ συγκεκριμένα ότι θα πρέπει να αφαιρεθεί το ότι έχουν διοριστεί-μεταταχθεί και να μπει, μετακινηθεί ή μεταφερθεί έως 31-03-2023 απαλείφοντας την ημερομηνία 1-1-2011. Δεν το κάνατε. Οι εργαζόμενοι, προφανώς, δεν έχουν «τσιμπήσει» σε αυτή την υπόθεση. Πρέπει να πάρετε θέση, εάν θα λάβετε υπ’ όψιν σας την πρόταση των εργαζομένων. Εμείς, εάν ερχόταν ως ξεχωριστό άρθρο, ως ξεχωριστή τροπολογία, θα την ψηφίζαμε. Στην προκειμένη περίπτωση και εφόσον υπάρχουν άλλα άρθρα της τροπολογίας, που βαραίνουν περισσότερο ως «όχι», δεν μπορούμε να την ψηφίσουμε. Αυτά είναι τα τραγελαφικά της υπόθεσης. Όμως, σε κάθε περίπτωση, σας καλούμε να πάρετε θέση, έστω και την τελευταία στιγμή, με την τοποθέτησή σας.

Τέλος, το άρθρο 3 αφορά τις διευκρινίσεις ως προς την παραγωγή ούζου, τσίπουρου, τσικουδιάς, με άμβυκες ασυνεχούς λειτουργίας. Είναι ένα άρθρο διαδικαστικού χαρακτήρα και επί της ουσίας δεν αλλάζει κάτι. Το πρόβλημα είναι ότι από τις ονομασίες τσίπουρου και τσικουδιάς έχουν αποκλειστεί οι διήμεροι αμβυκούχοι και αυτό έχει γίνει κατ’ εντολή των ποτοβιομηχάνων. Αυτή είναι η ουσία και όχι αυτό που λέτε εσείς εδώ, το οποίο είναι καθαρά διαδικαστικού χαρακτήρα. Από αυτή, λοιπόν, την άποψη εμείς θα ψηφίσουμε «παρών» στο συγκεκριμένο άρθρο 3, αλλά στο σύνολό της καταψηφίζουμε την τροπολογία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε συνάδελφε.

Ορίστε, κυρία Αντωνίου, έχετε τον λόγο για τη δευτερολογία σας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κυρία Πρόεδρε.

Θα τοποθετηθώ επί των τροπολογιών. Την τροπολογία με αριθμό 1695/254 του Υπουργείου Οικονομικών θα την ψηφίσουμε, γιατί αφορά τις δικές μας προτάσεις για την προσωπική διαφορά και την αυτοτελή φορολόγηση των αναδρομικών στις συντάξεις.

Αναλυτικά προφανώς ψηφίζουμε «ναι» για το άρθρο 1 που αφορά την προσωπική διαφορά. Χαιρόμαστε, κύριε Υπουργέ, που υιοθετείτε μία πρόταση που την έχουμε καταθέσει εμείς ως τροπολογία δύο φορές, αλλά εσείς την είχατε απορρίψει. Έστω και καθυστερημένη, εμείς την ψηφίζουμε.

Θέλουμε μια διευκρίνιση από εσάς, κύριε Υπουργέ, για να μην έχουμε άδικους αποκλεισμούς. Θέλουμε να διευκρινίσετε ρητά γιατί δεν έχετε συμπεριλάβει και τους υπαλλήλους της ΑΑΔΕ και θέλουμε διαβεβαίωση ότι στις διατάξεις αυτές εμπίπτουν και οι υπηρεσίες που έχουν μεταφερθεί στους φορείς μετά την 1η Νοεμβρίου του 2011, όπως για παράδειγμα η Γενική Γραμματεία Έρευνας και Τεχνολογίας που μεταφέρθηκε στο Υπουργείο Ανάπτυξης το 2019. Εάν δεν έχει γίνει, θα θέλαμε άμεσα να το διορθώσετε.

Είχαμε καταθέσει δύο τροπολογίες και για την αυτοτελή φορολόγηση των αναδρομικών από την κατάργηση μειώσεων του ν.4093/2012 για τα Μετοχικά Ταμεία Στρατού, Ναυτικού και Αεροπορίας και τους οικείους ειδικούς κλάδους, τις οποίες απορρίψατε στο παρελθόν. Με το άρθρο 2, επιτέλους, γίνεται αποδεκτή η πρότασή μας. Ωστόσο, θεωρούμε ότι αυτό έπρεπε να είχατε προβλέψει εξαρχής και για τις άλλες κατηγορίες συνταξιούχων, όπως σας είχαμε προτείνει με τροπολογία, αντί να τους καταταλαιπωρήσετε και να τους υποχρεώσετε με τις συμπληρωματικές δηλώσεις.

Συμφωνούμε με τις διατάξεις του άρθρου 3 για τη διευκρίνιση για τον ειδικό φόρο ειδικής αλκοόλης, του άρθρου 4 για την παράταση φορολογικών και ασφαλιστικών δηλώσεων σε περίπτωση ασθένειας, τοκετού ή θανάτου λογιστή, του άρθρου 5 για την παραχώρηση του ακινήτου Λαυρεωτικής, του άρθρου 6 για την επέκταση της χωρικής αρμοδιότητας των κτηματικών υπηρεσιών.

Δεν φαίνεται να υπάρχει κάποιο πρόβλημα με τις διατάξεις της παραγράφου 7 για τους συνεταιρισμούς φαρμακοποιών, αν και δεν μπορούμε να μη σχολιάσουμε ότι χθες ψηφίστηκε το νομοσχέδιο για τους φαρμακευτικούς συλλόγους και σήμερα έρχεται άλλο άρθρο, σε άσχετο νομοσχέδιο.

Δεν έχουμε ενστάσεις για τα άρθρα 10 και 11 της τροπολογίας, αλλά -όπως σας είπα στην πρωτομιλία μου- διαφωνούμε κάθετα με τις διατάξεις των άρθρων 8 και 9 με τις οποίες το ΤΑΙΠΕΔ, δηλαδή το Υπερταμείο των δανειστών, δύναται να διενεργήσει τους διαγωνισμούς αξιοποίησης ακινήτων για όλους τους φορείς της Γενικής Κυβέρνησης και γι’ αυτό, αν ήταν διακριτές, θα τις καταψηφίζαμε, όπως έχουμε κάνει για κάθε διάταξη σχετικά με το Υπερταμείο που έχετε φέρει.

Μάλιστα, η στάση μας γι’ αυτές τις διατάξεις του ΤΑΙΠΕΔ, αλλά και για τις διατάξεις του άρθρου 16 του νομοσχεδίου για τη διαχείριση κατασχεμένων ακινήτων από την ΕΤΑΔ, καθορίζει την ψήφο για όλο το νομοσχέδιο.

Ως προς την τροπολογία με αριθμό 1695/254 του Υπουργείου Ανάπτυξης, ούτε η αιτιολογική έκθεση ούτε οι εξηγήσεις των Υπουργών μας έχουν δημιουργήσει βεβαιότητα για την ορθότητα της σκοπιμότητας των διατάξεων και ως εκ τούτου δεν την υπερψηφίζουμε. Ειδικά, το άρθρο 3 για τη διάρκεια των διμελών εταιρειών περιορισμένης ευθύνης είναι φωτογραφική διάταξη και όχι διάταξη ευρείας εφαρμογής.

Στο άρθρο 5, για τις αναγκαστικές απαλλοτριώσεις εντός σχεδίου πόλεως σχετικά με την επέκταση πολιτικών αεροδρομίων, δεν προκύπτει ξεκάθαρα ποιες περιπτώσεις αφορούν και πρωτίστως αν συμφωνούν οι τοπικές κοινότητες. Εμείς ad hoc διαδικασίες απαλλοτριώσεων, χωρίς επαρκή αιτιολόγηση, δεν μπορούμε να ψηφίσουμε.

Το άρθρο 8, όπου προβλέπεται μια εξουσιοδότηση με κοινή υπουργική απόφαση καθορισμού της τιμολογιακής πολιτικής των οργανισμών λιμένων, μέχρι την πώλησή τους από το ΤΑΙΠΕΔ, προφανώς και δεν το ψηφίζουμε, γιατί αφ’ ενός δεν συμφωνούμε με την πώληση των λιμένων από το ΤΑΙΠΕΔ, αλλά και γιατί το πρόβλημα -όπως το χαρακτηρίζετε στην αιτιολογική έκθεση- που υποτίθεται ότι θέλετε να λύσετε, το δημιουργήσατε εσείς με το άρθρο 47 του ν.4972/2022. Γι’ αυτό τον λόγο, αφού στα υπόλοιπα άρθρα δεν έχουμε ενστάσεις, σε αυτή την τροπολογία θα ψηφίσουμε «παρών».

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία συνάδελφε.

Ορίστε, κυρία Ελευθεριάδου, έχετε τον λόγο για τη δευτερολογία σας.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κυρία Πρόεδρε.

Κύριε Υπουργέ, όσον αφορά το νομοσχέδιο δεν έχουμε να πούμε κάτι παραπάνω. Σε όλες τις επιτροπές σάς θέσαμε ερωτήματα στα οποία δεν απαντήσατε ούτε και σήμερα -ειδικά ερωτήματα και γενικότερα- που είναι γνωστή τακτική.

Όσον αφορά την τροπολογία με αριθμό 1695, ειδικά οι ρυθμίσεις που αφορούν την προσωπική διαφορά, τη φορολόγηση των αναδρομικών των στρατιωτικών και τη χορήγηση παράτασης της υποχρέωσης υποβολής δηλώσεων σε περίπτωση ασθένειας των λογιστών, είναι θετικές ρυθμίσεις. Αποτελούν αιτήματα τετραετίας και κατά τη γνώμη μας, νομοθετούνται στην εκπνοή της κυβερνητικής σας θητείας. Παρ’ όλο που επανειλημμένα ζητήσαμε και εμείς, ως ΣΥΡΙΖΑ, αλλά και άλλα κόμματα της Αντιπολίτευσης να νομοθετηθούν οι σχετικές διατάξεις, εσείς αρνηθήκατε και μάλιστα μας κατηγορήσατε για λαϊκισμό.

Τώρα, λοιπόν, ως αργύρια εξαγοράς ψήφων θα τα χαρακτήριζα, τις φέρνετε προς ψήφιση στο πέρας της τετραετίας σας.

Επίσης, δεν δεχτήκατε τις προτεινόμενες ρυθμίσεις για τη μισθολογική εξομάλυνση των υπαλλήλων της «ΜΟΔ Α.Ε.». Οι νομοτεχνικές που φέρατε δεν καλύπτουν τους συγκεκριμένους υπαλλήλους. Εγώ συναντήθηκα έξω και προσωπικά με εκπροσώπους τους. Μου παρέδωσαν τις θέσεις τους. Θα τις καταθέσουν για τα Πρακτικά. Φαντάζομαι τις έχετε κι εσείς.

(Στο σημείο αυτό η Βουλευτής κ. Σουλτάνα Ελευθεριάδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στα άρθρα 8 και 9 της ίδιας τροπολογίας για τα ακίνητα που ανήκουν στην ιδιωτική περιουσία συνολικά όλων των φορέων του δημοσίου και του ΤΑΙΠΕΔ, αφ’ ενός επεκτείνετε τις αρμοδιότητες για να ενισχύσετε το ΤΑΙΠΕΔ και αφ’ ετέρου ανοίγετε μια πόρτα εκμετάλλευσης των εν λόγω ακινήτων και από ιδιώτες ανάλογα με την πολιτική βούληση τη δική σας, αλλά και της εκάστοτε μελλοντικής κυβέρνησης. Τίθεται ένα ερώτημα, αν αυτό μειώνει τη δυνατότητα των φορέων της κεντρικής διοίκησης να παραχωρούν ακίνητα για κοινωφελείς σκοπούς. Σας ρωτάμε, λοιπόν, ποια είναι η εκτίμησή σας και ποιο το σκεπτικό και η σκοπιμότητα της συγκεκριμένης ρύθμισης.

Θα αναφέρω και κάτι για το άρθρο 10. Η ρύθμιση αυτή αφορά το προαναγγελθέν πρόγραμμα από τις τράπεζες για τη στήριξη των δανειοληπτών που πλήττονται από τις διαδοχικές αυξήσεις των επιτοκίων. Και τι κάνετε; Επεκτείνετε τα κριτήρια ευαλωτότητας. Με μελλοντική, βέβαια, υπουργική απόφαση θα οριστούν τα νέα κριτήρια. Αναρωτιόμαστε γιατί όχι σήμερα.

Εδώ, όμως, δεν μπορούμε να μην αναφέρουμε ότι αφού για μήνες ήσασταν απλοί παρατηρητές της ανόδου των επιτοκίων των στεγαστικών δανείων που επιβάρυναν κυρίως τους ευάλωτους δανειολήπτες, αλλά και τη μεγάλη διεύρυνση του επιτοκιακού περιθωρίου, ανακοινώνετε τώρα, προφανώς λόγω των εκλογών, το πάγωμα των επιτοκίων βάσης στα επίπεδα της 30-3-2023 τη στιγμή που ο κ. Στουρνάρας προβλέπει μέγιστη αύξηση του επιτοκίου κατά 0,25% για φέτος και υποχώρηση το 2024. Δηλαδή, πρόκειται για ακόμα μία ρύθμιση προεκλογικού, ψηφοθηρικού χαρακτήρα. Όπως φαίνεται, τα επιτόκια θα αυξηθούν για πολύ λίγο ακόμα και μετά θα πέσουν το 2024. Αυτή η ρύθμιση, κύριε Υπουργέ, θα είχε κάποια αξία να γίνει εδώ όλο το τελευταίο χρονικό διάστημα που οι δανειολήπτες πραγματικά πλήττονται από την αύξηση των επιτοκίων.

Επομένως δεν κάνατε τίποτε και έρχεστε σήμερα με τροπολογία στο τελευταίο σας νομοσχέδιο, στην εκπνοή της θητείας σας κι εμείς αυτό το θεωρούμε υποκριτικό. Είναι θετικό μεν για όσο θα αυξηθούν ακόμα τα επιτόκια, αλλά υποκριτικό και δείχνει και τον τρόπο με τον οποίο πολιτευτήκατε τα τελευταία τέσσερα χρόνια.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Σπανάκη, θα δευτερολογήσετε;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ναι, κυρία Πρόεδρε, ως εισηγητής.

Κυρίες και κύριοι συνάδελφοι, σε λίγα λεπτά θα κληθεί το Κοινοβούλιο μας να ψηφίσει το νομοσχέδιο του Υπουργείου Οικονομικών, τις τροπολογίες που έχουν κατατεθεί από το Υπουργείο Ανάπτυξης και το Υπουργείο Οικονομικών και σημαντικές διατάξεις που αφορούν κοινωνικές ομάδες, που αφορούν τα δημόσια έσοδα, τις διαδικασίες για τη δεσμευμένη περιουσία από εγκληματικές δραστηριότητες. Γενικότερα, βλέπουμε ότι λύνονται ζητήματα τα οποία ήταν προβλήματα για τη δημόσια διοίκηση. Προβλήματα για εκατοντάδες εργαζομένους λύνονται με τις διατάξεις του νομοσχεδίου.

Νομίζω ότι οι λύσεις στα προβλήματα δεν έχουν ούτε ιδεολογική ούτε κομματική αφετηρία. Εδώ πρέπει όλοι να ψηφίσουμε αυτές τις διατάξεις. Μην εγκλωβίζεστε μέσα σε έναν μικρόκοσμο μικροκομματικών συμφερόντων, αλλά όλοι μαζί να στείλουμε ένα μήνυμα ότι είμαστε εδώ, το πολιτικό σύστημα για να λύσει προβλήματα και παθογένειες του παρελθόντος.

Φυσικά, έχουμε πολλά προβλήματα τα οποία δεν καταφέραμε να λύσουμε, αλλά είμαστε εδώ για να δώσουμε μάχη να τα λύσουμε στο μέλλον. Ο κύριος Υπουργός έχει δεκάδες θέματα τα οποία είναι στη σειρά για να λυθούν. Είμαστε εδώ για να πάμε σε αυτή την κατεύθυνση.

Άρα, λοιπόν, σε αυτή την κατεύθυνση βρίσκεται και το νομοσχέδιο αυτό και νομίζω ότι έστω και αυτή τη στιγμή επί του συνόλου πρέπει να το υπερψηφίσουν όλες οι πτέρυγες του Κοινοβουλίου.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Και τώρα θα δώσω το λόγο στον Υφυπουργό Οικονομικών κ. Βεσυρόπουλο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κυρία Πρόεδρε.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει να δίνει λύσεις σε θεσμικό επίπεδο απέναντι σε υπαρκτά προβλήματα.

Το πρώτο μέρος του νομοσχεδίου, που συζητάμε σήμερα, επικαιροποιεί το θεσμικό πλαίσιο για την ανάκτηση, διαχείριση και αξιοποίηση των δεσμευμένων, κατασχεμένων ή δημευμένων από τις αρμόδιες διωκτικές αρχές περιουσιακών στοιχείων στο πλαίσιο της διερεύνησης και της καταστολής εγκληματικών ενεργειών και χρήσεις αυτών για το δημόσιο συμφέρον και για κοινωνικούς σκοπούς.

Ουσιαστικά, κινούμαστε στην ίδια κατεύθυνση με άλλες χώρες της Ευρωπαϊκής Ένωσης, όπως το Βέλγιο, η Ισπανία και η Γαλλία, που έχουν ήδη ενεργοποιήσει ένα ανάλογο θεσμικό πλαίσιο που στηρίζεται στην ευρωπαϊκή οδηγία 2014/42/ΕΕ αναφορικά με τη δέσμευση και τη δήμευση οργάνων και προϊόντων εγκλήματος στην Ευρωπαϊκή Ένωση. Οι διατάξεις του πρώτου μέρους του νομοσχεδίου που συζητάμε σήμερα κινούνται στο πνεύμα και στη λογική της εναρμόνισης με τη συγκεκριμένη ευρωπαϊκή οδηγία.

Στο στάδιο της διαμόρφωσης και το περιεχόμενό του υπήρξε στενή συνεργασία του Υπουργείου Οικονομικών με τα Υπουργεία Δικαιοσύνης και Ψηφιακής Διακυβέρνησης, την Αρχή Καταπολέμησης και Νομιμοποίησης Εσόδων από Εγκληματικές Ενέργειες, την Εθνική Αρχή Διαφάνεια, το Νομικό Συμβούλιο του Κράτους, την ΑΑΔΕ, καθώς και την Εταιρεία Διαχείρισης Ακινήτων του Δημοσίου.

Όλη αυτή η προσπάθεια ήρθε για να καλύψει την έλλειψη ενός ενιαίου θεσμικού πλαισίου για τα περιουσιακά στοιχεία που διαχειρίζεται το δημόσιο στο πλαίσιο ποινικής διαδικασίας τα οποία έχουν δεσμευθεί και επομένως ανήκουν πλέον στο δημόσιο. Ο στόχος είναι να εκσυγχρονιστεί, να καταστεί πιο διαφανής αλλά και ευέλικτη η διαδικασία διαχείρισης περιουσιακών στοιχείων τα οποία προέρχονται από τη διερεύνηση και καταστολή παράνομων και εγκληματικών δραστηριοτήτων.

Ποιοι στρατηγικοί στόχοι επιτυγχάνονται μέσα από αυτή τη νομοθετική παρέμβαση:

Πρώτον, διαμορφώνεται πλέον ένα ενιαίο πλαίσιο για την ανάκτηση και διαχείριση των δεσμευμένων, συμπεριλαμβανομένων και των κατασχεμένων και των δημευμένων περιουσιακών στοιχείων, τα οποία προέρχονται από εγκληματικές δραστηριότητες και τη χρήση αυτών για το δημόσιο συμφέρον και για κοινωνικούς σκοπούς.

Δεύτερον, ενισχύεται η αποτελεσματικότητα της διαχείρισής τους για τη διασφάλιση της οικονομικής τους αξίας μέσω της ηλεκτρονικοποίησης των σχετικών διαδικασιών που αφορούν τη λειτουργία κεντρικού μητρώου που ενισχύουν τη διαφάνεια και λογοδοσία, σύμφωνα με τις επιταγές του Ενωσιακού Δικαίου, καθώς δεν θίγονται τα δικαιώματα του υπόπτου ή κατηγορουμένου.

Τρίτον, υπάρχει πλέον μια απόλυτα διαφανής λειτουργία σε όλα τα στάδια αυτής της διαδικασίας.

Τέταρτον, αξιοποιούνται κατά τον καλύτερο τρόπο περιουσιακά στοιχεία που περιέρχονται στη διαχείριση ή την κυριότητα του δημοσίου αφού έχουν δεσμευθεί στο πλαίσιο της ποινικής διαδικασίας.

Η εθνική προσπάθεια για την πάταξη του οργανωμένου εγκλήματος και της διαφθοράς αποκτά πλέον ένα πολύτιμο εργαλείο. Στο πλαίσιο αυτό δημιουργήθηκε ένα κεντρικό ηλεκτρονικό μητρώο δεσμευμένων, κατασχεμένων και δημευμένων ειδών που θα έχει καθοριστική σημασία για την ενιαία παρακολούθηση και τη βέλτιστη διαχείριση των συγκεκριμένων περιουσιακών στοιχείων και έρχεται να καλύψει ένα κενό που υπήρχε, αφού μέχρι σήμερα η παρακολούθηση αυτών των στοιχείων ήταν αποτελεσματική. Το μητρώο αυτό, η δημιουργία του οποίου χρηματοδοτείται από το Ταμείο Ανάκαμψης και Ανθεκτικότητας, θα τελεί υπό την κεντρική εποπτεία του συντονισμού του Υπουργείου Οικονομικών μέσω της Γενικής Διεύθυνσης του Σώματος Δίωξης Οικονομικού Εγκλήματος και σε αυτό θα έχουν πρόσβαση όλες οι διωκτικές και δικαστικές αρχές. Η λειτουργία του προβλέπει ότι όλα τα δεσμευμένα, κατασχεμένα και δημευμένα είδη θα καταχωρίζονται στο μητρώο ανεξαρτήτως της διωκτικής αρχής που τα δέσμευσε ή κατάσχεσε ή της δικαστικής αρχής που διέταξε τη δήμευση.

Παράλληλα με τις διατάξεις του πρώτου μέρους του νομοσχεδίου ρυθμίζονται ζητήματα όπως οι όροι για την πρόσβαση στο μητρώο, οι αρμόδιες αρχές για την κατά περίπτωση καταχώριση των στοιχείων σε αυτό και οι αρμόδιοι φορείς για το σχεδιασμό, την υλοποίηση και την παραγωγική λειτουργία του. Στόχος είναι η καλύτερη δυνατή αξιοποίηση περιουσιακών στοιχείων ακόμη και με εκποίηση κινητών στο στάδιο της δέσμευσής τους, ακόμη και πριν περιέλθουν στην κυριότητα του δημοσίου σε ειδικές περιπτώσεις, όπως για παράδειγμα εάν συντρέχει σοβαρός κίνδυνος απαξίωσης τους.

Οι διατάξεις τις οποίες συζητάμε εδώ δομήθηκαν γύρω από μια ολιστική προσέγγιση, καθώς αφορούν το σύνολο των δικαστικών και εισαγγελικών αρχών, των ανακριτικών υπηρεσιών καθώς και των λοιπών ανεξάρτητων αρχών και υπηρεσιών που εμπλέκονται στη δέσμευση ή κατάσχεση ή και δήμευση των περιουσιακών στοιχείων που προέρχονται από εγκληματικές δραστηριότητες. Έχει ως πεδίο εφαρμογής κάθε είδους περιουσιακά στοιχεία υλικά ή άυλα, κινητά ή ακίνητα χρηματικά ποσά καθώς και νόμιμους τίτλους, τα οποία είτε αποκτήθηκαν από ποινικά αδικήματα είτε είναι μέσα τέλεσης αξιόποινων πράξεων.

Στο σημείο αυτό προκειμένου να γίνουν περισσότερο κατανοητές κάποιες έννοιες, οφείλω να αποσαφηνίσω την εννοιολογική διαφορά ανάμεσα στα δεσμευμένα και δημευμένα περιουσιακά στοιχεία. Δεσμευμένα είναι τα περιουσιακά στοιχεία τα οποία βρίσκονται σε στάδιο κατά το οποίο δεν έχουν περιέλθει στην κυριότητα του δημοσίου. Σε αυτά περιλαμβάνονται και τα κατασχεμένα περιουσιακά στοιχεία λόγω εγκληματικής ενέργειας. Αντίθετα τα δημευμένα είναι τα περιουσιακά στοιχεία τα οποία έχουν περιέλθει στην κυριότητα του δημοσίου με δικαστική απόφαση η οποία επιβάλλει τη δήμευσή τους.

Σημαντικό στοιχείο του πρώτου μέρους του νομοσχεδίου είναι και το γεγονός ότι εκσυγχρονίζονται οι διαδικασίες διαχείρισης υπό την εποπτεία κεντρικού φορέα διαχείρισης και καθορίζονται οι αρμοδιότητές του, χωρίς να τίθεται σε κίνδυνο ή υπό αμφισβήτηση οποιαδήποτε δικαιώματα τρίτων.

Καθορίζονται επίσης οι όροι για τη συνεργασία και τον συντονισμό του φορέα διαχείρισης με τις εισαγγελικές και δικαστικές αρχές και τις λοιπές δημόσιες αρχές, οι οποίες διενεργούν δεσμεύσεις συμπεριλαμβανομένων των κατασχέσεων και δημεύσεων ή στις οποίες ανατίθεται σύμφωνα με τις προτεινόμενες διατάξεις του παρόντος επιμέρους διαδικασίες διαχείρισης όπως το Ταμείο Παρακαταθηκών και Δανείων στην Εταιρεία Ακινήτων Δημοσίου, στην Ανεξάρτητη Αρχή Δημοσίων Εσόδων.

Στο πλαίσιο, επίσης, της διαφάνειας προβλέπεται η δημόσια κατάθεση με εντολή της δικαστικής αρχής των χρηματικών ποσών που δεσμεύονται ή κατάσχονται από την αρμόδια αρχή ή το δικαιοδοτικό όργανο στο Ταμείο Παρακαταθηκών και Δανείων. Παράλληλα καθορίζονται οι επιμέρους διαδικασίες διαχείρισης αλλά και επιστροφής και απόδοσης των συγκεκριμένων περιουσιακών στοιχείων που έχουν δεσμευθεί ή κατασχεθεί. Το δημόσιο όφελος που προκύπτει από τη νομοθετική αυτή πρωτοβουλία της Κυβέρνησης είναι αυτονόητο όσο και εμφανές.

Πρώτον, υπάρχει πλέον ενιαία και κεντρική διαχείριση σε εθνικό επίπεδο σε ό,τι αφορά τα δεσμευμένα και δημευμένα περιουσιακά στοιχεία από παράνομες δραστηριότητες.

Δεύτερον, υπάρχουν κανόνες διαφάνειας σε όλα τα στάδια αυτής της διαδικασίας.

Τρίτον, επιταχύνεται η διαδικασία απόδοσης των περιουσιακών στοιχείων μέσω της άμεσης ενημέρωσης του ηλεκτρονικού μητρώου.

Τέταρτον, αυξάνονται τα δημόσια έσοδα μέσα από την ενεργοποίηση έντοκου δεσμευμένου καταθετικού λογαριασμού στο Ταμείο Παρακαταθηκών και Δανείων.

Και, πέμπτον, γίνονται αποδέκτες αυτών των περιουσιακών στοιχείων ευπαθείς κοινωνικές ομάδες και δημόσιες υπηρεσίες. Μέσα από αυτή τη νομοθετική πρωτοβουλία καλύπτεται ένα θεσμικό κενό που υπήρχε με αποτελεσματικό τρόπο.

Κυρίες και κύριοι συνάδελφοι, με το δεύτερο μέρος του νομοσχεδίου εισάγονται εθνικά εφαρμοστικά μέτρα του κανονισμού 2021/23 με στόχο την εναρμόνιση των κανόνων και διαδικασιών για την ανάκαμψη και την εξυγίανση των κεντρικών αντισυμβαλλομένων, τη συμβολή στην ομαλή λειτουργία των χρηματοπιστωτικών αγορών καθώς και τη διασφάλιση στο μέγιστο δυνατό βαθμό ότι οι κεντρικοί αντισυμβαλλόμενοι θα έχουν τη δυνατότητα να ανακάμπτουν από οικονομικές δυσχέρειες και θα είναι προετοιμασμένοι για σενάρια ακραίων καταστάσεων.

Στόχος του κανονισμού 2021/23 είναι η επίλυση του προβλήματος της έλλειψης εναρμονισμένων διατάξεων για την ανάκαμψη και η εξυγίανση των κεντρικών αντισυμβαλλόμενων στην Ευρωπαϊκή Ένωση. Τα εθνικά εφαρμοστικά μέτρο του κανονισμού 2021/23 που εισάγονται με το δεύτερο μέρος του νομοσχεδίου που συζητάμε σήμερα, αφορούν στον ορισμό της Επιτροπής Κεφαλαιαγοράς ως την αρμόδια αρχή εξυγίανσης για τους κεντρικούς αντισυμβαλλομένους και ρυθμίζουν την επιβολή κυρώσεων σε περίπτωση παραβίασης των διατάξεων του κανονισμού.

Επίσης εισάγονται τροποποιήσεις σε εθνικούς νόμους οι οποίοι ενσωματώνουν οδηγίες σύμφωνα με τις προβλέψεις του κανονισμού 2021/23.

Για τις διατάξεις του δεύτερου μέρους του νομοσχεδίου έχει προηγηθεί διαβούλευση με την Επιτροπή Κεφαλαιαγοράς και την Τράπεζα της Ελλάδος.

Το τρίτο μέρος του νομοσχεδίου εισάγει εθνικά μέτρα για την εφαρμογή του κανονισμού 2019/1238 σχετικά με τη θέσπιση του πανευρωπαϊκού ατομικού συνταξιοδοτικού προϊόντος. Ο κανονισμός αυτός θέτει τα θεμέλια για μια αποδοτική αγορά οικονομικά προσιτών και εθελοντικών επενδύσεων, οι οποίες θα συνδέονται με τη συνταξιοδότηση και των οποίων η διαχείριση θα μπορεί να γίνει σε πανευρωπαϊκό επίπεδο.

Με τον κανονισμό 2019/1238 εισάγεται το νομοθετικό πλαίσιο για ένα πανευρωπαϊκό ατομικό συνταξιοδοτικό προϊόν, δηλαδή είναι ένα νέο ιδιωτικό συνταξιοδοτικό και επενδυτικό πρόγραμμα το οποίο θα μπορεί να παρέχεται από ένα ευρύ φάσμα χρηματοπιστωτικών ιδρυμάτων, όπως πιστωτικά ιδρύματα, ασφαλιστικές επιχειρήσεις, επιχειρήσεις επενδύσεων σε ολόκληρη την Ευρωπαϊκή Ένωση.

Το πανευρωπαϊκό αυτό ατομικό συνταξιοδοτικό προϊόν θα είναι διαθέσιμο παράλληλα με τα υφιστάμενα εθνικά ιδιωτικά συνταξιοδοτικά προγράμματα, ενώ μπορεί επίσης να αποτελέσει συμπλήρωμα των δημόσιων και επαγγελματικών συνταξιοδοτικών συστημάτων.

Τέλος, στο τέταρτο μέρος του νομοσχεδίου περιλαμβάνονται διατάξεις με τις οποίες μεταξύ άλλων:

Πρώτον, επιδιώκεται η πληρέστερη εναρμόνιση με την οδηγία 2015/849 στην κατεύθυνση ενίσχυσης της αποτελεσματικής αντιμετώπισης των κινδύνων νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας, που αντιμετωπίζουν τα αρμόδια στελέχη των υπόχρεων προσώπων του ν.4557/2018. Δεύτερον, ενσωματώνονται στο εθνικό δίκαιο τα σημεία 8 και 18, το άρθρο 1 της οδηγίας ΕΕ/2021/2118.

Με την ενσωμάτωση αυτή δημιουργείται η υποχρέωση στα κράτη-μέλη για τον ορισμό του οργανισμού ή της οντότητας που εξουσιοδοτείται να διαπραγματεύεται και να συνάπτει συμφωνία με την αντίστοιχη οντότητα που θα ορίσει άλλο κράτος-μέλος για την προστασία των ζημιωθέντων έναντι ζημιών που προκαλούνται από αυτοκινητιστικά ατυχήματα, που συμβαίνουν στο κράτος-μέλος διαμονής τους, στην περίπτωση της αφερεγγυότητας ασφαλιστικής επιχείρησης και για την προστασία των ζημιωθέντων σε περίπτωση ζημιών λόγω αυτοκινητιστικών ατυχημάτων που συμβαίνουν σε κράτος-μέλος εκτός του κράτους-μέλους διαμονής τους στην περίπτωση της αφερεγγυότητας της ασφαλιστικής επιχείρησης. Και στις δύο περιπτώσεις με την προτεινόμενη ρύθμιση το επικουρικό κεφάλαιο ορίζεται ρητά στην εθνική έννομη τάξη ως ο οργανισμός αποζημίωσης της χώρας μας που εξουσιοδοτείται να διαπραγματεύεται και να συνάπτει τις ως άνω συμφωνίες.

Τρίτον, εισάγονται βελτιώσεις του ν.4972/2022 για το Κεντρικό Μητρώο Πιστώσεων.

Κυρίες και κύριοι συνάδελφοι, ολοκληρώνοντας θα αναφερθώ στην τροπολογία με γενικό αριθμό 1695 και με ειδικό αριθμό 254, που κατατέθηκε από το Υπουργείο Οικονομικών. Με το άρθρο 1 της τροπολογίας εξομοιώνονται μισθολογικά με όσους υπηρετούσαν πριν την 1-11-2011 μέσω της χορήγησης της προσωπικής διαφοράς του άρθρου 27 του ν.4354/2015 οι υπάλληλοι με σχέση εργασίας δημοσίου δικαίου και ιδιωτικού δικαίου αορίστου χρόνου που έχουν διοριστεί ή μεταταχθεί μετά την ανωτέρω ημερομηνία, δηλαδή από την 1-11-2011 και έως τις 31-3-2023 στις υπηρεσίες του Υπουργείου Οικονομικών και των εποπτευόμενων από αυτό νομικά πρόσωπα δημοσίου δικαίου, της Γενικής Γραμματείας Πληροφοριακών Συστημάτων του Υπουργείου Ψηφιακής Διακυβέρνησης, της Επιτροπής Κεφαλαιαγοράς, του Ελληνικού Δημοσιονομικού Συμβουλίου, της Ελληνικής Στατιστικής Αρχής, του Εθνικού Οργανισμού Φαρμάκων, του Υπουργείου Ανάπτυξης και Επενδύσεων, καθώς και το διοικητικό προσωπικό του Ελεγκτικού Συνεδρίου και του Νομικού Συμβουλίου του Κράτους και το προσωπικό των ειδικών υπηρεσιών του ν.4314/2014 και του ν.4914/2022 και της Κεντρικής Υπηρεσίας της Μονάδας Οργάνωσης της Διαχείρισης Αναπτυξιακών Προγραμμάτων.

Αυτό επιβάλλεται για λόγους τήρησης της συνταγματικής αρχής της ισότητας, καθώς πρόκειται για υπαλλήλους οι οποίοι παρέχουν τις ίδιες υπηρεσίες και ασκούν όμοια καθήκοντα με όσους υπηρετούσαν πριν την κρίσιμη ημερομηνία, δηλαδή την 1-11-2011.

Με το άρθρο 2 της τροπολογίας αποσαφηνίζεται η φορολογική μεταχείριση των αναδρομικών που προκύπτουν εξαιτίας της κατάργησης με το άρθρο 34 του ν.5018/2023 από 1-1-2021 των μειώσεων που είχαν επιβληθεί με τον ν.4093/2012 στα μερίσματα και την οικονομική ενίσχυση που κατέβαλαν στους μερισματούχους τα μετοχικά ταμεία στρατού, ναυτικού και αεροπορίας και οι ειδικοί κλάδοι οικονομικής ενίσχυσης μερισματούχων στρατού, ναυτικού και αεροπορίας αντίστοιχα.

Συγκεκριμένα, με την προτεινόμενη διάταξη στα αναδρομικά γίνεται παρακράτηση με συντελεστή 20% και εξάντληση της φορολογικής υποχρέωσης των δικαιούχων για τα εισοδήματα αυτά, συμπεριλαμβανομένης της ειδικής εισφοράς αλληλεγγύης.

Με το άρθρο 3 της τροπολογίας τροποποιούνται οι διατάξεις της παραγράφου 3 του άρθρου 81 του Εθνικού Τελωνειακού Κώδικα, προκειμένου να υπάρχει σαφής ευθυγράμμιση της εθνικής νομοθεσίας με τις διατάξεις της παραγράφου 2Α του άρθρου 23 της οδηγίας 1992/83/ΕΟΚ του Συμβουλίου της 9ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά, όπως αυτό τροποποιήθηκε με τις διατάξεις της οδηγίας ΕΕ/2020/1151 του Συμβουλίου της 29ης Ιουλίου 2020.

Ουσιαστικά πρόκειται για ρητή αποτύπωση στον νόμο της πρακτικής που ακολουθείται στην Ελλάδα επί μακρόν για την παραγωγή των εν λόγω αλκοολούχων προϊόντων με άμβυκες ασυνεχούς λειτουργίας, όπως αυτή περιγράφεται, πρώτον, στο πλαίσιο της προαναφερθείσας οδηγίας και, δεύτερον, στους τεχνικούς φακέλους που έχουν κατατεθεί στην Ευρωπαϊκή Επιτροπή για την κατοχύρωση των προστατευόμενων γεωργικών ενδείξεων του ελληνικού αλκοολούχων ποτών, τσίπουρου, τσικουδιάς και ούζου.

Με το άρθρο 4 της τροπολογίας αντιμετωπίζεται ένα χρονίζον ζήτημα και διευκολύνεται η εκπλήρωση των φορολογικών και ασφαλιστικών υποχρεώσεων των φορολογουμένων, καθώς παρέχεται η δυνατότητα σύντομης και πάντως επαρκούς παράταση των προθεσμιών υποβολής όλων των φορολογικών και ασφαλιστικών δηλώσεων και των καταστάσεων των λογιστών, καθώς και των πελατών τους, στις περιπτώσεις σοβαρής ασθένειας, τοκετού ή θανάτου του λογιστή.

Υπενθυμίζω ότι η Κυβέρνησή μας είχε ήδη κάνει το πρώτο βήμα στην κατεύθυνση αυτή με το άρθρο 93 του ν.4764/2020, με το οποίο παρασχέθηκε η δυνατότητα αυτή μόνο για την περίπτωση ασθένειας ή θανάτου τού λογιστή λόγω κορωνοϊού. Ωστόσο το ίδιο πρόβλημα υφίσταται και όταν λογιστής νοσηλεύεται ή αποβιώνει και λόγω άλλης ασθένειας, καθώς και σε περίπτωση τοκετού.

Το κενό αυτό έρχεται να αντιμετωπίσει η προτεινόμενη διάταξη, με την οποία προβλέπεται ότι σε περίπτωση νοσηλείας του λογιστή πέραν των τριών ημερών σε δημόσιο ή ιδιωτικό νοσοκομείο, λόγω ασθένειας ή τοκετού, οι προθεσμίες των φορολογικών και ασφαλιστικών δηλώσεων και καταστάσεων, τόσο του ίδιου του λογιστή όσο και των πελατών του, που λήγουν από την πρώτη μέρα και την τριακοστή ημέρα νοσηλείας του παρατείνονται μέχρι το τέλος του επόμενου μήνα έκδοσης του εξιτηρίου ή συμπλήρωσης των τριάντα ημερών νοσηλείας κατά περίπτωση.

Τέλος, σε περίπτωση θανάτου του λογιστή, οι προθεσμίες υποβολής παρατείνονται μέχρι το τέλος του μεθεπόμενου μήνα από αυτόν του θανάτου.

Με το άρθρο 5 παραχωρείται άνευ ανταλλάγματος στον Δήμο Λαυρεωτικής η κυριότητα των δημοσίων κτημάτων, Γενικού Βιβλίου Καταγραφής της Κτηματικής Υπηρεσίας Αθηνών - Ανατολικής Αττικής α) ΑΒΚ 685Θ, εμβαδού δύο χιλιάδων τριακοσίων τεσσάρων και εξήντα τεσσάρων τετραγωνικών μέτρων (2.304,64 τ.μ.) με ΚΑΕΚ 050790824001, β) ΑΒΚ 619, εμβαδού εξακοσίων τριάντα και τριάντα έξι τετραγωνικών μέτρων (630,36 τ.μ.) με ΚΑΕΚ 050790818007 και γ) ΑΒΚ 705, εμβαδού οκτακόσιων δύο και ογδόντα τριών τετραγωνικών μέτρων (802,83 τ.μ.), με ΚΑΕΚ 050790818008, που βρίσκονται στον Δήμο Λαυρεωτικής, με σκοπό την κάλυψη των στεγαστικών αναγκών των υπηρεσιών οικονομικής διαχείρισης, κοινωνικής πρόνοιας, πολιτικής προστασίας, καθαριότητας και πρασίνου του Δήμου Λαυρεωτικής, καθώς και του στεγαστικού του κεντρικού κτηρίου του χώρου πολιτισμού του Γεωπάρκου Λαυρεωτικής.

Κυρίες και κύριοι συνάδελφοι, όπως ανέφερα και στην τοποθέτησή μου κατά τη συζήτηση των νομοσχεδίων στην Επιτροπή Οικονομικών το παρόν νομοσχέδιο πληροί όλες τις προϋποθέσεις για να εκφραστεί ευρεία διακομματική συναίνεση.

Οι θεσμικές παρεμβάσεις του Υπουργείου Οικονομικών συμπληρώνουν μια εξαιρετικά δημιουργική κοινοβουλευτική περίοδο. Από τον Ιούλιο του 2019 έως σήμερα θεσμοθετήθηκαν μειώσεις φόρων, νέα πλαίσια ρύθμισης οφειλών, αναπτυξιακά και επενδυτικά κίνητρα, μέτρα στήριξης για επιχειρήσεις, νοικοκυριά, επαγγελματίες και εργαζόμενους, ειδικά την περίοδο της πανδημίας, δράσεις εκσυγχρονισμού της φορολογικής διοίκησης και διευκόλυνσης των πολιτών, ουσιαστικές παρεμβάσεις στον τομέα της διαφάνειας αλλά και για την περιστολή της φοροδιαφυγής.

Η Κυβέρνηση του Κυριάκου Μητσοτάκη έχει να παρουσιάσει ένα ορατό και μετρήσιμο έργο, ένα έργο συγκρίσιμο σε σχέση με το πρόσφατο παρελθόν. Με το έργο αυτό θα απευθυνθούμε στους πολίτες και θα ζητήσουμε να το συγκρίνουν και να κρίνουν, για να συνεχίσει η χώρα στον δρόμο της σταθερότητας και της ανάπτυξης.

Στο σημείο αυτό θα καταθέσω και κάποιες τελευταίες νομοτεχνικές βελτιώσεις διαδικαστικού χαρακτήρα.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 283)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να διανεμηθούν στο Κοινοβούλιο.

Συνεχίστε, κύριε Υφυπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Τελειώνοντας, κυρίες και κύριοι συνάδελφοι, λόγω και της ολοκλήρωσης του κοινοβουλευτικού έργου του Υπουργείου Οικονομικών, η ολοκλήρωση αυτής της κοινοβουλευτικής περιόδου συνδέεται με ένα πλούσιο και σημαντικό νομοθετικό έργο.

Θέλω από το Βήμα της Βουλής να ευχαριστήσω όλους τους συναδέλφους που συνέβαλαν δημιουργικά, όλους όσοι λειτούργησαν συνθετικά, όλους όσοι συνέβαλαν να κρατηθεί σε υψηλό επίπεδο η πολιτική αντιπαράθεση με επιχειρήματα και χωρίς ακρότητες, όπως θα πρέπει να ευχαριστήσω και το Προεδρείο της Βουλής, τους εργαζόμενους στο Κοινοβούλιο, όπου η προσφορά τους είναι διαχρονική και πολυσήμαντη.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθήτριες και μαθητές και δύο συνοδοί εκπαιδευτικοί από το Γενικό Λύκειο Τυρνάβου.

Καλωσορίσατε στο ελληνικό Κοινοβούλιο, παιδιά.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ής Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις» και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εξήντα τρία άρθρα, δύο τροπολογίες, το ακροτελεύτιο άρθρο, καθώς και το σύνολό του.

Παρακαλώ πολύ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Σοφία Σακοράφα):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ής Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1694/253 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1695/254 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς το σχέδιο νόμου του Υπουργείου Οικονομικών:«Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ής Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ.300α )

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 16.50΄ λύεται η συνεδρίαση για αύριο, ημέρα Παρασκευή 7 Απριλίου 2023 και ώρα 8.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**